
Prolog 
Germania, 1945 


Andrew Mulhgrew îşi puse mai bine căştile 
pe urechi. Probabil că nu auzise bine. Dat fiind 
uruitul motorului de tanc Sherman, era şi aşa 
uimitor că mai putea auzi ceva prin circuitul radio. 

— Repetă! ţipă el în microfon. 

— Coloană germană îndreptându-se rapid 
spre sud, chiar în faţă, repetă comandantul. Vehicul 
blindat în frunte, urmat de ceva mare, fără turelă. 
Poate un Jagdpanther. 

Mulligrew simţi că-i stă inima în loc. Avea 
impresia că aşa auzise şi prima dată. În ciuda 
scârțâielilor şi gemetelor scoase de şenilele 
tancului, putea auzi limpede chiar şi păcăniturile 
paraziților din circuitul radio. Cineva, poate 
Williams în „Haiducul”, în stânga lui — tot plutonul 
de blindate avea porecle vopsite pe nasurile 
turelelor — întrebă ce altceva se mai găsea în 
convoiul inamic. Omul vorbi cu un ton între 
resemnare şi groază. 

— Vreo două camioane, o semiremorcă, cel 
puţin alte două tancuri, probabil un Panzer 4 şi un 
Panther. 

Patru tancuri Sherman, îşi zise Mulligrew, 
unul dintre ele deplasându-se doar cu jumătate din 
viteza maximă, şi două Stuart M5 înarmate doar cu 
tunuri de treizeci şi şapte împotriva celor mai bune 
blindate germane, inclusiv un tanc pe care nu 
aveau nicio şansă să-l atingă decât din imediata 
vecinătate. Fiecare dintre tancurile germane 
poseda tunuri care îi puteau nimici pe toți de la 
cinci sute de metri distanţă. lar Jagdpanther-ul îi 
putea face bucăţi de la o distanţă de trei ori mai 
mare. 

De ce naiba trimiseseră nemţii un pluton de 
prim rang ca acesta spre sud, în condiţiile în care 


îşi foloseau toţi oamenii şi toate maşinile ca să 
întârzie iureşul aliat din nord? Berlinul stătea să 
cadă, poate chiar căzuse, dar unei astfel de unităţi 
de elită 1 se permisese să se retragă atât de departe 
spre sud, chiar în calea plutonului — Dumnezeu să- 
| aibă în pază! — aliat de blindate. 

Tancul lui  Mulligrew, alături de restul 
plutonului, se separase de Batalionul 761 de 
tancuri cu cinci zile înainte, în vreme ce treceau 
prin Regensburg spre est, ca să înainteze spre 
Dunăre. Se găseau la circa o sută de kilometri 
nord-est de Munchen şi la mai puţin de atât de 
Austria şi de ceea de fusese Cehoslovacia înainte 
să fie înghițită de Reich, iar distanţa față de 
frontiera elvețiană nu era cu mult mai mare; era un 
ținut spectaculos, plin de munţi împăduriți cu 
creste înzăpezite şi castele îndepărtate, romantice, 
aruncate pe piscuri. Înaintaseră alături de restul 
armatei de asalt, începând în sfârşit să creadă că 
târâşul lor de coşmar din Normandia, prin Ardeni, 
către inima Germaniei, se apropia de un sfârşit 
victorios — un sfârşit care aproape făcea uitat faptul 
că îşi pierduseră jumătate din camarazi pe drum — 
şi se treziseră ţintuiţi pe loc de artileria inamică. 
Plutonul lui Mulligrew primise ordinul de a anihila 
liniile de aprovizionare inamice, dar se trezise 
complet singur două zile mai târziu. Batalionul 
primise ordinul să înainteze cu viteza maximă 
alături de restul armatei către Steyr, pe râul Enns, 
pentru a face joncţiunea — cumva neliniştitoare 
perspectivă — cu ruşii. 

Mulligrew şi restul companiei înaintaseră 
singuri spre nord. Dincolo de avansarea pe 
drumuri pline de refugiați, Mulligrew începuse să 
creadă că oamenii lui primiseră o misiune uşoară. 
După Regensburg nimeni nu mai trăsese niciun foc 
ŞI oamenii începeau să creadă că nici nu aveau să 
mai tragă vreunul. Lupta părea să se fi terminat. 

lar acum se trezeau cu aşa ceva în faţa lor. 


Mulligrew comută pe circuitul de comunicaţii 
interioare şi începu să dea ordine răstit, răsucind 
turela tancului şi cerând obuze penetrante. Tocmai 
ieşiseră de pe drum când văzură blindatul venind 
înspre ei. Înainta cu cel puţin optzeci de kilometri 
pe oră şi derapa îngrozitor în vreme ce încerca să 
găsească un adăpost. Turela i se dădu la o parte, ca 
mitraliera de bord să poată trage în turela 
Shermanului. Pe Mulligrew îl speria însă de 
moarte ceea ce vedea în spatele carului blindat. 

Jagdpanther-ul era uriaş, cu silueta joasă şi 
amenințătoare, ca un crocodil sau un rechin, iar 
blindajul frontal era bine croit şi gros de aproape 
zece centimetri. Tunul de şaptezeci şi şase de 
milimetri al Shermanului nu avea nicio şansă 
contra acestui blindaj, chiar şi de la mică distanţă. 
lar dacă tancul german reuşea să-şi îndrepte tunul 
de optzeci şi opt împotriva lor, erau terminaţi cu 
toţii. Pur şi simplu. 

Mulligrew ţipă ca oamenii să-i aducă tancul 
inamic în câmpul de tragere al lentilei şi turela se 
răsuci iute pe arcuri. Singura lor şansă era să treacă 
paralel cu Jagdpanther-ul şi să tragă în el din 
lateral, de la mică distanță şi de mai multe ori. 
Sherman-urile din spatele lor aveau să se ocupe de 
celelalte tancuri germane. 

Tocmai ieşeau din şanţul de pe marginea 
drumului când tunul inamic de optzeci şi opt trase. 
Vizorul i se umplu de fum şi scântei şi Mulligrew 
se strâmbă fără să vrea. Avu nevoie de două 
secunde ca să se asigure că nu fuseseră loviți. Apoi 
strigă comanda de tragere, conştient, chiar în clipa 
în care dădea ordinul, că turela lui Williams 
încasase în plin obuzul tras de tunul de optzeci şi 
opt, care făcuse o gaură cât un tomberon de gunoi 
în partea frontală a blindajului, după care ricoşase 
în interior... 


După alte şaptesprezece minute lungi cât o 
veşnicie, Mulligrew stătea în spatele camionului 


german şi se uita la ruinele fumegânde care 
umpleau drumul şi câmpurile din jurul acestuia. 
Două Sherman-uri şi unul dintre blindatele Stuart 
fuseseră distruse, iar un al treilea vehicul grav 
avariat. Williams şi tot echipajul lui, cu excepția 
unui om, muriseră, la fel ca Smith, Jenkins şi Pole. 
Rogers îşi pierduse un picior, iar Lumpkin un ochi. 
Ambii însă credeau că scăpaseră ieftin. 

Germanii nu se opriseră. În loc să se 
regrupeze pe poziţii, adăpostindu-se şi luându-i pe 
aliaţi la tocat cu armele lor superioare ca forță, 
încercaseră pur şi simplu să treacă printre tancurile 
inamice, ca şi cum ar fi fost disperaţi să continue 
înaintarea. În vreme ce  Sherman-urile se 
eschivaseră, căutând să-şi pună părțile laterale la 
adăpost, nemții nu făcuseră nimic ca să se 
adapteze situaţiei, ci îşi continuaseră marșul spre 
sud, expunând chiar şi partea laterală şi spatele 
monstruosului Jagdpanther, un tanc care probabil 
s-ar fi descurcat singur cu întregul pluton duşman 
dacă ar fi rămas pe loc ca să lupte. 

Nu avea nicio logică. 

Pe urmă avusese loc acea acţiune bizară. 
Când soarta scurtei bătălii începuse să încline în 
favoarea americanilor, germanii se strânseseră în 
jurul camionului, ca şi cum ar fi fost hotărâți ca, 
dacă vreun vehicul avea să supravieţuiască 
măcelului, acela să fie micul Opel ponosit. 

— Ia să vedem pentru ce s-au întâmplat toate 
astea, rosti Mulligrew. 

Tom Morris, şoferul lui Mulligrew, desfăcu 
trapa din spatele camionului. Omul avea o expresie 
tâmpă pe chip, cu ochii măriți de șocul bătăliei şi 
de ciudăţenia ei. 

Mulligrew se cățără peste trapă, trecând de 
tânărul german care încercase să-i oprească cu un 
pistol-mitralieră până ce îl anihilaseră împroşcând 
camionul cu gloanţe de calibrul 30. Înăuntru se 
găseau un amestec ciudat de obiecte şi un singur 
container mare, inscripţionat cu vulturul german şi 


cu o svastică. Folosindu-se de ranga luată din 
tancul său,  Mulligrew trase de capacul 
containerului până ce acesta pârâi şi se frânse. 
După ce dădu capacul la o parte, Mulligrew 
rămase tăcut, holbându-se la ceea ce se găsea 
înăuntru. 

„Ce mama dracului?” 

— Ce e, Andrew? întrebă Morris. Ce vezi? 

— Nu ştiu, răspunse Mulligrew cu o voce 
îngroşată de stupoare şi chiar de teamă. Nu ştiu. O 
chestie bizară. 

— Ce anume? 

— Mai bine ai chema Poliţia Militară, rosti 
Mulligrew. Chiar acum. 

Cu toate că ordinul fu imediat îndeplinit şi în 
ciuda măcelului prin care trecuseră şi a durerii care 
însoţise groaza inițială, Mulligrew rămase lipit de 
spatele camionului. Când ambulanţele sosiră ca să 
ia cadavrele, el continua să stea lipit locului, ca şi 
cum ar fi fost vrăjit. 


Partea 1 OASE VECHI 


ȘI je) Închise sunt rănile toate 

Câte avusese, c-a fost ciuruit de-o mulțime de 
suliți. 

Iată cum zeii cei nemuritori îngrijesc de 
viteazul 

Hector, deşi el e mort, că prea le-a fost drag 
tuturora. 

[...] 

Teme-te, Ahile, de zei şi de mine te-ndură 

amintindu-ți 

C-ai şi tu tată bătrân. Ba eu sunt mai vrednic 
de milă, 

M-am biruit şi făcut-am ce n-a făcut nimeni 
pe lume, 

Mâna ce crud îmi ucise feciorul am dus-o la 


= sl 


gură. 

Capitolul 1 


Zilele noastre 


Bărbatul masiv se lipi de perete, sprijinindu-şi 
corpul imens pe piciorul pe care îl plasase ca din 
întâmplare în canatul uşii. 

— Să ştii că eşti o tânără domniţă extrem de 
şocantă, Miss Miller, rosti el tărăgănat, cu ochii 
Jucându-i pe faţa porcină şi cu limba umedă scoasă 
printre buzele-i groase şi depărtate. 

— Știu, rosti Deborah. 

Avea aproape un metru nouăzeci şi arăta ca şi 
cum ar fi fost asamblată din bucăţi de ţeavă. 
Rareori îi spunea cineva că e atrăgătoare. 
Niciodată oamenii nu o numeau drăguță. Auzea de 
multe ori cuvântul „şocantă”. În trecut poate că s- 
ar fi simţit flatată. Cu mult timp în urmă. În 
noaptea asta, după săptămânile de planificare şi 
orele scurse în zâmbete de complezenţă şi 
conversații formale, era prea obosită ca să mai fie 
politicoasă, chiar şi faţă de Harvey Webster, 
membru proeminent al Ligii Oamenilor de Afaceri 
Creştini din Atlanta şi şeful comisiei financiare a 
muzeului. Trecuse de miezul nopţii şi tot ce voia 
era să se ducă acasă. 

— Foarte şocantă, repetă el, întinzând mâna, 
cu palma deschisă, către şoldul ei. 

Individul semăna cu o broască, cu pielea 
umflându-se şi scofâlcindu-se simultan, ca un 
balon pe jumătate plin cu apă care oscilează dintr- 
o parte în alta. 

— Domnule Webster, rosti ea, uitându-se fix 
la mâna cu pete care aluneca spre ea, nu cred că 
faceţi un lucru înţelept. 

„ȘI probabil că aş vomita dacă m-ai atinge”, 
adăugă ea în gând. 

Mâna lui se opri, ezitând, apoi îşi reluă 
înaintarea când el decise să ia replica ei drept 

sfială. Deborah se îndepărtă. 

— Domnule Webster, zise ea, cu un zâmbet 
mai îngheţat pe chip, vă rog. 

Bărbatul schimbă tactica. Rânjetul pofticios i 
se schimbă în zâmbet şi mâna 1 se retrase în sus, 
într-un gest de predare. 

— N-am nicio intenţie de ofensă, rosti el, cu 
un zâmbet mai larg decât uşa pe care silueta lui 
continua să o blocheze. Speram doar să facem un 
tur al clădirii. Acum că, ştii tu, toată lumea s-a dus 
acasă. 

Zâmbetul încremeni o secundă şi Deborah 
întrezări calculul pe care şi-l făcuse individul. Era 
trist că un bătrân de şaizeci şi cinci de ani recurgea 
la şmecherii tipice de licean. Şmecherii şi, simţea 
ea, chiar un pic de ameninţări. 

— Un tur privat, adăugă el, rânjind astfel ca 
ea să-i înţeleagă perfect intenția. 

Se comportase aşa toată seara şi, dacă 
Deborah voia să fie onestă cu ea însăşi, ăsta era 
comportamentul lui dintotdeauna, mai ales după 
câteva pahare. Deborah se considera o persoană 
destul de tolerantă, dar şi răbdarea ei avea limite, 
iar acum se cam apropia de ele. 

— Altă dată, domnule Webster, zise ea. Când 
afară e lumină şi înăuntru sunt oameni, iar eu am 
apucat deja să investesc într-un decent dispozitiv 
cu electroşocuri pentru a păstra distanţa. 

Zâmbi ca pentru a arăta că glumeşte, dar şi 
zâmbetul lui se acri puţin. 

— Ai o gură tare spurcată, Miss Miller, rosti 
el. 

— Mulţumesc, acceptă ea, împăcându-se cu 
ideea că în noaptea asta nu avea cum să câştige în 
faţa lui. Deşi nu gura e cea mai reprezentativă 
parte a mea. 

El oftă şi ridică mâinile puhave într-un gest 
de predare. 

— Bine. Mă duc acasă. 

— Să conduceţi cu grijă, îi ură ea, dându-se 
uşor într-o parte când el încercă pentru ultima dată 
să o îmbrăţişeze. 

— Revin spre sfârşitul săptămânii să îl văd pe 
Richard, aşa că... pe curând. 

Individul păşi peste pragul uşii de sticlă, 
continuând să se uite la ea ca şi cum s-ar fi aşteptat 
ca Deborah să se răzgândească şi să-l invite 
înăuntru. 

— Noapte bună, domnule Webster, rosti ea 
din vârful buzelor, adăugând în mintea ei 
„nemernic bătrân, slinos şi beţiv ce eşti”. 


Simţi un fior de uşurare când el se făcu 
nevăzut în întunericul de afară, chiar dacă avea 
sentimentul că, forțându-l pe bătrân să bată în 
retragere, avea să plătească într-un fel sau altul, 
poate mai mult decât îşi dădea seama. Webster 
controla punga de bani a muzeului şi avea 
influenţă în comunitatea locală de afaceri, sau cel 
puţin în secțiunea mai vârstnică şi albă a ei. Liga 
Oamenilor de Afaceri Creştini nu interzicea pe față 
accesul oamenilor de culoare, dar faptul că niciun 
negru nu era membru — mai ales într-un oraş ca 
Atlanta, unde comunitatea afro-americană era 
înfloritoare — spunea multe despre preferinţele 
Ligii. Deborah încercase să  contrabalanseze 
influenţa Ligii asupra muzeului prin atragerea unor 
organizaţii cu o componenţă mai diversă, dar asta 
n-o împiedica să aibă un sentiment de neplăcere de 
fiecare dată când Liga trimitea câte un cec. Îşi 
zisese că ar fi avut şanse să implice vreun grup de 
oameni de afaceri evrei, dar şi asta îi dădea un 
sentiment de neplăcere, ca şi cum prin asta şi-ar fi 
exploatat propria moştenire, o moştenire pe care ea 
una încerca din răsputeri să nu o ia în seamă în tot 
ce însemna viaţa proprie. De ce să rişte expunerea 
ei şi a muzeului la manifestări antisemite când 
oricum cea mai mare parte a apartenenţei ei la 
cultura ebraică aparţinea trecutului? 

„Of, fii serioasă”, rosti o voce în mintea ei. 
Era vocea sensibilă şi nu lipsită de logică, 
asemănătoare cu cea a bunicii lui Deborah: o 
amintire stridentă şi stânjenitoare a glasului 
adevărului, care stătea permanent de veghe undeva 
în străfundul minții, gata să străpungă precum un 
bisturiu de chirurg ecranele de protecție pe care 
Deborah le ridicase ca o pavăză. „Probabil că 
Webster nici nu ştie că eşti evreică. De unde ar 
putea şti?” 

Adevărat. Pe Deborah nu o îngrijorau 
consecințele politice ale respingerii lui Harvey 
Webster. Rareori îşi făcea griji politice de vreun 
fel, o atitudine care o putea transforma într-o rotiță 
slabă a mecanismului de funcționare a muzeului, 
dar care, în ochii cu o privire indulgentă şi paternă 
ai lui Richard, devenea doar o atitudine 
„îndrăzneaţă”. Deborah îşi zisese întotdeauna că 
Richard folosise cuvântul după ce îl luase dintr-o 
epocă trecută pe care o admira şi căreia el nu i-ar fi 
supravieţuit. Realitatea era că, dacă Webster şi 
Liga decideau să-şi retragă sprijinul financiar din 
pricina lipsei ei de recunoştinţă, atunci ar fi fost 
obligată să dea explicaţii, deşi aşa ceva ar fi 
însemnat în cele din urmă pentru ea o imensă 
uşurare. Afacerile dau naştere la amiciţii ciudate, 
dar dacă refuzul de a accepta trecerea de la 
amiciție la căsătorie face imposibilă continuarea 
amiciției, atunci cu atât mai bine. 

Deborah verifică uşile muzeului şi inspectă 
repede holul pe sub scheletul de T-Rex- şi prora aia 
urâtă de galeră pe care Richard o dezvelise cu o 
lună înainte cu o atitudine de parcă ar fi anunţat că 
vine Crăciunul mai devreme. Era o siluetă de 
femeie pe jumătate goală, contopită cu gâtul unui 
balaur, arătând mai degrabă potrivită ca 
decorațiune pe o motocicletă Harley Davidson a 
vreunui maniac al şoselelor decât pe partea din faţă 
a unei nave spaniole din epoca Renaşterii, dar 
Richard găsise totul ca pe un amestec, minunat de 

hilar, de istorie şi kitsch. Deborah se uită urât la 
chipul lipsit de expresie şi la curbele excesiv de 
largi ale femeii, apoi îşi mută privirea spre zona 
unde silueta devenea solzoasă şi reptiliană, 
transformându-se — destul de firesc, de altfel — 
dintr-o siluetă sexy în şarpele din Rai. 

Deborah se strâmbă la chestia aia şerpuitoare, 
cu sâni cât nişte faruri, din secolul al XVI-lea, şi 
zâmbi destul de amar. 

— Richard, rosti ea cu voce tare. Te iubesc, 
dar ai un simţ tare mizerabil al umorului. 

Ridică din umeri, scoase un oftat, apoi se opri 
ca să privească dezastrul lăsat în holul muzeului de 
oaspeţi. Lăsaseră în urmă patru coşuri de gunoi 
pline cu farfurii din hârtie pe care echipa care 
asigurase cateringul ar fi trebuit să le scoată la 
plecare. În alcovul semicircular de unde îşi ţinuse 
ea prezentarea cu trei ore înainte găsi pahare de 
plastic cu Martini şi şerveţele pline de rămăşiţe de 
pateuri, iar podeaua era plină de pete lipicioase. 
Trebuia să vorbească iarăşi cu Richard despre 
serviciul prestat de cei de la Taste of Elegance, şi 
asta nu doar pentru că pateul lor de ficat avea un 
gust ciudat de conservă. 

Richard Dixon era fondatorul muzeului, 
principalul colecționar al instituției, sursa 
financiară principală şi lumina sa călăuzitoare. Era 
angajatorul lui Deborah, mentorul şi prietenul ei. 
În rarele momente în care ea era suficient de 
onestă cu sine ca s-o recunoască, Deborah simțea 
că Richard se comporta extrem de asemănător unui 
tată, preluând acest rol după ce tatăl ei natural 
murise de inimă când ea avea treisprezece ani. 

„Cu douăzeci de ani în urmă, aproape 
împliniți.” 

Uneori, în lupta ei de a menține micul muzeu 
pe linia de plutire în secolul XXI, bătându-se cu 
indivizi precum Harvey Webster în cursul acestui 
proces, Richard Dixon era singura ființă care o 
făcea să nu renunțe. Brusc, aşa cum stătea singură 

în holul muzeului, sub umbra amenințătoare a 
scheletului de T-Rex, în lumina slabă dată de noile 
aplice cu model indian, Deborah se întrebă cât 
avea să mai reziste Richard. 

„ŞI ce te faci tu dacă el dispare?” se întrebă 
ea. „Au trecut douăzeci de ani şi tu încă n-ai reuşit 
să depăşeşti moartea propriului tată. Poate că ai 
acceptat-o, dar n-ai reuşit s-o depăşeşti. Absolut 
deloc.” 

Se scutură cuprinsă de un fior. 

— N-ar trebui să se bea la chestiile astea, zise 
ea cu voce tare. Devii melodramatic. 

Privi în jurul ei, încercând să decidă dacă mai 
era ceva de făcut în acea noapte. Paşaportul ei se 
găsea încă în seiful din birou, unde se odihnea de 
când ea, trimisese prin fax datele organizatorilor 
expoziţiei celtice (în cazul în care, presupunea ea, 
aceştia se gândiseră că ar fi putut pleca din ţară cu 
câteva exponate ascunse pe sub bluză), dar asta 
mai putea aştepta până a doua zi. Doar nu pleca 
nicăieri. 

Culese corespondența şi o răsfoi, separând 
facturile de prostii şi plicurile adresate ei de cele 
destinate lui Richard. O treime din stivă ajunse 
drept la coşul de gunoi. Plicurile adresate ei mai 
puteau aştepta, şi nici cele pentru Richard nu 
păreau mai urgente. Unul avea o mică mască 
triunghiulară într-un colţ: fără îndoială era o 
scrisoare de cerere de ajutor de la vreo companie 
locală de teatru. Richard primea zeci de astfel de 
misive săptămânal. Le răspundea tuturor, mai 
puțin celor prea generale sau prea obraznice, 
adesea incluzând donații importante. Zâmbind cu 
un soi de indulgență familiară şi obosită, Deborah 
puse plicurile în geantă şi se apucă să încuie 
muzeul. Avea să citească mesajele a doua zi. 

Porni alarma, se uită iute în parcarea de afară 
împrejmuită de magnolii din sud pline de flori şi 
îşi făcu avânt să iasă în căldură. Era iunie, o lună 
de vară în care Atlanta devenea înăbuşitoare, chiar 

şi noaptea. La uşă se opri. Un vagabond se tot 
învârtea de câteva zile pe lângă muzeu. Era un 
individ bătrân, dar avea nişte ochi plini de viaţă şi 
cu o intensitate aparte; în plus, mormăia mereu 
ceva într-o limbă pe care ea nu o pricepea. Cu o zi 
înainte se adăpostise în parcare în vreme ce ea 
încuia muzeul, furişându-se de-a-ndăratelea printre 
maşini, îmbrăcat într-o haină lungă şi grea, în 
ciuda căldurii, iar privirea lui strălucitoare o 
urmărise neliniştitor multă vreme. 

Acum însă nu se vedea nici urmă din el sau 
din Jaguarul strălucitor al lui Webster, aşa că 
Deborah ieşi în noaptea toropitoare, căscând fără 
reţinere de oboseală. Paşii ei mari o duseră imediat 
lângă micuţa-i Toyota. Lăsând iritarea şi oboseala 
la o parte, seara fusese foarte bună. 

În vreme ce conducea spre sud, prin inima 
oraşului, pe lângă blocurile-turn de birouri, noi, 
moderne şi pline de viaţă (precum tot ce nu era 
muzeul ei în Atlanta) încă luminate la acea oră, 
Deborah constată că refuza s-o părăsească 
sentimentul că Richard îmbătrânea. 

Oare cât avea? Şaptezeci şi cinci, şaptezeci şi 
şase? Cam pe acolo. Asta era motivul principal 
pentru care fusese ea adusă la muzeu, cu misiunea 
de a repune treptat instituţia pe harta de interes 
turistic în vreme ce el s-ar fi retras, tot treptat, 
către casa lui învecinată, de unde să mai apară doar 
în postura de finanţator generos al instituţiei. Cu 
cinci ani în urmă, o asemenea eventualitate părea 
extrem de îndepărtată, dar acum evenimentele 
păreau să se precipite cu o viteză ameţitoare, iar 
finalul părea de neevitat. Nu discutau niciodată 
deschis pe tema asta, dar eventualitatea plutea 
mereu între ei, precum emanaţia aproape tangibilă 
a unei plante otrăvitoare imense. Sau poate că el se 
stingea încetul cu încetul. Da, asta era. Şi după 
aceea?... 

„Muzeul tău.” 

Avea să se întâmple în curând. Dintr-un 
anume punct de vedere, se întâmplase deja. Iar 
ideea o deprima. 

Deborah fu trezită din neplăcuta reverie de o 
suită iritantă de sunete electronice. Telefonul ei 
mobil. Richard socotise amuzant să-i programeze 
în secret telefonul să sune pe melodia La 
Cucaracha. Deborah era acum obligată să-l 
reprogrameze sau să i-l dea înapoi lui Richard. 
Ideea îi potoli iritarea şi îi aduse aminte că lui îi 
plăcea să-i mai vorbească în astfel de nopți, când 
credea că ea are dispoziţia necesară. Richard se 
retrăsese cu mai bine de o oră şi jumătate înainte, 
anunțând la modul general mulţimea că bătrâneţea 
îl determina să se simtă obosit, după care îi făcuse 
cu ochiul lui Deborah, abandonând-o discuţiilor cu 
Webster şi amicii acestuia. Trebuia să-l facă să 
plătească cumva şi pentru asta. 

— Da? rosti ea, hotărâtă să-l trateze pe bătrân 
cu tot sarcasmul de care era capabilă. 

— Deborah? 

Nu era Richard. Nici pe departe. 

— Bună, mamă, zise ea, cumva dezamăgită. 

Îşi iubea mama, dar găsea şi ea nişte 
momente să o sune... 

— Am ieşit cu familia Lowenstein, anunţă 
maică-sa, ca şi cum ar fi fost întrebată de Deborah 
ce a mai făcut. 

Nu vorbiseră de două săptămâni. 

— Îţi aminteşti de familia Lowenstein, nu? 
rosti maică-sa, subliniind cuvintele ca şi cum 
Deborah ar fi fost puţin surdă. Din Cambridge? În 
fine, locuiesc acum în Long Island, dar au venit în 
vizită prin oraş. Am ieşit să luăm cina şi aproape 
că am făcut infarct când am ajuns acasă şi am găsit 
un mesaj de la fata mea cea mare. Primul de — cât 
timp? — o lună? 

— N-a trecut chiar atât. 

— Ba, cam pe acolo. 

— Mda, scuze mamă, zise Deborah, simțind 
cum începe să o ia durerea de cap şi cum devine 
incapabilă să pună capăt situaţiei, ca de atâtea ori 
atunci când în situaţia respectivă era implicată 
mama ei. 

N-ar fi trebuit să o sune. O făcuse în urma 
unui impuls necontrolat de a-şi împărtăşi triumful 
cu cineva — oricine — dar acum, la doar o oră 
depărtare, ideea 1 se părea oribilă. 

Mama lui Deborah fusese o soră medicală cu 
Jumătate de normă a cărei unică mare realizare în 
viaţă, aşa cum îi plăcea chiar ei să afirme, fusese 
căsătoria cu un doctor de medicină internă. Îşi 
abandonase slujba în clipa în care rămăsese 
însărcinată cu Deborah şi se reangajase abia după 
ce moartea soţului o lăsase cu facturi de plătit. În 
ochii plini de reproş ai adolescentei Deborah, 
mama ei îşi petrecuse aproape doi ani din viaţă 
ducându-se şi venind de la spital într-un soi de 
atitudine de frondă, ca o regină a frumuseţii 
deposedată de coroană din cine ştie ce motive 
tehnice obscure. După ce îşi idolatrizase tatăl, în 
ciuda sau poate parțial chiar din pricina deselor lui 
absenţe de acasă, Deborah urâse tentativele 
ulterioare ale mamei sale de a-şi alinta fata 
studioasă şi groaza palpabilă a acesteia când 
Deborah, după ce fusese întotdeauna lipsită de 
graţie, băieţoasă şi slăbănoagă, se trezise la vârsta 
de cincisprezece ani că depăşeşte un metru optzeci 
ŞI Cinci şi continuă să crească. 

— Deci care e vestea cea mare, Debbie? Am 
sunat imediat ce ţi-am auzit mesajul. Mi s-a părut 
că ai ceva veşti. 

Nimeni altcineva nu-i mai spunea Debbie. 
Era doar una din căile permanente prin care mama 
înţelegea greşit personalitatea fiicei sale. 

— O, ştii tu, zise Deborah, închizând ochii. 
Chestii de la lucru. Am avut o zi bună. 

— Minunat, dragă. Şi ce altceva mai e nou pe 
la tine? Am vorbit cu Rachel dimineaţă, dar nici ea 

nu mai ştia nimic de tine. 

„Rachel, fiica bună, cea cu trup de gimnastă 
ŞI care, ca un cadou perpetuu făcut mamei sale, 
locuieşte cu soţul ei şi cu progenitura la mai puţin 
de trei blocuri distanță de casa din Brooklyn în 
care s-a născut...” 

— Nu, nu am mai vorbit cu Rachel în ultima 
vreme. La muncă totul e bine. 

— Muncă? Tu munceşti prea mult. Exact ca 
taică-tău. Dar pe el mai apucam să îl şi văd. 

— Eşti mereu bine-venită, rosti Deborah. 

— La tine? 

— Doar nu stau în Calcutta, zise Deborah. 
Faci două ore cu avionul. 

— Cum de îţi aminteşti? 

— Drăguţ, mamă. 

— ŞI ce mai e nou, în afară de muncă? Te-ai 
măritat în secret sau ceva de genul ăsta? 

Ei, în sfârşit fusese deschis şi subiectul care le 
învenina mereu relaţia. Ăsta era marele talent al 
mamei ei. Cu o singură remarcă de genul ăsta era 
în stare să toarne sare pe mai multe răni deschise 
deodată, cu o nonşalanţă de parcă ar fi vorbit cu 
vânzătoarea de la colţ. În acest caz, remarca, 
rostită cu atâta uşurinţă şi repeziciune de parcă ar 
fi fost o simplă şuetă, voia în realitate să spună: 

Munceşti prea mult şi munca ta, ca să fim 
cinstiţi, nu merită efortul. 

Nu ai niciun bărbat în viaţa ta. Ca de obicei. 

Te pricepi doar să ascunzi lucrurile de famila 
ta. 

Mănitişul departe de casă nu ar fi decât ceva 
firesc, în definitiv, ai întors spatele familiei, 
oraşului tău natal, moştenirii tale culturale şi la tot 
ce era drag pentru noi când te-ai mutat în Sodoma 
aia a străinilor... 

„Chiar înainte de asta, mamă”, îi replică ea în 
gând. „Iata e mort de douăzeci de ani.” 

— Nu, mamă, răspunse ea cu voce tare, 
schițând chiar un zâmbet împotriva propriei 

voințe. Deocamdată în viaţa mea nu a apărut nimic 
nou. 


Continua să rumege în gând câteva replici pe 
Jumătate în glumă pe care ar fi trebuit să le spună, 
când telefonul îşi făcu iarăşi auzită soneria 
nenorocită. 

— Mamă, începu ea. Mă îndrept spre casă. Te 
pot suna înapoi când... 

— Este încă acolo? 

Deschise gura să răspundă înainte de a-şi da 
seama că nu cunoaşte vocea. 

— Ce?? Cine-i la telefon? 

— Unde eşti? 

— Am întrebat cine-i la telefon, repetă ea. 

— Au pus mâna pe el? Unde eşti? 

Individul țipa. lar vocea... în tonul lui se 
ghicea ceva. Un soi de accent. Britanic? 
Australian? Ceva de genul ăsta. 

— Îmi pare rău, zise Deborah, cu o politeţe 
rece. Cred că aţi greşit numărul. Formaţi-l din nou 
şi apoi începeţi conversaţia cerând să vorbii cu 
persoana la care vreţi să ţipaţi. 

— Ascultă-mă, femeie tâmpită! Trebuie să te 
întorci... Deborah închise şi opri telefonul. 

Capitolul 2 


Autostrada era liniştită. În mai puţin de zece 
minute Deborah ieşi de pe ea, trecând printre 
felinarele de pe 10th Street şi înaintând spre 
Piedmont, deja gândindu-se la pat şi la somn, şi 
închizând porțiuni ale minţii ei ca şi cum ar fi 
apăsat pe nişte comutatoare. Când ajunse pe aleea 
de pietriş rezervată rezidenţilor din blocurile din 
Bay Court se comporta deja ca un robot. Jos din 
maşină, încuie maşina. Cheile de la casă. Cutia 
poştală. Uşa de la apartament şi în sfârşit înăuntru. 

Licăritul luminii de la robotul telefonic o 
scoase din transă. Becul roşu aprins o forță să se 
trezească. Îşi verificase mesajele prin telefon de la 
ceremonia de strângere a fondurilor, aşa că oricine 
sunase o făcuse în ultima oră. Richard? Deborah se 
încruntă, apăsă butonul şi se duse înspre baie ca 
să-şi ia periuţa de dinți. 

— Eşti acolo? se auzi dinspre robot. 

Deborah încremeni locului şi simţi cum i se 
face părul măciucă. Din nou vocea aceea. 
Britanicul. Din nou un număr greşit. 

„Dar e imposibil, nu? Data trecută te-a sunat 
pe mobil.” 

Adevărat. 

— Dacă eşti acolo, ridică receptorul. 

Continuă să stea nemişcată, deşi auzea tonul 
lui imperativ. Urmară o nouă tăcere îndelungată, 
un pocnet înfundat şi zumzetul obişnuit al tonului 
de apel. Maşinăria scoase un bip, cârâi, apoi tăcu. 
Deborah rămase unde era, uitându-se la telefon. 
Ceva din tonul acelei voci o deranja, deşi nu-şi 
dădea seama dacă era vorba de accent, de 
hotărârea din voce sau de faptul că individul nu-şi 
declinase identitatea. 

Numai că Deborah Miller nu putea fi speriată 
cu una, cu două, sau cel puţin aşa îi plăcea ei să 

creadă. Respinse orice presupuneri morbide, aşa 
cum respinsese avansurile stângace ale lui Harvey 
Webster, şi se pregăti de culcare. Mâine avea să fie 
o zi mare, iar partea de creier care îi mai rămăsese 
trează trecu repede în revistă responsabilităţile ei, 
în vreme ce mâna îi stinse mecanic veioza de lângă 
pat, iar restul trupului i se cuibări sub cearşaf. 
Slavă Domnului că lăsase aerul condiţionat pornit. 

Richard va vrea să urmărească îndeplinirea 
promisiunilor noi de care făcuseră rost. Între timp, 
ea trebuia să discute cu cei de la Atlanta Journal 
Constitution, după care să înceapă să strângă 
proiectele pentru expoziţia celtică. Avea să cheme 
firma de catering şi să le ceară un discount pentru 
că îndeplinise ea însăşi cea mai mare parte a 
muncii de curăţenie, şi trebuia să îndure obida 
Tonyei, proaspăt angajata femeie de serviciu a 
muzeului, la prima oră a dimineţii. Confruntarea 
cu incompetenţii de la firma de catering avea să 
însemne o nimica toată faţă de cea cu Tonya. 

Deborah nu mai întâlnise niciodată o femeie 
de serviciu precum Tonya. Nu-i scăpa niciun 
amănunt; era hotărâtă, dar nu atât defensivă, cât 
mai degrabă... sardonică. O trăsătură ciudată de 
caracter la o femeie de serviciu de vârstă mijlocie. 
Deborah bănuia că atitudinea femeii, sau mai 
degrabă propria ei reacție de neplăcere faţă de 
această atitudine, se datora faptului că Tonya era 
deşteaptă, educată şi neagră. În orice caz, 
protestele ei legate de mizeria pe care grangurii 
locali (albii) o lăsaseră în holul ei curat şi drăguţ 
aveau să semene un pic cu detonarea unei mici 
încărcături de explozibil. 

Şi totuşi, mai era de lucru la expoziţia celtică, 
iar asta o făcea pe Deborah să zâmbească: patru 
secole de cruci scoţiano-irlandeze, manuscrise 
pline de înţelepciune şi bijuterii. Cu doi ani în 
urmă nu ar fi existat o asemenea expoziţie. 
Deborah continua să zâmbească în vreme ce 
aluneca în braţele somnului. 

Ţârâitul brusc al telefonului o trezi ca pe o 
sirenă din străfundurile oceanului. Deborah ieşi la 
suprafaţă icnind, plină de nedumerire. Pentru o 
secundă avu impresia că e soneria de la uşă. Se 
dădu pe jumătate jos din pat înainte de a se putea 
concentra. Era întuneric, iar limbile radioului cu 
ceas de pe noptieră arătau aproape ora 3. Dacă ar fi 
fost trează, ar fi lăsat robotul să răspundă, convinsă 
fiind că e o greşeală, dar ameţită de somn cum era, 
ridică receptorul fără să se mai gândească. 

— Da? 

— De ce nu eşti la muzeu? Trebuie să te 
întorci. 

— Ce?? 

Pentru o secundă se pierdu complet, apoi îşi 
reveni. Aceeaşi voce. 

— Cine e acolo? 

— Trebuie să te întorci! rosti iarăşi vocea, cu 
aceeaşi hotărâre şi frustrare în ton ca şi mai 
înainte. Nu-i poţi lăsa să-l ia! 

— Să ia ce? 

— Cadavrul! 

— Dacă mă mai suni, pe oricare din numere, 
rosti ea, sun la poliţie. Ai priceput? 

Întrerupse convorbirea apăsând pe furcă şi 
rămase întinsă în întuneric, cu receptorul încă în 
mână, uitându-se în gol la tavan şi aşteptând ca 
neliniştea pe care o resimțea să i se mai atenueze. 

„Cadavru?” 

Ce cadavru? 

Rămase aşa timp de şase minute, urmărind 
limbile pe cadranul luminat al ceasului, dar 
constată că nu mai putea adormi. De fapt, se 
simţea ca şi cum cineva i-ar fi injectat o doză de 
cafea tare direct în vene. Dependenţii de cafea de 
la muzeu foloseau termenul de „prins”. „Sunt prins 
complet...” Deborah îşi simţi toate comutatoarele 
creierului revenind pe poziţia ON şi avu 
sentimentul că trupul îi este brusc conectat la o 
sursă de energie care porneşte aplicaţii nebănuite, 

până ce creierul i se umplu de zumzetul curentului 
electric. Putea simţi electricitatea pe care 1-0 
emana trupul în aerul nopţii ca pe un fulger. 
„Cadavru?” 
Se sculă, se îmbrăcă repede cu ceva la 
nimereală şi puse mâna pe cheile de la maşină. 

Capitolul 3 


Muzeul era întunecat, iar parcarea pustie, dar 
Deborah nici nu se putea aştepta la altceva la ora 3 
dimineaţa. Era o proastă. Ar fi trebuit să fie în pat, 
acasă. Deschise uşile de la intrare şi verifică 
alarma. Nu pornise. Nu se comisese nicio spargere 
şi totul în holul principal arăta exact aşa cum 
arătase la plecarea ei. 

Dar alarma nu scoase niciun sunet aşa cum 
făcea în fiecare dimineaţă la sosirea ei, ceea ce 
însemna că nu fusese armată. Deborah se uită 
nedumerită la ea. Fusese extrem de obosită după 
întrunire, dar cu siguranţă îşi amintise să pornească 
alarma, nu? Se duse repede la comutatoarele de 
lumină de lângă uşă şi le porni pe toate cu un 
singur gest rapid. 

Nimic. Holul, cu scheletele lui de dinozauri, 
cabinele de informaţii şi exponatele temporare, 
licărea în lumina slabă a iluminatului de urgenţă 
care nu se stingea niciodată. Deborah apăsă de mai 
multe ori pe comutatoare. Tot nimic. Neliniştea 
care o împiedicase să mai adoarmă după acel 
telefon oribil se făcu iarăşi simțită, apoi se 
estompă, dar în sufletul ei Deborah rămase cu o 
senzaţie ciudată, mai puternică decât înainte. Ceva 
nu era în regulă. 

Îşi scoase telefonul mobil din buzunar şi îl 
porni. Holul reprezenta inima muzeului. Clădirea 
era aranjată precum o roată de căruţă, fiecare spiță 
formându-se din acest hol şi ducând vizitatorii 
către galeriile de exponate de la periferie, totul 
fiind conectat într-un arc semicircular imens de un 
coridor larg, flancat de animale şi păsări împăiate. 
Deborah traversă repede holul, trecu de aplicele 
indiene şi apucă pe una dintre „spiţe”. 

Aici era şi mai întuneric, din pricina faptului 
că iluminatul de urgenţă era mai rar. Cutiile cu 

exponate (fosile din partea locului, hărți din 
Jurasic şi Cretacic, un schelet aproape perfect de 
Velociraptor împreună cu modele în mărime 
naturală ale bestiei preistorice în cuibul său) erau 
complet în beznă, doar nişte pereţi goi de sticlă, 
precum zidurile unui imens acvariu. Ideea (forme 
nevăzute înotând în spatele panourilor) o deranja, 
aşa că Deborah iuți paşii. Nu se vedea niciun semn 
de deranj sau de stricăciune, dar în gură Deborah 
avea un gust metalic şi rău, ca şi cum o glandă de 
mult uitată din creierul ei ar fi activat un soi de 
alarmă străveche. Merse şi mai repede, formând în 
acelaşi timp numărul de acasă al lui Richard. 

Telefonul începu să sune. Deborah strânse din 
dinți la gândul că avea să-i audă vocea enervată, 
dar apoi, când observă că nu-i răspunde nimeni, 
începu să alerge, cu telefonul care continua să sune 
apăsat de ureche. Se opri la capătul coridorului. 

„Ignoră bezna şi continuă să mergi. Nu te uita 
la exponate.” 

Coridorul perimetral, cu păsările şi animalele 
împăiate în care dădea galeria cu exponate din 
Preistorie, era secţiunea din muzeu care îi plăcea 
lui Deborah cel mai puţin. Era o secţiune atât de 
lipsită de viaţă, atât de victoriană în sensul în care 
un muzeu putea fi astfel. Mirosea altfel acolo, a 
molii şi a formaldehidă, zona părând mult mai 
veche decât secţiunea destinată dinozaurilor. Avea 
un iz fetid şi greu, fiind proiectată ca loc de 
instruire de către oameni care împuşcau animalele 
şi păsările cu puştile lor după care lipeau etichete 
cu denumiri în latină pe cadavrele prost împăiate. 
Deborah o numea „logica unui colecționar de 
fluturi”. „lată un exemplar splendid: hai să-l 
ucidem ca să vedem cu toţii cât de frumos era.” Îl 
avertizase pe Richard că într-o bună zi avea să 
înlocuiască acea secţiune, atunci când va găsi ceva 
cu care să o înlocuiască. Richard zâmbise şi îi 
spusese aceleaşi cuvinte ca întotdeauna: „Câtă 
vreme nu-mi transformi muzeul într-un parc 

tematic.” El ura o astfel de posibilitate, iar 
ostilitatea lui faţă de ceea ce era deja socotit ca o 
tendință în organizarea muzeelor, şi anume ca 
acestea să pretindă că nu mai sunt muzee — şi să o 
facă atât de bine, încât chiar să nu mai fie muzee-— 
constituise un motiv permanent de confruntare cu 
consiliul de administraţie, care voia să atragă 
vizitatori cu orice preţ. 

„Muzeele trebuie să educe, nu să distreze 
lumea”, spunea el. „Folosiţi tot ce ştiţi voi ca să-i 
atrageţi aici, dar oferiți-le ceva din care să înveţe, 
ceva cu care să rămână pentru tot restul vieţii 
lor...” 

Telefonul lui continua să sune. 

Deborah începu din nou să meargă. Nu-i 
spusese niciodată asta lui Richard, dar colecţia de 
exponate împăiate nu numai că o ofensa în 
calitatea ei de curator al muzeului şi de naturalist 
amator, dar o speria de-a dreptul. Acum, în lumina 
slabă şi verzuie a lămpilor de deasupra capului, 
simţea prezenţa cadavrelor de animale precum 
nişte moaşte nevăzute ale unor sfinți dintr-o 
catedrală, morți de mult timp, dar cumva 
continuând să supravegheze locul. Se mişcă un pic 
mai repede, brusc convinsă că marea galerie 
circulară devenea o idee mai luminoasă. 

Se simţi la început uşurată, apoi o cuprinse 
îndoiala şi în cele din urmă panica. În faţa ei exista 
o singură sursă de lumină, iar faptul că aceasta 
emitea lumină în galerie nu putea reprezenta o 
veste bună. Deborah o luă la fugă, trecu de leii 
țepeni cu colții dezgoliți şi cu ochii lor galbeni, 
depăşi pescăruşii rigizi şi puii lor încremeniţi, lăsă 
în urmă pata mare şi neagră a bivolului de apă, cu 
botul aplecat şi coarnele întinse, şi începu să 
murmure printre dinți în vreme ce licărul verzui de 
lumină pălea cu fiecare pas: 

— Nu. Nu. Nu. 

Se trezi în faţa uşii dintre pinguinii nemişcaţi 
şi foci. Era larg deschisă, singura din acest capăt al 

clădirii, iar lumina dinăuntru se revărsa pe coridor. 
În acelaşi timp, Deborah îşi dădu seama că auzea 
ceva, un sunet depărtat şi regulat, ca un strigăt de 
apel. Dându-şi seama despre ce e vorba, închise 
mobilul. Sunetul încetă. 

Acolo locuia Richard, sau cel puţin în 
clădirea învecinată, încă de la înfiinţarea muzeului. 
Într-adevăr, deşi toată lumea presupunea situaţia 
inversă, casa lui Richard existase înainte de 
muzeu, acesta fiind construit la cererea lui cu 
treizeci şi cinci de ani în urmă, ca un cadou pe care 
îl oferise oraşului. Timp de aproape două decenii, 
Richard condusese singur muzeul, dar averea-i 
considerabilă şi entuziasmul lui la fel de mare nu 
fuseseră suficiente, aşa că în ultimii ani el lăsase 
hăţurile în gestiunea unor curatori cu experienţă. 
Deborah era al treilea curator, cel pe care el îl 
plăcea, cel în care avea încredere, cel pe care era 
posibil să îl iubească ca pe propriul copil. 

„Cadavrul.” 

Deborah intră cu inima cât un purice pe uşă, 
acea uşă care despărțea universul privat al lui 
Richard de muzeu, uşa pe care el o păzea ca un 
dulău bătrân, uşa ce nu era niciodată — niciodată — 
lăsată deschisă, indiferent de circumstanţe. 

— Richard! strigă ea. 

Trecu prin living, apoi prin bucătărie, prin 
bibliotecă şi prin sufragerie; nimic. Urcă treptele 
scării centrale mari, cu balustradele lungi şi zvelte 
din mahon, continuând să îl strige. Încercă în 
biroul lui: nimic. Dormitorul pentru oaspeţi. Baia 
din hol. Camera pe care el se gândea să o 
transforme în bibliotecă, dar care era încă plină de 
amintirile vieții lui maritale. Soţia lui murise cu 
nouă ani înainte, dar Deborah se îndoia că Richard 
aruncase vreun lucru de-al ei. Verifică şi un salon 
de la etaj în care nu mai fusese niciodată înainte, 
apoi un soi de cămară legată de liftul de serviciu 
pe care îl folosea Tonya ca să-i aducă mâncare 
atunci când Richard era „deprimat de vreme” (şi 

cam fusese deprimat rău în ultimul timp). Se opri 
în faţa dormitorului lui. 

Camera era păzită de o uşă dublă mare, 
furniruită cu stejar. Ciocăni în uşă, cu putere şi cu 
insistență, folosindu-se pentru asta de toate 
încheieturile degetelor. 

— Richard, strigă ea. Eu sunt. Deschide uşa 
sau intru cu forţa. 

Părea destul de calmă. Poate avea o voce mai 
răsunătoare ca de obicei, dar în niciun caz nu părea 
cuprinsă de panică. 

Încercă uşa. Aceasta se deschise singură. 

Capitolul 4 


Dormitorul era pustiu, iar în pat nu dormise 
nimeni. Nu se vedea nici urmă de Richard. 
Deborah verifică baia, apoi ieşi din nou pe hol 
strigându-i numele. Tocmai îi invadase sanctuarul 
privat pentru prima dată de când preluase slujba; 
nu i se părea necesar sau potrivit să-şi bage nasul 
chiar peste tot. 

Se opri pe hol, apoi intră, pierdută, din nou în 
dormitor. Nu se vedea absolut nicio urmă din el. 

„Dat fiind că te-ai temut să găseşti ce e mai 
rău”, îşi zise ea, „ar trebui să te simţi bine că nu ai 
descoperit nimic.” 

Dar nu se simţea bine. 

Se aşeză pe patul lui tare şi se uită din nou 
prin încăpere. Graţie Tonyei, camera era imaculată 
ca întotdeauna. Pe măsuţa de toaletă de lângă pat, 
alături de telefon, se găsea un carnet, în care 
Richard mâzgălise ceva cu scrisul lui încâlcit, dar 
dincolo de asta totul era aranjat şi ordonat, mobila 
aliniată cu grijă, iar rafturile de bibliotecă hpite de 
perete perfect şi şterse de praf. 

Deborah îşi muşcă buza şi se aplecă să vadă 
ce era mâzgăleala din carneţel. Era un singur 
cuvânt, încercuit de câteva ori şi marcat de semne 
de întrebare: 

„Atreus??” 

Deborah se holbă la cuvânt, simțind cum 
acesta stârneşte o amintire veche, o amintire 
literară, dar îşi scoase repede din minte ideea. 

„Unde naiba e el?” 

Îşi cuprinse capul cu palmele şi văzu ceva pe 
Jumătate ascuns de cuvertura imensă sub pat, ca şi 
cum ar fi fost accidental împins dedesubt. Se 
aplecă şi culese obiectul. Era un fragment de 
ceramică, uşor concav, ca şi cum ar fi făcut parte 
dintr-un vas rotund. Mai era şi pictat. Pe un fundal 

uşor turcoaz se vedea un fragment de cap de 
femeie din profil, cu ochiul mare şi în formă de 
migdală, cu părul în bucle negre. Semăna cu un 
desen animat sau cu o schiță, dar era plin — 
aproape deborda — de grație şi energie. Ridică 
fragmentul în lumină şi îi pipăi suprafaţa între 
degete, brusc convinsă că nu era vorba de un ciob 
lipsit de valoare. Fragmentul era extrem de vechi. 

Nimic din vreo perioadă a istoriei Americii de 
Nord nu semăna cu aşa ceva. Era aproape sigură 
de asta. Fragmentul părea cunoscut, dar cunoscut 
în sensul în care Deborah mai văzuse înainte 
ceramică asemănătoare, dar în niciun caz identică. 
Să fi provenit din Egiptul antic? Nu, imaginea era 
prea vie, iar faţa prea cochetă. Poate că era vechi, 
dar... Nu putea fi sigură. Mesopotamian? Asirian? 
Nu. Oricum, dacă era cu adevărat vechi, ce căuta 
acolo? Muzeul nu deținea antichităţi clasice. 
Deborah se uită iarăşi la el. Poate grecesc? 

Îi reveni în minte cuvântul din carnet, 
încercuit şi marcat de semne de întrebare: 
„Atreus”. 

Și ăsta era un nume grecesc. 

Atreus cra unul dintre descendenții lui 
Tantalus în mitologia greacă, nu? Fratele lui... Era 
ceva legat de fratele sau de copiii lui... Deborah 
nu-şi mai amintea. Se deplasă până la rafturile de 
bibliotecă de pe peretele sudic al dormitorului şi se 
uită cu atenție la cotoarele cărților. Poate găsea 
acolo ceva despre mitologia greacă. 

Găsi. De fapt, în vreme ce parcurse rafturile 
îşi permise chiar să scoată un uşor fluierat de 
uimire. Probabil că acolo se găseau cam patru sute 
de volume şi toate erau cumva legate de Grecia 
antică: mitologie, istorie, arheologie, politică, 
poezie, cultură, artă, filosofie. Trase un volum gros 
care pretindea a fi o Enciclopedie a Greciei antice 
şi îi răsfoi paginile până la termenul „Atreus”, 
după care începu să citească, nesigură pe ce făcea 
şi pe ce anume căuta. 

„Richard. ÎI cauţi pe Richard.” 

Nu era de mirare că numele atinsese o coardă 
sensibilă în memoria ei. Atreus fusese capul casei 
conducătoare din Micene, marea citadelă a Greciei 
din Epoca Bronzului. De la poarta cu lei a cetăţii, 
spunea legenda, plecase Agamemnon în fruntea 
armatei care asediase Troia timp de zece ani. Casa 
blestemată întemeiată de el fusese cea care 
distrusese generații după generaţii prin certuri 
sângeroase, dezbinând fraţii, copiii, soții şi 
generând răzbunării prea cumplite pentru a fi 
descrise: fratricid, patricid, matricid, sacrificii 
umane, incest, canibalism. Deborah închise cartea 
şi se uită la fragmentul de ceramică din mâna ei, în 
vreme ce în minte îi răsăreau alte amintiri din 
studenție despre istoria şi arheologia Epocii 
Bronzului, care îşi croiau un făgaş al lor, depăşind 
ceea ce spunea mitologia. În mintea ei nu mai 
încăpea îndoială. Faţa de pe ciobul de ceramică era 
grecească, mai exact miceniană. Dar unde era 
restul vasului şi ce putea semnifica el şi numele 
acela antic din mitologie? 

Richard dispăruse. Acum nu era vremea 
şaradelor antice şi a enigmelor arheologice... 

„Doar dacă între ele nu există o legătură.” 

Se aşeză pe podea la picioarele rafturilor cu 
cărți pentru a citi mai bine titlurile de jos şi în 
vreme ce se chinuia să desluşească literele deveni 
conştientă de o pată roşie pe covor, lungă de vreo 
douăzeci de centimetri. Atinse pata cu degetele şi 
acestea deveniră imediat lipicioase. Îşi dădu seama 
înainte de a-şi duce degetele la nas că era vorba de 
sânge. 

Capitolul 5 


Cu inima cât un purice, Deborah se lăsă şi 
mai Jos, astfel că obrazul ei ajunse la câțiva 
centimetri de dâră, căci era o dâră. Cu toate că 
Deborah era sigură de faptul că era vorba de sânge, 
nu se vedeau picături, ci doar o pată umedă 
impregnată în covor. Nu, nu impregnată: ca o 
urmă. Ceva greu fusese rostogolit pe covor, lăsând 
în urmă sânge. 

Sângele lui Richard. 

„Nu ai de unde să ştii asta.” 

Dar ştia. O parte întunecată, golită de 
sentimente şi lipsită de speranţe a ei ştia. 

Încercă să se concentreze, lăsând implicaţiile 
celor văzute deoparte. 

„Rămâi la fapte. Nu începe să raţionezi.” 

Se întoarse la ideea ei anterioară. Să fi fost 
dâra de sânge direcționată către rafturi? Nu, nu se 
îndrepta spre peretele cu biblioteca, ci venea de 
acolo. În mijlocul încăperii se estompa până la 
dispariţie. În cealaltă direcţie ducea drept în perete 
sau mai degrabă în biblioteca aliniată pe perete. 
Aşadar ceva ieşise din perete, ceea ce era 
imposibil, în afară de cazul în care... 

Deborah se ridică şi începu să-şi plimbe 
palmele peste rafturile cu cărți, luptându-se în 
acelaşi timp cu ea însăşi ca să-şi menţină respiraţia 
sub control. 

„Nu se poate.” 

Nu găsi nimic. Începu să scoată cărţile, dar 
ele ieşeau în mod banal din rafturi. Erau sute de 
volume acolo. 

„Opreşte-te”, îşi comandă sieşi. „Gândeşte. 
Dacă vreuna din aceste cărți era... (nu reuşi să 
termine gândul lugubru). Care să fi fost?” 

„Atreus. Micene.” 


34 


Ceva legat de vechea obsesie a lui Richard 
pentru războiul troian? Lui Richard îi plăcea la 
nebunie să-i repete de nenumărate ori că legendele 
lui Homer, poveştile despre zei şi eroi se bazau pe 
evenimente reale. Entuziasmul lui copilăresc era 
endemic, oricât de dubioase i-ar fi fost cunoştinţele 
arheologice. 

Richard nu era arheolog. Era un entuziast; 
spus direct, un diletant. Nu-i plăcea să separe 
istoria socială de arheologie, nu avea chef de studii 
de evoluţie culturală, îşi dorea doar aventură şi 
confirmarea faptului că toate acele basme de 
şcoală despre aventuri şi glorie erau reale. Nu citea 
lucrări de arheologie ca să afle ce principii sau 
fapte noi erau dezvăluite acolo. Citea lucrările de 
arheologie ca să dovedească faptul că speranţele 
lui erau legate de adevăruri. Era ca Yigael Yadin 
plimbându-se în jurul Negevului şi al Muntelui 
Sinai cu o sabie într-o mână şi cu un exemplar din 
Vechiul Testament în cealaltă. Ştia în ce credea şi 
voia ca arheologia să-i confirme cunoştinţele. Era 
precum Schliemann, cel care excavase în zonele 
unde se presupune să fi fost Micene şi Troia, ca să 
dovedească fără putinţă de tăgadă că poveştile lui 
Homer despre Agamemnon şi Elena, Ahile şi 
Hector, Ajax şi Odiseu şi despre cei zece ani de 
asediu  stârniți de nişte zei capricioşi nu 
reprezentau doar legende poetice, ci fapte istorice. 

Deborah se îndepărtă de rafturi şi îşi plimbă 
privirea pe cotoarele cărților. 

În colţul din dreapta, cu patru rafturi mai sus, 
se găsea un volum singular, mare şi negru, legat în 
piele. Viada de Homer. 

Întinse mâna şi trase cartea spre ea. O simţi 
cum declanşează ceva, se înclină înainte şi se 
opreşte. Raftul cu cărți alunecă încet spre ea. 

Deborah făcu ochii mari. Spaţiul din spatele 
raftulu era profund, cam jumătate din 
dimensiunea dormitorului. Avu nevoie de câteva 
secunde ca să inspecteze interiorul cu privirea. 

Mintea ei avu nevoie de ceva mai mult timp ca să 
înţeleagă ceea ce ochii vedeau. 

Bezna momentană din spatele raftului de cărți 
se transformase într-o lumină slabă emanând 
dinspre o serie de cutii montate în perete şi dinspre 
un singur tub luminos din centrul tavanului ciudat 
arcuit al încăperii. Tubul împrăştia un dreptunghi 
alungit de lumină pe podea. De acolo, chiar de 
lângă o priză îngropată, pornea dâra de sânge. 

Deborah se lăsă încet în genunchi, iar groaza 
pe care o resimţise ca pe un giulgiu greu se 
transformă în altceva, care îi golea inima şi 
sufletul, înlocuind golul cu disperare. 

Richard zăcea întins pe spate, cu braţele larg 
întinse, ca şi cum ar fi fost pus pe cruce, cu o 
palmă deschisă şi cealaltă strânsă. Avea pieptul 
gol, lăsând să i se vadă trupul subțire şi membrele 
fragile. Părea ciudat de bătrân, iar pielea lui palidă 
avea un soi de transluciditate albăstruie, care făcea 
ca rănile imense căscate în pieptul şi abdomenul 
său să pară şi mai oribile. Din fericire, ochii îi erau 
închişi. 

Deborah îi luă mâna rece şi întinsă şi o duse 
la buze. Cu ochii închişi, aproape fără suflare, 
începu să ofteze. 

Capitolul 6 


Habar n-avea de cât timp stătea acolo, pe 
vine, de fapt aproape îngenuncheată, precum o 
ucenică în fața altarului.  Stătuse astfel 
îngenuncheată în timpul celor şapte zile de shiva 
pentru tatăl ei, ascultând cuvintele Kaddish-ului 
care promiteau viață şi continuitate, şi un 
Dumnezeu drept şi iubitor pe care ea nu-l mai 
putea vedea şi nu-l mai văzuse de atunci. 
Bineînţeles că morțile erau complet diferite, dar în 
parte sentimentele pe care Deborah le nutrea acum 
erau precum cele de atunci, ca şi cum cei douăzeci 
de ani care separau evenimentele nu ar fi existat şi 
ea ar fi avut iarăşi treisprezece ani, uitându-se cu 
privirea goală de la doctori la rude, apoi la rabinul 
care orchestrase ceremonia funerară şi cu care nu 
mai vorbise niciodată de atunci. Nu-şi amintea 
rugăciuni în ebraică, după cum, de fapt, nu prea îşi 
mai amintea deloc ebraica, cel puţin nu conştient, 
dar anumite fragmente de traduceri în engleză 
rămăseseră întipărite în mintea ei, precum o rană 
care nu se vindecă niciodată cu adevărat. Un astfel 
de fragment de rugăciune îi reveni acum în 
memorie: 


„Învață pe toți cei care jelesc să accepte 
judecata voinţei Tale de necercetat şi fă-i să 
cunoască dulceaţa consolării Tale. Îmbărbătează-i 
cu cuvintele Tale pe cei încovoiaţi de durere, ca ei, 
precum toţi credincioşii lui Israel care au fost aşa 
înainte, să fie credincioşi Torei Tale şi prin asta să 
propovăduiască domnia împărăției Tale peste 
pământ.” 


Cuvintele răsunară în sufletul ei la fel ca 


întotdeauna, mai amare decât Campari-ul pe care 
Richard îl iubea atât şi mai amare decât îşi imagina 


37 


ea că trebuie să fie otrava, precum cianura, care îşi 
anunţa forța ucigaşă printr-o ascuţime şi o acreală 
asemănătoare ceaiului vechi şi fiert mult prea mult. 

„Voinţei Tale de necercetat?” Mai degrabă 
viclene, puse pe toane sau, pur şi simplu, apatice. 
Oare Dumnezeul părinţilor ei observase măcar ce 
se întâmplase în seara asta? Observa el aşa ceva 
vreodată? 

„Doamne, Richard”, rosti ea în gând, „îmi 
pare atât de rău. Ar fi trebuit să fiu aici.” 

Nu se mişcase din loc de când îl descoperise. 
Respira superficial, aproape în şoaptă, ca şi cum ar 
fi vrut să-i împărtășească nemişcarea şi tăcerea. 
Ochii îi jucau în lacrimile care în sfârşit se adunară 
şi începură să cadă, ca nişte picături grele de ploaie 
de vară, pe covor. 

Undeva în altă parte a minţii ei răsună însă o 
voce ascuţită, insistentă, oficială, precum vocea 
unui polițist care şi-ar fi croit drum prin mulţimea 
strânsă la locul unui accident rutier, o voce a 
autorității şi a ordinii, o voce care înăbuşea 
emoţiile în favoarea logicii. Acea voce spunea că 
Richard fusese omorât, că ăsta nu era doar un loc 
al durerii şi plângerii, ci un loc al groazei, chiar al 
pericolului, iar Deborah trebuia să acţioneze în 
consecinţă. 

Dar nu putea pleca, nu-şi putea desprinde 
privirea de la el şi de la rănile lui. 

Sângeraseră din abundență, fără să fie vorba 
de tăieturi mari, ci doar de nişte incizii 
superficiale, late doar de câţiva centimetri, acum 
cu marginile ruginii şi purpurii, dar cu câte o gaură 
adâncă, neagră şi amenințătoare în centru. Pieptul 
era brăzdat de şiroaie de sânge întunecat la 
culoare, dar balta mare în care zăcea Richard 
provenea de sub el. Să fi fost înjunghiat atât de 
profund („de şase sau şapte ori”, rosti în mintea ei 
acea voce insistență, orientată asupra detaliilor, 
care comenta de obicei rezultatele autopsiilor), 
încât lama să fi ieşit prin spate? Ce fel de armă 

putea provoca aşa ceva? Trebuia să fi fost mai 
apropiată de o sabie decât de un cuţit. 

Şi apoi erau perechile de semne din piele, de 
pe fiecare parte a rănilor: două mici vânătăi de 
circa doi centimetri, pe părțile laterale ale fiecărei 
înţepături superficiale... 

Se răsuci brusc pe călcâie, copleşită pe 
neaşteptate de o senzaţie de greață care o făcu să 
caşte gura, cu gâtul arzându-i, dar fără ca din 
stomac să-i iasă ceva. Continuând să lăcrimeze, îşi 
simţea ochii ciudat de uscați. Îi închise, brusc 
copleşită de ideea că ar fi trebuit să spele acele răni 
şi să îndepărteze sângele... 

„Dar nu trebuie să mişti cadavrul”, rosti 
vocea, „deoarece poliția va trebui să fotografieze 
locul exact aşa cum este acum. Îl va spăla 
altcineva mai târziu.” 

— Of, Richard. Mai erau atâtea lucruri de 
făcut. De spus. 

Rosti vorbele cu voce tare. Ca şi cum i-ar fi 
răspuns cineva, în acea clipă sună telefonul. 

Pentru o clipă cât o veşnicie, Deborah nu se 
uită la el. În secunda următoare însă îşi extrase 
mâna din mâna lui Richard şi duse telefonul la 
ureche, cu mişcări lente şi tăcute, cu respirația 
calmă. 

— Da? rosti ea. 

— Au luat cadavrul? 

Aceeaşi voce. Deborah nu zise nimic. Îşi 
păstră privirea aţintită pe pieptul lui Richard, pe 
ceea ce fusese Richard. 

— L-au luat? 

Simţi cum i se opreşte respiraţia. Vocea se 
auzi iarăşi, mai insistentă de această dată. 
Imperativă. 

— Au luat cadavrul? 

— Nu, răspunse ea. 

Habar n-avea de ce îi răspunsese. 

— Aşteaptă acolo, zise vocea. Vin acum. 

Apelul muri. 

Deborah se holbă la telefonul din mâna ei, în 
vreme ce mintea-i începea să absoarbă cuvintele 
străine. Brusc, amorţeala o părăsi când implicația 
acelor cuvinte o făcu să tresară ca străbătută de un 
şoc electric. Se ridică repede în picioare, plecă de 
lângă cadavru şi sună la poliție. 

Capitolul 7 


Spusese că va veni imediat. Nu motivase de 
ce, ce anume voia sau cât de mult avea să-i ia ca să 
ajungă acolo. Nu spusese cine e, de unde aflase de 
evenimentele de la muzeu sau de ce era atât de 
nerăbdător să ştie dacă trupul lui Richard fusese 
luat de acolo şi de către cine. Cu toate astea, era 
evident că, indiferent cine era individul şi orice ar 
fi vrut, avea cumva legătură cu moartea lui 
Richard Dixon. Deborah povesti toate acestea 
operatoarei de la serviciul de urgenţe, ceea ce 
stârni un val de adrenalină în cursul unei 
conversații care până în acel moment fusese 
greoaie, chiar dubioasă. Era ea sigură că omul 
murise? 

— Are răni multiple de cuţit pe piept şi 
abdomen, zise Deborah. Tr... cadavrul său era 
într-un fel de încăpere secretă. Făcuse o însemnare 
despre Atreus şi asta m-a făcut să mă gândesc la 
Troia, aşa că am luat un exemplar din /liada şi 
raftul s-a deschis... 

— Mai încet, scumpo, rosti operatoarea. 

Începuse suficient de metodic („răni multiple 
de cuţit...”), dar apoi pierduse controlul. Vocea îi 
cedase şi începuse să se bâlbâie. 

— Scuze, replică Deborah, simțindu-se brusc 
proastă şi singură. Sunt un pic... Sunt... 

Nu ştia cum era sau nu găsea cuvinte care să-i 
descrie starea. 

— E-n regulă. Inspiră puţin. 

Operatoarea nu o avertiză pe Deborah că 
irosirea timpului poliției cu o cacealma ar fi băgat- 
o în mare necaz, în ciuda remarcii ei despre 
camera secretă (suficient de incredibilă pentru 
testarea credibilităţii oricui) sau a bâlbâielilor ei 
despre Atreus. Femeia îşi dădea seama că totul este 
adevărat, iar asta însemna că Deborah trebuia să se 

adune, deoarece situația mergea în defavoarea ei. 
Îşi drese glasul. 

— Îmi cer scuze, zise ea din nou. Richard era 
foarte... Eram foarte apropiaţi. 

— El e rănitul? 

— Mortul, da. 

Rosti cuvântul cu mult calm, golită de orice 
sentimente. Cuvintele erau corecte, dar cumva 
lipsite de sens. 

Se lăsă o scurtă tăcere. 

— Unde sunteți mai exact? întrebă 
operatoarea. 

— În dormitor. 

— Mă refer la adresă. 

— A, da, zise Deborah, simțindu-se iarăşi ca 
o proastă. Scuze. E vorba de Muzeul Druid Hills, 
strada Deerborne nr. 143. Casa este legată de 
muzeu. Trebuie să intrați prin casă. Nu 
dumneavoastră, bineînţeles. Cine vine... 

— Înî, făcu operatoarea. I-ai putea întâmpina 
la uşă. Este pe aproape? 

— Nu chiar, răspunse Deborah. 

— Bine. Şi omul ăsta care a sunat, nu ştiţi 
cine e? 

— Nu. 

— Există vreo încăpere sigură în casă? 
Undeva unde să vă încuiaţi şi să aşteptaţi ofiţerii 
de poliție? 

— Există o baie, zise ea, resimţind din nou un 
fior de panică când auzi seriozitatea cu care femeia 
îl trata pe misteriosul interlocutor al lui Deborah. 

— ŞI o puteţi încuia? Uşa este solidă? 

— Da, dar va trebui să închid. Asta nu e un 
telefon fără fir. Am un mobil pe care îl pot folosi 
dacă... 

— Bun, e-n regulă. Sunteţi bine? 

— Sunt bine. Voi închide acum. 

— Sunteţi sigură că vă e bine? 

— Da. 

— Duceţi-vă în baie şi încuiaţi-vă bine. În 
regulă? 

Deborah dădu din cap şi răspunse afirmativ. 
Apoi închise şi se aşeză pentru o clipă pe marginea 
patului, uitându-se la uşa băii. Apoi se uită în altă 
parte, se ridică, făcu doi paşi şi se zgâi în camera 
slab luminată din spatele raftului de cărţi, 
menținându-și privirea departe de podea şi de 
cadavrul care zăcea acolo şi uitându-se pentru 
prima dată cu adevărat la remarcabila — nu, 
imposibila — colecţie de pe perete. 

Capitolul 8 


Chiar şi fără a intra acolo, Deborah ştia că 
acele cutii cu capac de sticlă conţineau artefacte 
care se potriveau cu fragmentul de ceramică pe 
care ea îl ținuse în mână doar cu câteva minute 
înainte. Una dintre cutiile încastrate în pereţi era 
deschisă şi interiorul ei era suspect de gol. 
Deborah privi în jos. În umbra din colţ, la un metru 
de dreptunghiul central de lumină, se găsea o masă 
informă de fragmente ceramice, rămăşiţele unui 
vas, unele bucăţi având aceeaşi culoare turcoaz ca 
fragmentul găsit de ea sub pat. 

Deborah rămase unde era, privind ţintă la 
cadavrul de la picioare („nu te mai uita la el, orice 
al face, nu te uita la el”), apoi privirea i se plimbă 
încet de jur împrejurul camerei, ca într-un soi de 
transă care creştea în intensitate pe măsură ce 
Deborah conştientiza conţinutul acelor cutii: o 
cupă de aur cu două toarte, despre care Deborah 
credea că se numeşte Kantharos, patru farfurii 
decorative cu modele de lei stilizaţi şi o pereche de 
inele, de asemenea din aur. Se mai vedea o bucată 
de piatră în care era săpată silueta unei şarete şi a 
unui vizitiu, posibil o piatră funerară, un vas de 
argint ornamentat cu capete de taur, şiraguri de 
mătănii din sticlă şi pietre şlefuite, apoi iarăşi aur: 
lănțişoare, pandantive, diademe, inele şi ace, toate 
remarcabil de delicate şi de sofisticate. Trei cutii 
erau pline cu ceramică, de la căni frumos pictate 
cu motive geometrice, la vase şi amfore elegante 
decorate cu portrete de războinici şi scene de 
vânătoare. Ultima cutie conţinea vârfuri de lance, 
săbu şi pumnale, incrustate cu aur şi pietre 
prețioase, zvelte şi elegante, cu bronzul înverzit de 
vechime, dar remarcabil de intact... 

„Dacă totul e adevărat?...” 

Nu exista niciun motiv de a presupune că nu 
erau adevărate, cu excepția a ceea ce era evident. 
Acolo se găseau patruzeci sau cincizeci de 
exponate arheologice. Dacă erau într-adevăr ce 
păreau să fie, atunci acolo se găsea cea mai mare 
colecție de artefacte miceniene sau minoice din 
afara Muzeului Naţional de Arheologie din Atena. 
Valoarea lor era imposibil de estimat. 

„Aşadar trebuie să fie falsuri.” 

O colecţie de asemenea calitate şi dimensiuni 
pur şi simplu nu putea exista. Cele mai multe situri 
arheologice din Grecia fuseseră excavate sau 
jefuite cu secole în urmă. Tot ce se găsise în 
siturile miceniene, tireniene şi minoice din Creta 
era catalogat, documentat, iar imaginile erau 
reproduse în mai bine de o sută de cărți dedicate 
artei şi istoriei. O astfel de colecţie, necunoscută 
ştiinţei arheologice moderne, era de neconceput. 

Numai că Deborah îşi dădu imediat seama, 
aşa cum stătea înţepenită locului, cu ochii încă 
plini de lacrimi, că nu se uita la copii sau 
reproduceri ale unor piese cunoscute. Într-adevăr, 
nu era expert în antichităţi greceşti şi nu putea 
identifica toate oalele găsite vreodată în Micene, 
dar văzuse destule obiecte faimoase ca să ştie că în 
acea încăpere mică se aflau o mulțime de articole 
la fel de bogat ornamentate şi de complexe ca în 
oricare altă parte. Totodată, mai ştia că acestea 
erau diferite, suficient de asemănătoare ca să fie 
catalogate drept miceniene, dar în acelaşi timp noi 
prin ele însele. Deborah se uită cu atenție la un 
pumnal de bronz aflat într-o cutiuţă delicată din 
plexiglas şi se apropie de el. Pumnalul era 
împodobit cu imagini în aur şi argint reprezentând 
lei care vânau căprioare. Era un exemplar superb. 
Era vechi de trei mii cinci sute de ani, iar Deborah 
era cât se putea de sigură că niciun arheolog sau 
istoric de meserie nu văzuse vreodată acel obiect. 

„Niciun arheolog de meserie.” 

Oare ce însemna asta? Deborah se forță să 
înghită nodul care începuse să 1 se formeze la baza 
gâtului. De meserie însemna etic. Dacă obiectul 
ăla era adevărat, atunci fusese furat, ţinut în secret 
şi tranzacționat în afara comunităţii de arheologi, 
păstrat în anonimat, menit să provoace doar 
deliciul şi satisfacția consumatorilor privaţi. 
Deborah se îngrozi şi simţi o dezamăgire cruntă, 
care o goli de orice sentiment şi care îi curmă 
brusc lacrimile, lăsând loc îngrijorări. 

— Richard, oftă ea. Ce ai făcut? 

„ŞI mai ales”, şopti o parte plină de ciudă a 
minţii ei, pe care ea nu avea chef să o asculte în 
acea clipă, „de ce nu mi-ai spus şi mie?” 

Îşi amintea de indignările lui Richard, demne 
de un Indiana Jones: „Chestia asta aparţine 
muzeelor!” Chiar aşa. Amintirea ar fi trebuit să o 
facă să zâmbească, dar goliciunea din pântecele ei 
se transforma într-un mic ghem dens de tristeţe. 
Deborah se uită iarăşi la Richard, cum zăcea acolo, 
palid, de nerecunoscut, gol şi stropit cu roşul 
funerar al propriului sânge. 

„Erai prietenul meu, mentorul meu, ta...” 

Nu putu pronunţa cuvântul „tată” până la 
capăt. Acest act de ascundere a realităţii faţă de ca 
însemna o trădare: a ei ca persoană, a valorilor ei, 
a tot ceea ce încercaseră să facă la muzeu. 

Doar dacă... 

Să fi făcut el rost de această colecţie 
extraordinară de pe piaţa neagră cu dorinţa de a o 
expune în muzeu? Deborah îşi tinu respiraţia 
gândindu-se la asta. În ultima vreme el fusese 
distras, secretos. Dar fusese genul de atitudine 
„stai să vezi”. Să fi fost această încăpere doar un 
depozit secret până ce toate documentele necesare 
erau obținute, iar colecția putea fi apoi expusă în 
umilul lor muzeu? Ce lovitură de teatru ar fi fost! 

Dar încăperea nu arăta a adăpost temporar. 
Izbucnirea ei de speranță şi de idealism păli. 
Richard avusese de-a face cu cei mai răi traficanţi 

de artefacte şi aceştia se răzbunaseră pe el. Cum 
altfel se puteau interpreta dovezile? 

Dar indivizii fuseseră înăuntru. Şi atunci de 
ce nu luaseră cu ei tot ce era acolo? Dacă fusese 
vorba de o tranzacţie nconorată, de ce să fi rămas 
aceste comori extraordinare în urma lor? De ce nu 
luaseră ucigaşii lui Richard prada cu ei? Dacă?... 

Deborah se răsuci pe călcâie. Extrem de încet, 
aproape fără zgomot, clanţa de la uşa dormitorului 
se mişcă. 

Capitolul 9 


Deborah avu la dispoziţie doar o secundă sau 
două ca să aleagă între diversele opțiuni, deşi toate 
1 se păreau doar nişte jocuri de noroc. Apoi, când 
uşa dormitorului începu să se deschidă încet spre 
interior, se ghemui şi se strecură în singurul 
ascunziş posibil din cameră: sub patul lui Richard. 

Preţ de câteva chpe nu se auzi nimic. 
Deborah stătea întinsă pe burtă, cu picioarele spre 
capul patului şi cu faţa la unul dintre picioarele 
patului, doar la câţiva metri distanţă de uşă. Îşi ţinu 
respirația şi ascultă. Nu se auzea nicio intrare 
vijelioasă, niciun zgomot greu de bocanci sau 
cizme. Oricine intrase în încăpere nu avea o treabă 
anume acolo. Lui Deborah îi era ciudă că nu se 
încuiase în baie. 

Îmbrăţişă podeaua cu palmele întinse. Peste 
salteaua patului atârna o cuvertură mare, care 
atingea podeaua pe mai toată lungimea patului. 
Acest fapt permitea un soi de camuflare 
ascunzişului ei copilăresc, dar dezavantajul era că 
nici ea nu putea vedea nimic din ce se întâmpla în 
încăpere. Cu excepţia unui singur loc. În dreptul 
şoldului stâng al lui Deborah, cuvertura era uşor 
ridicată în V pentru că pe acolo se strecurase ea 
sub pat. Deborah îşi răsuci încet capul până ce 
ajunse să vadă prin deschizătură. 

Covorul, piciorul unei mese, spațiul îngust 
din spatele raftului de cărți. Mâna întinsă a lui 
Richard. 

„E o nebunie. leşi imediat de aici.” 

Nu. Nu-i plăcea discreția cu care se 
deschiseseră acele uşi şi atenţia cu care intraseră 
acele picioare în cameră. 

Trecură alte câteva secunde lungi până ce 
Deborah reuşi să audă ceva, atât de lungi, că ea 
începuse deja să creadă că intrusul ieşise pe unde 

intrase. Auzi o respirație prelungă, poate chiar un 
oftat. Deborah se mişcă puţin, încercând să vadă 
mai bine prin țesătura materialului cuverturii. Nu 
reuşi, dar persoana care se afla în încăpere, la doar 
câțiva zeci de centimetri de locul unde stătea ea pe 
burtă, făcu repede doi paşi şi în raza vizuală apăru 
o pereche de pantofi: albi, de sport, inscripţionaţi 
cu sigla Nike pe călcâi. Pantofi de femeie. Erau 
întorși cu botul spre cadavru şi spre camera secretă 
care îl adăpostea. În vreme ce Deborah se uita, 
pantofii se ridicară pe vârfuri, ca şi cum persoana 
s-ar fi chinuit să vadă ceva, dar apoi toată mişcarea 
încetă. 

Picioarele se întoarseră, răsucindu-se iute spre 
uşă, apoi dispărură. Deborah auzi uşa deschizându- 
se şi închizându-se la loc, de această dată cu mai 
puţină discreţie, apoi percepu în depărtare, slab, 
altceva, nişte voci de bărbaţi care veneau dinspre 
holul de jos: poliția. 

„Acum.” 

leşi de sub pat cu o mişcare rapidă, îşi netezi 
hainele dintr-un gest şi deschise uşa dormitorului. 
Pe pasarelă, pregătindu-se pentru poliţiştii care 
urcau scările, se afla Tonya, femeia de serviciu de 
vârstă mijlocie, încălţată cu pantofii imaculați 
Nike de gimnastică pe care îi primise cadou, fără 
îndoială, de la vreo fiică sau nepoată. Auzind uşa 
dormitorului, Tonya se răsuci pe călcâie, cu gura 
căscată şi se uită la Deborah cu o ostilitate fățişă. 

Cele două femei se măsurară tăcute din 
priviri, uitând pe moment de zgomotele poliţiştilor 
în uniformă care îşi anunțau prezenţa în vreme ce 
urcau pe scări. Unul era chel şi gras, probabil nu 
mai bătrân de treizeci de ani, celălalt zvelt şi 
negru. 

— Miss Miller? rosti chelul, plimbându-şi 
privirea de la o femeie la alta. 

— Da, răspunse Deborah, luându-şi cu greu 
privirea de la negresă. Acolo. 

Cei doi poliţişti se uitară unul la celălalt, apoi 
chelul porni spre uşile dormitorului. Nu dispăru 
mai mult de o jumătate de minut, dar Deborah avu 
senzaţia că a trecut o veşnicie. Celălalt poliţist 
părea stânjenit, ca şi cum ar fi întrerupt o slujbă 
religioasă, deşi Deborah nu ştia dacă asta se 
întâmpla din pricină că avea de-a face cu două 
femei sau cu un cadavru. Omul rosti ceva, dar 
Deborah îl ignoră, atentă fiind să prindă din zbor 
discuţiile de pe staţia radio a chelului când acesta 
ieşi din încăpere. Deborah îşi zise că individul se 
cam înverzise la faţă, dar părea să suporte totul cu 
curaj. Ce ciudat. Deborah fusese prea absorbită de 
propria ei durere legată de identitatea victimei ca 
să se mai fi simţit oripilată sau revoltată de scenă. 

— Mi-am zis să fac mai devreme treaba de 
peste zi, spunea Tonya. Ştiam că voi avea de făcut 
curăţenie, nu glumă. În muzeu a fost o petrecere 
azi-noapte. 

— Şi dumneavoastră, Miss Miller? 

— Poftim? rosti Deborah, întorcându-se către 
polițistul negru. 

Omul scosese un carnețel şi se uita cu 
nerăbdare la ea. Probabil îl îngrozea ideea că ar fi 
putut greşi procedura, iar asta o făcea pe Deborah 
să resimtă o ciudată compasiune pentru el. 

— Am primit un telefon prin care eram 
anunţată că e nevoie de mine aici, zise ea. Cred că 
s-a întâmplat cu puţin înainte de ora 3. 

Acum se făcuse aproape 4 dimineaţa. Aşa 
proceda Tonya când voia să-şi îndeplinească 
sarcinile mai devreme? 

— Cunoaşteţi persoana care v-a sunat? 

Deborah răspunse că nu, apoi trecu în revistă 
ce făcuse şi modul în care ajunsese să descopere 
cadavrul. Tonya încercă să nu lase impresia că 
punea la îndoială fiecare cuvinţel al celeilalte 
femei. 

— Şi n-aţi mai văzut până acum încăperea din 
spatele raftului de cărți? întrebă polițistul chel, 
care între timp venise alături de ei şi preluase 
conducerea anchetei. 

— Habar n-aveam că era acolo. 

— Nici eu nu aveam habar, interveni Tonya, 
fără a se uita la Deborah. 

— Va mai dura puţin până ce echipa de 
criminalişti va ajunge aici, rosti chelul. Puteţi 
aştepta undeva? 

„Adică în altă parte decât aici, mai exact.” 

ÎI lăsară pe polițistul negru să păzească 
dormitorul, iar Deborah o luă înainte, în jos pe 
Scări, către camera de zi, unde ea şi Tonya se 
trântiră în două fotolii Queen Anne, uitându-se în 
tăcere la pereţi, în vreme ce chelul începu să se 
plimbe, studiind la întâmplare poze şi ilustrate. 
Din când în când îşi nota ceva în carnet, ca şi cum 
ar fi vrut să-şi dovedească sieşi că e mai bun ca 
detectiv decât ca polițist de patrulă. Peste douăzeci 
de minute auziră o uşă trântindu-se în faţa casei. 
Apoi se auzi larmă de voci şi o adevărată armată 
de anchetatori şi specialişti  încărcaţi cu 
echipamente îşi făcu apariţia. 

— Ce-ar fi să ne întoarcem sus? propuse 
chelul. În caz că vrea să discute cineva cu 
dumneavoastră. 


51 


Părea nesigur, dar femeile se luară după el şi 
se aşezară pe două scaune din hol, în vreme ce 
chelul dispăru ca să se consulte cu cel care 
conducea întreaga operațiune. 

— Îmi pare rău de Richard, rosti Tonya. 

Fraza venise abrupt, aproape cu brutalitate. 
Părea un soi de concesie, dar una făcută doar din 
vârful buzelor. 

Deborah dădu din cap, fără a şti ce să spună. 
Tonya era o femeie de serviciu valoroasă, de fapt 
aproape prea bună, şi se mândrea cu profesia ei, 
ceea ce sugera că îşi socotea munca de la muzeu ca 
pe un inconvenient colosal. Era dură şi directă, şi 
respingea orice încercare de comportament 
autoritar faţă de ea, deşi slujba presupunea evident 
primirea de instrucțiuni, Chiar de ordine, şi 
executarea lor. 

„Cel puţin autoritatea din partea mea”, îşi 
spuse Deborah. Tonya părea respectuoasă până la 
docilitate când era vorba de Richard. Nu-i plăcea 
deloc însă de Deborah. Aceasta pusese totul pe 
seama faptului că era şefa Tonyei, fiind totodată 
tânără, albă şi femeie, dar întotdeauna simţise că 
mai era ceva, ceva personal, un resentiment pe 
care nu-l putea identifica precis. Acum Richard era 
mort şi Tonya se furişa pe lângă dormitorul lui în 
toiul nopții... 

„Nu te mai gândi la asta. Lasă deducțiile pe 
seama detectivilor. Uită de asta.” 

Deborah oftă şi continuă să urmărească cum 
se umple casa de persoane din diferite sectoare ale 
autorităţii publice şi de la serviciul de medicină 
legală, câteva fiind înarmate cu aparate foto, pungi 
pentru probe şi benzi de bandă galbenă pentru 
sigilarea locului. Din când în când, oamenii — 
bărbaţii, căci erau cu toții bărbaţi — mormăiau ceva 
unul altuia şi se uitau pe furiş la ea şi la Tonya, dar 
pentru o bună bucată de vreme nimeni nu le adresă 
niciun cuvânt, astfel încât Deborah începu să se 
simtă treptat ca martora unui spectacol ciudat de 

intim şi de suprarealist. Timp de o jumătate de oră, 
oamenii veniră şi plecară, vorbind şi făcând 
diverse însemnări, luminaţi ocazional de bliţurile 
aparatelor foto dinăuntru, dar nimeni nu-i spuse 
nimic lui Deborah. După alte douăzeci şi cinci de 
minute veni şi un polițist femeie, o persoană 
masivă, dar amabilă, care îi oferi lui Deborah un 
pahar cu apă şi se postă în faţa privirii acesteia 
când cadavrul — corpul lui Richard — fu scos din 
încăpere pe o targă cu rotile, acoperită. Un bărbat 
pe care ea îl socoti a fi medicul anatomopatolog 
discuta cu detectivul care părea să conducă 
operațiunile. Omul făcu nişte gesturi cu mâinile 
indicând ceva lung cam de paisprezece centimetri, 
apoi cu degetele arătă un spaţiu cam de lărgimea 
inciziilor. 

„Arma.” 

— Miss Miller? întrebă detectivul, în vreme 
ce anatomopatologul se făcu nevăzut. Acum 
suntem gata pentru dumneavoastră. 

Omul dădu din cap înspre Tonya. 

— Sper să nu vă supăraţi dacă mai aşteptaţi 
aici câteva minute, zise el. Vă vom pune în scurt 
timp câteva întrebări. 

Era un bărbat înalt, cam de statura ei, cu 
umerii pătraţi şi o alură atletică, brunet şi bronzat 
la chip. Deborah îşi zise că majoritatea femeilor l- 
ar fi găsit chipeş, dar nu se deranţă să se întrebe de 
ce ea una nu îl socotea aşa. 

— Sunt detectivul Chris Cerniga, rosti el. 
Credeţi că puteţi veni puţin înăuntru? 

Rostise vorbele cu delicateţe, ca şi cum 
trauma revenirii în dormitorul blestemat ar fi putut 
însemna prea mult pentru ea, deşi privirea lui 
încărcată de solicitudine se răci oarecum când 
Deborah se ridică şi înaintă. Omul se îndreptă şi el 
de spate, dându-și umerii pe spate un pic mai mult 
decât era strict nevoie, şi o urmă pe lângă polițistul 
negru în uniformă. Înăuntru se vedea un alt 
detectiv, un bărbat cu un început de chelie, 

îmbrăcat cu un costum din material sintetic, plin 
de pete. Omul studia raftul de cărți la intrarea lor, 
aşa că nu se întoarse. 

— Dave, rosti Cerniga. 

Cel atenţionat se răsuci pe călcâie ca să vadă 
martorul şi privirea 1 se opri surprinsă asupra lui 
Deborah. Aceasta părea o apariție neașteptată, deşi 
nu era clar din ce motiv, în afara celui evident. 

— Dânsa este Miss Miller, rosti Cerniga. Ea a 
descoperit cadavrul. 

— Detectiv Keene, se recomandă individul, 
fără a se legitima cumva şi fără să-i întindă mâna. 

De fapt, acum că femeia îi fusese prezentată, 
omul se comportă ca şi cum ea n-ar fi meritat 
atenţia lui şi se întoarse la raftul de cărți şi la 
studierea titlurilor de pe volume. 

— Îmi dau seama că trebuie să vă fie foarte 
greu, zise Cerniga, dar speram să ne puteţi 
răspunde la câteva întrebări. 

Ea dădu din cap în tăcere. Dormitorul era aşa 
cum îl lăsase, cu încăperea din spatele raftului încă 
deschisă şi cu pereţii sclipind din pricina comorilor 
ciudate adunate acolo. Doar cadavrul lipsea. Pe 
podea, pe locul unde zăcuse trupul lui Richard era 
acum doar o pată de un stacojiu întunecat în 
luminile ciudat de concentrate îndreptate în jos, 
care formau un dreptunghi chiar în jurul acelui loc. 
Întreaga încăpere ascunsă fusese marcată cu bandă 
de izolare. Deborah avea sentimentul că vedea 
întreaga scenă prin ochii altcuiva, sau că trecea 
printr-un coşmar bizar în care lumea părea ireală şi 
contorsionată. 

— Ştiţi cumva dacă în muzeu se găsesc arme 
de ceremonie? 

Vocea lui Cerniga o readuse cu picioarele pe 
pământ. Deborah clipi. 

— De ceremonie? se miră ea, pe moment 
nedumerită. Într-una din cutiile cu exponate de jos 
este un tomahawk... 

— Nu, o întrerupse el. Mă refer la o armă cu 
lamă subțire, cum ar fi un pumnal sau o sabie. 

Deborah rămase locului pe moment, cu gura 
întredeschisă, ca şi cum abia atunci şi-ar fi dat 
seama la ce se referea el, apoi dădu din cap. 

— Am înţeles, zise ea. Nu. Nu există nimic de 
genul ăsta aici. Îmi pare rău. 

Habar n-avea de ce spusese că-i pare rău. Îşi 
dădu seama că mâna îi tremura uşor. Cerniga îşi 
verifica însemnările. 

— Grea noapte pentru băieţii de la morgă, 
rosti polițistul care se recomandase Keene şi care îi 
aruncă un rânjet lui Cerniga. 

— Mă scuzaţi? zise Deborah. 

— E al doilea caz de omor în noaptea asta, 
explică Keene, ridicând din umeri. Celălalt a fost 
la mică distanţă de casa asta. Un alt bătrân. 

Rostise totul ca şi cum ar fi comentat calitatea 
unui sandviş. 

— E vreo legătură între ele? se interesă 
Deborah, şocată mai degrabă de tonul omului 
decât de ceea ce spunea el. 

— Nu, răspunse detectivul. Moduri de 
operare complet diferite. 

— Aţi spus ofițerului de afară că n-aţi mai 
văzut niciodată încăperea din spatele raftului de 
cărți, nu? rosti Cerniga, ridicându-şi privirea din 
carneţel. 

— Corect. 

— V-aţi împiedicat de ea în noaptea asta din 
întâmplare? întrebă Keene. 

Ceva din privirea lui nu-i plăcea lui Deborah. 
Era ascunsă acolo o expresie de bănuială şi de 
neîncredere. 

— Nu din întâmplare, răspunse Deborah. Îl 
căutam pe Richard — domnul Dixon — şi am intrat 
aici. Am găsit pe jos acest fragment de ceramică şi 
am văzut o dâră de sânge la piciorul raftului de 
cărți... 


55 


Scoase fragmentul de ceramică de care 
avusese grijă în mod inconştient de când începuse 
tot acel coşmar şi îşi reveni când observă privirile 
aţintite ale celor doi poliţişti. 

— Scuze, zise ea, având iarăşi sentimentul că 
făcuse o mare tâmpenie. Ar fi trebuit să-l dau 
imediat primului polițist care a ajuns aici. Sau 
poate să-l fi lăsat unde era... 

— Aşa credeţi? rosti Keene cu sarcasm în 
voce. 

— De unde l-aţi cules? întrebă Cerniga. 

Părea iritat. 

Deborah îi arătă locul. 

— Minunat! izbucni Keene. Deci scena 
crimei este contaminată! 

— Ce e? întrebă Cerniga, ignorând indignarea 
colegului său. 

— Pardon? întrebă Deborah. 

— Fragmentul de ceramică. Ce e? 

— Un fragment dintr-o vază sau o oală, rosti 
ea, întorcându-i spatele lui Keene. Pare vechi, dar 
ar putea fi un fals. De provenienţă posibil 
grecească. Miceniană. 

— Grecească? rosti Cerniga. 

Părea... cum? Impresionat? Intrigat? Ceva în 
genul ăsta. 

— Şi unde e restul vasului? se interesă 
Keene. 

— Acolo. Cred. 

Deborah arătă spre colțul încăperii, unde 
zăceau împrăştiate celelalte fragmente. 

— Au vreo valoare? se interesă Cerniga. 

— Depinde dacă vasul este adevărat, 
răspunse Deborah. Adică dacă e vechi şi autentic. 
Dacă e o imitație, n-are nicio valoare. Dacă e 
adevărat... atunci alta e povestea. 

— Chiar dacă ar fi nevoie de lipirea 
fragmentelor laolaltă? se miră Cerniga. 

— Orice obiect atât de vechi trebuie lipit. 
Câtă vreme operațiunea este efectuată cum se 

cuvine, vasul continuă să fie valoros. 

— Cât? interveni Keene, obsedat de un singur 
lucru. 

— Zău că nu ştiu. 

— Estimaţi. 

— Ar trebui să văd vasul asamblat. Depinde 
de formă şi mărime... 

— Am spus să „estimaţi”. Ce naiba, suntem la 
farmacie ca să cântărim la gram? 

— Mii, răspunse ea, ridicând din umeri. Zeci 
de mii. Poate mai mult. 

— Pentru chestia asta? zise Keene, părând 
brusc uimit şi impresionat. 

— Pentru întregul vas, este posibil. Dacă e 
autentic, atunci e micenian. 

— Mice... nian? 

— Din Micene, în vechea Grecie, în Epoca 
Bronzului. 

— Cât de veche este epoca bronzului? se 
interesă Cerniga. 

— A durat din 3000 până în jurul lui 1200 
î.Hr. Sau cam aşa ceva. 

Preţ de câteva secunde, cei doi detectivi se 
holbară la fragmentul din mâna lui Keene cu o 
atitudine asemănătoare reverenţei, iar Deborah, 
readusă pe poziţia de curator al muzeului, zâmbi 
fără să vrea. 

— Deci... restul chestiilor? întrebă Cerniga, 
arătând cu mâna înspre cutiile cu exponate. Sunt 
toate din Epoca Bronzului? Sunt toate mice...? 

— Miceniene. Aşa se pare, dar... 

— Dar ce? se repezi Keene, ca şi cum ar fi 
socotit-o pe Deborah prea pedantă, despicând firul 
în patru în loc să simplifice lucrurile. 

— Nu-mi dau seama cum ar putea fi 
autentice, răspunse Deborah. Oamenii ar fi trebuit 
să ştie de ele, ar fi trebuit să le vadă înainte. Nu te 
împiedici pur şi simplu de astfel de colecţii. 

— Dar dacă este o colecție autentică, zise 
Cerniga, cât ar valora? 

— Milioane. Miliarde, răspunse ea. Nici 
măcar n-aş putea să pun un preţ pe o colecţie atât 
de importantă. 

În încăpere se lăsă o lungă tăcere. Cei doi 
detectivi se întoarseră şi începură să evalueze din 
priviri obiectele din aur, bronz şi ceramică sclipind 
stins în lumina slabă. Era un moment de pioşenic, 
ca şi cum cineva ar fi rămas singur între slujbele 
de la sinagogă, aşa cum făcuse Deborah o dată, 
după moartea tatălui ei, un moment marcat de 
uimire şi tristeţe. 

„Să fi fost totul din pricina banilor? De asta a 
murit Richard?” 

— Cum e cu cuvântul ăsta? zise Cerniga, 
aducând-o pe Deborah în prezent, ridicând în aer 
carnetul luat — şi acum introdus într-o pungă de 
plastic — de pe noptiera lui Richard. „Atreus.” Vă 
spune ceva? Ceva personal sau legat de afaceri în 
privinţa domnului Dixon? 

Deborah clătină din cap. 

— Doar nişte legende, rosti ea. 

Capitolul 11 


La ora 5.45 dimineaţa o trimiseră acasă, 
spunându-i că o să mai discute după ce ea o să 
doarmă câteva ore. Deborah le dădu numărul de 
acasă şi le spuse că va fi la muzeu toată după- 
amiaza. Pentru a doua oară în acea noapte ieşi în 
parcare ca să se urce în maşină. Cele două 
momente nu aveau nimic comun între ele. 

Richard. Când adevărul morţii lui pătrunse cu 
adevărat în străfundurile creierului ei, Deborah îşi 
dădu seama că nu ştia ce avea să facă din acel 
moment. Deocamdată, în inima ei se crease un gol, 
ca şi cum o parte din ea dispăruse, îndepărtată cu 
asemenea repeziciune, că ea nu mai ştia ce să 
simtă. Ca şi cum cineva ar fi apucat de mânerul 
unul 1bric atât de fierbinte, încât durerea nu ar fi 
fost resimţită pentru o fracțiune de secundă. Numai 
că durerea venea,  sfâşietoare, arzătoare, 
implacabilă. Acum însă exista doar această gaură 
senzorială, vidul care în cele din urmă avea să se 
umple şi să dea pe dinafară de sentimente. 

„ŞI după aceea?” 

Cum avea ea să se descurce cu problemele 
vieţii, cu conducerea muzeului, cum avea să-şi 
ducă mai departe existenţa, ca şi cum nimic nu s-ar 
fi întâmplat? Aproape că aşa ceva ar fi însemnat 
ceva şi mai rău. 

Deocamdată nu îşi dorea să ajungă în acel 
moment, clipă în care ar fi fost nevoită să se 
gândească la slujba ei fără să ţină cont de omul 
care i-o oferise. Ca să treacă peste durere, era 
nevoie de uitare, iar aşa ceva părea lipsă de 
loialitate şi lucru de neiertat. 

Era încă întuneric afară când ajunse cu 
maşina în cartierul rezidenţial din zona Juniper. 
Parcă vehiculul lângă bătrânul copac alb de lemn 
câinesc şi se duse la uşa de la intrare, 

conştientizând ţârâitul greierilor şi aerul greu şi 
umed, dar fără să le acorde atenție. La 
apartamentul ei se ajungea printr-un pasaj îngust, 
închis de o poartă din fier forjat, nemărginit de 
vreun acoperiş în afara unei bolți de viță-de-vie 
sălbatică. Când deschise poarta de acces simţi un 
parfum anume în aer, dar începu să proceseze 
mesajul abia când ajunse în vestibulul pavat cu 
gresie din fața apartamentului, cu cheile la câţiva 
centimetri de broască. Nu era un parfum floral: 
mirosea a lichior exotic sau a colonie, sau chiar a 
altceva. Era o aromă tare, dar dulce, de tutun de 
pipă, care îi amintea cu putere de tatăl ei. 

„Aşteaptă.” 

Deborah rămase nemişcată. Inspiră din nou, 
cu grijă, ca şi cum aroma în sine putea fi 
otrăvitoare şi simţi iarăşi totul, de această dată mai 
limpede şi cu mai multă forţă. Deborah nu fuma şi 
putea număra pe degetele de la o mână ocaziile 
când se dăduse cu parfum în ultimele şase luni. 
Mai des se machia, dar nici cu asta nu exagera. 
Intenţionase să se machieze şi să se parfumeze 
pentru evenimentul de strângere de fonduri din 
seara precedentă, dar, prinsă între calmarea lui 
Richard, împăcarea Tonyei şi mânarea de la spate a 
oamenilor de la firma de catering, nu reuşise să 
mai ajungă acasă, aşa că sfârşise prin a nu face 
NIMIC din ce îşi propusese. 

Din pasajul acoperit cu viţă sălbatică se mai 
ajungea la un apartament de la etajul inferior. 
Apartamentul aparținea doamnei Reynolds, o 
văduvă care, din câte ştia Deborah, nu ieşea şi nu 
intra niciodată în clădire după lăsarea 
întunericului, şi părea să insiste ca vizitatorii ei să 
respecte acelaşi obicei. 

Deborah introduse cu grijă cheia în broască, 
conştientă de fiorul pe care începea să-l simtă pe 
şira spinării. Aerul dens din Atlanta părea mai dens 
ca niciodată, iar ţârâitul greierilor genera ecouri în 
vestibulul întunecos. Răsuci cheia încet, în tăcere, 

aşteptând clinchetul obişnuit şi brusca eliberare a 
uşii când mecanismul ceda. Apoi uşa se deschise 
către bezna din living. 

„Aşteaptă.” 

Nu intră. Rămase unde era şi inhală aerul. 

Absorbi mirosurile cinei din seara precedentă, 
macaroanele pe care le lăsase să se strice pe 
cuptor, mirosind a usturoi şi busuioc. Ce altceva? 
Dulceaţa caldă şi obişnuită a unei camere pline de 
plante şi nearisite după ce trecuse printr-o zi de 
vară din Georgia. Şi mai ce? O idee de colonie sau 
de aftershave, precum şi de fum de tutun stătut. 

„Fugi”. 

Se răsuci pe călcâie fără să mai închidă uşa şi 
alergă la Toyota ei verde. Apăsă pe butonul 
închiderii centralizate. Farurile maşinii clipiră o 
dată şi încuietorile se ridicară. Deborah alergă şi 
mai tare. 

Cineva era în apartamentul ei. 

Trase de portieră, se strecură înăuntru, 
lovindu-se rău la genunchi, şi răsuci cheia în 
contact. Portierele se încuiară rapid la loc şi 
maşina se trezi la viaţă. 

„Slavă Domnului!” 

Deborah aprinse plafoniera şi deplasă maşina 
câțiva metri, până ce ajunse transversal pe alee şi 
în faţa porții din fier forjat. Farurile colorară 
strălucitor noaptea, astfel încât verdele luxuriant al 
cameliilor de lângă poartă şi roşul stins al 
cărămizilor se iviră din bezna cenuşie. Totodată, în 
lumină apăru şi albul mâinii unui om, apucând 
strâns fierul forjat. 

Mâna rămase acolo o secundă sau mai puţin, 
apoi dădu drumul metalului şi se făcu nevăzută 
înapoi în pasajul acoperit cu frunze de viţă. Poarta 
jucă uşor în ţâţânile ei, apoi rămase nemişcată. 

Deborah ieşi cu spatele, formând în acelaşi 
timp un număr de telefon pe mobil. 

Capitolul 12 


Deborah fu îndemnată spre uşile muzeului de 
un poliţist într-o maşină de patrulă cu luminile de 
avertizare pornite. Intră în muzeu inspirând adânc 
ca să se calmeze şi încercând să se adune înainte 
de a începe să dea explicaţii. 

O aşteptau în holul de la parter, lângă 
scheletul de T-Rex şi prora de navă în formă de 
femeie. Se aşteptase la mai multe uniforme, dar 
acolo erau doar cei doi detectivi şi Tonya. Keene 
se uită la ea, roşu la faţă şi iritat. 

— Aţi mirosit pe cineva în apartament? 
exclamă el, subliniind cuvântul. 

Cel puţin primiseră întreg mesajul aşa cum îl 
povestise ea operatoarei. Deborah n-avea niciun 
chef să spună iarăşi povestea. 

— Vă spun că a fost cineva acolo în mod 
categoric, zise ea. 

Se uită la Tonya. Nu era limpede dacă se 
găsea încă sub anchetă sau nu. Negresa se întoarse 
brusc, oferindu-i lui Deborah priveliştea părului 
încărunţit de la ceafă, dar nu înainte de a-i arunca 
o privire care spunea limpede: „Cuconiţa cea 
prețioasă vrea intimitate? Foarte bine din partea 
mea”. 

— Există vreo şansă de a ne aduce o ceaşcă 
de cafea? îi zise Keene Tonyei. 

Femeia de serviciu se îmbăţoşă. Deborah se 
întări în sinea ei pentru o tiradă, care însă nu veni. 
În schimb, Tonya se mulţumi să ridice din umeri. 

— Bănuiesc că nu mă veţi lăsa să mai fac 
prea multe astăzi pe aici, rosti ea. Vreţi frişcă şi 
zahăr? 

Deborah ridică o sprânceană. Cerniga se 
întoarse către odioasa proră în formă de femeie- 
balaur. 

— Ce chestie, rosti el cu o voce neutră, 
uitându-se la obiect. 

— Nu-i aşa?, replică Deborah, după care, 
relaxându-se puţin, adăugă: Richard a dorit să fie 
restaurată cum se cuvine. Mie mi se pare că arată 
precum ambalajul de pe un disc Whitesnake. 

— Îmi place, rosti Cerniga cu hotărâre, 
zâmbind şi pescuindu-şi carneţelul de însemnări 
dintr-un buzunar interior al hainei. 

— Zece dolari şi e a dumneavoastră, rosti 
Deborah, aşezându-se la biroul ei. Cred că trebuie 
să vă povestesc despre persoana din apartamentul 
meu, nu? 

— Nu chiar, zise Cerniga. Doar dacă nu aveţi 
de adăugat ceva la raportul pe care l-aţi dat prin 
telefon. 

— Aha, făcu Deborah, dezamăgită. Cred că n- 
am. 

— Nu l-aţi văzut? 

— l-am văzut doar mâna pe poartă. 

— Albă? 

— Da. 

Cerniga bătu darabana cu capătul pixului în 
marginea carnețelului său. 

— Ce-ar fi să discutăm mai amănunţit despre 
muzeu în birou? propuse el. 

Deborah îl conduse pe lângă standul de 
informaţii şi camerele de odihnă către librărie (în 
realitate un magazin de suveniruri, dar Richard 
insistase asupra faptului că majoritatea 
„suvenirurilor” erau compuse din cărți) şi către 
biroul adiacent. Înăuntru se găseau două birouri, 
pe care se aflau computere, o imprimantă, două 
telefoane şi un bibliorafi. Restul încăperii era 
dominat de o masă ovală de conferinţe din mahon 
lustruit, cu opt scaune. Se aşezară într-un capăt al 
mesei, în vreme ce Keene li se alătură, mormăind 
ceva în barbă către unul dintre poliţiştii în 
uniformă de afară. Nu se uită la Deborah. 

— Nu prea sunt multe de spus, rosti Deborah, 
urmărindu-l pe Keene cum admiră pereţii biroului, 
privirea lui trecând de la posterele cu artă 
precolumbiană la pozele din mediul local ca un 
preot care răsfoieşte un exemplar din Playboy. 
Richard era un patron local al artelor şi al 
educaţiei... 

Keene pufni. Deborah îi aruncă o privire. 

— Mi s-a oprit ceva în gât, zise Keene, 
rânjind. 

—  Apreciuind întotdeauna arta, cultura, 
educaţia şi astfel de lucruri, continuă Deborah cu 
mare atenţie, Richard a decis să deschidă un mic 
muzeu. Intrarea era liberă. Colecţia din interior 
era... haotică. 

— Erotică? zise Keene, rânjind din nou. 

— Haotică, preciză Deborah. 

— A, se dumiri Keene. Mare păcat. 

Deborah se întoarse către Cerniga. 

— El expunea tot soiul de lucruri, rosti ea. 
Obiecte strânse din tot felul de locuri, expuse în 
cutii demodate şi destul de aleatoriu. În fine. Când 
s-a retras, a hotărât să pună mai mare ordine în 
locul ăsta. A înfiinţat un consiliu de administraţie 
şi a angajat un curator... 

— Pe dumneavoastră, rosti Cerniga. 

— Nu am fost prima, răspunse ea. Eu sunt a 
treia. Sunt aici doar de trei ani. 

— ŞI aţi venit aici de la?... 

— Mi-am făcut lucrarea de licenţă aici. 
Provin însă din Boston şi am urmat şcoala în New 
York. 

— Mda, păreţi a avea un accent de prin 
locurile alea, zise Keene. Mi-am imaginat că era 
vorba doar de educație. 

Deborah nu ştiu ce să răspundă. Keene nu o 
simpatiza deloc. Deşi era obişnuită cu aşa ceva, de 
obicei Deborah nu întâlnea antipatie chiar de la 
prima vedere. Poliţistului pur şi simplu nu-i plăcea 
de ea şi n-o plăcuse din clipa în care o văzuse. 


64 


— De atunci am tot încercat să extind şi să 
unific colecţia, rosti ea, concentrându-se asupra 
întrebării. De fapt, chestia de azi-noapte a fost 
legată de povestea asta. A fost o strângere de 
fonduri. Plănuim să aducem aici o colecţie de 
antichități celtice... 

— Fascinant, rosti Keene cu un dispreţ total. 
Ce-ar fi să ne dați o listă cu oaspeţii de la 
chermeza de aseară? 

— Ne întrebam, interveni Cerniga, oarecum 
împăciuitor, dacă vreunul din oamenii care au fost 
aici cu ocazia strângerii de fonduri nu a rămas în 
urmă sau nu cumva s-a întors mai târziu. 

Deborah îşi îngădui o secundă de gândire pe 
marginea celor spuse de poliţist: nimănui nu-i păsa 
că Richard era mort. Poliţiştilor le păsa că el fusese 
omorât. 

Deschise un sertar şi scoase o listă cu invitaţi. 

— Aici e toată lumea care a promis că va 
veni, rosti ea. Nu am de unde să fiu sigură că au 
fost cu toţii efectiv acolo, deşi probabil că 1-aş 
putea confirma personal pe cei mai mulți dacă aş 
parcurge eu însămi lista. Au fost câţiva pe care nu- 
1 cunoşteam şi este posibil ca Richard să fi invitat 
alte persoane care nu se află pe listă. 

Asta era tipic pentru Richard. O adusese pe ea 
ca să organizeze totul, apoi îi răsturna sistemul pus 
la punct dintr-o toană... Chestia asta o exasperase 
mereu şi în acelaşi timp o făcuse să zâmbească. 

— Ce-mi puteţi spune despre personal? 
întrebă Keene. 

— Tonya a fost aici, zise Deborah, la fel ca şi 
doi dintre voluntarii noştri. Oamenii de la catering 
au fost trimişi de firma lor. 

— Câţi? 

— Trei chelneri şi doi barmani. 

— La ce oră au plecat? 

— Tonya a plecat devreme, răspunse 
Deborah. Pe la 9 şi ceva, cred. Rămăsese ca să 
vadă doar dacă totul decurge cum trebuie. 

Voluntarii au mai stat o oră şi ceva. Cei de la 
catering au plecat pe la 11 şi un sfert. Toţi oaspeţii 
plecaseră până la miezul nopţii. 

— Şi dumneavoastră aţi plecat ultima? se 
interesă Keene. 

— Da. 

Se auzi o bătaie în uşă şi Tonya îşi vârî capul, 
zâmbind sfioasă. În mâini avea două căni cu cafea, 
pe care le ridică precum o cerere de a intra. 
Cerniga îi făcu semn să poftească şi eliberă spațiul 
de pe birou pentru recipiente. Femeia le puse pe 
birou şi le împinse către poliţişti. Nu se uită la 
Deborah şi nici nu-i oferi nimic. Pentru o secundă, 
Deborah se gândi să ceară ceva, poate un mic 
dejun englezesc complet... Merita să o facă doar 
ca să vadă expresia de pe chipul Tonyei. 

„Ah, da. Distrează-te. Gaura ta obişnuită unde 
te ascunzi...” 

După plecarea Tonyei, Keene se întoarse către 
Deborah şi despături o bucată de hârtie care părea 
trimisă prin fax. 

— Aţi văzut vreodată ceva asemănător? 
întrebă el. 

Întorcându-se să vadă, Deborah prinse o 
expresie pe chipul lui Cerniga, ca o explozie de 
iritare şi de indecizie. În cele din urmă, el se 
încruntă şi îşi îndreptă repede privirea în altă parte, 
dar Deborah fu convinsă că era furios pentru 
decizia luată de Keene de a-i arăta hârtia. 

Deborah presupunea că era un cuţit, deşi era 
lung şi subțire ca o sabie, cu un mâner cruciform 
care se arcuia uşor în jos dinspre lamă. Înfipte 
profund într-un trup, capetele mânerului, despre 
care Deborah parcă îşi amintea că se numeau pene, 
ar fi săpat gropiţe de o parte şi de cealaltă a rănii. 

„+... lăsând mici vânătăi simetrice...” 

Cuţitul din imagine era băgat într-o teacă 
parcă din piele neagră, cu partea de sus şi vârful 
decorate cu metal strălucitor, şi prinsă de o za de 
lanţ proiectată pentru suspendarea armei de o 

centură. Era o armă elegantă, dar cu un aspect 
letal, deşi nu asta o făcea remarcabilă. La capătul 
mânerului negru se vedea un disc metalic gravat 
sau stanţat cu un simbol cunoscut. 

— Aia nu e o svastică? întrebă Deborah. 

— Să înţeleg că nu vi se pare cunoscut? zise 
Cerniga, întorcându-se spre ea şi întinzând mâna 
după fax. 

Pe chipul lui nu se citea nimic. 

— N-am văzut nimic asemănător, rosti ea, 
încruntându-se. 

— Nu există nimic asemănător în colecţie? 

— Nu. 

— Svastica nu e relevantă, adăugă el peste o 
clipă. Noi încercăm să găsim o potrivire pentru 
forma armei. 

Fu rândul lui Keene să-i arunce colegului său 
o privire, cu toate că Deborah nu reuşi să o 
descifreze. Nedumerire? Îndoială? 

Deborah vru să vorbească, dar în acea clipă se 
auzi o altă bătaie în uşă, de această dată mai dură, 
urmată de apariția unui poliţist în uniformă. 

— A venit aici un tip ca s-o vadă pe Miss 
Miller, anunţă el. Spune că e avocatul lui Dixon. 

Deborah căscă gura. Habar n-avea de vreun 
avocat sau de faptul că Richard angajase pe cineva 
în sensul ăsta, deşi logica spunea că trebuia să 
existe şi un astfel de om. 

— Dixon e mort, rosti Keene. N-are nevoie 
de niciun blestemat de avocat. 

Ceva din tonul lui şi din modul în care se uită 
la ea o făcu pe Deborah să simtă un soi de 
neliniște. 

— Sunt cumva suspectă? întrebă ea. 

— Bineînţeles că nu, răspunse Cerniga, 
intervenind imediat. 

Keene se uită în podea. 

— De asemenea, rosti ofiţerul în uniformă, 
am vorbit cu oamenii de la patrulă care au verificat 

casa dumneaei. Nimic. Niciun indiciu de intrare 
forțată sau percheziţie. 

Keene se uită la Deborah cu interes. 

— Cum? exclamă Deborah. Credeţi că mi-am 
imaginat totul? 

— A fost o seară foarte stresantă pentru 
dumneavoastră, rosti el, prea amabil. Dar n-am 
vrut să spun că v-aţi imaginat totul, în niciun caz. 

Îi oferi un zâmbet parşiv, făcând-o pe 
Deborah să simtă că ia foc. 

— Credeţi că am inventat totul? izbucni ea, 
uluită. Credeam că nu sunt suspectă... 

— Cucoană, rosti Keene, toată lumea este 
suspectă până când cineva e condamnat. 

— Nu cred că înţeleg, rosti Deborah, simțind 
din nou acea chestie groasă urcând în ea, 
încetineala aia tâmpită, de parcă ea ar fi fost beată 
sau sedată. Credeţi că l-am omorât pe Richard? 

— Hei, cucoană, spuneam şi eu aşa. 

— Vă rog să încetaţi cu „spuneam şi eu aşa”, 
izbucni ea, în confuzia în care se afla regăsind 
ceva din vechea-i atitudine de sfidare. Nu pricep 
ce vreţi să spuneţi cu asta. Şi aş prefera să nu vă 
mai adresaţi cu termenul „cucoană”. 

— Asta nu va constitui nicio problemă, 
ripostă el, măsurând-o din cap până în picioare cu 
o ironie plină de obrăznicie. 

Deborah se uită la el. Se simţea profund 
răscolită. De fapt, acea frază avea o logică pentru 
ca aşa cum nu mai avusese niciodată înainte. 
Acum ieşea din adâncuri la suprafaţa apei. Apa era 
întunecată şi rece sub ea, iar jos undeva se 
învârteau chestii cu colți, urmărind, dând 
târcoale... 

— Încă un lucru, zise polițistul în uniformă. 
Tipul ăla neidentificat, împuşcatul? 

— Ce-i cu el? întrebă Cerniga. 

— Într-un buzunar interior avea câteva hârtii 
personale. Scrisul de pe ele e străin. Poate în 
greacă. 

— Greacă? se miră Cerniga. 

— Poate, răspunse polițistul. Nu erau siguri. 
Verifică acum. 

— N-ar fi perfect dacă se dovedeşte că 
victima era de naționalitate străină? zise Keene, cu 
o expresie de acreală pe chip. 

— Poate că ar trebui să vă uitaţi 
dumneavoastră la el, îi propuse Cerniga lui 
Deborah. Poate l-aţi observat prin preajmă. 

— Pentru că e grec şi pentru că e o încăpere 
plină de porcării greceşti sus? izbucni Keene pe un 
ton de neîncredere. Crezi că e vreo legătură? 

— Probabil că nu, replică Cerniga. Ochii i se 
îngustară şi el se răsuci spre Deborah: Ştiaţi că 
domnul Dixon a efectuat a serie de convorbiri 
telefonice la distanţă, cu Grecia, în ultimele două 
săptămâni? 

— Nu, răspunse Deborah cu onestitate. 

— Aveţi idee de ce ar fi făcut asta? 

— Nu. 

„Alte secrete”, îşi spuse ea în gând, simţindu- 
se tare nefericită. 

Cermga oftă şi se uită la polițistul în 
uniformă. 

— Probabil că nu există nicio legătură, rosti 
el, dar haide să verificăm cealaltă victimă. 

— Dar nu e cazul nostru, protestă Keene cu 
toată forţa. Avem destule pe cap şi fără să facem 
aceste nenorocite de conexiuni între un leş de om 
bogat, mort prin înjunghiere şi în interiorul casei, 
şi un alt leş de vagabond, omorât prin împuşcare şi 
pe stradă! 

— Era vagabond? întrebă Deborah, 
amintindu-și de ciudatul individ din parcare. 

— Probabil, răspunse Cerniga. Nu ştim 
sigur... 

În acea clipă, uşa se deschise fără avertisment 
şi în încăpere pătrunse un tânăr înalt şi blond. Era 
un bărbat zvelt, îmbrăcat cu un costum în culori 

pastel, boţit, şi o cămaşă gri, deschisă la gât. Arăta 
ca un om cu care nu se glumea. 

— Miss Miller? întrebă el, ignorând complet 
poliţiştii. Eu sunt Calvin Bowers. Am fost avocatul 
domnului Dixon. De vreme ce sunt responsabil 
pentru proprietatea lui, inclusiv pentru muzeu, mi- 
am zis să vă ofer serviciile mele. 

Avea nişte ochi albaştri profunzi şi 
neliniştitori, aproape purpurii în intensitatea lor. 

— Miss Miller nu a fost acuzată de nimic, 
rosti  Cerniga, ridicându-se în picioare şi 
aruncându-i lui Keene o privire iritată. 

— Foarte bine, rosti Bowers, cu privirea 
scăpărându-i periculos în direcţia lui Cerniga. Dar 
acesta este al doilea interogatoriu extins luat lui 
Miss Miller în decurs de câteva ore, în noaptea în 
care ea a descoperit cadavrul mentorului său. Cred 
că orice dovezi aţi strânge în astfel de circumstanţe 
ar fi considerate îndoielnice, nu? Sunt al naibii de 
sigur că aşa ar crede un juriu. 

— la staţi o secundă, interveni Keene, 
ridicându-se. 

— Conduceţi această investigație? ripostă 
Bowers. 

Întrebarea păru să-l oprească pe Keene şi 
stăpânirea lui de sine se zdruncină. Omul se uită la 
Cerniga. 

— Eu o conduc, rosti acesta. Ne putem 
întoarce la chestiunea intrusului din apartamentul 
lui Miss Miller?... 

— Un intrus? se miră Bowers, întorcându-şi 
privirea spre Deborah. Vă simţiţi bine? 

Ea dădu, încordată, din cap, întrebându-se 
cine era tipul şi de ce părea să-i ia ei partea. 

— Am plecat de acolo înainte de a-l vedea. 

Keene zâmbi. Bowers se răsuci spre el. 

— Dacă descopăr că aţi generat un mediu 
ostil de interogare pentru acest martor, zise el, voi 
cere ca întreaga ei mărturie să fie anulată. S-a 
înţeles? 

Rânjetul lui Keene se mai domoli. Chiar dacă 
nu dispăru complet, omul încuviinţă tăcut din cap. 

— Vreau să fie foarte clar, rosti Cerniga, că 
Miss Miller este intervievată, nu interogată. 

— Aţi determinat motivul atacului împotriva 
domnului Dixon? întrebă Bowers, încă în ofensivă. 

— Nu încă, răspunse Cerniga. Începuse să fie 
şi el morocănos, precum colegul lui. Credem că ar 
putea fi un jaf care s-a terminat urât, dar... 

Vocea 1 se stinse. 

— Da? insistă Bowers. 

— Nu ştim dacă lipseşte ceva. 

— Asta a fost, fără îndoială, subiectul 
întrebărilor pe care le-aţi adresat lui Miss Miller, 
zise Bowers. Presupun că ea a parcurs lista 
proprietăţilor muzeului ca să vadă dacă lipseşte 
ceva. 

— Încă n-am ajuns la asta, domnule, zise 
Cerniga. 

Bowers nu-şi putu reprima un început de 
zâmbet. 

Să fi fost de vină acel „domnule” sau uşurinţa 
cu care reuşise să-l dezechilibreze complet pe 
Cerniga? 

Se întoarse zâmbind spre Deborah. 

— Miss Miller, aveţi cumva un inventar 
complet al conținutului muzeului? întrebă el. l-ar 
putea ajuta pe domnii poliţişti în ancheta lor şi le- 
ar oferi şi altceva de lucru în afară de a te cerceta 
pe dumneata. 

Cei doi poliţişti rămaseră nemişcaţi în vreme 
ce Deborah se ridică şi descuie un dulap. 

Capitolul 13 


Deborah şedea alături de Bowers în holul 
muzeului, care acum strălucea în lumina soarelui 
de dimineaţă. Richard murise, dar soarele continua 
să strălucească. Deborah presupunea că aşa era 
viaţa, dar simţea că nu era corect şi ura asta. Lângă 
uşa închisă de la intrare stătea un polițist în 
uniformă, dar detectivi continuau să se afle în 
birou. 

Prin comparaţie cu poliţiştii, Bowers era o 
persoană complet diferită, relaxată, cu chipul 
destins, chipeş la modul amabil. Şedea cu 
picioarele întinse în faţa lui, lejer în felul în care 
stă comod un motan mare, elegant, dar gata de 
atac. Deborah nu avea chef de conversaţie şi felul 
în care arăta el o făcea nesigură pe sine. Numai că 
el o ajutase şi acum ei i se părea o copilărie să stea 
pur şi simplu în tăcere alături de el. 

— De cât timp lucraţi pentru Richard? întrebă 
ea. 

— De mai puţin de un an. Bineînţeles că el 
face afaceri cu firma noastră de mult mai mult 
timp. Cred că de când a cumpărat locul ăsta. Dar 
eu am fost implicat doar acum câteva luni, când el 
a trimis nişte documente la noi. Am vorbit la 
telefon de câteva ori şi am avut câteva schimburi 
de scrisori pe teme Juridice, dar nu ne-am întâlnit 
niciodată faţă în faţă. 

Deborah era impresionată. Mânia afişată de el 
în birou cu câteva minute înainte îi condusese, pe 
ea şi pe poliţişti, la presupunerea că Bowers era un 
vechi prieten de-al lui Richard, că luase crima şi 
gestiunea anchetei de după aceea ca pe un afront 
personal. Toate astea nu fuseseră însă decât o 
atitudine profesională ca să-i descumpănească pe 
oamenii legii. Omul era interesat de caz strict din 
punct de vedere profesional. 

— Nu-mi vine să cred că nu mai e, rosti 
Deborah. Imediat ce rosti acele cuvinte, mai ales 
cu soarele care strălucea în jurul lor, le regretă 
amarnic, mai ales că le spusese în faţa acestui 
străin. Scuze, adăugă ea în grabă. Ce mai clişeu am 
putut rosti. Nu începe să... Doamne, cât de multe 
sunt de făcut. 

Bowers se conformă schimbării ei de tactică, 
făcându-se că nu observase nimic. 

— Dar există persoane care vă pot prelua o 
parte din sarcini, nu? zise el. Consiliul muzeului? 
Eu unul vă voi ajuta bucuros. Relaţia mea cu 
domnul Dixon a fost de scurtă durată, dar firma 
mea are o relaţie îndelungată cu dânsul şi este 
legată de însăşi valoarea proprietăţii, aşa că sunt 
sigur că vor fi bucuroşi să-mi acorde 
împuternicirea de a ajuta. 

„Împuternicirea de a ajuta.” Părea un cavaler 
care îşi oferea serviciile unei  domnişoare 
neajutorate. 

— Mă descurc cu situaţia de aici, rosti ea cu o 
nuanţă de superioritate în voce. 

Era doar un reflex. Habar n-avea măcar dacă 
se putea descurca cu situaţia. 

— Nu mă îndoiesc, rosti el, zâmbind, astfel 
că ea se relaxă puţin. 

— Îmi cer scuze, rosti Deborah. Nu sunt 
obişnuită să... 

„... fiu altfel decât cumplit de individualistă 
şi de stăpână pe mine?” 

— ... aibă cineva grijă de mine, zise ea cu 
voce tare. Richard mi-a dat mână liberă... 

Se opri, simțind că i se pune un nod în gât. 
Zâmbi şi clătină neconvingător din cap. Bărbatul 
de lângă ea dădu din cap în semn de simpatie, şi 
pentru o clipă ea se uită în holul unde asamblase 
cu Richard, depunând mari eforturi, piesă după 
piesă pentru a fi expuse... 

— Aşadar sunteți arheolog, rosti el, uitându- 
se cu un ochi critic la exponatele de artă indiană. 

— Nu chiar, răspunse Deborah. Sunt director 
de muzeu. Asta spune licenţa mea de absolvire. 

— Şi în ce se specializează un director de 
muzeu? întrebă el, zâmbind iarăşi cu lejeritate, 
astfel că ea se relaxă puţin. 

— Eu m-am specializat în limba engleză şi în 
arheologie, răspunse ea, dar o mulțime de oameni 
se specializează în afaceri. 

— Prefer specializarea dumneavoastră, rosti 
el. 

— Şi eu, replică ea, cu un zâmbet ceva mai 
cald de data asta. 

— ȘI totuşi, continuă el, arătând spre cutia 
care conţinea un tomahawk splendid incrustat cu 
pietre. Aveţi o companie pe cinste! Uitaţi-vă la 
chestia aia mică şi teribilă. O armă barbară, dacă 
se poate spune aşa despre o armă. Cred că spune 
multe despre Destinul Naţional”, nu? 

— Eu nu cred că nativii americani erau mai 
puţin civilizaţii decât coloniştii albi din pricină că 
dispuneau de mijloace mai puţin eficiente de a 
ucide oameni, rosti ea cu un zâmbet ironic. 

— Nativii americani, exclamă el. Ciudat, nu-i 
aşa, cum cred oamenii că pot rezolva totul prin 
folosirea cuvintelor. 

Deborah simţi un început de iritare, dar nu 
avu timp să riposteze. 

— Miss Miller? 

Era Tonya. 

Apăruse din galeria lungă şi acum stătea în 
capătul ei, cu mâinile strânse sfios în faţa ei. 

— Pot vorbi cu dumneavoastră? întrebă ea. 

Deborah se ridică. 

— În particular, dacă nu vă deranjează, insistă 
Tonya. 

Deborah dădu din cap în chip de scuze înspre 
Bowers şi cele două femei se îndreptară în tăcere 
către biroul muzeului. 

— Ce ai pe suflet, Tonya? întrebă Deborah 
după ce închise uşa în spatele lor. 

Stăteau amândouă în picioare, rigide şi 
stingherite. 

— Cred că ştiţi, răspunse Tonya. Uitaţi ce e... 
Eram doar curioasă. Am un amic în poliție şi el 
mi-a spus despre crimă imediat ce a venit apelul. 
Spunea ceva despre o cameră secretă şi... Cred că 
am vrut să văd ce se petrecea, ştiţi? Nu credeam că 
era vorba de domnul Dixon. Nu am vrut nimic prin 
asta. 

Deborah nu o cunoştea bine pe Tonya, dar 
discutase de destul de multe ori cu ea ca să-şi dea 
seama că ultima frază suna ciudat. Tonya nu 
vorbea ca o femeie de serviciu şi nu-şi arăta 
condiția socială modestă. Deborah observase 
adesea că propoziţiile ei erau corecte gramatical, 
educate, aşa că se întrebase adesea de la ce 
profesie care cerea educaţie decăzuse astfel încât 
să ajungă să curețe toalete de muzeu. Femeia 
vorbea de aşa manieră ca toată lumea să ştie că nu 
are niciun drept să o desconsidere pentru ceea ce 
face sau cum arată. Tonya pe care o ştia Deborah 
nu ar fi spus niciodată „Nu am vrut nimic prin 
asta”, fără ca fraza să arunce întreaga confesiune 
într-o lumină ciudată şi nesigură. 

— Probabil că n-ar fi trebuit să intri până la 
sosirea poliţiştilor, zise Deborah, cu mare 
prudenţă. 

— Nu, doa'nă, rosti Tonya, clătinând din cap, 
ca şi cum ar fi fost uimită de propria îndrăzneală. 
Aici aveţi perfectă dreptate. 

Niciun fel de ripostă ţâfnoasă, niciun fel de 
sugestie indirectă despre ce ar fi putut face 
nemernica asta albă cu bănuielile ei. „Nu, doa'nă, 
aici aveți perfectă dreptate.” 

„De la Tonya? Imposibil.” 

Deborah îşi îngustă ochii. I se părea că asistă 
la o scenă din Pe aripile vântului. 

— Vreţi să vă aduc o cafea? întrebă Tonya, 
după un oftat de uşurare. Tocmai voiam să-mi 

pregătesc una, dar m-au lăsat nervii. Acum cred că 
aş putea bea o ceaşcă. 

Deborah reuşi să zâmbească şi să dea din cap. 
O urmări pe Tonya cum pleacă, cu un amestec de 
neîncredere şi nelinişte. „M-au lăsat nervii?” Pe 
cine încerca ea să prostească şi de ce? 

Când se întoarse în hol, Calvin Bowers 
discuta cu un bărbat masiv îmbrăcat într-un 
costum impecabil: Harvey Webster. Simţi că 1 se 
face rău, dar îşi scoase bărbia înainte şi se îndreptă 
cu pasul ţeapăn spre ei. 

Webster părea serios, dar chipul i se lumină 
când o zări venind. Nu se vedeau niciun fel de 
efecte după alcoolul ingurgitat în seara precedentă 
sau după ce ea îl dăduse de urechi afară din 
muzeu. 

—  Groaznică treabă, rosti el, cu voce 
coborâtă şi uşor muzicală. Pur şi simplu cumplită. 
Dacă pot ajuta cu ceva, daţi-mi de ştire. 

— Mulţumesc, Harvey, răspunse Deborah. O 
voi face. 

— Poliția m-a sunat  dis-de-dimineaţă, 
continuă el. Spuneau că ar trebui să închidem 
muzeul. 

— Ce?? exclamă Deborah. Pentru cât timp? 

— Nu pentru multă vreme. Două, poate trei 
săptămâni. 

— Trei săptămâni! 

— Poate că îi convingem să redeschidă 
muzeul mai devreme, zise Bowers, intervenind în 
discuţie de pe poziția protectorului domniţei 
nefericite. 

— Păreau destul de fermi, zise Webster. 

Îi aruncă lui Deborah un zâmbet de 
compătimire, care nu-i cuprinse însă şi ochii 
umezi. 

Aşadar asta era pedeapsa ei. Webster şi 
consiliul preluau conducerea şi o băgau la răcoare 
pentru câteva săptămâni până ce ei se regrupau. Se 
uită fix la zâmbetul fals al lui Harvey Webster şi 

avu senzaţia că îşi întrezăreşte viitorul: micşorarea 
constantă a gradului ei de control asupra colecţiei, 
până ce Liga Creştină de Oameni (albi) de Afaceri 
a lui Harvey va putea prelua controlul, muzeul 
devenind astfel ceea ce ei îşi doriseră mereu: un 
soi de parc tematic, slab ca şi conţinut, dar 
puternic în profituri încasate. 

— Voi discuta cu detectivii ăia, rosti Webster, 
îndepărtându-se. Să văd ce pot face. 

„Probabil ca să obţii închiderea muzeului 
pentru încă o lună”, îşi zise Deborah, simțindu-se 
manipulată în cel mai josnic mod. 

Deborah se răsuci pe călcâie, brusc foarte 
obosită şi frustrată de acel sentiment de lipsă de 
putere pe care îl ura mai presus de orice. Îl simţea 
pe Bowers în spatele ei, gata de a spune ceva 
încurajator. Rămase cu mâinile înfipte în şolduri, 
uitându-se prin holul pustiu şi strălucitor. Fără 
Richard, era cu adevărat singură şi clădirea nu 
părea altceva decât o cochilie goală, inutilă fără 
prezenţa lui. 

Trei săptămâni. Toată munca de promovare a 
noilor exponate, strângerile bucuroase de mâini, 
împrietenirile şi bătutul pe burtă, zâmbetele 
politicoase pentru a atrage sponsori, pozele din 
presă cu prova aia hidoasă de navă... Toate acestea 
pentru nimic. În trei săptămâni Atlanta avea să uite 
de existenţa muzeului. Şi ce avea ea să facă timp 
de trei săptămâni? Să se plimbe prin acest 
mausoleu luminat cu grijă, în vreme ce Keene şi 
amicii lui aveau să emită supoziţii de mâna a 
paişpea despre homo erectus? 

„Doamne, ce idee îngrozitoare.” 

— Am putea determina deschiderea mai 
devreme a muzeului dacă demonstrați că nu 
lipseşte nimic, rosti Calvin. 

Stătea chiar în spatele ei, păstrând o distanță 
respectuoasă. Deborah se întoarse şi îi zâmbi 
recunoscătoare. 


T1 


— De fapt nu ştiu de ce vreau atât de mult să- 
] menţin deschis, rosti ea. Cred că o parte din mine 
crede că dacă pretind că totul e normal, atunci 
cumva... 

— Da, acceptă Calvin, scutind-o de restul 
propoziției. 

Deborah inspiră adânc şi încercă să scape de 
gând. 

— Pot face astăzi un inventar amănunţit, rosti 
ea, ca să mă asigur că totul e la locul lui. 
Bineînţeles că n-am de unde să ştiu dacă lipseşte 
ceva din camera aia din spatele raftului de cărți din 
dormitorul lui Richard. 

Ridică din umeri şi oftă, descoperind că 
amintirea acelui loc persista în memoria ei ca un iz 
obişnuit şi neplăcut, cu cadavrul întins în halul ăla 
sub lumina... 

„Stai aşa.” 

Lipsea ceva. 

Vasul spart provenea din cutia deschisă din 
spatele raftului, iar celelalte cutii păreau complete, 
aşa că ea presupusese că nu fusese luat nimic. Dar 
mai era şi lumina curioasă din acea cameră secretă, 
dreptunghiul luminos strălucind din tavan, 
aruncând acea strălucire rece peste corpul hăcuit al 
lui Richard. Dar ce putea sta acolo în lipsa 
corpului lui Richard ca să necesite o lumină atât de 
specială? 

Îşi aminti că în centrul încăperii se găsea o 
priză. 

Da. În centrul încăperii mai fusese o cutie. În 
mod clar era mare şi specială, suficient de mare ca 
să fie scoasă pe roți din încăpere şi să lase dâra de 
sânge în urma ei pe covor... Dar ce putea fi atât de 
extraordinar faţă de exponatele din restul cutiilor 
ca să merite să fie luat în vreme ce restul prăzii 
rămăsese neatins? 

Capitolul 14 


— Vă simţiţi în stare de un drum până la 
morgă? 

Era detectivul Cerniga. Deborah rămase mută 
pe loc. Se îndrepta spre birou, dar el o oprise. Nu 
găsea nimic de spus. 

— Ca să fiu sinceră, rosti ea, ştiu că aveţi 
nevoie de o identificare oficială şi lucruri de genul 
ăsta, dar nu cred că sunt pregătită ca să-l văd din 
nou. Ştiu că era Richard. Nu încape nicio îndoială. 
Chiar trebuie să mă uit iarăşi la el? 

Ura faptul că era forțată să spună asta, ura 
faptul că părea slabă şi emotivă, ura expresia de 
confuzie din ochii lui. 

— Nu, rosti el, înseninându-se. Nu m-am 
referit la domnul Dixon. S-a terminat cu 
identificarea trupului său. Mă refer la celălalt 
cadavru. Necunoscutul. Grecul. 

„Ciudat”, îşi spuse ea, încuviințând şi 
urmându-l la maşină, „că ideea de a mă uita la un 
om mort îmi poate aduce o aşa uşurare.” Ciudat că 
altcineva, poate fiica acestui om, simţise pentru 
acest grec necunoscut ceea ce simţise ea pentru 
Richard. Gândul rămase cuibărit în mintea ei în 
vreme ce parcurseră străzile oraşului, apoi 
detectivul parcă maşina şi împreună cei doi 
străbătură coridoarele cenuşii şi reci ale morgii 
locale. Deborah evită privirile oamenilor, stând în 
spate în clipele când Cerniga oferea explicații, apoi 
îl urmă în tăcere spre subsolul cu ţevile lui 
dezgolite, pereţi din beton vopsit simplu şi cu 
pasajele-i sterile şi pline de ecouri. 

Deborah nu mai fusese niciodată într-o 
morgă, dar văzuse multe astfel de spaţii în filme şi 
emisiuni de televiziune pe teme criminalistice, aşa 
că locul 1 se părea ciudat de cunoscut, în ciuda 
sertarelor cu cadavre. Era atât de identic cu ceea ce 


79 


se aşteptase ea să fie, încât, în realitate, Deborah 
resimţi un fior curios de satisfacție, ca şi cum s-ar 
fi întâlnit cu o vedetă a cărei faţă o cunoştea de ani 
de zile. Sentimentul se evaporă de îndată ce 
tânărul asistent cu ochelari pătrați dezveli cadavrul 
în cauză. 

Era bătrân, posibil de peste şaptezeci de ani, 
cu un corp voluminos, care se bomba sub cearşaful 
din material sintetic. Avea ochii închişi şi 
înfundaţi, dar Deborah ştia că, dacă aceştia s-ar fi 
deschis, ar fi avut o expresie strălucitoare şi 
intensă şi ar fi urmărit-o cu atenţie în vreme ce ca 
traversa parcarea. 

— Da, rosti ea. L-am văzut prin preajmă în 
ultimele zile. Poate în ultimele trei zile. Mormăia 
ceva, dar nu l-am înţeles şi nu discuta în realitate 
cu mine. Doar... ştiţi dumneavoastră... mormăia. 

— Bănuiesc că nu v-aţi dat seama dacă 
vorbea în greacă, zise Cerniga. 

— Nu în greacă, rosti tipul cu ochelari. 
Traducerea preliminară spune că hârtiile găsite 
asupra lui erau în rusă. Bănuiesc că sunt folosite 
câteva litere identice cu cele din greacă. 

— Probabil asta înseamnă că el n-are legătură 
cu comoara, rosti Cerniga, încruntându-se. 

— Comoara? se miră asistentul, ridicând 
capul. 

Cerniga îl ignoră pe moment, apoi întrebă: 

— Putem să vedem şi noi hârtiile acelea? 

— Desigur, rosti asistentul, uitându-se 
scrutător la Deborah. 

Continua să se gândească la cuvântul acela 
magic pe care Cerniga îl lansase atât de lejer: 
„comoară”. 

— Ar trebui să vă luaţi o cameră la hotel, zise 
Cerniga, ca să umple tăcerea pe care asistentul o 
lăsase în urma lui. Ca să fiți în siguranță. Lăsă 
cuvintele suspendate în aer câteva clipe, apoi 
adăugă, cu mai multă blândeţe: Gândiţi-vă la asta 
ca la o vacanţă. 

O vacanţă. Ca şi cum Deborah îşi câştigase 
acest drept. Nu-şi putea imagina ceva ce şi-ar fi 
dorit mai puţin acum. Dar poate că i-ar fi fost mai 
bine să stea ceva mai departe decât să aştepte 
plângând, în pragul muzeului... 

+... ŞI lipsită de puteri...” 

..„permisiunea de a-şi face munca. Încă cinci 
secunde de gândire profundă pe marginea 
subiectului şi Deborah luă decizia. 

— Bine, acceptă ea. Voi căuta un loc unde să 
stau. 

— Cu discreţie, o sfătui el. 

Deborah clipi, apoi încuviinţă, cu o faţă 
lipsită de orice expresie. 

Asistentul se întoarse cu o tavă cu obiecte în 
pungi şi o listă a conţinutului lor. Luă pungile din 
tavă. Nu se vedea niciun portofel sau ceva 
asemănător unui document oficial. Era acolo o 
periuţă de dinţi care părea nouă, o broşă în formă 
de scut, un plic scris în rusă şi o singură foaie 
boțită şi pătată de hârtie, acoperită prin toate 
colțurile cu un scris înghesuit cu cerneală neagră. 
Părea o parte a unei scrisori. 

— A fost mai mult decât atât, rosti asistentul. 
Dar a fost... stricat. 

Îi aruncă lui Deborah o privire iute şi 
stingherită, apoi îşi întoarse privirea către tavă. 

„Înecat în sânge”, îşi spuse ea. „Asta este tot 
ce au mai putut salva.” 

— Dispunem de o traducere? întrebă Cerniga. 

— Nu încă. Nu se prea pot înţelege multe 
lucruri, răspunse asistentul, verificând lista de 
inventar. 

Ridică broşa, colorată în roşu, verde şi auriu, 
având pe ea imaginea unui soldat cu o mitralieră şi 
un înscris cu litere chirilice pe margine. La baza 
scutului se găsea un pumnal înconjurat de ciocanul 
ŞI secera sovietice. 

— Se pare că aici scrie Grănicer cu Merite 
Deosebite, sau ceva de genul ăsta. Provine din anii 

"50. 

— Ce sunt literele astea de jos? se interesă 
Deborah. 

— MVD, răspunse asistentul, verificând lista. 
Înseamnă Ministerul de Interne. Bănuiesc că e 
vorba de vreun departament guvernamental de 
mică importanţă. 

— Ce caută un vechi soldat sovietic în 
Atlanta? se miră Deborah. 

— N-are nimic de-a face cu noi, replică 
Cerniga, ridicând din umeri. Haideţi, să mergem. 


Richard avusese în mod clar o anumită 
intenţie: felul în care se comportase, contactele cu 
avocaţii muzeului, apelurile telefonice către 
Grecia, chiar şi entuziasmul lui atipic pentru 
strângerea de fonduri, toate acestea sugerau că 
oribila păţanie pe care o îndurase cu o noapte 
înainte nu se ivise din senin. Imediat ce ajunse 
înapoi la muzeu, Deborah se duse la birou şi 
deschise computerul. Toate computerele din casă şi 
din muzeu erau legate prin aceeaşi reţea, astfel 
încât, cu ajutorul combinației corecte de parole, se 
puteau accesa toate fişierele stocate pe fiecare 
aparat aflat în reţea, de la oricare terminal. 

Computerul se trezi încet la viață. Deborah 
tastă codul ei de acces ca să intre în reţea, dar 
descoperi că majoritatea celorlalte computere — 
inclusiv cel al lui Richard — nu apăreau pe monitor. 
Se holbă la ecranul monitorului. 

„Le-a luat poliția.” 

Apoi îşi dădu seama ce se întâmplase. 
Probabil că computerele erau încă la locul lor, dar 
erau toate stinse. Poliţiştii făcuseră ceea ce nimeni 
din personalul muzeului nu făcea vreodată, anume 
închiseseră computerele după ce  copiaseră 
fişierele. Deborah rămase acolo, uitându-se 
prostită la computerul devenit inutil. 

În acea încăpere secretă mai fusese şi altceva: 
ceva mare, ceva păstrat secret de Richard, dar care 

devenise subiectul central al unui plan mai mare. 
Richard proiecta ceva, poate o expoziţie, sau o 
vânzare, ceva ce ar fi schimbat muzeul pentru 
totdeauna. Trebuia să fie cadoul său pentru 
locuitorii Atlantei. Deborah ştia că Richard nu şi-ar 
fi ascuns comorile, ținându-le doar pentru deliciul 
său privat. Le-ar fi arătat lumii întregi, ca oamenii 
să ia parte la bucurie. Cu siguranță că asta 
plănuise. Dar totul mersese cumplit de rău şi 
exponatul central care stătuse sub lumina din 
mijlocul camerei fusese luat... sau fusese 
interceptat înainte de a ajunge la destinaţie. 

Ceva o străfulgeră pe Deborah, un soi de 
sfidare, sau poate intuirea unui scop, o dorinţă — nu 
— o nevoie de a întreprinde ceva pentru a descoperi 
circumstanţele morții lui Richard, aducând 
adevărul la lumină, ca şi cum ar fi curățat şi şters 
de praf un artefact nepreţuit, un gest care ar acorda 
graţie şi înţeles unei astfel de morți lipsite de sens 
şi sordide. Ar fi povestit poliției tot ce ar fi 
descoperit, imediat ce ar fi făcut-o, dar ar fi 
întreprins ceva. Trebuia să facă asta. 

Se deschise uşa. Era Tonya. 

— Îmi cer scuze, rosti ea încet. Nu credeam 
că sunteţi aici. Aş fi ciocănit. 

— Nicio problemă, răspunse Deborah. 

— Revin mai târziu, anunţă femeia de 
serviciu, dând să plece. 

— A, Tonya, zise repede Deborah, ca şi cum 
gândul abia i-ar fi trecut prin minte. Te deranjează 
să porneşti computerul lui Richard de la etaj? 
Trebuie să descarc nişte chitanţe pentru petrecerea 
din noaptea trecută. 

Îşi zise că scosese o minciună cusută cu aţă 
albă, dar una nevinovată, deşi Tonya ezită o 
fracțiune de secundă înainte de a zâmbi şi a replica 
„desigur”. 

Uşa se închise la loc şi Deborah rămase pe 
scaun, așteptând. 

Ceasul din colţul de jos al computerului arătă 
trecerea unui minut, apoi a încă unuia. Deborah se 
ridică, apoi se aşeză la loc. Tonya probabil că îi 
spusese lui Keene şi acesta venise să se uite peste 
umărul ei cu rânjetul ăla nesuferit pe chip. 
Deborah acţionă mouse-ul, apăsând pe meniul de 
pornire-oprire. În acea clipă însă ceva se trezi la 
viață: un nou icon de monitor pe fereastra reţelei. 
Încă o parolă şi Deborah intră în celălalt computer. 

Habar n-avea ce căuta. Cercetă o serie de 
declaraţii financiare şi tabele, dar nimic nu părea 
ieşit din comun. Deschise folderele lui cu 
documente şi inspectă subfolderele. Denumirea 
unuia dintre ele îi îngheță sângele în vene. Era 
etichetat simplu: Atreus. 

În grabă, Deborah apăsă de două ori pe 
subfolder şi aşteptă ca sistemul infernal de încet 
să-i afişeze conţinutul. Înăuntru se găsea un singur 
document stocat cu extensia jpg. 

„O poză?” 

Apăsă pe document şi aşteptă ca imaginea să 
înceapă să se încarce. 

În acea clipă se deschise uşa. 

Era Calvin Bowers. 

Deborah vru imediat să minimizeze poza, dar 
când văzu despre ce era vorba înţepeni la 
Jumătatea gestului. 

Ecranul se umpluse cu un chip stilizat gravat 
în aur: o mască mortuară miceniană. 

Capitolul 15 


— Vă faceţi nişte teme? întrebă Calvin 
Bowers, uitându-se peste umărul ei la ecranul 
acum gol al computerului. 

Deborah închisese documentul în clipa în care 
intrase el, dar nu suficient de repede ca să-l 
împiedice pe intrus să vadă chipul auriu. 

— Nu ştiţi să ciocăniţi? îl repezi ea, parțial şi 
din pricina panicii pe care o simţea. 

— Îmi cer scuze, răspunse el, cu un zâmbet 
cuceritor pe buze. La ce vă uitaţi? 

Deborah ezită. 

— Era o mască mortuară grecească, răspunse 
ea. Mă gândeam să folosesc imaginea pe site-ul 
muzeului. 

Minciuna 1 se păru imediat neîndemânatică şi 
prostească. 

— Are muzeul aşa ceva? se miră el. 

Nu era cu adevărat o întrebare. Ştia prea bine 
că nu exista aşa ceva acolo. 

— Un site? zise ea. 

— O mască grecească, replică el. 

— Nu. Este doar un soi de icon arheologic. 
Un simbol. 

El se gândi la cele auzite, urmărind-o cu 
privirea. 

— Nu prea ştiţi să minţiţi, Miss Miller, zise el 
într-un târziu. Nu vă stă în fire. Pe mine nu mă 
deranjează, dar aţi putea intra în belele mari dacă 
le povestiți poliţiştilor astfel de gogoşi. 

Deborah se încruntă şi se uită în altă parte. 
Individul avea dreptate. Ea îşi construise viaţa de 
adult pe o atitudine deschisă, cinstită, spunând 
lucrurilor pe nume şi refuzând să se joace de-a 
evitatul problemelor, întotdeauna gata să riposteze 
la provocări. O astfel de atitudine faţă de lume o 
transformase într-un om care nu ştie să mintă. Şi 

era evident că o astfel de încăpățânare în a aborda 
frontal totul îi stătea perfect în fire prin faptul că 
nu se putu împiedica să nu considere remarca lui 
Bowers drept un compliment. Minciunile nu-i 
stăteau pur şi simplu în caracter. 

— Este posibil ca această mască să aibă 
legătură cu moartea lui Richard, recunoscu ea. Nu 
ştiu. E-n regulă? 

— În regulă, admise el. În ce mod? 

— Nu sunt sigură. De abia acum încep să-mi 
pun întrebări. 

— Despre? 

Deborah rămase tăcută o perioadă de timp, nu 
atât din pricină că ar fi cântărit cât anume să-i 
spună individului, cât mai degrabă din cauză că se 
lupta să îşi adune în minte amintiri. După aceea 
începu să vorbească şi el o ascultă, la început 
dezinteresat, apoi cu mai multă seriozitate, 
aplecându-se în faţă, cu ochii îngustaţi şi plini de 
viaţă. 


Deborah îi spuse că vasele miceniene, 
bijuteriile şi armele însemnau una, dar o mască 
mortuară însemna cu totul altceva. Arheologii 
descopereau artefacte în tot felul de locuri, dar 
măştile mortuare se găseau într-un singur gen de 
locuri: mormintele. Mai precis, morminte bogate: 
mormintele regilor. 

„ȘI mai e şi un chip.” 

Da, mai era şi asta. Armele şi vasele, inelele 
şi amforele au toate valoarea lor aparte, dar nimic 
nu evocă grandoarea trecutului în termeni umani 
precum imaginea unui chip de om mort, oricât ar fi 
de stilizată. Măştile mortuare sunt regale, dar sunt 
şi personale, intime chiar; ca şi cum te-ai uita de-a 
lungul unui tunel către trecut şi ai descoperi că el 
se termină într-o oglindă, istoria şi legendele fiind 
scuturate de înflorituri când se ajungea la faţa unei 
fiinţe umane. Deborah îi spuse că nu era de mirare, 
în atari circumstanţe, că măştile mortuare erau atât 

de preţuite de colecționari şi de hoardele de 
oameni care treceau pe lângă exponatele unui 
muzeu, cu ochii lipiţi de găvanele ochilor măştii şi, 
în consecinţă, cu persoana care avusese acei ochi 
înainte să moară. 

Un alt motiv pentru care astfel de măşti erau 
preţuite în mod special era faptul că adesea ele nu 
rămâneau îngropate prea mult timp. Mormintele 
erau de obicei bine marcate sau oamenii îşi 
aminteau unde avuseseră loc marile ceremonii 
funerare şi genul de lucruri fine care fuseseră 
îngropate odată cu cadavrul. Ca urmare, de regulă 
mormintele erau jefuite, uneori imediat după 
funeralii, alteori secole mai târziu, când civilizaţia 
respectivă încetase să mai existe, lăsând în urma ei 
doar legende pe care hoţii să le cerceteze. Până 
când ajungeau arheologii în locurile respective, 
cele mai valoroase lucruri erau, de obicei, de mult 
dispărute. Bineînţeles că existau şi excepţii: 
descoperirea sarcofagului de aur al lui Tutankamon 
de către Carter sau descoperirile lui Schliemann la 
Micene. 

Nu era vorba doar de faptul că măştile erau 
rare. Dacă era descoperită vreuna, şansele ca 
aceasta să fie scoasă din ţara unde fusese găsită 
erau practic nule. Marile puteri imperiale ale 
secolului al XIX-lea îşi umpluseră muzeele 
naționale cu comori luate cu japca de la naţiuni 
altădată puternice în materie de artă şi război, 
reduse acum însă la neînsemnătatea unor colonii. 
Dar acele vremuri fuseseră demult depăşite şi 
acum erau rare zilele în care să nu se facă auzit 
vreun apel naţionalist din Grecia sau Egipt, Iran 
sau India, Columbia sau Peru, ca deținătorii actuali 
al comorilor să înapoieze ţării în drept statuile şi 
bijuteriile, picturile sau relicvele însuşite cu forța 
cu mai bine de un secol în urmă de agenţi ai 
Europei imperialiste. Nu, şansele ca un transport 
de comori miceniene descoperite în morminte să 
fie adus în America fără să alerteze pe nimeni din 

comunitatea culturală internaţională, în epoca 
noastră, erau practic zero. 

Ceea ce o duse pe Deborah înapoi la 
Schliemann. 

— Schliemann? se miră Calvin. 

Ascultase totul cu mare atenţie, aplecat 
înainte, iar acum rostea primul cuvânt de când 
începuse ea. Lui Deborah îi plăcea să vorbească 
despre astfel de chestiuni şi îi mai plăcea să fie 
ascultată. 

— Trebuie să mai citesc câte ceva înainte de a 
vă povesti despre el, recunoscu ea cu sinceritate. 
Richard era expertul, dar lui nu-i plăcea părerea 
mea despre el, aşa că nu încerca să abordeze 
subiectul în faţa mea. 

Zâmbi cu tristeţe. 

— De ce nu vă place? întrebă Calvin. L-aţi 
cunoscut personal? 

Deborah izbucni în râs. 

— Heinrich Schliemann a murit cu mult 
înainte de a mă naşte eu, răspunse ea. A făcut nişte 
descoperiri uluitoare, dar uneori metodele lui erau 
destul de dubioase. Şi, dacă îmi amintesc eu bine, 
anumite lucruri au dispărut. 

— Artefacte? 

— Artefacte. 

— Ascultaţi, rosti Calvin după o pauză de 
gândire. Trebuie să sortez nişte corespondenţă la 
etaj, dar am mai putea discuta pe tema asta mâine? 
Poate la prânz? 

Era o întrebare prudentă. Calvin nu vroia să 
pară peste măsură de interesat — cel puţin nu de ea 
ca persoană — dar nici nu avea chef să pară frivol. 
Oare de ce făcuse invitația? Ca să-i ofere ei o 
audienţă, să o ajute să se gândească şi la altceva în 
afara morţii lui Richard? Probabil că da. Deborah 
îşi zise că era vorba de amabilitate, deşi ar fi 
preferat ca el să vrea să discute doar despre 
arheologie. Lui Richard aşa i-ar fi plăcut cel mai 
mult. 

— Desigur, acceptă ea, reuşind să schiţeze un 
zâmbet, fără să fie cu adevărat conştientă de 
prezenţa lui. 

Mintea ei se concentra deja pe cărțile de la 
etaj şi pe ceea ce ar fi putut afla din ele despre 
Heinrich Schliemann. 

Capitolul 16 


Deborah luă o cameră la un Holiday Inn din 
apropiere după ce se asigură că găseşte o încăpere 
fără intrare din afară. Până când se făcu comodă şi 
comandă un burger prin room service, stiva de 
cărți împrumutate din biblioteca lui Richard (cu 
permisiunea lui Cerniga) începuse să arate ca un 
zid. Se uită la televizor, trecând de la o emisiune la 
alta, până ce oboseala acumulată păru să-i ajungă 
până la măduva oaselor. Închise televizorul, se 
întinse pe pat şi adormi îmbrăcată. 


Îşi petrecu dimineața următoare răsfoind 
cărțile în viteză, verificând referinţele şi, din când 
în când, citind lungi secțiuni cu nerăbdare. 
Termină cam pe la ora prânzului, dar constată că 
nu-i era foame. Băuse o cană de cafea la micul 
dejun şi cofeina ingurgitată atunci continua să-i 
curgă prin vene şi să-i spună că nu are nevoie să 
mănânce. Sau poate că nu cofeina, ci lectura fusese 
cea care îi conferise atâta energie. 

La început, lumea arheologică îl luase în 
derâdere pe Schliemann şi convingerea lui că 
războiul troian avusese cu adevărat loc, numai că 
el trecuse la treabă şi descoperise Troia în nordul 
Turciei, iar de atunci intrase brusc în atenția 
tuturor. Mulţi au continuat însă să manifeste 
prudenţă, şi chiar discipolii lui au devenit alarmați 
de metodele folosite de el. A fost acuzat de 
„împănarea” descoperirilor, de reprezentarea 
eronată a locurilor unde găsise diverse lucruri şi de 
strângere a lor în colecții pentru a dovedi că poeţii 
antici aveau dreptate şi pentru a-şi consolida 
propria glorie. În plus, mai exista şi episodul 
„comorii lui Priam”. 

Conform lui Homer, Priam era regele Troiei 
în timpul asediului grecilor. El a fost tatăl lui 

Hector, Trolius şi Paris, cel care declanşase 
întregul război când a furat-o pe Elena de la fratele 
lui Agamemnon, Menelau. Homer afirma că oraşul 
lui Priam era plin de aur, dar Schliemann nu a găsit 
nici urmă de metal prețios până la terminarea 
excavaţiilor. Exact atunci când săpăturile erau pe 
punctul de a fi oprite, Schliemann a dat personal 
de aur, anumite piese nefiind acoperite de pământ. 
Printre lucrurile găsite s-a numărat şi o colecție 
extraordinară de bijuterii. Această poveste 
remarcabilă — pentru mulți dubioasă — a devenit şi 
mai ciudată atunci când, după fotografiere (cu 
Sophia, soția lui Schliemann) împodobită cu toate 
bijuteriile, întreaga colecție a dispărut. Guvernul 
turc a fost furios, convins fiind că arheologul 
scosese pe furiş întreaga comoară din ţară, făcând 
astfel demersul autorităților turce de a pune mâna 
pe ea imposibil... 

„Dacă un set de artefacte a putut dispărea, de 
ce nu ar fi putut dispărea şi altul?” 

După munca din Turcia, Schliemann îşi 
începuse excavaţiile în Micene cu un obiectiv bine 
precizat în minte. Conform legendei, când 
Agamemnon, regele grecilor victorioși, s-a întors 
la Micene, el a fost ademenit cu o baie de soția lui 
necredincioasă, Clitemnestra, care, ajutată de 
iubitul ei, l-a ucis pe rege. Agamemnon a fost 
înmormântat cu mare pompă, iar Schliemann 
credea că mormântul lui există cu adevărat şi poate 
fi descoperit. 

Guvernul Greciei, ca toate guvernele, şi-a 
manifestat scepticismul, dar în cele din urmă i-a 
acordat permisiunea de a săpa. Convins că 
mormântul regal se găsea în partea superioară a 
zidurilor fortăreței, Schliemann a săpat un puț 
imediat după intrarea principală, având credinţa că 
acolo pământul nu era sedimentat în mod natural, 
ci fusese pus ca umplutură. Dar după ce a săpat 
mai bine de trei metri, a constatat că nu descoperă 
nimic. În plus, ploua cu găleata. A început alt puț, 

apoi altul, apoi încă trei, şi abia atunci lucrurile au 
început să devină interesante. 

A descoperit o serie de morminte conţinând 
fragmente de podoabe de la mai multe cadavre. Se 
găseau acolo diademe de aur înspicate cu sârmă de 
cupru, iar alături vaze de argint şi cuțite din 
obsidian. În al patrulea puţ-mormânt, Schliemann 
a descoperit resturile a cinci schelete acoperite de 
bijuterii. Alături de ele se găsea un cap uluitor de 
taur din argint cu coarne de aur, împreună cu săbii 
de bronz şi cupe de aur. Şi mai remarcabil, trei 
dintre cadavre purtau magnifice măşti mortuare 
din aur. 

Lumea arheologică şi-a concentrat însă toate 
privirile către acea veche fortăreață montană din 
Grecia abia după ce Schliemann s-a întors la 
primul puț şi a săpat mai adânc acolo. În acest 
ultim mormânt, el a găsit cea mai mare comoară: 
alte trei cadavre, două dintre ele purtând măşti de 
aur, al treilea având o mască deosebită de celelalte, 
mai mare, distinctă, mai nobilă. 

Deşi a negat ulterior, Schliemann a trimis o 
telegramă unui ziar atenian, spunând, cu 
lăudăroşenia-i găunoasă: „Am privit la chipul lui 
Agamemnon”. 

N-o făcuse. De fapt, cadavrele şi bunurile 
care le acompaniau în mormânt erau cu trei secole 
mai vechi decât Agamemnon, dacă a existat 
vreodată o persoană cu acest nume. Mai la subiect, 
câțiva oameni de ştiinţă şi-au exprimat 
scepticismul față de spectaculoasa mască a lui 
„Agamemnon”. Au spus că nu avea forma 
potrivită. Stilul nasului nu se potrivea cu celelalte 
piese. Mustaţa arăta tipic pentru secolul al XIX- 
lea... Oare să fi trecut Schliemann de la furt şi 
manipularea adevărului la plăsmuiri? 

Pe măsură ce citea aceste lucruri, absorbindu- 
le cu nesaţ, Deborah simți treptat că în mintea ei se 
naşte o nouă idee. Să fi fost posibil ca în cadrul 
acelor săpături din Micene să se fi descoperit mai 

multe lucruri decât recunoscuse Schliemann? Să fi 
existat o şansă ca masca mortuară, cumva 
neconvenţională, asociată (chiar şi incorect) lui 
Agamemnon, exponat care acum ocupa un loc de 
cinste la Muzeul Naţional de Arheologie din 
Atena, să fi fost un fals, iar dacă aşa stăteau 
lucrurile, să fi existat cumva o mască reală pe care 
Schliemann să o fi înlocuit? Să fi „dispărut” masca 
adevărată aşa cum dispăruse comoara lui Priam 
din Troia? Să fi fost acea mască în dormitorul lui 
Richard cu doar câteva ore înainte şi, dacă aşa 
stăteau lucrurile, cum naiba ajunsese ea acolo? 

Poate că Richard era un pic orbit de 
optimismul lui copilăresc, dar nu era un idiot. 
Dacă el credea că acea încăpere din spatele raftului 
de cărţi conţinea cea mai mare colecţie de artefacte 
miceniene din afara Greciei, atunci trebuia să fi 
deținut dovezi care să-i ateste autenticitatea. 
Aproape sigur aceste dovezi erau legate de 
provenienţă, mai exact de locul şi momentul 
descoperirii măştii. În cercurile de arheologi, 
proveniența însemna totul. Fusese Richard capabil 
să urmărească artefactul în timp până în momentul 
în care a fost dezgropat pentru prima dată? Şi dacă 
aşa stăteau lucrurile, cine mai ştia de asta? 
Ucigaşii lui Richard? Pe cine sunase el în Grecia? 
Să fi fost o coincidenţă faptul că un rus bătrân, 
care se ivise cu doar câteva zile înainte, murise în 
aceeaşi noapte cu Richard, la mică distanţă de 
acesta? Să fi ştiut acel om ceva despre aceste 
artefacte antice? 

Deborah luă cartea de telefon de pe noptieră 
şi formă un număr, cu pixul în mână. 

— Secţia de poliţie din Dekalb County, rosti 
o voce de femeie. 

— Da, zise Deborah. Vă sun în legătură cu un 
rus care a fost ucis în apropiere de Muzeul Druid 
Hills cu două nopţi în urmă. 

— Cine sunteți? 

— Deborah Miller, rosti ea, brusc convinsă că 
nu va obţine nimic. Lucrez la muzeu. Şi am ajutat 
la identificarea cadavrului. 

Era adevărat. Până la un punct. 

— Este cazul detectivului Robbins, dar el e 
pe teren. Vreţi să-i lăsaţi un mesaj? 

— Nu, răspunse Deborah. Am sunat doar să 
văd care mai e situaţia cazului. 

— În mare parte este închis, o informă femeia 
de la celălalt capăt al firului. 

— Deja? Există vreun suspect? 

— Nu şi nu prea sunt şanse de a se găsi unul, 
date fiind circumstanţele. Nu cred că se pot 
deschide prea multe piste până ce nu reuşim să 
potrivim glonţul tras unei arme cunoscute. 

— Date fund circumstanţele, repetă Deborah. 
Ce înseamnă asta? 

Femeia oftă şi Deborah avu impresia că o 
aude răsfoind prin nişte hârtii. Când reveni, păru 
că citeşte ceva: 

— Domnul Serghei Voloşinov nu era cetăţean 
american. Era un străin care a stat aici mai mult 
decât îi permitea viza şi care, din câte ne-am dat 
seama, era instabil din punct de vedere mental. 
Vagabonda pe străzi noaptea şi probabil că a dat 
peste cine nu trebuie. Pur şi simplu. Nu cred că 
avem prea multe de făcut la un asemenea caz. 

—  Voloşinov, zise Deborah, mâzgălind 
numele pe un carnețel de la hotel. Cum i-ați 
descoperit numele? 

— Purta la el un plic timbrat. Trăia greu de 
cel puţin două săptămâni. Au fost contactate 
autorităţile ruse şi rudele cele mai apropiate, dar 
probabil că va fi îngropat aici. 

— Rudele cele mai apropiate? 

— Are o fată la Moscova, Alexandra. 

— Cum rămâne cu scrisoarea? Traducătorul a 
putut scoate ceva din ea? 

— Stați aşa, rosti polițista, răsfoind prin 
hârtii. Traducător... traducător. Aşa. Începu să 

citească direct din dosarul pe care părea să-l 
consulte, cu o voce de robot, un pic plictisită: 
Traducătorul David Barrons a raportat că 
scrisoarea era grav deteriorată, fiind lizibile doar 
câteva cuvinte întregi. O parte a unei propoziții 
spunea: „Sunt mai sigur ca oricând că resturile nu 
au ajuns niciodată la Mary”, deşi ultimul cuvânt 
este greu de citit şi ar putea fi incomplet. 
Scrisoarea pare veche de cel puţin douăzeci de ani. 

Femeia făcu o pauză. 

— Cam asta e în mare, reluă ea. Puteţi reveni, 
dar probabil că detectivul Robbins nu are ceva nou 
să vă spună. Şi-acum, dacă nu vă deranjează... 

„Sunt mai sigur ca oricând că resturile nu au 
ajuns niciodată la Mary...” 

Deborah începu să răsucească fraza în minte. 
Să fi fost acele resturi de natură arheologică? Să fi 
inclus o mască mortuară miceniană? Era posibil ca 
acest rus enigmatic să le fi urmărit şi să fi căzut 
pradă celui care luase masca din încăperea secretă 
din dormitorul lui Richard? 

Capitolul 17 


Deborah se întoarse la muzeu, conştientă că 
nu deţinea mai mult decât nişte speculaţii, dar 
acestea o emoționau şi voia să le împărtăşească, cu 
Cerniga, cu Calvin, cu oricine, de fapt. O mască 
mortuară miceniană necunoscută lumii, scoasă pe 
furiş din Grecia de Schliemann cu un secol în 
urmă şi urmărită de un rus singuratic tocmai până 
în Atlanta, Georgia! Era extraordinar. Aproape 
suficient cât mintea ei să nu se mai preocupe de 
moartea lui Richard, iar împărtăşirea gândurilor ei 
poliției avea să însemne o contribuţie, o cale de a 
omagia memoria lui Richard şi de a-i răzbuna 
moartea. Cine ştie, poate că masca pentru care el 
murise avea să fie găsită. Deborah nu se putea 
gândi la un monument mai potrivit închinat 
memoriei lui. 

Dar mai întâi avea altceva de făcut. Nu 
mâncase nimic toată dimineaţa şi 1 se făcuse brusc 
foame. Amintindu-şi că rămăsese ceva mâncare de 
la petrecere, se duse jos, în bucătăria din spatele 
clădirii. Din fericire, Tonya nu se vedea nicăieri. 

Descoperi tăvile din frigider şi scoase 
mâncarea, mirosind-o cu prudenţă. Încercă pateul 
şi descoperi că e la fel de sălciu ca şi cu două nopţi 
înainte. Asta îi aduse aminte de ceva. Luă telefonul 
din suportul de pe perete şi formă numărul firmei 
de catering. Împărtăşirea gândurilor ei lui Cerniga 
(cu Keene rânjind macabru în fundal) trebuia să 
mai aştepte câteva minute. 

— Taste of Elegance, zise o voce. Cu ce vă 
pot ajuta? 

— Aici este Deborah Miller de la Muzeul 
Druid Hills. Aş putea vorbi cu Elaine, vă rog? 

Urmă o pauză la celălalt capăt al firului, apoi 
se auzi un pocnet când telefonul fu dat altei 

persoane şi pe linie se făcu auzită o voce nouă, 
alunecoasă şi plină de superioritate. 

— Aici Elaine Shotridge. 

Deborah începu direct cu lista de plângeri. 
Lucrase cu Shotridge şi înainte şi ştia prea bine că 
delicateţea şi politeţea nu ar fi dus-o nicăieri. 
Pentru o secundă, Deborah avu sentimentul că nu 
se întâmplase nimic. Era doar un alt apel telefonic 
de afaceri. Richard lucra în biroul lui de la etaj, 
aşteptând cu nerăbdare să afle amănunte despre 
ciocnirea lui Deborah cu Elaine Shotridge, regina- 
tiran a cateringului din Atlanta. 

— Dar nu am avut la dispoziție spaţiul de 
refrigerare la care ne aşteptam, protestă Shotridge. 

— Spaţiul de refrigerare nu contează în 
comparaţie cu faptul că oamenii dumitale nu au 
făcut curăţenie după eveniment sau cu faptul că am 
rămas fără vin roşu. 

— Vom face bucuroşi o deducere din factură 
care să ţină cont de aceste lucruri, rosti Shotridge. 
Să zicem zece la sută? 

— Mai bine să zicem cincisprezece, 
contracară Deborah. Nu am fost dată pe spate de 
alegerea minisandvişurilor. 

— Miss Miller, reveni Shotridge, pe un ton 
mai rece. Nu am nicio obiecţie să plătesc pentru 
eventualele erori care îmi aparțin, dar chestiunile 
de gust nu justifică o tentativă de obţinere a unei 
reduceri. Resping aluzia că sandvişurile noastre nu 
ar fi cele mai bune, făcute manual... 

Asta era momentul în care ar fi trebuit să-i 
spună femeii că Richard murise şi că o ceartă pe 
tema câtorva farfurii de tarte cu brânză albastră nu 
încăpea pe lista ei de priorităţi, dar Deborah nu o 
putu face. Deocamdată funcționa aşa cum ar fi 
trebuit să funcționeze în postura ei managerială, 
dar n-ar mai fi putut să fie aşa dacă începea să 
vorbească despre moartea lui Richard. Reveni la 
sarcasmul pe care încercase să-l evite. 

— Urăsc să plătesc treizeci de dolari pe o 
farfurie de rulouri de pepene învelit în şuncă care 
au un gust de măsline învelite în piele de pantofi, 
zise ca, aşa că mai bine să lăsăm pretenţiile de 
bucătărie de înaltă clasă în afara acestei discuţii, 
bine? 

— Prietenii greci ai domnului Dixon m-au 
lăudat personal pentru brânza aleasă în pateurile 
mele cu spanac şi brânză feta, ripostă Shotridge. 

— Staţii aşa, zise Deborah, concentrată brusc 
pe altceva. Prietenii greci ai domnului Dixon? Ce 
prieteni greci? 

— Domnii cu care discuta dumnealui în 
timpul prezentării dumneavoastră. 

— De unde ştiţi că erau greci? 

— Arătau a greci, răspunse Shotridge. Păreau 
să vorbească greaca şi — a, da — domnul Dixon 
însuşi mi-a spus că sunt greci. 

Shotridge părea să fi preluat conducerea la 
capitolul sarcasm. 

— Şi ce altceva mai spuneau? se interesă 
Deborah. 

Era sigură că pe lista de invitaţi nu se afla 
niciun nume de grec. 

— Nimic, răspunse Shotridge. Discutau între 
ei — în greacă — iar eu treceam pe acolo cu o tavă, 
şi domnul Dixon a întrebat dacă mai pot să-i aduc 
nişte pateuri pentru prietenii lui greci, deoarece le 
plac foarte mult. 

Mi-a spus că era cea mai bună brânză feta pe 
care o gustaseră vreodată. Ei au dat din cap, au 
zâmbit şi au luat fiecare trei pateuri. Apoi am 
plecat de acolo. 

— ŞI n-au mai spus nimic altceva? 

— Nu. Doisprezece la sută. Asta e ultima mea 
ofertă. 

— S-a făcut, răspunse Deborah, închizând. 

Venise vremea să discute cu poliţia. 

Capitolul 18 


Deborah îşi băgă un alt sandviş cât degetul în 
gură şi îi schimbă gustul cu un pahar de suc de 
coacăze. Tocmai voia să plece când se ivi Calvin 
Bowers. 

— Calvin, rosti ea, fără a se mai gândi, doar 
în urma unui impuls. Îți plăcea Richard? 

El se încruntă, adaptându-se la întrebarea 
neobişnuită şi la faptul că ea trecuse la o formulă 
mai apropiată de apelare. 

— Nu l-am întâlnit niciodată, dar cred că da, 
răspunse el. De ce? 

— Ți-ar veni greu să crezi că el a pus muzeul 
înaintea averii sale personale, chiar înaintea 
reputației sale? 

— Absolut deloc, răspunse el. 

Deborah dădu din cap. Era răspunsul corect. 
Deborah simți pentru o secundă un soi de căldură 
față de Calvin. 

— Nici mie, zise ea. 

Pentru o fracțiune de secundă, în mintea ei 
apăru întreaga colecție de artefacte greceşti, cu 
masca în poziție centrală, aşezate în cutii 
strălucitoare jos în hol, pentru toată lumea, sau 
într-o încăpere amenajată special, la capătul unui 
coridor întunecat, exponatele fiind însoțite de texte 
educative şi imagini: cea mai spectaculoasă 
colecție de antichități greceşti din afara Atenei. În 
mod sigur, asta era ceea ce Richard îşi dorea să 
obţină. 

Urmărind-o de parcă ar fi putut vedea 
imaginile din mintea ei, Calvin dădu o dată scurt 
din cap. 

— Înţeleg, rosti el. Dacă pot face ceva... 

Ea zâmbi şi îşi dădu seama, după ce expiră, 
că îşi ţinuse respirația. 

— Apropo, adăugă el. Îmi lipseşte o parte din 
corespondenţa pe teme legale a lui Richard. A 
existat ceva pus spre păstrare aici jos? 

— În birou, răspunse ea. Păstrez acolo cele 
mai multe din scrisorile legate de muzeu. Cauţi 
ceva anume? 

Calvin părea un pic sfios. 

— Aşa cum am mai spus, domnul Dixon 
lucra la nişte hârţoage care aveau de-a face atât cu 
posesiunile sale personale, cât şi cu ceea ce exista 
în muzeu. S-ar putea să existe ceva menţiuni în 
testamentul lui. Poliţia va dori să vadă toate 
proprietăţile lui imobiliare şi mobiliare aşezate în 
ordine din punct de vedere legal, în caz că acestea 
ar putea avea un impact în privinţa motivului 
crimei. 

Deborah dădu din cap, atentă să nu arate prin 
gesturi că ceea ce îi spusese el nu o impresiona 
deloc. 

— Atunci e vorba de documente personale, 
rosti ea, iar acestea ar trebui să se afle între 
documentele din reşedinţa lui, nu între cele ale 
muzeului, doar dacă nu sunt de dată foarte recentă. 

— Cât de recentă? 

— Dacă erau pe adresa casei, nu mai târziu de 
o zi sau două. Reşedinţa are un alt număr poştal de 
stradă: 143. Muzeul este la 157. Sunt în aceeaşi 
clădire, aşa că nu mă întreba de unde diferența. 
Dar sunt două căsuțe poştale. Dacă e vorba de un 
document personal, dar pe adresa muzeului, va 
dura câteva zile. Eu mă ocupam de chestiile 
administrative, aruncam prostiile la gunoi şi îi 
dădeam lui Richard ce rămânea ca să facă ce vrea 
cu ele. De obicei nu sunt prea multe lucruri de citit 
ŞI, dacă nu îi semnalam eu ceva anume, el se apuca 
de ele când avea chef. E vreo problemă? 

Calvin stătea nemişcat, cu ochii îngustaţi, dar 
auzind întrebarea ei ridică din umeri şi zâmbi. 

— Mă îndoiesc. Doar că nu-mi place deloc ca 
hârtule oficiale să treacă prin alte mâini decât cele 

ale destinatarului. Acum vorbeşte avocatul din 
mine. 


Detectivii Cerniga şi Keene se găseau la etaj, 
în biroul adiacent dormitorului lui Richard, unde 
parcurgeau lista invitaţilor şi inventarul muzeului. 
Deborah se gândi să urce scara, dar optă pentru o 
ultimă oprire de precauţie înainte de a sui să 
vorbească cu el. 

Toaleta pentru femei de lângă birou nu era 
decât o încăpere cu o singură cabină, rezervată 
personalului de la muzeu. Se găseau acolo o 
toaletă şi o chiuvetă cu săpun lichid şi un uscător 
electric care o lăsa mereu pe Deborah să se şteargă 
de ultimele picături de apă pe pantaloni. 
Comutatorul de lumină era legat de un ventilator 
care zumzăia şi sfârâia aproape la fel de tare ca şi 
apa de la toaletă. Cu ventilatorul pornit şi cu 
uscătorul mergând, era puţin probabil să mai auzi 
ceva, aşa că Deborah fu cât se poate de uimită să 
audă sunete de voci pe ton ridicat. 

Deborah avu nevoie de câteva secunde ca să- 
şi dea seama de unde se auzeau vocile. Deasupra 
toaletei era montat un capac de ventilație, diferit 
de canalul ventilatorului şi de sistemul de 
încălzire, ca şi de cel de aerisire. La început ea nu 
acordă mare atenţie, dar apoi îşi dădu seama că 
vocile erau masculine şi aparțineau, de fapt, 
detectivilor cu care ea era pe punctul de a discuta. 
Era sigură de asta chiar şi peste zgomotul făcut de 
uscătorul automat. 

„Probabil că ţeava duce direct în biroul de 
sus.” 

Nu observase asta niciodată până atunci, dar 
de ce să o fi făcut? Cât de des ar fi putut vorbi 
cineva de unul singur în acea încăpere? Era 
sanctuarul privat al lui Richard. 

Una dintre voci era mai ridicată decât 
cealaltă. Cerniga? Nu, Keene. 

„Ar trebui să ignori totul”, îşi spuse ea. „Ţi-a 
ajuns cât ai tras cu urechea.” 

Uscătorul de mâini muri cu un sfârâit tot mai 
MIC şi vocile deveniră mai clare. 

— Asta spui tu, tună Keene. De unde naiba să 
ştiu cu că aşa e? 

Cerniga mormăi un răspuns imposibil de auzit 
şi Keene replică cu un râset de sfidare. Apoi 
Cerniga mormăi iarăşi ceva, dar Deborah nu-i 
prinse vorbele. 

Dintr-un impuls, întinse mâna şi stinse 
lumina. Camera se cufundă în beznă totală şi într- 
un grad şi mai avansat de linişte când se opri şi 
ventilatorul. Uşor metalizată de ecoul 
ventilatorului, vocea lui Cerniga se înmuie uşor, 
precum un abur. 

— Ti-am spus deja, rosti el cu calm, dar 
oarecum iritat. Dacă ai o problemă în privinţa asta, 
discută cu căpitanul tău. 

— Am făcut-o deja, ripostă Keene, şi ştii până 
unde am ajuns. 

— Atunci am pus capăt poveștii, bine? 

— Nu, pe naiba dacă am pus capăt, zise 
Keene. Te-ai transferat din ţinutul Henry? l-am 
sunat pe cei de acolo de dimineaţă şi nimeni n-a 
auzit de tine. Nimeni. 

Deborah simţi brusc un fior de răceală şi 
nesiguranţă în bezna în care se afla. Părul de pe 
ceafă 1 se ridica din nou, ca atunci când 
adulmecase mirosul de colonie şi de fum de pipă la 
uşa apartamentului ei. 

— Căpitanul tău ţi-a dat ordin să lucrezi cu 
mine, zise Cerniga. Avea acum o voce de oţel, ca 
şi cum abia şi-ar fi stăpânit mânia. Dacă ai o 
problemă în privinţa asta, ar trebui să o lămureşti 
cu el. 

— Măcar eşti polițist? întrebă Keene. Ți-am 
văzut expresia de pe chip când ţi-am dat 
formularele alea. N-ai mai completat niciodată aşa 
ceva înainte. Vreau să-ţi văd insigna. 

In acea clipă cineva trase de uşa toaletei din 
afară şi Deborah nu mai auzi nimic. 

Capitolul 19 


Era Tonya. 

— Îmi cer scuze, rosti ea, părând să nu-i pară 
deloc rău până ce nu văzu expresia de pe chipul 
cenuşiu al lui Deborah. Nu am văzut lumină sub 
uşă, aşa că am presupus... Sunteţi bine? Parcă ați 
văzut o fantomă. 

— E-n regulă, răspunse Deborah. Doar că... 
Sunt un pic obosită. Au fost două zile grele. Cred 
că o să... 

Habar n-avea însă ce anume o să facă. Dădu 
vag din mână şi încercă să zâmbească, dar grija 
care se vedea pe chipul Tonyei demonstra clar că 
femeia n-avea de gând să înghită povestea prea 
Uşor. 

— Aveţi nevoie de ceva? 

— Nu. 

— Vreţi să chem poliţiştii jos?... 

— NU, exclamă Deborah, poate mai repede 
decât ar fi vrut. Adică... Nu. E-n regulă. Voi vorbi 
cu tine mai târziu. 

Se trezi apoi că merge de-a lungul holului, 
evitând scara către biroul lui Richard, înspre 
muzeu. Pasul 1 se iuți odată cu hotărârea luată, aşa 
că ajunse aproape să fugă atunci când trecu pe 
lângă specimenele alea oribile de taxidermie 
victoriană. Se opri în biroul muzeului, descuie 
seiful şi îşi scoase de acolo paşaportul. În două 
minute era înapoi în holul unde tronau scheletul de 
T-Rex şi prora de navă în formă de femeie-balaur. 
În patru minute ajunse în maşina ei. 

Telefonul mobil era închis. ÎI lăsă aşa. 

Trebuia să se ducă acasă sau măcar în camera 
ei de hotel. Să doarmă niţel. Să-şi limpezească 
gândurile. 

„Asta nu va schimba ce ai auzit prin puţul ăla 
de ventilaţie.” 

„Adevărat”, îşi răspunse ea singură, trecând 
printre luminile de acces de la Bufford Highway 
către autostrada interstatală, „dar poate că tot ce 
am auzit va căpăta sens dacă mă distanțez de 
muzeu şi de comorile ciudate de acolo.” Pur şi 
simplu Deborah avea nevoie să stea ceva timp doar 
cu sine însăşi. 

După ce coti pe 185 spre sud, către centru, 
Deborah se trezi din gândurile ei din cauza unui 
scrâşnet de cauciucuri pe şosea, chiar în spatele ei. 
Se uită în oglindă la timp ca să vadă o dubiţă 
neagră cum trece în viteză prin bariera de semnal 
din capul rampei şi se năpusteşte spre ea. 

„Şoferii din Atlanta”, îşi zise ea. „Mereu gata 
să-şi rişte viaţa ca să ajungă acasă cu cinci minute 
mai repede.” 

Rămase pe banda din dreapta ca să facă loc 
nebunului şi se întrebă unde era mai bine să se 
ducă. Din instinct o pornise spre casă, 
îndepărtându-se de Holiday Inn. 

„Nu-i prea rău. E prea aproape de muzeu. De 
Cerniga şi de Keene. Poate că ar fi bine să 
hălăduiesc aşa vreo oră. Sau să mă plimb prin 
Parcul Piedmont. Da. Mă duc spre casă, parchez 
pe Juniper şi fac o plimbare în jurul lacului.” 

Ideea o făcu mai optimistă şi Deborah se 
relaxă puțin, recăpătându-şi dispoziția ei 
sufletească obişnuită în vreme ce traficul din jurul 
ei îi mai calma anxietatea. Mai liniştită, mintea ei 
acum conştientă se întoarse la conversaţia auzită în 
toaletă. Să fi auzit greşit? Era posibil, dar era 
dispusă să pună pariu că auzise bine. Să fi fost un 
soi de glumă între colegi? Puțin probabil. Aşadar 
Keene bănuia că Cerniga — omul care conducea 
ancheta în cazul morții lui Richard — nu era 
polițist? Cum era posibil aşa ceva? Ce însemnau 
toate astea? 

Abordând curba Grady, Deborah menţinu 
banda din dreapta şi partea mai puţin conştientă a 
minţii ei, concentrată asupra şofatului, îi întrerupse 

şirul gândurilor, atrăgându-i atenția asupra unui 
indicator cunoscut: „Sfârşitul benzii dreapta — 500 
de metri.” 

Deborah se uită în oglinda retrovizoare 
laterală şi începu să vireze stânga, dar reveni 
abrupt când zări un camion care se cuibărise în 
unghiul mort. 

„Fu atentă 

Lăsă deoparte alte gânduri şi apucă mai strâns 
de volan. 

Camionul din stânga era tot acolo; şoferul 
părea să nu fi observat faptul că ea aproape îl 
atinsese. Deborah mări viteza, dar camionul (care 
acum, că ea se putea uita mai bine la el, devenise 
de fapt o dubă) o mări şi el. 

„Tipic.” 

— Du-te tu înainte, tâmpit cu ifose de mascul 
feroce, mormăl ea, încetinind ca să-l lase să treacă. 

Nu avea suficient drum la dispoziţie ca să se 
ia la întrecere cu individul şi traficul din Atlanta se 
desfăşura la viteze infernale. 

Duba încetini şi ea. Botul ei păstra aceeaşi 
distanță faţă de maşina ei. Deborah se răsuci ca să 
se uite urât la şofer, dar geamurile dubei erau 
fumurii ŞI ea nu vedea nimic înăuntru. 

„Dubă?” 

În acea clipă în minte i se succedară rapid 
două idei. Era aceeaşi dubă ale cărei cauciucuri 
scrâşniseră atunci când intrase ea pe autostradă. 
Şoferul din stânga ei nu era un simplu idiot care se 
juca cu ea de-a „cine cedează primul”. 

„Banda se termină peste 300 de metri”, se 
putea citi pe indicatorul de deasupra şoselei. 
„Viraţi stânga.” 

— Încerc, răspunse ea obiectului. 

Semnaliză stânga şi apăsă claxonul. Individul 
nu-şi schimbă deloc traiectoria. Deborah se aştepta 
la asta. O urmărise de la muzeu şi o încolțise 
intenționat. Acceleră la cincizeci, apoi la şaizeci de 
kilometri pe oră. În față vedea banda 

transformându-se într-o potecă îngustă marcată de 
conuri portocalii din plastic aliniate de-a lungul 
unui zid de beton care se interpunea exact în calea 
el. 

Duba de alături acceleră şi ea şi se apropie de 
maşina lui Deborah, încălcând linia despărțitoare 
dintre benzi. Individul o forţa să intre în zid. În 
dreapta ei se ivi brusc masa întunecată a peretelui 
de beton. Deborah rămânea fără spaţiu. În panica 
de care începea să fie cuprinsă, Deborah îşi dădu 
seama cu o siguranţă absolută de un singur lucru: 
dacă individul nu ceda şi ca lovea zidul la viteza 
asta, coliziunea avea s-o omoare. 

„Capăt de bandă peste 150 de metri.” 

Apăsă brusc pedala frânei până la capăt, atât 
de tare că spatele Toyotei derapă uşor, iar o parte a 
cauciucului din dreapta spate prinse şorţul de 
ciment de la marginea drumului. Se auzi un 
scrâşnet metalic grozav. Pentru o fracțiune de 
secundă, duba de lângă ea păru să îşi continue 
drumul, dar imediat şi aceasta încetini, ca să ţină 
pasul cu Toyota. 

Deborah ajunse la douăzeci de kilometri pe 
oră, dar zidul din faţă se apropia ameninţător. 

„Bun”, îşi zise ea, „o să opresc.” 

Şi apoi? Dacă oprea şi individul? Dacă se 
dădea jos din dubă? 

Pentru o fracțiune de secundă, Deborah zări 
cu ochii minţii trupul lui Richard zăcând pe podea, 
atât de decolorat şi de bătrân. Oricine îl omorâse, o 
făcuse fără milă. 

Îşi fixă privirea pe zidul de beton din faţă şi 
apăsă acceleraţia până la podea. 

Capitolul 20 


Era o nebunie. „Ba chiar sinucidere curată”, 
îşi zise ea văzând imensitatea solidă şi cenuşie 
năpustindu-se spre ea. 

Totodată, era ultimul lucru la care se aşteptase 
şoferul dubei. Când individul îşi dădu seama ce 
făcea ea şi apăsă pe acceleraţie ca s-o prindă din 
urmă, Deborah se găsea la trei metri în faţa lui şi 
aluneca deja spre stânga. 

Ciupi colţul zidului, spărgând un geam într-o 
cascadă de cioburi de sticlă, dar maşina nu se opri 
din impulsul primit şi Deborah se trezi în mijlocul 
traficului, stârnind un cor de claxoane şi frâne 
scrâşninde. 

„Dumnezeule, cât a fost de aproape. Eşti o 
idioată! Puteai să mori.” 

„Aş fi murit dacă aş fi oprit.” 

„E absurd. N-ai de unde să ştii asta. 
Dramatizezi lucrurile.” 

Măcar sunt încă în viaţă. Mă mulţumesc cu 
atât. 

Ajungând pe banda de mijloc şi recăpătându- 
şi răsuflarea, Deborah începu să dea din mână în 
chip de scuze pe măsură ce şoferii din jur se 
răţoiau la ea. Se uită în spate şi zări duba neagră 
apucând pe prima ieşire de pe autostradă şi 
făcându-se nevăzută. 

Nu se duse în parc. leşi de pe autostradă 
suficient de departe ca să oprească la un bancomat 
de unde scoase câţi bani îi permise maşinăria, apoi 
se întoarse şi îşi lăsă maşina lovită în parcarea de 
la The Temple, o sinagogă reformată la care 
cândva se gândise şi ca să se ducă la slujbe. Se 
duse pe jos până la gara Arts Center MARTA, de 
unde îşi termină călătoria cu ajutorul trenului uşor 
care o duse drept la terminalul aeroportului 
internațional Hartsfield Jackson. 


108 


Cineva pătrunsese în apartamentul ei şi — ceea 
ce era şi mai rău — o așteptase acolo. Cineva 
încercase să o răstoarne de pe şosea. Cineva îl 
ucisese pe Richard. Cel mai ciudat şi, ca atare, cel 
mai tulburător lucru era acela că oamenii la care 
voia să apeleze pentru protecţie — poliţiştii — nu 
erau de încredere în acest caz. Trebuia să fugă. 
Undeva departe. În afară de geanta ei (în mare 
parte plină cu corespondenţa muzeului, pe care ea 
nu apucase să o deschidă încă), Deborah nu avea 
niciun fel de bagaj, dar, nefiind o împătimită a 
hainelor, chestia asta nu o deranja. Avea să 
cumpere tot ce avea nevoie la sosire. 

Dar la sosire unde? 

Nu decisese unde avea să se ducă, aşa că 
alegerea îi ocupă mintea în vreme ce şedea pe 
scaunele de plastic ale trenului, care, din motive 
mai presus de orice înţelegere, erau vopsite într-un 
portocaliu care inducea garantat rău de mişcare 
pasagerilor. 

Se putea duce acasă în Brookline, la mama şi 
sora ei. Îşi dădu imediat seama că nu va face asta. 
Vizitele ei în Massachusetts, aşa cum mamei ei îi 
plăcea să spună, erau rare şi depărtate în timp şi, ca 
urmare, erau stresante, încărcate cu runde de 
negocieri dificile pe tema vieţii ei şi cu evitarea 
discuţiilor directe, iar lucrurile se petreceau astfel 
cam de când murise tatălui ei. 

„Bună, mamă, sunt eu, Debbie. Cineva 
încearcă să mă omoare. Te superi dacă trec pe la 
tine?” 

Măi, ce surpriză ar mai fi fost şi asta. 

Se dădu jos din tren şi porni pe jos prin 
terminalul sudic al aeroportului, apoi se îndreptă 
către biroul Companiei Delta. Era acum bucuroasă 
că nu sunase înainte şi era hotărâtă să încerce ca 
numele ei să fie intenţionat scris eronat pe bilet, 
destul de apropiat încât să pară o greşeală de 
scriere, dar şi suficient de diferit ca poliția să fie 

întârziată în căutările ei de computerele liniilor 
aeriene. 

„Nu! E vorba de poliţie! Te poţi încrede în ei. 
Povesteşte-le despre dubă. Trebuie să te încrezi în 
poliție, altfel...” 

Revine haosul? Chiar aşa. 

Verifică monitoarele, apoi se îndreptă spre cei 
care formau o coadă scurtă, dominată de o familie 
cu un aer stingher, încărcată cu bagaje ce se 
revărsau din două cărucioare. Femeia de la ghişeu, 
cu părul prins într-un coc rigid, cu ochi obosiţi, 
explica ceva despre biletele cumpărate online. 
Deborah privi în spatele ei. La doar câțiva metri 
depărtare se vedeau uşile în peretele de sticlă, cele 
către zona de încărcare şi de descărcare, şoseaua 
de afară, lumea normală, cotidiană... 

„Unde şoferii ucigaşi încearcă să te facă afiş, 
strivindu-te de ziduri de beton, sau, dacă te opreşti, 
te încolţesc până sub un pasaj pustiu cu un cuţit 
care lasă vânătăi simetrice în jurul rănii...” 

Se întoarse brusc şi se izbi în plin de un 
bărbat de vârstă mijlocie îmbrăcat într-un costum 
cu vestă. Omul asuda şi, precum cei mai mulți 
pasageri, părea îngrijorat. 

— Scuze, rosti Deborah. 

Părând mai degrabă surprins decât deranjat de 
incident, bărbatul nu spuse nimic. Stânjenită, 
Deborah se întoarse către biroul companiei 
aeriene. 

„Caută un polițist.” 

Care s-o predea lui Cerniga? Nu. Singura 
persoană care părea să fie de partea ei era un 
avocat de care nu auzise niciodată nimic până 
acum două zile. 

— Vă pot ajuta cu ceva? întrebă femeia de la 
ghişeu, adoptând zâmbetul ei profesional. 

Familia se  îndepărtă, schimbând cuvinte 
încărcate de nelinişte şi studiind orarele de plecare 
ale avioanelor ca si cum acestea ar fi fost scrise 
într-un soi de cod secret. 


110 


— Mai sunt locuri disponibile? întrebă ea. 

— Pentru zborul acesta? se miră femeia. Pe 
ultima sută de metri, nu? 

Deborah schiță un zâmbet, dar nu răspunse. 
Funcţionara îşi consultă ecranul. 

— Da, rosti ea. Va trebui să vă grăbiţi. 
Securitatea de la intrare este un coşmar. O singură 
călătorie sau dus-întors? 

— Dus-întors, răspunse Deborah. Se poate 
lăsa însă deschisă data întoarcerii? 

— Categoric. Gata. Cum plătiţi? 

Deborah nu ar fi vrut să se folosească de 
cartea de credit, dar 1 se părea că nu are alternativă. 
Cu siguranță că nu o căuta nimeni deja, nu? Îşi 
puse  MasterCard-ul pe tejghea, în vreme ce 
operatoarea verifică preţul. 

— Să vedem, rosti ea. Un zbor dus-întors cu 
dată neprecizată de întoarcere până la Atena, 
Grecia... 

Interludiu 
Franţa, 1945 


Edward Graves îşi scoase casca albă de 
polițist militar şi o băgă sub rucsacul de pe scaunul 
pasagerului din cabina camionului Opel, după care 
intră hotărât în oficiul poştal din sat. Fusese un pic 
îngrijorat în privinţa acestei etape a planului, căci 
nu vorbea franceza, dar se dovedi că nici n-avea 
nevoie de aşa ceva. Îşi prezentă legitimaţia şefului 
de oficiu şi aşteptă în vreme ce o femeie în vârstă 
spunea ceva — în aparenţă apreciativ — despre 
Eliberare. Graves dădu din cap şi zâmbi, dorindu- 
şi ca femeia să-l lase în pace. 

— Un pachet, monsieur, zise şeful de oficiu, 
ridicând obiectul triumfător, ca şi cum el însuşi ar 
fi transportat blestemăţia peste Canalul Mânecii. 

Graves luă pachetul fără a scoate vreo vorbă 
ŞI ieşi repede spre cabina camionului, unde se 
simţea în siguranță, observând pe drum doar 
ştampila poştei britanice. Ajuns înăuntru, rupse 
marginea cu dinţii când văzu că banda adezivă nu 
cedează. Graves avea degete lungi şi iuți, care 
tremurau uşor în vreme ce scoteau dinăuntru 
scrisoarea şi teancul de lire sterline. Le numără 
repede şi apoi se uită la bilet, care nu conţinea 
nimic altceva decât o adresă de expediţie din 
Londra şi numele emițătorului: Randolph Fitz- 
Stephens. Făcu biletul ghemotoc şi îl aruncă pe 
geam, apoi răsuci cheia în contact şi aşteptă 
pornirea motorului. 

Trei ore mai târziu urmărea cheiul în vreme 
ce nava de transport St. Lo părăsea Portul 
Cherbourg, plină cu soldați lăsați la vatră şi o 
încărcătură de lucruri personale, produse 
franțuzeşti (în principal vinuri) şi câteva cutii mari, 
al căror transport fusese plătit separat, individual, 
cum era şi cazul lui. Docherii nu avuseseră nevoie 

de mai mult de zece minute ca să descarce cutia 
din spatele camionului şi ca să o mute în cală. 
Graves stătuse prin preajmă, încercând să nu 
supravegheze totul cu prea multă atenție şi să nu 
pară îngrijorat, pentru a nu da motive marinarilor 
să-şi vâre nasul în cutia lui, în căutare de obiecte 
de valoare, în marinari nu se putea avea o 
încredere mai mare decât în negri. 

În două săptămâni şi el avea să plece pe 
urmele încărcăturii, înapoi în Statele Unite, 
moment din care Randolph Fitz-Stephens nu avea 
cum să mai dea de el, chiar dacă ar fi ştiut pe cine 
să caute, ceea ce nu era cazul. Oare toți britanicii 
erau atât de fraieri? Câteva poze de-ale bunurilor îl 
făcuseră pe tip să saliveze de poftă. Graves se 
gândise inițial să ceară zece mii ca plată în avans, 
dar când îşi dăduse seama de pofta britanicului, 
dublase suma şi tipul nici măcar nu clipise. „Bogat 
şi tâmpit”, îşi zise Graves; exact cum îi plăcea lui. 
Şi totuşi poate că ar fi scos mai mult de la tip, iar 
asta însemna un mare păcat. Îl amuza să se 
gândească la acel individ aşteptând pe docul din 
Southampton, sau unde naiba ar fi trebuit el să 
trimită cutia, săptămână după săptămână sosirea 
încărcăturii, apucându-se apoi să scrie scrisori 
îngrijorate, politicoase unui om care nici măcar nu 
exista, într-un sat uitat de lume din Franţa! 

Nici nu s-ar fi putut ca lucrurile să meargă 
mai bine. Era posibil să mai aibă de dat explicaţii 
despre comandantul de tanc Sherman, în cazul în 
care amicii lui se apucau să povestească, dar 
nimeni nu lua tanchiştii în serios şi nimic nu-l 
putea lega pe Edward Graves, sergent în poliția 
militară, de numele de pe acea factură de transport. 
Luând toate aceste lucruri în considerare, se 
dovedise o vară bună până la urmă. Războiul- faţă 
de care el se comportase mereu duplicitar, în cel 
mai bun caz — se terminase, iar el îşi croise o cale 
către un viitor al naibii de profitabil. 

Războiul din Europa se terminase într-adevăr, 
chiar dacă doar de câteva săptămâni, dar, deşi 
armata germană fusese înfrântă, din punct de 
vedere militar, continuau să existe trupe rătăcite 
care fie nu ştiau de încheierea conflictului, fie 
aleseseră să lupte până la ultima suflare. La două 
sute de kilometri nord-vest de Cherbourg, un 
submarin german solitar şi avariat, unul dintre 
acele faimoase U-boat naziste, cu turnul de 
comandă şi echipamentul radio distruse cu câteva 
săptămâni înainte de o mină, rătăcea fără să ştie că 
războiul se încheiase. U 146, un submarin german 
de tipul VII B, plecat din St. Nazaire, ajunsese 
practic să plutească în derivă, cu un control minim 
al cârmei, de circa două săptămâni, timp în care 
marea agitată distrusese ce mai rămăsese din 
antena radio, ceea ce făcea imposibil contactul cu 
patria-mamă sau cu alţi soldaţi. Căpitanul ştia că 
războiul mergea prost pentru ei şi că forţele celui 
de-al Treilea Reich îşi dădeau probabil ultima 
suflare, dar era un militar de carieră şi ura să 
abandoneze vasul aflat sub comanda lui dacă mai 
erau încă lucruri de rezolvat. Neştiind ce baze de 
submarin se mai găseau încă în mâini germane, 
căpitanul optase să mai aştepte o zi înainte de a 
încerca să trimită un SOS. Probabil că salvatorii, 
dacă aveau să ajungă înainte de scufundarea navei, 
aveau să fie americani. Căpitanul se hotărâse să 
aştepte până ce salvatorii aveau să ajungă suficient 
de aproape ca să-i recupereze oamenii din apă, 
după care urma să scufunde vasul. 

Marele ghinion al navei de transport St. Lo se 
dovedi acela că ajunse în raza vizuală a 
submarinului german când acesta mai avea trei ore 
de trăit şi două torpile încă gata de lansare. 

Partea a Il-a Peste Marea Vinului- 
Întunecat... 


O Meditaţie despre Kaddish din Cartea 
Rugăciunii Sabatului şi a Festivalului: 

„Deoarece Kaddish-ul dă glas spiritului a 
ceea ce e neperisabil în om, deoarece refuză să 
accepte triumful morții, deoarece permite 
bobocului plăpând, căzut din copacul umanității, 
să înflorească şi să se dezvolte din nou în inima 
omului, el deţine puteri sfinte. Să şti că atunci 
când mori vor rămâne în urmă cei care, oriunde ar 
fi pe suprafaţa acestui pământ mare, indiferent că 
sunt săraci sau bogaţi, vor trimite această 
rugăciune în urma ta, să ştii că ei vor preţui 
amintirea ta ca pe cea mai dragă moştenire a lor — 
ce altceva mai sfânt sau mai satisfăcător poţi 
aştepta şi poţi spera? lar aceasta este învăţătura 
transmisă nouă de Kaddish.” 

Capitolul 21 


Decizia de a merge în Grecia venise automat. 
De acolo începuse totul. Acolo îşi avea comoara 
originile. De acolo veniseră oaspeţii misterioşi la 
petrecerea lui Richard şi acolo telefonase Richard 
în secret. Era un loc generic pentru ea, de vreme ce 
acasă nu putea avea încredere în poliție şi era 
departe de muzeu şi de individul care condusese 
acea dubă. Cumva Deborah era convinsă că toate 
aceste lucruri aveau legătură între ele. Cu fiecare 
kilometru parcurs de avion, ea se apropia de 
originile problemelor şi se depărta de finalul lor 
criminal. 

Deborah nu dormea niciodată în timpul 
zborului. Locurile erau prea înghesuite pentru 
statura ei. În plus, îi displăcea ideea de a dormi 
înconjurată de străini. Era şi aşa suficient de rău că 
toți aceşti indivizi împărțeau acelaşi tub de metal 
din cer cu ea; Deborah n-avea nici cea mai mică 
intenție de a-şi pierde cunoştiința în cursul 
călătoriei. Şi totuşi, acum mai mult ca oricând, îşi 
dorea să fi sforăit tot drumul peste Atlantic, peste 
Mediterana, până la apele strălucitor de albastre 
ale Mării Egee. 

Dar nu reuşea să adoarmă, oricât de mult ar fi 
încercat să-şi păcălească trupul că e noapte. Era 
epuizată şi perspectiva de a zbura mai bine de zece 
ore doar ca să se dea jos din avion în zorii unei zile 
ateniene părea brusc mai mult decât deprimantă. 
Creierul îi bloca însă toate eforturile conştiinţei cu 
propriile-i idei, ca nişte şiruri de cuvinte care 
licăreau îndărătul ochilor asemenea unor subtitrări 
contradictorii la un film străin. Cuvintele acestea îi 
spuneau că nu venise vremea odihnei. Deborah 
trebuia să planifice. Nu dispunea de bani în 
moneda locală („Oare Grecia continua să aibă 
drahme sau trecuse deja la euro?”), nu avea 

rezervare la hotel, habar n-avea de ce mergea acolo 
şi ce urma să întreprindă, acum că nu mai avea 
drum de întoarcere. Somnul ieşea din discuţie. 

Se uită la film fără să-l vadă, mâncă ceea ce i 
se puse în față şi îşi petrecu jumătate din „noapte” 
(storurile erau trase şi jumătate din pasageri 
moțţăiau precum copiii) plimbându-se în sus şi în 
Jos pe culoare, ştiind că indivizii care se uitau la ea 
o găseau enervantă şi deplasată. Îl zări pe cel în 
costum cu vestă peste care dăduse la coadă la 
bilete, dar omul citea şi nu dădea semne că ar fi 
observat-o. 

Trecură aşa două ore. Apoi trei. Pentru o 
vreme crezu că adormise puţin, dar când îşi 
verifică ceasul constată că ora nu înaintase defel. 
Stătu pe loc, se gândi, aşteptă şi se întrebă ce naiba 
avea să facă după aterizare. Cel puţin avea să fie în 
siguranţă. 


Bărbatul în costum cu vestă îşi puse cartea jos 
şi se răsuci de la mijloc ca şi cum şi-ar fi întins 
muşchii înțepeniţi de zborul îndelungat. În acest 
timp, reuşi să arunce o privire nonşalantă în spate, 
unde americanca înaltă se zgâia pe lângă tovarăşul 
ei de zbor de alături ca să vadă soarele dimineţii 
prin storul pe jumătate lăsat. Era convins că ea nu-l 
recunoscuse, iar asta era cu atât mai bine. După ce 
aterizau trebuia să stea aproape de ea, dar nu prea 
aproape. În definitiv, nimeni nu se grăbea, iar 
temporizarea însemna totul. 

Capitolul 22 


În Atena era înăbuşitor de cald; era o 
zăpuşeală uscată şi prăfoasă, care se lhpea în mod 
neplăcut de pielea lui Deborah, care începu să 
asude. Praful părea în parte nisipos, ca şi cum ar fi 
fost alcătuit din pulbere de ciment, ceea ce era, de 
altfel, extrem de posibil, aşa cum constată Deborah 
uitându-se pentru prima dată la oraş din autobuzul 
pe care îl luase de la aeroport. În timpul 
transmisiilor televizate de la Olimpiadă, Atena şi 
împrejurimile sale păruseră un şir nesfârşit de 
ruine antice şi sate idilice şi albe aşezate pe dealuri 
şi reflectându-se în apa albastră şi pe cerul încă şi 
mai albastru. Deborah nu era pregătită pentru 
blocurile cenușii nesfârşite, unele pe jumătate 
finisate, altele pe jumătate dărâmate, încât era greu 
să mai faci vreo diferenţă între ele. 

Omul din faţa ei avea cel puţin cincizeci de 
ani, era zvelt şi musculos, şi părea să fie chiar prea 
grijuliu cu sine. Strângea braţul unei fete de două 
ori mai tânără ca el, o frumuseţe plină de unduiri, 
cu o faţă lătăreaţă, care ar fi putut părea fiica lui 
dacă el nu ar fi ţinut-o atât de posesiv pe după gât. 
Deborah privi în altă parte, dar nu avea unde să se 
uite decât pe geam, la străzile pline de fum şi de 
blocuri de beton. 

„Ce naiba cauţi aici?” 

„Caut răspunsuri şi mă ascund”, mormăi ea 
pentru sine. „Nu neapărat în ordinea asta.” 

Găsise un ghişeu de informaţii turistice şi o 
librărie în aeroport, de unde cumpărase un ghid al 
Greciei, descoperind cu neplăcere că acesta fusese 
editat în 1995 şi preţurile erau toate în drahme. 
Până la urmă, Grecia trecuse pe euro. Habar n- 
avea cât din restul cărții era depăşit, dar cum 
Deborah nu mai era în stare nici măcar să se 
enerveze, constată că nu-i păsa prea mult. Alesese 

un hotel — Achilleus — pe care ghidul îl plasa în 
centrul Atenei şi sunase la recepţie de la ghişeul de 
informaţii, sperând că numărul de telefon să fie 
bun. Era. Odată ce îşi terminase de făcut 
rezervarea, se urcase în autobuz şi pornise în lunga 
şi dezamăgitoarea călătorie prin Atena. 

Cobori la Piaţa Sindagma, una dintre cele mai 
luxuriante părţi ale oraşului, din care apucase să 
vadă câte ceva pe geam grație parcurilor adiacente 
şi clădirii Parlamentului, apoi îşi croi drum spre 
Ermou şi spre vest. Avu nevoie de câteva minute 
ca să-şi aleagă drumul pe străduţele laterale, cu 
indicatoare scrise în greacă, o limbă cu care nu era 
obişnuită, dar în care putea citi, apoi ajunse la 
adăpostul răcoros al holului de intrare din hotel. 
Fata de la recepție era o replică a celei din 
autobuz, brunetă şi frumoasă, directă şi cam 
plictisită. Mereu iritată şi alarmată de solicitudinea 
plină de efuziune a personalului din hotelurile 
americane, Deborah o plăcu imediat pe femeie. 

Se cază sub numele ei real. În definitiv, 
Atlanta părea la mare depărtare de această clădire 
antică a Lumii Vechi, cu podelele ei de marmură şi 
funcționara superbă, lipsită de compromisuri, din 
spatele tejghelei de la recepție. 

— Nu aveţi bagaje? întrebă recepționera. 

— Nu, răspunse Deborah, zâmbind oarecum 
stingherită, ca şi cum lipsa de bagaje o făcea bizară 
sau suspectă. 

— Bine, rosti fata, căreia oricum nu-i păsa. 
Asta e cheia dumneavoastră. 

Camera se dovedi destul de plăcută, cu un aer 
intim şi cu aceeaşi eleganţă firească pe care 
Deborah o observase în hol. Ascensorul destul de 
dărăpănat şi scara extrem de strâmtă o alarmaseră 
un pic, dar hotelul excela în amănuntele care 
contau, iar asta ajungea. Baia era iarăşi în 
întregime din marmură — marmură adevărată, care 
scânteia uşor când întorceai capul, şi nu imitaţiile 
jalnice care existau în State — iar draperiile erau 

grele şi lungi. Deborah se întinse în penumbră pe 
salteaua tare, ascultând zumzetul constant al 
aerului condiţionat, şi în cele din urmă adormi. 

Când se trezi, încăperea era tăcută şi 
întunecată, astfel că pentru o clipă Deborah fu 
dezorientată. Găsi drumul până la baie, dar îşi 
aminti unde e abia când intră acolo şi scoase 
săpunul din ambalajul lui de hârtie albastru cu alb, 
pe care se vedea un Parthenon stilizat. 

„Grecia.” 

Oare la ce se gândise ea? Se întoarse în 
dormitor şi întinse mâna după telefon, dar se opri. 

„Nu. Nu ai pe cine să suni.” 

Îşi inspectă puţinele obiecte pe care le avea, 
făcu un duş şi coborî la recepţie. Frumuseţea cu 
ochi ademenitori fusese înlocuită de un bărbat, 
cam la şaizeci de ani, care se uită la ea fără niciun 
fel de expresie când îl întrebă dacă vorbeşte 
engleza. 

— Bineînţeles, replică el, ridicând din umeri 
şi părând uşor iritat, ca şi cum ea l-ar fi întrebat 
dacă ştie să citească. 

— Cum pot ajunge la Muzeul Naţional de 
Arheologie? se interesă ea. 

Omul scoase o hartă de sub tejghea, pe care 
era marcat locul unde se afla hotelul. 

— Sunteţi aici, zise el. Muzeul este aici. Aţi 
putea merge pe jos, dar e cald afară. Un taxi e mai 
bun. 

În glasul lui nu se simţise intonația unei 
întrebări, dar omul aşteptă ca şi cum tocmai pusese 
una. Deborah studie harta, căutând o scară după 
care să se orienteze asupra distanțelor, dar fără 
succes. 

— Taxi până acolo, plimbare înapoi, propuse 
recepţionerul. Se va mai răcori. 

Ridică telefonul şi aşteptă. Deborah 
încuviinţă din cap şi omul formă numărul. 

Urmări din spatele taxiului betoanele cenuşii 
ale oraşului şi traficul dens şi zgomotos, 
întrebându-se dacă poliția începuse deja să o caute. 
Nu putea dura mult până să dea de urma 
paşaportului şi a cardurilor ei de credit, dar nu 
bănuia ce aveau de gând să facă mai departe 
poliţiştii. Poate că ea era suspectă în cazul morţii 
lui Richard, dar cu siguranţă nu suspectul principal 
şi oricum nu unul atât de periculos, încât să fie 
apelat Interpolul, în caz că se ajungea la asemenea 
măsuri. 

„ȘI asta dacă poliţia îşi face cu adevărat 
treaba.” 

Keene însemna poliția. Nu o plăcea pe 
Deborah, dar el reprezenta legea. Cerniga, care 
păruse mai rezonabil, mai echilibrat... Cine putea 
şti ce însemna el. O parte din Deborah ar fi vrut să 
sune oricum, să le dea de ştire că nu a evadat... 
Dar nu avea sens. Poate că ar fi fost mai bine să-l 
sune pe Calvin Bowers. 

„ȘI ce scuză ai avea pentru un asemenea 
telefon?” se răţoi o voce în interiorul ei. „Crezi că 
îi e dor de tine? Crezi că simte ceva pentru femeia 
ciudată, cerebrală şi distrusă emoţional peste care a 
dat în vreme ce ea era anchetată în legătură cu o 
crimă aparte...” 

„Taci odată.” 

Deborah plăti cursa şi se dădu jos în căldura 
sufocantă. Un şir de trepte despărțea muzeul de 
şosea. Trecu pe sub porticul cu coloane, plăti 
biletul şi se aventură înăuntru, admirând 
simplitatea deschisă a locului, încăperile albe, 
golaşe şi pline de ecou, ferestrele aşezate chiar sub 
tavanele înalte, mănunchiurile de statui cu 
cartonaşele lor mici de identificare. 

Clădirea reprezenta antiteza celor mai multe 
muzee americane, aşa aerisită cum era, fără să facă 
vreo concesie în fața distracțiilor ieftine sau a 
modei, şi acceptând doar câteva intervenții ale 
modernităţii, de dragul educației. Cumva era o 

clădire extrem de grecească: o cutie mare, 
compartimentată, unde nimic nu avea voie să abată 
atenţia de la exponatele afişate cu o simplitate care 
atingea austeritatea. Nu existau mânere de sprijinit, 
culori vesele sau diagrame ţipătoare. „Dacă vrei să 
afli mai multe”, părea să spună acel muzeu, 
îndemnându-te prin atmosferă să o faci, „atunci 
cumpără o carte sau, şi mai bine, întoarce-te la 
şcoală.” Lui Deborah îi plăcea acolo, mai ales 
colecția din Ciclade, cu statuile ciudat de 
postmoderniste amintind de Moore şi Picasso, 
artişti care trăiseră cu patru mii de ani mai târziu 
decât ele. 

Se uită cu mare atenţie la colecţia miceniană, 
trecând de la exponat la exponat cu o încetineală 
studiată, ca să rămână singură în încăpere pe 
măsură de turiştii plecau. Nimic din ce vedea nu 
era identic cu ceea ce Richard ascunsese în spatele 
raftului acela de cărți din Atlanta. Bineînţeles că 
mai existau şi alte colecţii în alte părţi, dar cea de 
aici era cea mai mare şi mai completă, iar Deborah 
fu din nou marcată de ideea că exemplarele lui 
Richard erau copii, executate de artişti care 
improvizau pe o temă dată şi nu având ca model 
exponate existente. Cu alte cuvinte, exemplarele 
erau fie autentice — ceea ce ar fi fost uluitor — fie 
contrafaceri — ceea ce ar fi fost devastator. 

Stătu cel mai mult timp în faţa măştilor 
mortuare, din rândul cărora se detaşa masca 
„Agamemnon” (constată cu satisfacție că muzeul 
nu folosea porecla total nepotrivită dată 
obiectului). Deborah se uită cu atenție la ea, 
încercând să-şi amintească imaginea de pe 
computerul muzeului, tot mai convinsă că nici 
aceea nu fusese o copie. 

Masca „Agamemnon” era un pic mai mare 
decât mărimea naturală a unui chip, din aur, un pic 
asimetrică, deşi nu se putea spune dacă era vorba 
de o trăsătură de concepție sau dacă era doar 
rezultatul a trei milenii şi jumătate de stat sub 

presiunea tonelor de pământ şi roci. Avea nas 
subțire, sprâncene arcuite delicat, gură cu buze 
subțiri, o mustață mare şi barbă. Urechile erau 
parțial decupate de păr şi barbă, astfel că ieşeau în 
afară ca nişte aripi. Ochii erau însă cei mai şocanţi. 
Aveau formă migdalată şi nu se vedea irisul sau 
pupila, dar erau tăiați de la un capăt la celălalt, 
astfel încât păreau simultan deschişi şi închişi. 
Induceau sentimentul uşor neliniştitor că acea față 
dormea sau că era într-o stare incertă între moarte 
ŞI viaţă. 

— Vă uitaţi la ea de ceva vreme. 

Vocea de lângă ea era profundă şi marcată de 
accent străin. Deborah se răsuci şi văzu un bărbat, 
trecut de vârsta mijlocie, probabil grec, cu ochii 
injectaţi şi cu o expresie de maximă seriozitate, 
privind-o cu un aer vag amuzat. 

— Îmi cer scuze, rosti Deborah, uitându-se 
repede în jurul ei ca să vadă dacă nu cumva 
stânjenea vreun grup de turişti. 

Omul era probabil un ghid. Deborah fusese 
atât de adâncită în — ce? Cercetare? Studiere? 
Treaba ei de detectiv? — că nici măcar nu-l simţise 
prezenţa. Era posibil ca individul să se uite la ea de 
minute bune. 

— Nu e nevoie de scuze, zise bărbatul, 
strâmbându-se cu tâlc, astfel că faţa îi îmbătrâni cu 
vreo zece ani. Ochii lui negri ardeau ca două 
flăcări mocnite. Sunt obişnuit cu oamenii care 
studiază masca, dar puţini sunt atât de... exhaustivi 
— rosti el, alegându-şi cuvântul cu grijă — în studiul 
lor. Sunteţi probabil studentă la arheologie. 

Deborah zâmbi. 

— Sunt curator de muzeu, răspunse ea. Din 
America. 

— Iertaţi-mă, îşi ceru el scuze. Nu am vrut să 
sugerez o lipsă de cunoştinţe. Engleza mea este... 
dădu scârbit din mână... precară, șubredă. 

— Ba deloc, ripostă Deborah, zâmbind deja 
din toată inima. Mă pricep doar la arheologia din 

America. În chestiuni greceşti sunt o  biată 
studentă. 

— Bine, zise el, dând din cap. Deci nu aţi 
venit hotărâtă să dovediţi că masca e un fals. 

— Nu. O fac mulți? 

Omul ridică iarăşi scurt din umeri, 
îmbătrânind uşor, apoi îşi întoarse palmele cu faţa 
în sus. 

— Din când în când, răspunse el, după care 
dădu din cap, mulţumit de expresia folosită. Cei 
mai mulți arheologi serioşi nu îi iau în serios, 
bineînţeles, dar va exista întotdeauna înclinația 
către conspirație, nu? 

Deborah încuviinţă din cap, întrebându-se 
neliniştită dacă nu cumva venise de fapt aici ca să 
testeze autenticitatea măştii. 

El luă tăcerea ei drept o oportunitate de a-i 
întinde mâna. 

— Dimitri Popadreus, se recomandă grecul. 

— Deborah Miller. 

Îşi dăduse numele dintr-un gest reflex. Pentru 
o fracțiune de secundă se întrebă dacă procedase 
bine. Însă gândul fu imediat înlocuit de un altul. 

— Staţi aşa, zise ea. Popadreus? 

Îşi consultă ghidul. 

— Nu sunteţi?... 

— Directorul muzeului, zise el. Ba da, eu 
sunt. 

ŞI se înclină uşor în faţă. 

— Uneori îmi place să mă plimb printre 
vizitatori, zise el, ca să observ ce le atrage atenția, 
în general nu prea multe, şi ce îi plictiseşte, în 
general totul. Turiştii sunt nişte creaturi foarte 
stranii, continuă el, răsucindu-se pe loc şi urmărind 
pâlcurile de oameni. Adesea mă trezesc că nu 
pricep de ce vin aici. 

Ridică iarăşi din umeri şi ea zâmbi, 
mulţumită. 

— Muzeul dumneavoastră expune obiecte din 
Lumea Nouă? întrebă el. 

„Lumea Nouă”, îşi spuse ea. Europenii 
colonizaseră America de cinci sute de ani, dar 
continuau să îi spună Lumea Nouă. „În fine”, 
medită ea, privind în jur la camera vastă, încărcată 
de comorile din Epoca Bronzului, „probabil că pe 
aici timpul trece mai încet.” 

— În principal, răspunse ea directorului, după 
care făcu un soi de gest de dezamăgire care ar fi 
intrat cu succes în repertoriul grecului. 

Muzeul ei era mic şi nu avea exponate de 
valoare mondială, vru ea să indice astfel. 

„Bineînţeles, cu excepția colecției miceniene 
secrete de la etaj...” 

— Aşadar este autentică? întrebă ea, făcând 
pe naiva. 

— Şi de ce n-ar fi? se miră el, uitându-se mai 
bine la ea. Da, diferă stilistic de celelalte, dar asta 
nu dovedeşte nimic. Dacă am avea sute de 
exemplare cu care să o comparăm, atunci ar fi 
ceva, dar nu dispunem de atâtea. Avem doar şase 
exemplare. Pot exista variaţii datorită gusturilor 
meşteşugarului sau din pricina chipului mortului 
sau... 

Ridică iarăşi din umeri şi expiră zgomotos 
pentru a-şi sublinia ideea. 

— Nu există niciun motiv să ne îndoim de 
relatarea lui Schliemann despre locul şi momentul 
descoperirii ei, zise el. Dar să faci aşa ceva în 
timpul pe care l-a avut el la dispoziție şi cu 
resursele limitate pe care le avea? Asta este mult 
mai greu de crezut, nu găsiţi? 

— Cred că da, fu Deborah de acord. V-aţi 
gândit să datați masca doar ca să puneţi capăt 
subiectului? 

— Ne-am gândit, răspunse el, dar nu e 
posibil. Unele metode sunt nepotrivite. 
Examinarea a... cum denumiți dumneavoastră 
praful de pe plante? 

— Polen. 

— Corect. Datarea prin polen. Poate că ar fi 
fost utilă o asemenea metodă imediat după 
scoaterea măştii, deşi metalul lustruit reţine puţin 
polen. Acum, după o sută de ani de manipulări, 
orice am găsi este lipsit de sens. 

— C14? sugeră Deborah. 

— Datarea cu radiocarbon cere ruperea unei 
bucăţi din mască, replică directorul muzeului. lar 
asta este, bineînţeles, inacceptabil, mai ales că nu 
există motive întemeiate de a supune exponatul 
unui asemenea test distructiv şi, în plus, aurul nu 
se comportă adecvat la un astfel de test. Dacă 
masca ar fi fost turnată în cuptor pe cărbuni şi o 
parte din acest cărbune ar fi pătruns cumva în 
metal, atunci poate... Dar rezultatele n-ar fi deloc 
convingătoare. De ce să strici piesa dacă nimeni nu 
e satisfăcut de rezultatul testelor? 

— Dar datarea cu heliu? 

— Poate că o s-o facem în viitor, răspunse el, 
dând cu gravitate din cap, dar trebuie să ne 
asigurăm că metoda e precisă şi că masca nu va fi 
distrusă prin asta. 

Îi aruncă lui Deborah o privire şmecheră. 

— Aveţi multe întrebări pentru cineva 
neinteresat să dovedească faptul că masca e un 
fals. 

Deborah zâmbi. 

— Curiozitate profesională, replică ea. Ca de 
la un curator la altul. 

— Bine, zise el, zâmbind la rândul lui. 
Povestiţi-mi despre muzeul dumneavoastră. 

Deborah îi vorbi despre marele tomahawk din 
piatră şi despre restul exponatelor de artă indiană, 
apoi despre exponatele itinerante celtice care 
aveau să sosească în curând, iar el dădu din cap, 
zâmbi şi reuşi să pară entuziast, ba chiar 
impresionat. Bineînţeles că ca diminua singură 
importanţa muzeului pe care îl conducea. Şi cum 
ar fi putut face altfel, purtând o astfel de 
conversaţie în faţa unei asemenea colecţii de 

exponate? După câteva minute, mânată de o 
stinghereală tot mai accentuată legată de mândria 
ei când era vorba de expunerea comorilor 
Muzeului Druid Hills, o stinghereală pe care 
încurajările lui politicoase nu o puteau risipi, 
Deborah se întoarse la subiectul aurului micenian. 

— Daţi-mi voie să vă mai pun o întrebare, 
zise ea. 

— Vă rog. 

— Presupunând că masca este autentică, ce 
şansă credeți că există ca Schliemann să fi 
descoperit o altă mască precum aceasta, una care 
n-a fost niciodată arătată publicului larg? 

Ceva mai târziu, când se gândi la reacţia lui, 
Deborah avu senzația că înainte de acea clipă 
chipul lui semănase cu una dintre acele case mari 
izolate, cu faţa la stradă, cu ferestrele luminate, 
care promite lumină şi căldură în interior. Apoi ca 
pusese întrebarea şi storurile se lăsaseră brusc la 
ferestre. Pentru o fracțiune de secundă, individul 
se uită simplu la ea sau mai degrabă prin ea. 

— Aşa ceva pare extrem de improbabil, 
răspunse el pe un ton plat. Nu văd cum ar fi 
posibil. Îşi verifică ceasul şi zâmbi, dar era un 
surâs forţat, care nu ajungea la ochii aceia de 
tăciune. Şi-acum, îmi pare rău, dar va trebui să mă 
scuzaţi. Am ceva de rezolvat. Vă rog, continuă el, 
revenindu-i o parte din vechiul zâmbet, bucuraţi- 
vă de vizită. Şi, adăugă el, întorcându-se spre ca 
după ce se îndepărtase deja cu câţiva paşi, vă rog 
să reveniţi. Spuneţi-vă numele la poartă şi veţi fi 
lăsată să intraţi pe gratis. 

Deborah îl privi cum se îndepărtează, 
întrebându-se ce anume spusese de el bătuse atât 
de rapid într-o retragere evidentă şi stânjenitoare. 

Capitolul 23 


Pe drumul de întoarcere de la Muzeul de 
Arheologie, Deborah se opri la o tarabă de stradă 
şi cumpără un rucsac de un galben țipător: bagajul 
ei. Apoi căută un butic cu aspect mai puţin elegant 
şi umplu rucsacul cu haine, întrebându-se la un 
moment dat dacă asta însemna că are intenția să 
rămână acolo mai mult de o zi sau două. Îşi 
cumpără tricouri, şorturi, lenjerie de bumbac, un 
costum de baie vesel care probabil era prea mic, şi 
o rochie lungă, albă, confecționată dintr-un 
material moale şi vaporos care putea fi muselină. 
Era o rochie foarte grecească, sau cel puţin aşa 
cum socotea Deborah că ar fi arătat o haină 
grecească în sens clasic. Astăzi mai toate femeile 
arătau a europene, cele mai tinere la stilul 
flamboaiant sugerau o modă şi o naivitate sexuală 
în acelaşi timp, cele în vârstă purtau şaluri 
vaporoase peste rochii drepte, terne şi negre, în 
care trebuie că se simțeau ca în interiorul unor 
cuptoare cu microunde. Deborah spera ca 
achizițiile ei să o facă să pară asemenea celor din 
Jur, dar şansele păreau minime. Nu văzuse încă pe 
nimeni, bărbat sau femeie, la fel de înalt sau înaltă 
ca ea, şi simţise permanent priviri interesate şi 
lipsite de compătimire asupra ei. 

Deborah descoperi pe Themistokleous o 
librărie mare cu o paletă largă de ghiduri şi istorii 
ale Greciei în engleză. Cumpără câteva studii 
arheologice şi artistice, unele dintre ele fiind cărți 
pe care le zărise pe rafturile bibliotecii lui Richard, 
şi o ediţie în două volume a Miturilor greceşti de 
Robert Graves. Panoplia de subiecte clasice 
stârnită de vizita la muzeu o făcuse pe deplin 
conştientă de cât de mult uitase sau nu ştia din 
Homer, Eschil şi Euripide. Avea enorm de mult de 
recuperat din urmă. 

Ajunse înapoi la hotel după ora 16, obosită şi 
înfometată. O parte din ea îşi dorea să se ducă 
imediat la culcare, numai că Deborah trebuia să 
mănânce ceva şi, în plus, simţea prezenţa cărților 
ca pe un cadou neambalat de Crăciun. Citi o oră şi 
jumătate, apoi făcu un duş scurt, îmbrăcă nişte 
haine noi şi se întoarse în căldura uscată şi 
prăfoasă de afară, luând două cărți cu ea. 

Se plimbă pe Ermou din Piaţa Sindagma şi 
intră în Plaka, inima turcească a oraşului vechi. 
Aici nu se mai vedea nici urmă din maşinile şi 
betoanele Atenei. Străzile pavate aveau pe margini 
case în stil neoclasic, acoperite cu ţigle, 
intersecțiile erau marcate de biserici ortodoxe, 
minarete, domuri şi case rustice, multe dintre 
clădiri arătând în mod curios ca nişte miniaturi. 
Din când în când se vedeau resturi ale unei Atene 
mult mai vechi: ruinele unei arcade romane sau ce 
mai rămăsese dintr-o coloană din epoca Greciei 
clasice. Locul o liniştea aşa cum muzeul (şi 
conversaţia uşor criptică avută cu directorul) nu 
reuşise. Asta era Atena la care se aşteptase şi la 
care sperase în secret: un oraş elegant şi plin de 
viaţă, legat în mod indestructibil de un trecut 
glorios. 

Gândul îi trecu prin minte exact în clipa în 
care îşi ridică privirea şi zări pentru prima dată 
Acropolele şi o parte a clădirii marcate de coloane 
(dorice sau ionice? — nu-şi dădea seama de la o 
asemenea distanţă), toate scăldate în lumină aurie. 
Priveliştea îi tăia respiraţia. Se opri şi se uită ţintă 
într-acolo, simțind forţa acelui loc. Din ghidul ei 
îşi dădu seama că se uita la o parte din Propylaia, 
templul dedicat Atenei, şi nu la Parthenon, care era 
considerabil mai mare. Marmura elegantă a 
structurii părea să lucească, ca alimentată de un 
foc interior care o individualiza şi o făcea să nu 
pară pământeană. Legendele spuneau că tatăl lui 
Tezeu aşteptase aici veşti despre fiul lui, care se 
dusese să se lupte cu minotaurul în labirintul de 

sub Palatul Knossos din Creta. Tezeu promisese să 
anunţe succesul drapându-şi navele cu pânze albe 
la întoarcere, dar în triumful lui uitase de cuvântul 
dat. Când navele intraseră în port, cu pânzele 
negre, tatăl lui Tezeu, presupunând că fiul său 
fusese ucis, se aruncase în prăpastie şi murise. 
Legende. Acel loc respira prin sine însuşi 
legende. Poate că în aşa ceva îşi găseau oameni ca 
Richard, sau chiar ca Schliemann, sursa vieţii. Într- 
un astfel de loc, poate că poveştile despre zei şi 
eroi războinici deveneau cu adevărat reale. 
Deborah mâncă nişte chebap de miel şi o 
salată de roşii, măsline negre şi brânză feta într-o 
tavernă care se numea Cei Cinci Fraţi. Se apucă să 
citească — fie şi numai ca să facă în ciudă 
interesului manifestat de chelneri față de ea — 
urmări nişte pisici slăbănoage cum se furişează 
printre scaunele localului şi decise că grecul care îi 
spusese lui Elaine Shotridge că brânza din 
pateurile ei avea acelaşi gust precum cea din ţara 
lui natală fusese în cel mai bun caz politicos, dacă 
nu chiar sarcastic. Aici era adevărata delicatesă, 
umedă, sărată şi tare, potrivindu-se perfect cu 
dulceaţa roşiilor stropite cu ulei şi cu esenţă de 
mentă. Citi suficient cât să se asigure că ştie mai 
multe despre Acropole decât înainte, plăti şi plecă. 
Avea mai puţin de o oră la dispoziţie înainte 
de închiderea monumentului. Nu îi ajungea ca să 
vadă totul ca lumea şi cu siguranţă era nevoită să 
revină pentru muzeu, dar ar fi fost minunat să 
guste din aroma acelui loc în lumina mai blândă şi 
în temperatura mai coborâtă a serii. Ghidul sugera 
că la o asemenea oră numărul turiştilor era mai 
MIC, de vreme ce majoritatea amatorilor de 
privelişti nocturne se îndreptau spre Dealul 
Filoppapou, de unde puteau vedea cel mai bine 
Parthenonul în lumina asfințitului de soare. 
Din piaţa romană, Deborah urcă vioi panta 
lungă şi lină care înconjura marea stâncă pe care 
era situat Parthenonul. Deborah constată cu 

plăcere că majoritatea oamenilor coborau; erau 
turişti îmbrăcaţi în culori strălucitoare şi purtând 
pălării absurde, cu feţe, braţe şi picioare rozalii şi 
asudate. Se mai vedeau nişte adolescenţi imberbi 
cu rucsacuri în spate care păreau (şi aşa şi 
intenționau să pară) gata să urce pe un alt munte, 
dar cei mai mulți oameni arătau obosiţi şi puţin 
copleşiți. Oare ce provocase asta? Epuizarea, 
dezamăgirea, sentimentul  înnebunitor şi de 
neevitat al ignoranței, strângerea în memorie, zi 
după zi, de locuri vizitate ajungând să semene cu o 
imensă adunătură de pietre inutile? Deborah nu-i 
putea învinovăți, chiar gândind ca un istoric şi un 
arheolog. Îşi amintea remarca făcută de cineva 
despre a fi turist: „Ce văd mă plictiseşte şi ce nu 
văd mă îngrijorează.” 

Dar ea nu putea fi aşa de blazată. Apropiindu- 
se de vârf se uită spre nord la adunătura stâncoasă 
cunoscută sub numele de Areopag, sau dealul lui 
Marte. De acolo predicase Sf. Pavel, acolo 
asediaseră turcii Acropolele cu cinci sute de ani 
înainte de naşterea lui Hristos, şi tot acolo se 
adunase — într-o Atenă de dinainte de a fi prima şi 
rudimentara democrație a lumii — Consiliul 
Nobililor. Conform legendei, Oreste fusese judecat 
acolo pentru uciderea mamei sale, Clitemnestra, ca 
un act de răzbunare pentru că aceasta îşi omorâse 
soţul, pe tatăl lui Oreste, regele Agamemnon din 
Micene, fiul lui Atreus. 

Probabil că fusese ultimul cuvânt scris de 
Richard: „„Atreus”. Cuvântul o condusese la 
cadavrul lui prin intermediul raftului de cărți, dar 
ce însemnase acest cuvânt pentru el atunci când îl 
scrisese şi îl evidenţiase cu acele semne de 
întrebare? 

Lăsă templul Atenei pe dreapta şi trecu prin 
Propylaia spre vârful Acropolelor. În stânga ei era 
Erehteionul cu cariatidele sale. Drept în faţă se 
găsea Parthenonul. Deborah se opri şi se uită la el, 
bucuroasă că era singură. 

Nu era de mirare că reprezenta una dintre 
structurile lumii cel mai uşor de recunoscut. 
Platforma măreaţă în trepte şi şirurile de coloane 
dorice emanau o grandoare şi un mister aproape de 
negăsit în altă parte. Bineînţeles că nu arătase 
mereu aşa, iar cei mai mulți vizitatori ar fi fost 
îngroziţi de grămada de statui pe care Pericle le 
comandase a fi construite după bătălia de la 
Marathon. Clădirea îşi pierduse acoperişul în 
secolul al XVII-lea în cursul unui asediu, când 
templul — pe care turcii invadatori îl foloseau ca 
depozit de praf de puşcă — sărise în aer şi arsese 
puternic timp de două zile. În vremurile noastre, 
conform ghidului, cele mai mari ameninţări le 
constituiau turiştii, care se cățărau pe el de fiecare 
dată când agenţii de pază nu se uitau, şi ploaia 
acidă. Oribilul smog din Atena muşca din marmura 
antică cu o poftă de neimaginat... 

— Structura îşi menţine un raport perfect de 
nouă la patru în toate dimensiunile sale, rosti o 
voce de lângă ea. 

Deborah se răsuci şi se trezi uitându-se la un 
străin care părea să 1 se fi adresat ei, deşi se uita cu 
nesaţ la structura din fata lor. 

— Chiar aşa? rosti ea. 

În acea clipă îşi dădu seama cine era şi zâmbi 
cu căldură. Omul era altfel îmbrăcat acum, dar era 
acelaşi cu cel din aeroportul din Atlanta. Deborah 
aproape că dăduse peste el când îi trecuse prin 
minte să nu mai ia avionul, un avion în care fusese 
parcă şi el, aşa cum îşi amintea ea acum. 

Omul dădu din cap şi se uită scurt la ea, apoi 
privi înapoi spre templu. 

— Să înţeleg că ai descoperit micuța colecție 
a lui Richard, zise el. Sau mai degrabă ceea ce nu 
era acolo. 

Precum încuietoarea unei broaşte care se 
desface, o altă parte a memoriei ei se deschise şi 
Deborah recunoscu o altă trăsătură a individului. 
Vocea. 

„Au luat cadavrul?” rostise el cu acelaşi 
accent neted, nonamerican. 

Deborah deschise gura şi, aproape 
încremenită, începu să se dea în spate, cuprinsă de 
un val de groază. 

Capitolul 24 


Era un bărbat masiv, larg în dreptul umerilor 
şi al pieptului, fără să fie bine clădit şi atletic, ci 
mai degrabă puternic şi solid. Avea în jur de 
patruzeci şi cinci de ani, poate mai puţin. Acum 
privirea lui era fixată asupra el. 

— Nu te apropia de mine, rosti Deborah. 

Vorbele îi ieşiseră cam gâtuite, sunând 
impropriu, ca un scâncet de fetiță. Făcu un alt pas 
în spate, îşi drese glasul şi scuipă pe blocurile 
sparte de marmură de la picioarele ei. Gestul păru 
să-l şocheze pe bărbat, dar pentru un moment 
foarte scurt. Omul făcu un pas spre ea, făcând-o pe 
Deborah să constate cu dezamăgire cât de uşor se 
mişca el. 

— Miss Miller, zise el. Trebuie să vorbim. 

— Încă un pas şi chem poliţia, ameninţă ea, 
cu voce ceva mai joasă şi mai fermă. 

— Pentru că ai atâta încredere în poliţie? rosti 
el cu sarcasm. 

Politetea modului în care îi spusese numele şi 
sarcasmul din replica unuia care ştia faptele îi 
întăreau accentul. Deborah îşi spuse că individul 
era englez, nu australian sau sud-african. Deşi o 
parte a creierului îi spunea că o asemenea 
deosebire putea fi utilă, cealaltă parte, mai mare — 
o parte a minţii mai ancestrală, mai apropiată de 
fiinţa animală, ce vedea lumea în termeni de 
prădători şi prăzi — preluase controlul voinţei. 
Această parte a creierului, a cărei prezenţă abia 
dacă o mai simţise înainte, o avertiză în privinţa 
pietrelor de sub picioare, care o făceau să-şi 
întărească muşchii gleznelor, şi o determină să-şi 
întoarcă privirea spre cel mai apropiat grup de 
turişti. Aceeaşi parte a creierului urmărea mişcările 
atente şi echilibrate ale individului, în vreme ce îşi 

amintea unde se afla cea mai apropiată poziție de 
siguranţă. 

Nu se găsea nimeni prin apropiere. Omul îşi 
calculase perfect abordarea, iar monumentul care 
părea plăcut — chiar în sens spiritual — de tăcut, 
acum părea ucigător de pustiu. 

— Nu ai niciun motiv să te temi, zise 
individul, pe un ton care exprima mai degrabă 
nerăbdare decât conciliere. 

— Aşa e, replică Deborah. 

Instinctul preistoric de supraviețuire o 
determinase să cerceteze rapid solul în căutarea 
unei pietre pe care să o poată folosi ca armă, dar 
grecii învăţaseră că orice era suficient de mic ca să 
fie luat de turişti dispărea. Deborah nu se putea 
atinge de nimic fără o pârghie masivă cu care să se 
ajute. 

— Sunt de partea ta, rosti bărbatul, înaintând 
prudent cu un pas. 

— Eu nu am nicio parte, rosti ea, sfidătoare. 

Riscă o privire în spatele ei. Un grup de turişti 
ieşea din Propylaia, la două sute de metri 
depărtare, revărsându-se în semicerc în jurul 
ghidului, cu camerele gata de filmat. Deborah 
inspiră şi o altă piesă de puzzle se aşeză la locul ei: 
individul fuma pipă şi se dădea cu colonie. 
Adulmecând acel miros acum, îşi aduse aminte că 
mai simţise aroma când se ciocnise de el în 
aeroport, dar nu făcuse legătura cu intrusul din 
apartamentul ei. 

— Deţi ceva care mă interesează, zise el. Şi 
sunt pregătit să negociez ca să obţin ce vreau, fapt 
care pare mai mult decât rezonabil dacă ţinem cont 
că familia mea a plătit deja pentru obiectul în 
cauză. 

— Nu ştiu ce vrei să spui, ripostă ea. 

— Fii serioasă, zise el, zâmbind cu 
indulgență. Sunt gata să plătesc mai mult decât îți 
va oferi oricare muzeu. 

O altă piesă se aşeză la locul ei în mintea lui 
Deborah. 

— M-ai urmărit astăzi, zise ea. 

— Bineînţeles. Aşa cum ai vrut chiar tu. 

„E nebun”, gândi ea. „Trebuie să fie nebun.” 

— Dacă aş avea ceva ce i-a aparținut lui 
Richard, doar nu crezi că aş vinde acel ceva 
ucigașului său? îl provocă ea, dându-se înapoi spre 
turiştii care păreau la o distanţă imposibil de mare. 

Chipul lui se înnegură. 

— Aşadar Richard e mort. Mă temeam de 
asta. 

Deborah se uită ţintă la el. 

— Ştii bine că e. 

— Am văzut maşinile poliției şi m-am 
întrebat... Dar credeam... Speram... 

Vocea 1 se stinse. Pentru o secundă păru mai 
scund, apoi trăsăturile i se înăspriră. 

— Înţeleg, rosti el. Nu-i de mirare că ai plecat 
din ţară. 

Era un soi de acuzaţie, dar el nu aşteptă 
răspunsul ei şi continuă: 

— Dar dacă tu crezi că murdărindu-ţi mâinile 
de sânge vei stoarce de la mine mai mult decât 
sunt dispus să plătesc, te înşeli amarnic. De fapt, 
singurul lucru pe care îl va determina cu siguranţă 
brutalitatea ta ucigaşă este că nu vei fi în stare să 
vinzi obiectul niciunui muzeu, de nicăieri. 

Zâmbi la modul nefericit. 

— Îţi sugerez să îţi expui repede condiţiile, 
continuă el, sau voi fi obligat să anunţ poliția 
despre locul unde te ascunzi. 

Deborah simţi că o ia ameţeala din pricina 
acestei schimbări tulburătoare de tactică. 

„Încearcă să te bage în ceaţă.” 

Simţi cum se înalță în ea o ură amarnică şi 
violentă pentru acest individ, o ură care o făcea să 
vrea să-i facă tipului faţa chisăliţă cu pumnii. Dar 
poate că asta încerca de fapt şi el, să o scoată din 
țâțâni, să o enerveze. 

— Crezi că nu ştiu ce ai făcut? zise ea, 
abținându-se să nu vomite, cu o voce calmă, la 
nivelul unei şoapte. L-ai ucis pe Richard. 

Ochii lui se îngustară din nou, ca şi cum ar fi 
încercat să o evalueze cumva. 

— Ştii bine că n-am niciun amestec în treaba 
asta, replică el. Nu era o negare pasionată, ci doar 
o afirmaţie logică despre ceva ce el credea că ea 
deja ştie. De ce ţi-aş fi telefonat? 

— Ai ştiut că e mort imediat ce s-a întâmplat. 

— Nu, răspunse el, cu privirea umbrită 
momentan. Nu am ştiut. Aveam habar că în acea 
noapte urma să se facă o... tranzacție. Am sunat şi 
nu mi-a răspuns nimeni. Aşa că te-am sunat pe 
tine. 

— Ştiu de mască, zise Deborah. Era o 
stupizenie să spună asta, dar voia să-l menţină în 
stare de dezechilibru până ce reuşea să ajungă la 
grupul de turişti. O s-o iau de la tine şi apoi te 
predau. 

— S-o iei de la mine? repetă el, părând pentru 
o clipă nedumerit. La ce te referi? 

— E la tine. Ştiu că tu o ai. 

EI clătină din cap şi, cu un gest de exasperare 
ereditară, se întoarse. Era momentul pe care îl 
aşteptase Deborah. 

O luă la fugă. 

Nu privi înapoi. Se uită la solul inegal şi 
alergă, cu capul în jos, întinzându-şi cât putea de 
mult picioarele lungi. Nu se opri până ce nu ajunse 
chiar în mijlocul grupului de turişti uluiți şi se izbi 
de un bărbat masiv, care reacționă iritat într-o 
limbă necunoscută pentru ea. Deborah bolborosi 
nişte scuze şi, când îşi dădu seama cine e ghidul 
grupului, spuse: 

— Sunt urmărită de un bărbat. Poate să sune 
cineva la poliție? 

Imediat apărură mai multe telefoane mobile şi 
Deborah se trezi, aşa cum era încadrată de 
structurile uneia dintre cele mai faimoase 
construcţii istorice ale lumii, că se bucură enorm 
să trăiască în secolul XXI, cu tot smogul şi 
poluarea din jur. 


Îi povesti ofițerului de poliţie pe care îl întâlni 
în cele din urmă la picioarele colinei, uitându-se 
peste ruinele ameţitoare ale teatrelor antice, că 
bărbatul o urmărise, dar în aparenţă dispăruse 
imediat ce ea ajunsese între turişti. Nu, nu ştia cine 
e. Da, i-ar fi făcut plăcere să fie dusă cu maşina de 
poliție înapoi la hotel. Nu scoase o vorbă despre 
faptul că individul o urmărise peste Oceanul 
Atlantic. 

— Veţi rămâne acolo? întrebă polițistul, un 
tânăr cu vorbe precise, care părea uşor stingherit 
de prezenţa acestei americance asemănătoare unei 
berze. 

— Trebuie să-mi strâng lucrurile, răspunse ea. 
Dar poate că... 

„Poate că... ce? O iei iar la fugă?” 

— Vă pot aştepta ca să vă duc la aeroport, se 
oferi tânărul. 

„Să fugi aşa cum ai fugit din Atlanta, aşa cum 
fugi de un englez acum? Şi să fugi unde? Sunt şi ei 
aici. Te-au urmărit...” 

— Ştiţi ce, rosti ea, brusc hotărâtă. Lăsaţi-o 
baltă. Mă simt bine. Individul a dispărut. Mă pot 
întoarce singură la hotel. Încă n-am terminat de 
văzut Atena. 

Pe jumătate se aştepta ca el, bărbatul 
misterios cu accent britanic, s-o întâmpine la hotel. 
O urmărea de dinainte de urcarea în avion, o 
văzuse la muzeu şi o abordase intenționat pe 
Acropole. Era de neconceput să nu fi ştiut la ce 
hotel stă. 

Îşi păstră stăpânirea de sine în vreme ce 
străbătea străzile tăcute din Plaka şi îşi chemă în 
ajutor toată sfidarea de care era în stare. Zâmbetul 
de cunoscător al tânărului polițist declanşase 
această stare de spirit, deşi ea zăcea undeva în 
sufletul lui Deborah înainte ca străinul să o 
abordeze în faţa Parthenonului, chiar înainte de 
plecarea ei din SUA, poate chiar din clipa când 
fugise din apartament. 

„Fugise.” 

Ăsta era cuvântul şi exact asta ura ea. 
Deborah Miller nu dădea înapoi. Se lupta cu tot ce 
avea, chiar dacă era încolțită. Se ridica mereu în 
propria apărare, înarmată cu o minte ascuţită, o 
minte dură şi, aşa cum sublimase Harvey Webster 
parcă cu secole în urmă, cu o gură bogată. Nu avea 
de gând să mai fugă. 

Holul hotelului era răcoros şi întunecat, ca un 
mic refugiu din calea lumii exterioare. Din nou la 
datorie era bătrânul. Părea epuizat de oboseală, dar 
se învioră la apropierea ei, întorcându-se automat 
spre cutiile pătrate din spatele lui, unde erau ţinute 
cheile de la camere. Nu avea nevoie să-i spună 
numărul camerei. 

Deborah îi mulţumi şi luă cheia mare şi auric, 
exact aşa cum credea ea că arată toate cheile din 
Atena. 

—  Vreun mesaj pentru mine? întrebă 
Deborah. Vreun apel? Vreo întrebare de orice fel? 

Omul se încruntă, sesizând şi altceva în 
spatele întrebării. 

— Nu, Miss, răspunse el. Aveţi vreo 
problemă? 

— Nu cred. Voi efectua un apel internaţional 
din camera mea. 

— Nu e nevoie să mă anunţaţi în prealabil, 
zise el. 

— Ştiu, replică ea. Dar cred că este posibil să 
primesc un alt apel foarte curând. Telefonul meu 
va fi ocupat pentru câteva minute. V-aş ruga să-i 
cereți celui care sună să revină... să spunem pe la 
ora 22. 

Chiar dacă rămăsese perplex auzind toate 
aceste informaţii, recepţionerul nu arătă prin nimic 
asta. 

— Foarte bine, Miss, rosti el, cu o uşoară 
plecăciune. 


Camera ei părea nederanţată şi pustie. 
Deborah nu era surprinsă, dar se simţea suficient 
de prudentă ca să verifice locul cu mare atenţie. Pe 
drumul spre hotel se gândise pe cine să sune. 
Prima persoană de pe listă era mama ei, dar 
perspectiva de a-i explica acesteia situaţia în care 
se găsea o epuiza nervos. În afara cazului în care 
sunase poliția — ce gând oribil — famila ei nici 
măcar nu ştia de moartea lui Richard. Deborah era 
conştientă că nu putea purta o conversaţie cu ei 
fără să  resimtă cumva un sentiment de 
responsabilitate. lar gândul o întrista, deoarece 
pentru prima dată după mulți ani ar fi vrut cu 
adevărat să-i povestească mamei sale totul — 
pentru binele amândurora — aşa cum ar fi fost în 
stare să o facă la vârsta de zece ani. 

„Îmi pare rău, mamă”, îşi zise ea. „Îţi voi 
povesti mai târziu. Totul. Îţi promit.” 

Îşi verifică portofelul şi formă un număr. 
Telefonul sună o vreme, după care un bărbat 
mormăi ceva la celălalt capăt. 

— Calvin? rosti ea. 

— Da, cine dracu” e acolo? E ora 4 dimineaţa, 
fir-ar să fie! 

— Deborah Miller. 

Se lăsă o pauză, apoi somnolenţa şi iritarea 
dispărură din vocea avocatului. 

— Deborah? Unde naiba eşti? 

— Sunt în Grecia, Calvin, rosti ea cu voce 
blândă. Şi deocamdată voi rămâne aici. 

— Ce se petrece? 

— Sunt căutată de poliţie? 

— Da. Dar nu la modul serios. De fapt, nu 
sunt sigur. Unul dintre ei m-a întrebat unde eşti, 
asta-i tot. 

— Care? 

— Care? Ce importanţă are? 

— Are importanţă. Care? 

— Keene, răspunse el. Cred că nu prea te 
place. Va fi furios când va afla că ai plecat din ţară. 

— Probabil că ştie deja. Uite ce e, Calvin, ştiu 
că nu ne cunoaştem prea bine, dar trebuie să am 
încredere în cineva şi tu ai avut unele afaceri cu 
Richard, aşa că... va trebui să mă mulţumesc cu 
asta. 

— Bine, rosti el, pe deplin treaz acum. De ce 
anume ai nevoie? 

— Orice îmi poţi trimite prin e-mail despre 
ceea ce găseşti în computerul lui Richard în 
legătură cu Schliemann, Agamemnon sau Atreus. 

— Ce?? Nu am acces acolo. 

— Ba ai. Îi reprezinţi interesele patrimoniale. 
Richard a fost ucis pentru ceva din colecţia aia 
secretă de la etaj, ceva ce ucigaşii au luat cu ei. 

— Ce anume lipseşte? 

Deborah ezită. 

— Nu sunt sigură, dar cred că în colecţie se 
găsea şi o mască mortuară, răspunse ea. 

— Precum cea la care te uitai pe computer, 
raționă el. 

— Poate. Ai încredere în mine. Am adresa ta 
de e-mail pe cartea de vizită. Îţi scriu un mesaj ca 
tu să-mi poţi trimite tot ce găseşti. 

Ezită din nou, apoi se avântă cu un ultim 
subiect. 

— Cred că există şansa ca poliția să nu-l 
prindă pe cel care l-a ucis pe Richard, deoarece nu 
are interesul să o facă. 

— Cum adică? Crezi că poliția este cumva... 
implicată? 

— Încă nu ştiu, rosti ea. Dar i-aş verifica pe 
detectivii ăia înainte de a le spune ceva. 

Calvin tăcu, nesigur pe el. Deborah îi 
consideră tăcerea ca pe o acceptare. 

— Bine, rosti el în cele din urmă. Aşa voi 
proceda. 

— Calvin? 

— Da? 

— Dacă încep să afirme că eu l-am ucis pe 
Richard... să nu-i crezi. 

Dintr-o dată, Deborah descoperi că îi vin mai 
multe idei în minte şi pe vârful limbu, dar închise 
înainte ca el să aibă ocazia de a replica şi înainte 
ca ea să rostească vreo tâmpenie. 

Urmări televizorul vreo zece minute, apoi se 
spălă repede în apa calcaroasă (întotdeauna îi era 
dor de apa din Atlanta când pleca de acolo) şi se 
pregătea de culcare când sună telefonul. 

— Miss Miller, rosti de-acum familiara voce 
britanică. Mă tem că te-am surprins mai devreme. 

— Nu contează, rosti ea. Dar va trebui să 
începem această conversație de pe picior de 
egalitate. 

— Cum adică? 

— Tu îmi ştii numele, dar eu nu-l ştiu pe al 
tău. Individul ezită doar o fracțiune de secundă şi 
Deborah avu impresia că îl aude oftând. 

— Foarte bine, acceptă el. Mă numesc 
Marcus Fitz-Stephens. 

Era posibil să mintă, bineînţeles, dar ei nu-i 
mai păsa. I se părea mult mai important că îşi 
impusese voinţa. 

— Haide să o luăm cu începutul, bine? 
propuse ea. 

În timpul petrecut întorcându-se singură pe 
Jos de la Acropole în acea seară parcursese din nou 
în minte schimbul de cuvinte avut cu englezul şi 
constatase că fusese cam lipsit de sens. Fie el cra 
un actor talentat şi un maestru al psihologiei, sau 
simţul lui legat de fapte nu se potrivea deloc cu al 
el. Ideea că se eschiva de la a recunoaşte că îl 
omorâse pe Richard prin pretenţia că ea comisese 
crima era absurdă, ceea ce însemna că el minţea. 
Doar dacă nu credea într-adevăr că ea îl ucisese. 
lar dacă voia să o omoare şi pe ea, de ce ar fi 
căutat să discute cu ea într-un loc public? 
Întrebările o conduseră la o altă problemă, şi mai 
bizară: să fi fost posibil ca el să creadă cu adevărat 
că masca era la ea? Aşa se părea. Altfel de ce ar fi 
crezut — aşa cum păruse să o facă — faptul că ea își 
dorise ca el s-o urmărească? 

Astfel de întrebări, precum şi încăpăţânarea 
ei, o determinaseră să se întoarcă la hotel, ştiind că 
el avea să încerce să ia legătura cu ea, în loc să 
fugă cât mai repede spre o staţie de autobuz sau 
spre aeroport. 

Acum stătea nemişcată, cu un top de hârtie 
tipărită cu antetul hotelului, alături de ea pe pat, cu 
un pix în mână, şi cu receptorul telefonului prins 
între obraz şi umăr. 

— Bine, Marcus, rosti ea. Ce ai de gând? 

— Dincolo de a te şoca pe tine, zise el, mă 
tem că am comis o nedreptate când am sugerat că 
ţi-ai omorât patronul. 

Formalismul adresării lui îi întărea absurdul 
vorbelor, dar Deborah reuşi să treacă peste asta. 

— Aşa e: m-ai şocat, recunoscu ea, cu 
prudenţă, aşteptând să vadă încotro mergea această 
discuţie. 

— Şi mă tem că ai putea crede cu adevărat că 
eu am... comis păcatul. 

— Corect. Acum îmi vei spune că n-ai făcut- 
O. 

— Chiar aşa, întări el. 

Nu auzea nimic altceva la telefon decât vocea 
lui egală, cultivată. Niciun pârâit, niciun zgomot 
de trafic sau vreo voce în fundal. Probabil că el 
stătea într-o cameră de hotel asemănătoare cu a 
ei... 

— Dar când ai sunat pentru prima dată în 
Atlanta ai întrebat dacă ei au luat cadavrul, zise ea. 
Cine erau ei, iar dacă nu ştiai că Richard murise, 
de ce ai întrebat de cadavru? 

— Ei erau doi oameni de afaceri greci cu care 
cred că Richard a aranjat o tranzacție. O afacere 
care pare să fi mers tare rău. 

— ŞI referirea la cadavru? 

De această dată tăcerea care urmă fu mai 
lungă, atât de lungă, încât Deborah se întrebă dacă 
nu cumva convorbirea se întrerupsese. Când 
reveni, vocea lui păru să se ivească din beznă ca 
un fuior subțire de fum, ca şi cum el se îndepărtase 
pentru moment de telefon şi începuse să vorbească 
din nou înainte de a-şi pune ca lumea emițătorul în 
dreptul gurii. Deborah îşi aminti aroma din afara 
apartamentului ei şi îşi imagină că el îşi aprinsese 
pipa. Era o imagine bizară, una care făcea acea 
voce mai contemplativă, chiar mai plăcută. 

„Asta doar pentru că tata fuma pipă”, îşi 
reaminti ea cu încăpățânare. 

— Nu ai văzut colecția specială a lui Richard 
decât după moartea lui, nu? întrebă el. 

— Are vreo importanţă? 

— Înseamnă că nu ştii ce a fost luat de acolo. 

— Mă bucur să aud că nu mai presupui că 
obiectul în cauză e la mine, replică ea. 

— Cred că ne confruntăm aici cu o lipsă 
reciprocă de încredere, zise el. Hai să adoptăm 
împreună o ipoteză de lucru comună. Eu presupun 

că nu ai nicio vină pentru crimă şi furt, tu presupui 
la fel că sunt nevinovat de crimă şi de furt. 
Deocamdată. 

— Deocamdată, acceptă ea. 

— Atunci presupun că nu deţii ceea ce a fost 
luat din acea colecţie remarcabilă din spatele 
raftului de cărți. Şi da, am mai văzut obiectul, dar 
nu personal şi nu în noaptea în care a murit el. 

— Mergi mai departe, îl îndemnă ea, fără să-i 
ofere vreun indiciu. 

— Ce-ţi imaginezi că a fost luat de acolo? 

— O mască mortuară, răspunse ea. Precum 
cea din Muzeul Naţional de Arheologie. Cea 
despre care Schliemann afirma că i-a aparţinut lui 
Agamemnon. 

— Schliemann afirma., repetă el. Doar nu 
crezi că mormintele descoperite la Micene 
conţineau rămăşiţele omului care i-a condus pe 
greci împotriva Troiei? 

— Nu. 

— Richard credea, zise el. 

— Richard era... Deborah îşi suprimă un 
zâmbet la amintirea lui... un visător. 

— Poate de aceea nu ţi-a arătat niciodată 
comorile strânse de el, comori care fac restul 
muzeului tău să nu conteze. 

Deborah icni iritată în sinea ei, dar reuşi să-şi 
păstreze tonul calm: 

— Crezi că masca din colecția lui Richard 
provenea din mormintele săpate de Schliemann în 
1890? 

— Ştii ce mesaj a transmis Schliemann prin 
telegraf unui ziar din Atena la capătul săpăturilor 
din Micene? A scris că: „Am privit chipul lui 
Agamemnon.” 

— Am citit că povestea aia era apocrifă, zise 
Deborah. Ulterior a negat că ar fi trimis-o. 

— Păi aşa şi trebuia, continuă Marcus, 
netulburat, de vreme ce masca la care se referea el 

nu a ajuns niciodată la şefii din guvernul de la 
Atena. 

— Crezi că masca din muzeu este o făcătură? 

— Nu, e cât se poate de reală. Pur şi simplu 
nu e masca despre care vorbea Schliemann. Mai 
exista una. Provenea din cel mai bogat mormânt 
descoperit acolo, despre conţinutul căruia nu a 
suflat nicio vorbuliţă. 

— Crezi că Richard avea masca despre care 
Schliemann bănuia că acoperise însuşi chipul lui 
Agamemnon? întrebă Deborah cu mare grijă, 
clarificând pretenția gogonată prin formularea ei 
ca o întrebare. 

Ar fi fost imposibil, chiar dacă din punct de 
vedere istoric ar fi existat un Agamemnon. Numai 
că Deborah nu auzise încă adevărata pretenție 
gogonată a lui Marcus. 

— Nu numai masca, rosti vocea din telefon. 
Ai văzut destul din colecție ca să-ţi dai seama de 
bogăția ei, da? 

— Da. 

Deborah descoperi că începea să rămână fără 
aer. Ceva asemănător groazei sau emoţiei i se 
insinua în suflet pe măsură ce asculta, ca un fior 
care îi estompa îndoielile considerabile legate de 
bărbatul cu care vorbea şi de povestea debitată de 
el prin existenţa unor alte posibilități, oricât de 
îndepărtate păreau ele. 

— Şi nu ți s-a părut ciudat ca ucigaşii să lase 
astfel de lucruri şi să ia cu ei doar o mască 
mortuară? 

— Ba da, recunoscu ea, deşi mi-am zis că 
masca era mai... aparte, unică. 

— Aşa şi e, replică Marcus. Dar masca nu a 
fost scoasă dintr-o cutie, nu? 

— Nu, răspunse ea, simțind o emoție tot mai 
mare pe măsură ce avea sentimentul că se apropie 
de un adevăr teribil. 

— Au luat întreaga cutie, zise el. Era o cutie 
mare, care trebuia scoasă pe roţi. 

Deborah îşi aminti urmele de sânge, priza din 
podea şi acel dreptunghi imens de lumină. Orice ar 
fi fost expus în centrul acelei încăperi trebuia să fi 
fost mult mai mare decât o mască. Simţi că i se 
face părul măciucă. În cameră se făcuse brusc 
cumplit de frig. 

— Deci despre ce era vorba? reuşi ea să 
întrebe. 

— Am întrebat dacă au luat cadavrul, zise el. 
Nu mă refeream la cel al lui Richard, ci la trupul 
lui Agamemnon. 

Capitolul 28 


Era imposibil. Bineînţeles că era. Ideea că în 
acea încăpere mică din Atlanta conţinuse însuşi 
corpul lui Agamemnon era absurdă, dar sugestia că 
un arheolog din secolul al XIX-lea ar fi putut 
dezgropa şi păstra un cadavru intact, care stătuse 
în pământ mai bine de trei milenii şi jumătate, era 
de-a dreptul ridicolă şi imposibilă. 

Îi spuse părerea ei, deoarece se simţea brusc 
iritată că ascultase atâta vreme astfel de inepţii şi 
că Richard fusese în stare să le creadă, şi se simţea 
brusc copleşită de o stare de depresie pe care până 
atunci reuşise să o ţină în frâu. Ceru un număr 
unde să-l poată suna ea (de-acum el nu mai avea să 
dicteze termenii conversaţiilor lor), iar el 1-l dădu 
fără să ezite. 

După ce închise, rămase întinsă pe pat mai 
bine de o oră. Treptat, o idee i se insinuă în minte. 
Se gândi la ea o vreme, nevrând să dea viaţă ideii 
absurde a lui Marcus (A4Agamemnon?), apoi ridică 
receptorul şi formă un număr. 

Operatoarea de le secţia de poliție din Dekalb 
County avu nevoie de exact trei minute ca să 
găsească un număr de contact pentru David 
Barrons, omul care tradusese scrisoarea rusului 
Voloşinov. Deborah închise şi formă iarăşi un 
număr. Barrons răspunse la al doilea apel, părând 
treaz şi în plină activitate. 

Deborah dădu informaţii destul de vagi 
despre identitatea ei, încercând să pară cât mai 
oficială fără a pretinde că vorbeşte într-o asemenea 
calitate, şi trecu direct la subiect. 

— Rândul din scrisoare care se referă la 
rămăşiţe. Aveţi vreo idee la ce s-ar putea referi 
acele rămăşiţe? 

— Cred că în rusă cuvântul era ostaki, 
răspunse el, părând suficient de entuziast ca să 

dezbată subiectul fără ca să mai fie interesat de 
calitatea sau identitatea ei. Poate să însemne mai 
multe lucruri. Vechituri. Gioarse aruncate. Lucruri 
abandonate. 

— Antichităţi? 

— Cred că da. Aşteptaţi o clipă. Să-mi verific 
însemnările. 

Urmă o pauză, în cursul căreia se auziră nişte 
zgomote în fundal, posibil de la un televizor 
deschis, apoi individul se întoarse. 

— Am spus ostaki, nu? Staţi aşa, nu e bine. 
Omul părea mai degrabă uimit decât intrigat. Este 
vorba de ostanki. Nu am observat „n”-ul. Ha! 

— Cum?? zise Deborah. În vocea lui se citea 
nedumerirea. Ce înseamnă? 

— Păi sensul este asemănător. Înseamnă tot 
rămăşiţe, dar acum este vorba de ceva mai 
specific. 

— Continuaţi, rosti Deborah, cu voce uşor 
voalată. 

— Acum înseamnă rămăşiţe umane. Ştiţi 
dumneavoastră, ca un cadavru. 

Deborah închise ochii. 

— Ciudat, rosti Barrons. 

— lar ultimul cuvânt al acelui fragment, 
insistă Deborah, simțind cum i se accelerează 
pulsul. Aţi scris acolo „„Mary”. Aveţi idee ce ar 
putea să însemne? 

— Nu sunt nici măcar sigur că literele erau 
corecte, replică el. Scrisoarea era ruptă şi pătată, 
iar limbajul în care era scrisă era primitiv. Părea 
mai degrabă „MAGD”, dar nu ştiam ce înseamnă, 
aşa că am scris „Mary”. 

— Să fie o parte dintr-un nume mai lung? O 
persoană... sau un loc? 

— S-ar putea. Nu ştiu. 

Deborah îi mulţumi pentru timpul acordat, 
închise şi se întinse pe spate, uitându-se la 
ventilatorul din tavan timp de zece minute, apoi 

verifică dacă uşa era încuiată şi se băgă înapoi în 
pat. Adormi în mai puţin de cinci minute. 


Deborah dormi profund câteva ore, dar se 
trezi cu mult înainte de răsăritul soarelui. Muzeul 
Naţional de Arheologie se deschise la ora 8, dar ea 
stătea deja pe trepte în faţa lui de o jumătate de 
oră. La menţionarea numelui Popadreus 1 se 
răspunse că directorul muzeului se găsea deja în 
birou, dar nu putea fi deranjat. 

— Mă aşteaptă, zise Deborah, ceea ce 
probabil că era adevărat, chiar dacă nu în sensul 
indicat de remarcă. 

— Aşteptaţi aici, rosti femeia cu aspect vag 
milităros, care părea să se ocupe de accesul în 
muzeu. 

Deborah nu era sigură că băţoşema femeii 
izvora din satisfacția pentru engleza cunoscută sau 
din personalitatea ei, aşa că se blestemă uşor în 
gând că nu învățase câteva fraze în greacă. 
Limitaţi la limba lor maternă, turiştii nu aveau cum 
să nu pară îmbufnaţi şi condescendenţi, convinşi în 
sinea lor, cum erau, că universul trebuia să se 
adapteze la lipsa lor de orientare. Simţindu-se 
oarecum vinovată, zâmbi şi rosti un Efharisto. 
Femeia dădu din cap ca o recunoaştere a 
cuvântului, dar nu-i întoarse şi zâmbetul. 

Se deschise o uşă şi Popadreus apăru în hol, 
adâncit într-o conversaţie cu un bărbat înalt şi 
slăbănog, îmbrăcat cu un costum de om de afaceri 
şi purtând ochelari cu dioptrii mari. Deborah îşi 
zise că unii bărbaţi nu păreau să se simtă niciodată 
confortabil în costum, dar existau şi bărbaţi, 
precum cel pe care îl vedea acum, cărora 
costumele le veneau ca o a doua piele. Îmbrăcaţi 
cu ele, emanau un soi de autoritate lejeră, naturală. 
Deborah se întoarse cu faţa spre cei doi. Directorul 
muzeului o zări cu coada ochiului şi îl conduse pe 
celălalt bărbat prin hol, către ea. Părea că întâlnirea 
dintre cei doi se apropia de sfârşit. Popadreus îi 

aruncă o privire amuzată în vreme ce venea spre 
ea. 

— Examinaţi iarăşi exponatele, rosti el, sau 
pe mine? 

— Ambele, rosti ea, zâmbind. 

— Firesc. Se întoarse către oaspetele său cu 
aspect oficial. Miss Miller este curatorul unui 
muzeu american, zise el, şi manifestă un mare 
interes pentru colecția noastră  miceniană. 
Dumnealui, continuă el, întorcându-se spre 
Deborah, este Alexander Davos, ministrul Culturii 
şi Antichităților. 

— Sunt onorată, rosti Deborah, prinsă uşor în 
ofsaid în vreme ce strângea mâna întinsă a 
oficialului. 

— Cred că nu vreți să cumpăraţi ceva de la 
prietenul nostru de aici, zise ministrul, schiţând un 
zâmbet de politician. Avea o voce calmă, într-o 
engleză impecabilă, şi rostea cuvintele scurt, cu 
buzele abia întredeschise. Noi preferăm să ne 
păstrăm comorile în ţară. 

— Bineînţeles, rosti Deborah. Mare păcat că 
aşa ceva nu a fost întotdeauna posibil. 

În ochii lui apăru un licăr ciudat. Individul se 
întoarse pe jumătate către Popadreus, dar zâmbetul 
îi reveni pe buze şi renunţă să mai spună ceea ce 
avea de gând. 

— Într-adevăr, rosti el. Ei bine, trebuie să 
plec. Dimitri, i se adresă el lui Popadreus, vei... 

Încheie fraza într-o greacă rapidă. Directorul 
muzeului încuviință din cap şi strânse mâna 
ministrului. 

— Miss Miller, rosti Davos. A fost o plăcere 
pentru mine. 

După care oficialul porni iute spre uşile 
principale. Personalul grec al muzeului îl 
recunoscu şi cu toții zâmbiră şi dădură din cap, 
parțial ca salut, parțial ca o  plecăciune 
rudimentară. 

— Sper că nu l-am ofensat, rosti Deborah. 

— Bineînţeles că nu, replică Popadreus. 
Voiaţi să vorbiţi cu mine? 

— Despre săpăturile lui Schliemann. 

— Iarăşi, rosti el, aplecându-şi capul într-o 
parte, cu o expresie laconică. Evident. Poate că 
vreţi să veniţi în biroul meu... 

Se îndepărtă şi ea îl urmă. Bărbatul mergea 
repede şi Deborah se vedea forţată să alerge, în 
ciuda picioarelor ei lungi, ca să ţină pasul cu el. 

Biroul directorului era la fel de spartan ca şi 
restul muzeului. Pereţi tencuiți goi, mobilă veche, 
fără a fi antică, rafturi de cărţi, câteva diplome în 
greacă pe hârtie îngălbenită şi un poster cu ramă 
care promova o expoziţie de obiecte egiptene. 

Directorul se aşeză pe fotoliul său şi îi făcu 
semn lui Deborah să ia loc pe un scaun. Apăsarea 
care încheiase conversaţia lor anterioară dispăruse. 
Acum omul era binedispus, chiar mulţumit să o 
vadă. 

— Cafea? îi oferi el. Este adevărată, nu nes. 

Deborah acceptă din politeţe. Bănuia că nu 
oricine primea cafea în acest mic regat intim. 
Directorul luă receptorul şi vorbi repede, apoi îşi 
îndreptă atenţia înapoi spre Deborah. 

— Aşadar, rosti el, aveţi întrebări. 

— Mormintele circulare miceniene, zise ea, 
conțineau şi cadavre? 

— Bineînțeles, răspunse el. Doar erau 
morminte. 

— Vreau să spun, existau cadavre la 
momentul săpării puţurilor de acces? 

— A, făcu el, agitându-se uşor pe scaun. Au 
existat şi rămăşiţe parţiale, da. 

— Chiar aşa? După atât timp? 

— Aţi aflat de oamenii de turbă din nordul 
Europei? 

— Bineînţeles, rosti ea. 

Cadavrele la care se referea el (dintre care 
omul de Lindow şi omul de Tollund erau cele mai 
cunoscute) fuseseră descoperite în nordul Marii 

Britanii şi în Scandinavia. Proveneau din Epoca 
Fierului — cam din secolul I d.Hr. — şi fuseseră în 
aparenţă victime ale sacrificuilor rituale. Fuseseră 
omorâți şi aruncaţi în mlaştini, unde fuseseră 
descoperiţi în secolul XX, atât de bine conservaţi, 
încât într-unul din cazuri, când cadavrul fusese 
găsit în cursul unor lucrări de construcții din 
Manchester, poliția locală crezuse că descoperise 
victima unei crime de dată recentă. Oase, dinţi, 
muşchi, piele, păr, conţinut stomacal, funia din 
jurul gâtului, toate acestea se vedeau perfect. 

— Dar oamenii de turbă au fost conservaţi de 
substanţele chimice din mlaștină, de răşinile 
petroliere care fac turba să ardă, observă ea. Este o 
compoziţie foarte rară a solului. Aici în sud nu se 
găseşte aşa ceva. 

— Adevărat, rosti directorul, zâmbind şi 
părând mulţumit că femeia din faţa lui cunoştea 
subiectul bine. Dar astfel de condiţii pot fi create 
artificial dacă în momentul descoperirii cadavrul 
este intact. 

— Dar nu se poate. 

— Cunoaşteţi Hamlet, Miss Miller? întrebă 
el. De Shakespeare. 

— L-am citit, replică ea, încruntându-se. 

La şcoală, bătrânul ei profesor de engleză 
spunea mereu că toate lucrurile de substanță 
conduc spre Shakespeare. 

— Vă amintiţi ce-i spune săpătorul de 
morminte lui Hamlet când acesta îl întreabă cât 
timp rămân trupurile intacte în pământ? 

— Mă tem că nu, recunoscu ea. 

— El spune că trupul unui tăbăcar rezistă cel 
mai mult timp, deoarece pielea lui a devenit atât de 
dură, că nu va lăsa apa să intre în organism o 
vreme, iar apa este cel mai mare distrugător al 
ţesuturilor moarte. 

— Vreţi să spuneţi că vremea aridă de aici a 
deshidratat cadavrele? întrebă ea, prinzând ideca 
din zbor şi rumegând-o deja în minte. 

— În cadrul primelor ceremonii funerare 
egiptene, mortul era băgat direct în nisipul 
fierbinte al deşertului, rosti el. Uscăciunea 


absorbea toată umiditatea cadavrului, 
mumificându-l efectiv. Practicile egiptene 
ulterioare — scoaterea organelor, legarea cu 


bandaje impregnate chimic şi aşa mai departe — au 
fost tentative de a recrea deshidratarea naturală a 
deşertului pentru cadavre care erau introduse în 
morminte. 

— Dar cu siguranță că un cadavru atât de 
uscat, odată dezgropat, s-ar fărâma la contactul cu 
aerul. 

— Da, rosti el. Şi cele mai multe astfel de 
cadavre deveneau doar o mână de oase extrem de 
fragile. 

Deborah simţi cum o parte din certitudinile 
legate de povestea lui Marcus se clatină uşor, ca şi 
cum solul pe care se bazau aceste certitudini se 
cutremura. 

— Ce a descoperit Schliemann în Micene? 
întrebă ea. 

— În mormântul circular A a descoperit 
oasele mai multor indivizi, inclusiv copii. Oasele 
au fost ambalate cu grijă şi transportate de acolo. 

— Unde? 

— Aici. Nu le expunem, dar sunt depozitate 
în seifurile muzeului. 

Deborah fu şocată pe moment. 

— Aici? se miră ea. 

— Da, răspunse el, zâmbind la reacția ei. Nu 
este niciun secret. 

— Dar erau doar fragmente de oase, nu? 

— Toate cu excepţia unuia, răspunse 
directorul. Unul descoperit în apropiere de masca 
de care eraţi atât de interesată ieri. 

Deborah se holbă la el. 

— Avea... carne pe el? 

— Aşa se pare, rosti directorul cu ridicarea lui 
tipică din umeri. Schliemann spunea că a găsit un 

cadavru intact, cu trăsături faciale... cu totul. A 
chemat nişte localnici care se pricepeau să 
îmbălsămeze rămăşiţele, încercând să creeze, 
presupun eu, condiţiile care au dus la conservarea 
oamenilor de turbă. Cu un soi de alcool şi poate 
nişte răşini. 

— Şi a avut succes? întrebă Deborah, 
continuând să facă ochii mari. 

— Din nefericire, nu, răspunse Popadreus. 
Corpul s-a dezintegrat. 


Deborah stătea singură în faţa măştilor 
mortuare din aur şi îşi punea tot felul de întrebări. 
Dacă aceste cadavre fuseseră cu adevărat uscate de 
solul arid din Grecia, era posibil ca Schliemann, 
care încercase în mod clar să salveze unul, să-şi fi 
perfectat tehnica de îmbălsămare pe un cadavru 
despre a cărui existență să nu fi pomenit nimic 
guvernului grec? Să fi fost acesta motivul pentru 
care faimoasa lui telegramă despre Agamemnon să 
fi fost ulterior negată ca fund apocrifă? Să se fi 
referit el la un cadavru pe care decisese să îl ţină 
departe de ochii autorităților? Dar de ce? 
Schliemann despre care citise ea era un om de 
marketing şi un visător în aceeaşi măsură; în atari 
circumstanţe, nu ar fi strigat el în gura mare despre 
descoperirea lui de unde s-ar fi făcut auzit mai 
bine? 

Numai că în Troia nu predase descoperirile 
sale autorităţilor turce. După ce fotografiase 
obiectele despre care el pretindea că aparținuseră 
regelui din Troia, acestea dispăruseră. Oare 
reapăruseră vreodată? Multe din cărțile din 
dormitorul lui Richard se refereau la antichităţi. 
Deşi unele reproduceau imaginea soției lui 
Schliemann, Sophia, pavoazată cu bijuteriile lipsă, 
niciuna nu pomenea nimic despre ceea ce se 
întâmplase cu aceste bijuterii. Asta nu însemna că 
nu exista o explicație. Deborah se uită la chipurile 
din aur, încremenite, ale măştilor, şi se întrebă: să 

fi fost cu adevărat posibil ca Richard să fi 
achiziționat până la urmă trupul intact al unui rege 
micenian? 

Capitolul 29 


Deborah luă cina devreme şi bău un pahar de 
retsina într-un alt bar din Plaka, apoi se retrase în 
camera ei de hotel ca să citească Memoriile lui 
Heinrich Schliemann de Leo Deuel. Voia să vadă 
dacă nu cumva descoperea acolo şi altceva despre 
dispariţia „Tezaurului lui Priam”. Deborah îşi trase 
genunchii sub ea şi citi cu un creion în mână, 
subliniind părțile care i se păreau semnificative. 
Povestea prezentată de Deuel suna cam aşa: 

Era anul 1873. Guvernul turc ameninţa cu 
revocarea autorizaţiei de a săpa date lui 
Schliemann, deoarece suspecta (pe bună dreptate, 
aşa cum s-a şi dovedit ulterior) că el transportase 
deja în afara ţării obiecte descoperite la Troia. 
Schliemann părea să sape la întâmplare, 
deplasându-se de la o zonă la alta şi de la un nivel 
la altul, în aparenţă ignorând faptul că o mare parte 
din ce dezgropa el provenea din perioade diferite. 
Era convins că nivelul cel mai de jos al oraşului 
era Troia din liada lui Homer, o obsesie care îl 
făcea să împingă muncitorii la distrugerea altor 
nivele ale aşezării şi chiar la furtul unora dintre 
descoperiri. 

Triumful ciudat şi controversat al lui 
Schliemann s-a ivit într-o dimineaţă din iunie, cu 
doar câteva zile înainte de închiderea excavaţiei. 
El a pretins că făcea un tur al săpăturilor când a 
zărit un luciu metalic la baza zidului. A început să 
sape el însuşi în acel loc, dezgropând repede o 
magazie cu aur, vaze şi vase de băut, diademe, 
bijuterii şi alte comori. Atunci a afirmat iute că era 
vorba de comoara lui Priam, o colecţie de obiecte 
din care numai aurul valora peste un milion de 
franci francezi. Tot Schhemann a afirmat că acea 
comoară era dovada supremă a adevărului 

descrierilor făcute de Homer despre bogățiile din 
Troia. 

Imediat s-au iscat întrebări despre relatările 
lui vagi şi contradictorii în privinţa locului exact al 
descoperirii comorii, dar acestea au devenit repede 
irelevante. Cu un dispreţ total faţă de înţelegerea 
încheiată cu turcii, pentru care colecţia reprezenta 
o comoară naţională, destinată nou înfiinţatului 
muzeu din Constantinopol, Schliemann a aranjat 
rapid transportul obiectelor la Atena, unde locuia 
în acea vreme. Bunurile au fost furate în şase 
coşuri şi o plasă, al căror conţinut a fost ascuns 
chiar şi celorlalți săpători. 

Șaptesprezece ani mai târziu, după ce 
încheiase glorioasele sale excavații la Micene, 
Schliemann săpa iarăşi la Troia. A descoperit patru 
capete inestimabile de topor din piatră şi a repetat 
manevra anterioară, transportând pe  furiş 
artefactele din Turcia înapoi în Grecia, unde le-a 
declarat la intrare ca fiind obiecte egiptene, pentru 
a-i fi mai uşor să le reexporte ulterior. Nu avea nici 
cea mai mică intenţie de a lăsa aceste comori în 
Grecia. Destinația lor finală era în mod clar 
Berlinul. 

„Berlin?” 

Deborah reciti de trei ori acest pasaj 
important. Ambele prăzi, „Comoara lui Priam” şi 
topoarele de piatră, au fost expediate în Germania, 
unde, după moartea lui Schliemann în 1890, au 
fost depuse într-o aripă special construită a 
Muzeului Etnografic din Berlin, ca un cadou lăsat 
cu limbă de moarte de arheolog ţării sale natale. 
Dar acesta nu a însemnat sfârşitul epopeii 
obiectelor. Capitolul scris de Deuel se închidea cu 
un ultim episod tulburător de istorie. 

La sfârşitul celui de-Al Doilea Război 
Mondial, armata rusă a intrat în Berlin şi în timpul 
căderii lipsite de glorie a oraşului, prăzile lui 
Schliemann din Troia au dispărut, probabil luate de 
trupele ruseşti puse pe jaf. În carte nu scria dacă 

acele comori fuseseră împrăştiate, furate sau pur şi 
simplu distruse. La momentul intrării cărții în 
tipar, soarta comorilor era necunoscută şi se 
presupunea că obiectele erau pierdute pentru 
totdeauna. 

„Ruseşti?” 

Deborah închise cartea, se întinse pe spate şi 
se uită la ventilatorul din tavan, văzând cu ochii 
minții chipul imobil al lui Serghei Voloşinov, un 
soldat al Uniunii Sovietice... 

Să fi reuşit Schliemann în Micene ceea ce 
reuşise de două ori în Troia, şi anume să exporte în 
secret un transport de obiecte nedeclarate mai 
preţioase decât cele declarate? În Troia se dovedise 
convins de drepturile sale de proprietate, fiind 
descoperitorul comorilor, şi, deşi păruse mai puţin 
neliniştit în privinţa autorităților greceşti decât a 
celor turceşti (atitudinea turcilor „orientali” fiind 
socotită etnocentrică, dacă nu chiar rasistă), cu 
siguranță era posibil că el să fi socotit doar 
Germama ca meritându-i ofranda. Dar dacă aşa 
stătuseră lucrurile, de ce nu existau arhive în 
privinţa asta în Berlin? Nu ar fi fost el mândru să- 
şi afişeze prăzile alături de celelalte descoperiri 
pentru vizitatorii muzeelor din ţara sa natală? 

Numai că Schliemann fusese în general luat 
în derâdere de publicul german şi resimţise această 
batjocură ca pe o mare suferinţă. În plus, el însuşi 
putea fi socotit, în cel mai bun caz, excentric. 
Acest om, care îşi construise singur o vilă clasică 
la doar câteva blocuri distanţă de unde stătea acum 
Deborah, care îşi numea servitorii după personaje 
din mitologie şi care insista ca toate mesajele 
destinate lui să-i fie livrate în greaca clasică, în 
mod cert se conducea după o lege proprie. Dacă un 
astfel de om descoperea şi se apuca să conserve 
ceea ce considera cu religiozitate a fi trupul lui 
Agamemnon însuşi, ce n-ar fi fost în stare să facă 
pentru a păstra descoperirea pentru sine? Dar dacă 
o păstrase secretă, cum de această descoperire 

ajunsese într-o încăpere tainică dintr-un mic 
muzeu din Atlanta, Georgia, şi ce putea lega acel 
obiect secret de rusul mort care vagabondase prin 
parcarea muzeului cu doar câteva zile înainte? 


A doua zi, după un mic dejun cu şuncă slabă, 
brânză feta şi pâine crocantă cu iaurt şi miere, 
Deborah o găsi pe frumoasa din prima zi la 
recepţie şi întrebă dacă putea avea acces pe undeva 
la Internet. 

— La colţul dintre Ermou şi Voulis este o 
cybercafe, rosti recepţionera, scoțând cu un gest 
mecanic harta cu însemnele hotelului şi încercuind 
locul cu pricina cu un creion. 

Deborah găsi localul fără probleme, deşi 
semăna mai degrabă cu un bar, destul de pustiu la 
acea oră. Intră şi privi spre tejgheaua în faţa căreia 
se aliniau scaunele cremate, peretele-oglindă cu 
reclame pentru coniac Metaxa şi aparatul de jucat 
pinball la care nu era nimeni. Tocmai voia să plece 
când auzi vocea unui bărbat: 

— Neh? 

Individul avea în jur de douăzeci şi cinci de 
ani şi o faţă rotundă, cam singura parte din el care 
se putea vedea de vreme ce părea să iasă drept din 
podea. În spatele barului exista o scară care ducea 
în jos. 

— Parakalo, rosti ea, mipos milateh anglika? 

„Vorbiţi englezeşte?” Cam singura propoziţie 
în greacă pe care o cunoştea. Dacă el îi dădea 
oricare alt răspuns în afară de „da”, atunci ar fi 
avut o problemă. 

— Da, răspunse el, zâmbind un pic cam 
nesigur. 

— Caut un computer, rosti ea. 

Zâmbetul lui păru că se schimbă. 

— Internet? continuă ea, cu degetele bătând 
involuntar într-o tastatură imaginară. 

Zâmbetul omului reveni, de această dată plin 
de triumf. 

— Acolo jos, rosti el, coborând scările şi 
amendând remarca cu un „jos aici” în vreme ce 
cobora. 

La capătul treptelor făcu mândru din mână un 
gest spre patru terminale de computer aliniate la 
mese lângă perete, fiecare terminal dispunând de 
scaun, un pix şi un teanc de hârtii. 

Deborah îi zâmbi în chip de „mulţumesc”, iar 
individul arătă spre browserul web de pe ecran, 
apoi spre preţurile care erau afişate pe un tabel 
prins în perete. Doi euro pentru prima jumătate de 
oră, apoi un euro din jumătate în jumătate de oră. 
Nimica toată. 

— Cafea vreţi? întrebă el. 

— Da, vă rog, răspunse ea. 

— Nes,  adăugă imediat individul, 
strâmbându-se în chip de scuză. OK? 

— OK. 

Tânărul plecă şi ea apelă imediat pagina 
Hotmail. Avu nevoie de mai puţin de cinci minute 
pentru a înfiinţa o adresă nouă cu numele bizar de 
Ancientambassador?(Ghotmail.com, cel puţin unul 
din aceste minute pierzându-l cu dezmeticirea din 
uimirea provocată de constatarea că adresa 
Ancientambassadorl(Ohotmail.com era deja luată. 
Verifică adresa lui Calvin de pe cartea de vizită şi 
tastă un mesaj: 


Calvin, 

Aşa cum am promis, ăsta este noul meu cont 
de e-mail. Nu-mi imaginez că poate stoca 
documente mari, aşa că nu-mi trimite poze sau alte 
fişiere lungi, te rog. Trimite-mi toate noutățile pe 
care le ai. 

Pe aici totul e distractiv şi frivol. Mi-e dor de 
tine, 

D. 


Mesajul părea suficient de vag. 

Habar n-avea de ce adăugase acel „mi-e dor 
de tine” la sfârşit sau dacă asta făcea mesajul 
suficient de nevinovat în ochii potenţialilor intruși. 
Numai că îşi adăugase şi inițiala numelui, ceea ce 
îi dezvăluia imediat jocul oricui citea mesajul. 
Oare chiar îi era dor de el? Nu, ar fi fost absurd. 
Nu-l cunoştea. Îi era dor să discute cu cineva care 
părea să îi acorde încredere, care părea să fie de 
partea ei, dar asta era totul. 

„lar faptul că e chipeș şi amabil şi inteligent 
nu înseamnă nimic?...” 

„Absolut nimic”, decise ea, pe jumătate 
serioasă. Oricare alte idei din creierul ei erau 
generate de isteria provocată de acţiunile comise, 
iar astfel de idei puteau fi reduse repede la tăcere. 

Îşi verifică ceasul şi descoperi că mai avea 
douăzeci de minute din jumătatea ei de oră, iar 
cafeaua nu sosise încă. Apelă motorul de căutare 
Google şi tastă cuvântul „„Micene”. Prima legătură 
care se ivi o duse direct la site-ul arheologic oficial 
al autorităților greceşti. Site-ul oferea ceva istorie, 
câteva poze, orele de vizitare şi tarifele. Încercă o 
altă căutare, de această dată tastând „comoara lui 
Priam” şi apăsă pe primul link care se ivi, exact în 
clipa în care proprietarul cu față rotundă al 
localului veni cu cafeaua. 

— Efharisto, rosti ea. Mulţumesc. 

— Paracalo, replică el, lăsând cana Jos. Părea 
o cafea slabă şi plină de lapte, şi totuşi apetisantă. 
Tu eşti englezoaică? întrebă el. 

— Americancă, răspunse Deborah. 

Cuvântul putea genera diverse reacţii în afara 
Statelor Unite, aşa că Deborah se uită cu atenţie la 
el, dar nu se întâmplă nimic. 

— Aha, rosti el, încântat. Elvis Presley! 

— Corect, răspunse ea, zâmbind când 
constată că surâsul îl întinerea pe individ cu cinci 
ani. 

— Blue swathe shoes, continuă el. 

— Corect, zise ca iarăşi. Blue suede shoes, 
corectă ea. 

Era bine câtă vreme tipul nu se apuca să 
cânte. 

N-o făcu, căci atenţia 1 se îndreptase spre 
computerul ei. Pe chip îi apăru o expresie de 
maxim interes. Se părea că doi euro nu cumpărau 
şi un pic de intimitate. 

— Priam, rosti el, dând aprobator din cap. 

Pronunţase prima silabă ca în „prenatal”. 

— Da, rosti ea. 

— Pusskin, zise el. 

— Poftim? zise ea, din politeţe. 

— Pusskin, repetă el, întinzând mâna după o 
bucată de hârtie şi mâzgălind cuvântul cu un capăt 
de creion, aşa cum îl pronunţase. Museo Pusskin. 

Deborah se încruntă nedumerită. 

Omul se aplecă spre tastatura ei. 

— Vă rog? ceru el voie. 

— Ăă... bine, acceptă ea, dându-se uşor la o 
parte ca să-l lase să tasteze. 

Tipul tastă câteva cuvinte, apăsă pe un link şi 
accesă site-ul oficial al Muzeului Puşkin din 
Moscova. Deborah se uită uimită cum el apasă pe 
alte două legături şi accesează o imagine a unei 
cutii conținând ceea ce constituia, inconfundabil, 
colecția de artefacte pe care Schliemann o 
denumise „comoara lui Priam”. 

Lui Deborah nu-i venea să-şi creadă ochilor. 
Colecţia recuperată din Troia, transportată prin 
contrabandă şi apoi dispărută se găsea chiar în faţa 
ochilor ei, pe ecran, părând să se odihnească într- 
un muzeu moscovit! 

Textul de sub imagine afirma într-o engleză 
stâlcită că acea cutie cu exponate conţinea 
descoperirile lui Heinrich Schliemann din Troia, 
de la sfârşitul secolului al XIX-lea, că acestea 
fuseseră depozitate în turnul de la Grădina 
zoologică din Berlin până ce fuseseră „eliberate” 
de trupele ruseşti. Timp de o jumătate de secol, 

comoara fusese iarăşi îngropată, de această dată în 
seifurile din Muzeul Puşkin, până ce autorităţile de 
acolo recunoscuseră existenţa tezaurului în 1994 şi 
îl scoseseră pentru a fi expus, prea târziu însă 
pentru ca informaţia să mai apară în cărțile lui 
Richard. Proprietatea comorii era disputată de 
Turcia, Grecia, Germania şi de alții care luaseră 
parte la săpături. Disputele legale erau în 
derulare... 

— Foarte vechi, rosti tânărul. Foarte frumos. 

— Da, confirmă Deborah. 

Dacă o parte din comoara lui Schliemann 
putea reieşi la suprafaţă după toți aceşti ani, de ce 
nu ar fi putut reieşi şi alta? Luă decizia de a-l suna 
pe Marcus pentru a stabili o întâlnire. 

Capitolul 30 


Deborah sugerase să se întâlnească într-un 
restaurant, la alegerea lui Marcus. El nu avu 
nevoie să consulte o hartă sau un ghid pentru a 
propune o locaţie. 

Urmau să mănânce la Kostoyiannis, un 
restaurant la modă pe Zaimi, chiar în spatele 
muzeului arheologic. Deborah ajunse intenţionat 
mai devreme acolo, trecu prin fața localului de 
câteva ori, urmări intrarea printr-o fereastră de 
magazin, de cealaltă parte a străzii, şi în cele din 
urmă intră cu zece minute înainte de ora fixată. Era 
nervoasă, iar faptul că restaurantul părea să fie 
ocupat aproape exclusiv de greci îi sporea 
nervozitatea, ca şi cum grupurile de turişti străini 
cu care se obişnuise în Plaka i-ar fi furnizat un soi 
de plasă de siguranţă, un sentiment al familiarităţii. 

Marcus ajunse la fix, îmbrăcat elegant cu un 
costum în culori deschise. Discută într-o greacă 
fluentă ceva cu chelnerul-şef, apoi se aşeză la locul 
lui. Deborah se forță să schiţeze un zâmbet. 

— Mă bucur că ai sunat, rosti el. Avem multe 
de discutat. 

La telefon, Deborah îi spusese că în 
continuare nu, are încredere în el şi că, de fapt, 
continuă să-l bănuiască de omorârea lui Richard, 
dar el îi respinsese imediat bănuielile, socotindu-le 
doar nişte copilării. Adevărul era că Deborah nu 
mai ştia ce să creadă, dar ceva îi spunea că 
povestea stranie despre regi morți demult a acestui 
individ, încă şi mai straniu, avea mai mult sens 
decât era ea dispusă să admită. În plus, reprezenta 
singurul motiv logic al dorinţei lui evidente de a 
discuta cu ea. 

— Aici au nişte mezedhes excelente, rosti el. 

Deborah dădu din cap, ca şi cum ar fi ştiut ce 
însemna asta, şi studie meniul, tipărit bineînţeles în 

greacă. Parcurse lista cu privirea, descifrând 
literele cât putu mai bine, după care, reuşind să 
descopere doar patru feluri pe care le recunoștea, 
se declară învinsă şi intră în defensivă. 

— Vrei să comand eu pentru tine? întrebă el, 
dându-și seama de frustrarea ei. 

— Nu, mulţumesc, replică ea, dorindu-și în 
secret ca el s-o fi făcut. 

— Ar trebui să încerci tocănița de iepure, 
propuse el. Este o specialitate a casei. 

Deborah se opri, gândindu-se la o replică, 
apoi renunţă: 

— Bine. Comandă asta pentru mine. Şi... 

— Mezedhes? 

— Corect. Câteva d'astea. 

Marcus comandă în greacă, selectă o sticlă de 
retsina mai puţin marcată de gustul de răşină decât 
celelalte soiuri, apoi îşi puse pipa pe masă şi se 
uită la însoţitoarea lui. 

— Deja am declarat că nu avem încredere 
unul în celălalt, aşa că poate ar trebui să sărim 
peste curtoazii şi să, ăă... trecem la subiect, cum 
spuneţi voi, americanii? 

— Ar fi foarte bine, acceptă ea, punându-și 
paharul jos şi uitându-se la el. Să presupunem că 
ne interesează pe amândoi aceleaşi lucruri: 
asasinul lui Richard şi comoara deținută de el, 
inclusiv... înghiţi în sec, urând să spună asta cu 
glas tare... cadavrul unui rege micenian. 

— Agamemnon, o corectă Marcus. 

— Cine o fi. 

— Atunci eu pot adăuga un „cine o fi” la 
căutarea asasinului lui Richard? replică el. Nu am 
fost eu, cred că nu ai fost nici tu, iar din punctul 
meu de vedere chestiunea se încheie aici. Nu l-am 
cunoscut pe Richard şi presupun că există 
autorități care îl vor depista şi îl vor prinde pe 
asasin. 

— Poate, răspunse Deborah. 

Marcus ridică din sprâncene, dar aşteptă ca 
ospătarul să le servească mâncarea înainte de a 
continua. 

— Cum adică? 

Nu de aici ar fi vrut ea să înceapă, dar părea 
important. Nu era sigură cât putea să se bizuie pe 
el, dar chestia asta nu-i putea face rău şi, 
acordându-i o dovadă de încredere din partea ei, se 
aştepta la reciprocitate din partea lui. 

— Doi detectivi anchetează crima, un ofiţer 
pe nume Keene şi un altul pe nume Cerniga, zise 
ea. Doar că Cerniga nu este polițist. 

Îi relată ceea ce auzise şi chipul lui Marcus se 
înnegură. 

— E rândul tău, zise ea, răscolind prin 
tocăniţă. 

Aşa cum spusese el, era o mâncare excelentă. 

— Foarte bine, acceptă Marcus. O să încep 
prin a-ţi spune că Atlanta Constitution Journal a 
dezvăluit că Richard a fost înjunghiat, dar nu a 
spus nimic despre răni. Cred că acele răni au fost 
provocate de o lamă ciudat de lungă, cu un mâner 
care se curba în jos pe ambele părți. Am dreptate? 

Deborah îşi aminti trupul însângerat, rănile 
care se căscau în corpul palid al lui Richard, astfel 
ca sângele să se strângă sub el. Îşi aminti ciudata 
armă din poză, cu svastica pe mâner, şi simţi 
nevoia de a se scutura ca de un fior. 

— De unde ştii asta, dacă nu tu l-ai ucis? 
întrebă ea. 

— Richard nu a fost primul care a murit aşa, 
explică el. Acum zece ani, într-un sat francez de pe 
coasta bretonă, un alt domn în vârstă a murit din 
pricina unor răni identice. 

— Acum zece ani? se miră ea. În Franţa? Eşti 
convins că există o legătură? 

— Oh, da, sunt convins de asta. De fapt, ştiu 
şi care este această legătură. 

Deborah aşteptă ca el să înghită, apoi să ia o 
gură de vin. 

— Domnul în cauză era un potenţial 
cumpărător al anticului cadavru regal care a ajuns 
în America, în colecţia lui Richard. Acesta urmărea 
trofeul de foarte multă vreme. 

— Crezi că Richard a avut ceva de-a face cu 
această moarte? 

— Nu. De fapt, cred că oamenii care l-au ucis 
pe acel bătrân l-au omorât şi pe Richard. Şi ei îşi 
doreau cadavrul lui Agamemnon şi erau gata să nu 
se lase împiedicaţi de nimic ca să pună mâna pe el. 
În Franţa, prada le-a scăpat printre degete şi au 
avut nevoie de ani întregi ca să dea iarăşi de urma 
ei. Cred că oricine a efectuat vânzarea s-a dat la 
fund după crima din Franţa, dar asasinii au rămas 
în aşteptare, până ce obiectul a reapărut pe piaţă 
ceva mai devreme în cursul acestui an. Au 
interceptat tranzacţia, iar restul îl cunoşti. 

Deborah clătină din cap. 

— Richard nu era ocupat doar de acel 
cadavru în noaptea în care a murit, rosti ea. Acea 
încăpere ascunsă era plină cu obiecte de ceva 
vreme. Cred că avea cadavrul de luni, poate chiar 
de ani buni. 

— Dar dacă nu cumpăra în noaptea în care a 
fost ucis, atunci?... 

— Poate că el era vânzătorul, sugeră 
Deborah. 

Marcus dădu din cap, întâi mai încet, apoi 
mai repede, îşi puse pipa în gură şi se apucă să-i 
molfăie capătul. 

— Da, rosti el. Probabil că a intrat în posesia 
lui de când a părăsit Franţa, cu zece ani în urmă. 
Richard se decide să vândă obiectul. Îl anunţă pe 
piaţa neagră şi asasinii reîncep vânătoarea. 

— Cu atâţia ani mai târziu? se miră Deborah. 
Cine ar fi pregătit să ucidă — cel puţin de două ori 
— ŞI să aştepte atâta vreme ca să pună mâna pe un 
astfel de obiect? De ce acest obiect înseamnă atât 
de mult pentru e1? 

— Este cea mai remarcabilă descoperire 
istorică făcută vreodată, explică el simplu, cu un 
soi de vehemențţă în glas. 

— Cred că sunt oameni care ar contrazice o 
asemenea afirmație, ripostă ea. 

— Colecţionarii sunt o specie aparte, zise 
Marcus. Dorinţele lor se învecinează cu obsesia. 
Iar pentru un astfel de trofeu încărcat de istorie, ca 
şi de valoare pe piaţă, ceva atât de plin de legendă 
şi de putere... unii ar face absolut orice ca să pună 
mâna pe aşa ceva. 

Deborah îl credea, iar expresia din ochii lui o 
tulbura. 

— De unde ai aflat despre el? întrebă ea. 

— Îmi ţin urechile ciulite de ceva vreme, 
răspunse el, schiţând un zâmbet. Cadavrul, 
bunurile din mormânt şi celelalte artefacte 
miceniene îmi erau cunoscute de ceva timp. Mai 
ştiam că au dispărut în vreme ce erau transportate 
alături de alte artefacte mai puţin interesante sau 
valoroase. Unul dintre acestea era însă destul de 
aparte, poate chiar unic. Cu câteva luni în urmă, 
acest obiect a reapărut într-un loc complet 
nepotrivit. Ştii unde e? 

Zâmbi din nou, dar cu un surâs rece, fără 
bucurie în el. 

— De unde să ştiu eu unde e? protestă 
Deborah, iritată de tonul lui de superioritate. Nici 
măcar nu ştiu ce este. 

Marcus îşi lăsă pipa jos, se aplecă peste masă 
şi îi apucă mâinile. Avea degete puternice şi reci. 
Deborah vru să se smulgă, dar Marcus o ţinea 
strâns şi se aplecă şi mai mult peste masă către ea, 
cu un chip brusc cuprins de patimă şi cu buzele 
răsfrânte peste dinţi. 

— Era o proră de navă spaniolă din epoca 
Renaşterii timpurii, pe jumătate femeie, pe 
jumătate şarpe. Ţi se pare cunoscută, Miss Miller? 

Capitolul 31 


Deborah încercă să-şi amintească bucuria lui 
Richard la dezvelirea acelei femei-balaur groteşti. 
Totul se întâmplase cu două-trei luni în urmă, nu 
mai mult. Venise într-o dimineaţă la slujbă şi 
dăduse peste acea splendoare hidoasă. Rămăsese 
acolo pentru prima dintre recentele acţiuni de 
strângere a fondurilor. Poza acelei prore apăruse în 
Ziar... 

— Da, rosti Marcus, observând cum treptat 
Deborah înţelege. Habar n-am de cât timp îl avea 
Richard sau de ce a ales să dezvăluie acea proră 
tocmai atunci, dar imediat ce am văzut-o mi-am 
dat seama ce e şi ce ascunsese în pântecele ei. lar 
dacă eu ştiam, sunt destul de sigur că au ştiut şi alți 
oameni. 

— Poate că asta a şi fost ideea, zise Deborah. 
Dacă Richard spera să vândă cadavrul şi comorile 
funerare, poate că expunerea acelei prore a 
însemnat un soi de anunţ că deţinea într-adevăr 
ceea ce pretindea că deţine. 

Deborah se uită la mâncare. Apetitul îi 
dispăruse brusc. 

— Ce s-a întâmplat? se interesă Marcus. 

— NIMIC, minți ea. 

— Te întrebi de ce nu ţi-a povestit niciodată 
despre asta, zise el. De ce nu a dăruit niciodată 
ceea ce avea muzeului. 

— Da, recunoscu ea. 

— Nu ştiu, replică el, cu blândețe. Şi 
presupun că nu vom şti niciodată. 

— Ciudat, nu-i aşa? zise ea. Lucrezi ani de 
zile pentru cineva şi crezi că ştii cine e, ce vrea 
acea persoană de la viaţă, şi apoi... 

Ridică din umeri, stânjenită de confesiunea şi 
de starea ei de spirit. 

— Măcar dacă am fi aflat ce alte legături 
existau între acea proră de corabie şi Agamemnon, 
zise Marcus. 

— Ar fi ceva, rosti Deborah, concentrându-se. 
Spuneai că ai avut impresia că Richard s-a întâlnit 
cu doi oameni de afaceri greci. La petrecerea din 
noaptea când a fost ucis au fost doi greci. Nu erau 
trecuți pe lista oaspeţilor şi eu una nu i-am văzut. 
Se pare că au petrecut ceva timp cu el, dar... 

În minte îi veni o idee. Probabil că era vorba 
de o speranţă disperată, dar avea o oarecare logică, 
o logică implicând imaginea lui Richard aşa cum îl 
cunoscuse ea. 

— Richard era obsedat, zise ea, de legenda 
greacă a războiului troian. Dar el era şi un om 
principial. Dacă a cumpărat întreaga colecţie cu 
ceva timp în urmă? A cheltuit ani de zile 
cercetând-o pe îndelete, încercând să descopere 
dacă este autentică sau nu şi intenționând să o 
transforme în parte din colecția muzeului. Numai 
că, merse Deborah mai departe cu raționamentul, 
vorbind tot mai repede pe măsură ce ideea i se 
dezvolta în minte, o parte din el credea că 
Agamemnon — deoarece Richard chiar credea că 
acel cadavru uman pe care îl deţinea era al lui 
Agamemnon — nu ar fi trebuit să fie în Statele 
Unite. Trupul aparţine Greciei. Richard se asemăna 
cu Schliemann în pasiunea lui de a dovedi că 
Homer avea dreptate, dar se deosebea total de 
acesta când era vorba de etica proprietăţii. Probabil 
că a fost abordat sau chiar el a contactat vreo 
organizaţie grecească de antichităţi, sau poate chiar 
guvernul grec. Le-a spus ce deţine şi a prezentat 
prora de corabie lumii întregi ca să se ştie că el 
spune adevărul. Poate că a ajuns la o înţelegere: 
corpul lui Agamemnon se întoarce în Grecia, el 
rămâne cu restul colecţiei şi o expune în muzeu. În 
fine, reprezentanţii organizaţiei greceşti vin să 
vadă exponatul. Ceva merge prost. Fie nu sunt ei 
oamenii pe care îi aştepta el, fie... 

Rămase fără cuvinte şi se opri, brusc 
dezumflată. Totul era doar o speculație şi nu 
ajungea nicăieri aşa. 

Marcus nu era de aceeaşi părere. Lumina din 
ochii ei se transferă în ochii lui. 

— Dacă ai dreptate, rosti el, o să încerce să 
aducă obiectul înapoi în Grecia. Nu vor risca să-l 
transporte pe calea aerului, aşa că vor apela la un 
vapor. 

— Aşa cum a procedat şi Schliemann, zise ea. 

— Trebuie să mergem în Corint, anunţă 
Marcus, lăsându-și jos cuțitul şi furculiţa, ca şi 
cum ar fi intenţionat să plece chiar atunci. 

— În Corint? De ce? 

— Ai la tine un ghid sau ceva asemănător? 
întrebă el. Poate o hartă? 

Deborah scoase ghidul ei turistic şi dădu 
paginile până la harta Greciei şi a regiunilor 
înconjurătoare. 

— Uite, spuse el, arătând spre hartă. Atena 
este aici. Orice transport naval din Statele Unite va 
ajunge în cele din urmă în Pireu, dar Pireu este un 
port prea mare pentru contrabandă şi ca să se 
ajungă în el este nevoie ca navele să treacă prin 
Mediterana, pe lângă Italia, şi apoi să înconjoare 
Peloponesul şi să treacă prin Ciclade. Se poate însă 
economisi o groază de timp şi de neajunsuri 
venind direct prin Golful Corint şi apoi prin canal. 
Orice marfă dubioasă poate fi descărcată prin 
Corint, după care poate fi adusă pe cale rutieră 
până în Pireu. Dacă nu din alt motiv, utilizarea 
canalului economiseşte trei-patru sute de kilometri 
de navigaţie în ape deschise. 

— Dacă mergem în Corint, continuă el, 
putem afla ce nave sunt programate să ajungă din 
Statele Unite. Trecerea prin canal nu este o treabă 
uşoară şi trebuie planificată în avans. Am putea 
urmări marfa imediat ce ajunge. Am putea chiar să 
o interceptăm. 

— Cu siguranţă chestia asta nu va dura 
săptămâni întregi, zise Deborah. 

— Atunci vom fi gata. 

— Presupun că putem alerta autoritățile 
înainte de sosirea ei. 

— Din câte ştim noi, tocmai autoritățile aduc 
marfa aici. 

Deborah clătină din cap. 

— Nu cred că guvernul grec ar recurge la 
crimă şi jaf pentru a recupera o comoară naţională. 

— Nu crezi? se miră el. Grecii au un 
sentiment extrem de profund al moştenirii lor. Nici 
nu este surprinzător, dat fiind modul în care fiecare 
putere colonială din regiune i-a jefuit în decursul 
secolelor. 

— Incluzându-i aici şi pe britanici, îi reaminti 
Deborah. Fresca de pe Parthenon reprezenta 
bijuteria de pe Acropole până ce lordul Elgin a dat- 
o Jos şi a dus-o la Londra. 

Fresca făcea acum parte din colecţia de la 
British Museum şi nimic nu părea să indice că va 
fi înapoiată Atenei, în ciuda cererilor continue din 
partea grecilor. Lordul Elgin pretinsese că dacă 
lăsa fresca acolo unde se găsea ar fi fost distrusă 
de turci. Poate că avusese dreptate. Acum însă 
britanicii trăgeau cu dinţii de bucățile de marmură 
— uneori având în sprijinul lor imposibilitatea 
adăpostirii lor corespunzătoare în muzeele greceşti 
— prin invocarea în nouăzeci la sută din cazuri a 
dreptului de posesiune. 

— Mulţumesc pentru lecţia de etică culturală, 
rosti Marcus. Şi-acum, ne putem întoarce la 
subiect, te rog? 

Deborah zâmbi, surprinsă să constate că 
simţea o oarecare căldură faţă de el. 

— Ştii, rosti ea, încă nu mi-ai spus cum te-ai 
amestecat în afacerea asta. Da, eşti colecţionar de 
artă şi istoric, da, pari la fel de obsedat de Micene 
şi de legendele locului ca şi Richard, dar de unde 
al aflat despre cadavru sau, şi mai important, de 

faptul că era transportat cu hidoşenia aia spaniolă 
din secolul XVI-lea? 

Deborah continua să zâmbească şi rostise 
vorbele pe un ton blând, aşa că fu surprinsă să-i 
vadă fața că se întristează, iar privirea că i se 
îndepărtează. 

— Bătrânul domn ucis în Franţa mi-a povestit 
totul, explică el. Intrase cu decenii înainte în 
contact cu un traficant fără scrupule, dar nu reuşise 
niciodată să vadă acel cadavru cu ochiu lui. 

— Şi cum de a ajuns el să-ți povestească toate 
astea? 

Marcus oftă. 

— Era tatăl meu, zise el. 

Capitolul 32 


Deborah se duse la cafeneaua Internet de la 
subsol imediat ce aceasta se deschise. Tânărul cu 
faţa ca o lună părea mulţumit să o vadă din nou, 
poate chiar flatat. Deborah evită cu grijă să intre în 
conversaţie cu el şi refuză cafeaua cu politeţe: în 
ochii lui citea o expresie pe care nu avea niciun 
chef să o încurajeze sau să o exploateze. Tânărul 
păru un pic dezamăgit, dar nu-i mai încălcă dreptul 
la intimitate. 

În cutia ei poştală o aşteptau două mesaje. 
Unul era un mesaj automat de bun-venit din partea 
serviciului de e-mail, celălalt era de la Calvin. Un 
mesaj cumplit de scurt. 

„Computerele blocate”, scria în mesaj. „Au 
aflat unde eşti. Şi mie mi-e dor de tine.” 

Niciun fel de fişier ataşat. 

Deborah scoase un lung oftat şi se întrebă 
dacă era cazul să răspundă. Habar n-avea ce să-i 
spună sau ce motiv să-i dea. În definitiv, abia îl 
cunoscuse pe individ. Dar Richard avusese 
încredere în el şi asta trebuia să însemne ceva. lar 
ca să fie mai exactă, era o dovadă de prudenţă din 
partea ei să anunţe pe cineva că avea intenţia să se 
ducă până în Corint cu un bărbat despre care până 
de curând crezuse că îl omorâse pe Richard. 

Privirea îi căzu pe ultima parte a mesajului: 
„ŞI mie mi-e dor de tine.” Simţi un fior de plăcere 
ilogică, pe care îl goni cât putu de repede. 

„Nu te comporta ca o adolescentă tâmpită.” 

Inspiră adânc şi tastă o frază înainte de a se 
răzgândi. „Plec în Corint cu Marcus. Vremea este 
încântătoare. Mi-aş fi dorit să fu aici.” 

Îşi spuse că ar fi trebuit să sune a glumă, a 
încercare de a uşura ciudăţenia situaţiei. Imediat ce 
trimise mesajul se înjură singură din pricina 
tonului găunos folosit. 

„În fine”, îşi spuse ea, „acum e prea târziu.” 
Dacă din întâmplare Calvin credea că ei i se 
aprinseseră călcâiele după el, atunci Deborah nu 
putea face nimic în privinţa asta de la o asemenea 
distanţă, iar mesajul n-avea cum să-i cauzeze 
neplăceri. Poate că ar fi fost mai puţin probabil ca 
el să informeze poliţia despre locul exact unde se 
afla ea. Ce gând deprimant de egoist. Şi plin de 
falsitate. Deborah nu flirta cu el (chiar dacă de o 
manieră mai degrabă jalnică şi adolescentină) doar 
ca să-l ţină de partea ei. O făcea deoarece o parte 
din ea voia asta, deoarece îi plăceau felul în care 
zâmbea el şi modul în care îşi întindea picioarele 
atunci când se aşeza... 

„Mâi bine să îţi vezi de treburile tale.” 

„În definitiv, Deborah nu făcea amor. Nu se 
îmbârliga cu cineva (orice ar mai fi însemnat şi 
acest cuvânt odios) şi în mod sigur nu făcea 
dragoste.” 

„În plus, nu ai încredere în bărbaţi.” 

Nici măcar în cei drăguţi? 

„Mai ales în cei drăguţi.” 

Oricum, probabil că el ar fi fugit imediat ce ar 
fi prins de veste de vreun interes din partea ei 
pentru persoana lui. Probabil că acest Calvin 
Bowers avea de ales din plin dintre avocatele şi 
femeile de afaceri mult mai flexibile şi în general 
mai nubile din întreaga Atlantă. O relaţie la 
distanță (odios cuvânt) cu o fugară cu picioarele ca 
nişte bețe probabil că nu se găsea pe lista lui de 
priorități. 

Stând acolo şi holbându-se în gol la ecranul 
computerului, Deborah zări un nou mesaj. Pentru o 
secundă crezu că el îi răspunde la ultimul mesaj şi 
inima începu să-i bată cu putere când simţi un soi 
de umilință pândind-o pe acea cale electronică de 
comunicare. Numai că mesajul provenea de la o 
adresă pe care ea nu o mai văzuse niciodată până 
atunci, formată din numere şi caractere alfabetice 
aleatorii. Încruntându-se, deschise mesajul. 


178 


Conţinea doar câteva cuvinte, niciunul dintre 
ele indicând în vreun fel identitatea emiţătorului. 
„Vino acasă acum. Viaţa ta e în pericol.” 

Capitolul 33 


Cum să fie ea în pericol mai mare acolo decât 
fusese în Atlanta? Nu avea sens. Dacă se gândea 
mai bine, poate că mesajul nici măcar nu-i era 
destinat ei. Nimeni altcineva nu-i cunoştea adresa 
de e-mail în afara lui Calvin, şi era improbabil ca 
acesta să o fi dat şi altcuiva. 

„Vino acasă acum. Viaţa ta în pericol.” 

Probabil că era o glumă de hacker trimisă ei 
şi altui milion de adrese la întâmplare — chiar dacă 
nu părea prea amuzantă, chiar şi după standardele 
hackerilor, şi totuşi... De-asta mesajul era atât de 
nespecific în formulare: încerca să fie relevant 
pentru oricine îl primea. Probabil că unii dădeau 
chiar acum buzna pe uşă ca să se întoarcă acasă cât 
mai iute. Sau mai degrabă aceiaşi oameni râdeau 
acum din inimă văzând mesajul, aşa cum o 
făcuseră când primiseră acele cereri de numere de 
cont bancar care ar fi trebuit să conducă la 
transferuri de milioane de dolari din Africa. Pentru 
Deborah totul suna însă mai real din pricină că se 
afla departe şi ştia că nimeni nu plecase de acasă 
(fugise) din pricina unei crime... Dacă exista 
vreun pericol pentru ea, acesta se găsea în Atlanta, 
nu în locul unde se afla acum. 

„Bineînţeles, cu excepţia cazului în care 
ucigaşul ţi-a luat urma din Atlanta în Grecia...” 

Nonsens. 

Ajunsă înapoi la hotel, găsi un mesaj telefonic 
de la Marcus. Momentul ales era tare nefericit. 
Deborah se obişnuise cu ideea că Marcus era un 
aliat, ba chiar un prieten. Mesajul criptic de pe 
computer, oricât de probabil ar fi fost să fie trimis 
de vreun adolescent fără nume, talentat în scrierea 
de cod software, deranjase puţin acea convingere, 
sau cel puţin o clătinase suficient de la locul ei. În 

timp, convingerea avea să-i revină, dar acum 
simţea că nu prea avea chef să discute cu Marcus. 

— Deborah, rosti el, cu o voce marcată de 
urgenţă, unde naiba eşti? Am vorbit cu operatorul 
de transport din Pireu. O singură navă cu 
containere va trece prin Canalul Corint în 
următoarea lună. Trebuia să ajungă în trei 
săptămâni, dar se pare că vasul a fost întârziat în 
New Orleans. Plec în Corint ca să văd dacă pot 
afla motivul întârzierii. Sună-mă. 

Corintul se găsea la o aruncătură de băț de 
Micene. Deborah ştia că în cele din urmă avea să 
ajungă şi acolo. 

Îşi făcu o rezervare undeva în zona preţurilor 
medii în Corint prin intermediul recepţionerului, 
împachetă, apoi îl sună pe Marcus, sperând ca el 
deja să fi plecat. Era plecat, dar la el nu exista 
sistem de primire automată a mesajelor. Se gândi 
că ar fi fost mai bine să lase un mesaj la recepţie, 
dar n-avea de gând să aştepte întoarcerea lui. 
Trebuia să întreprindă ceva. 

— Da, rosti ea. Spuneţi-i că e vorba de 
Deborah şi că stau la Ephira în Corint. Ne putem 
întâlni acolo. 

Mai avea de făcut un lucru înainte de a pleca. 

— Vreau să efectuez un apel internaţional, 
dar nu cunosc numărul, îi spuse ea recepţionerului. 
Credeţi că mă puteţi ajuta dacă vă dau numele? 

— Cu siguranţă, răspunse omul. Putem 
încerca. Dar s-ar putea să fie scump. 

— Nicio problemă. 

— Ce ţară? 

— Rusia, răspunse ea. Moscova. Numele 
persoanei este Alexandra Voloşinov. 

Omul nu arătă prin nimic că ar fi fost surprins 
de cererea ei. 

Efectuă trei apeluri, mâzgălind între timp 
nişte numere şi vorbind în greacă. La ultimul apel 
trecu pe engleză şi îi dădu telefonul lui Deborah. 
La celălalt capăt al firului se auzi o voce de 

femeie, cu un accent pe care Deborah îl socoti cât 
se poate de rusesc. 

— În Moscova locuiesc trei Alexandra 
Voloşinov. Vreţi toate cele trei numere? 

Deborah le notă, închise şi formă primul 
număr din listă. 

Bărbatul care răspunse nu vorbea engleză şi 
deveni tot mai iritat pe măsură ce Deborah repeta 
cererea ei. Când îi închise brusc, recepţionerul 
zâmbi sardonic şi sublinie al doilea număr. 

— Da, rosti o voce de femeie. 

— Îmi cer scuze, rosti Deborah, vorbind 
extrem de rar, urând faptul că nu ştia o boabă de 
rusă şi resimţind un sentiment brusc de inutilitate 
şi tâmpenie. Încerc să dau de Alexandra Voloşinov, 
dar nu vorbesc rusa. Sunt americancă. Sun în 
privinţa... 

— Tatălui meu, răspunse femeia, cu voce 
neutră. Știu deja. 

— Îmi pare extrem de rău pentru pierderea 
suferită, zise Deborah, cu sinceritate şi ştiind cât 
de banal suna. 

— Au apărut ceva veşti? întrebă femeia. 

Nu părea prea plină de speranţe şi nici măcar 
de curiozitate. 

— Nu chiar, zise Deborah, simțindu-se ca o 
trădătoare. Vroiam să vă pun câteva întrebări. 

Femeia nu răspunse, aşa că Deborah 
continuă: 

— Cunoaşteţi o persoană sau un loc legat de 
tatăl dumneavoastră care să înceapă cu literele 
MAGD? 

Femeia nu ezită nicio secundă. 

— Magdeburg, răspunse ea. În Germania. A 
locuit acolo o vreme. 

— Bine, rosti Deborah, încurajată. 

„Llarăşi Germania?” 

— Tatăl dumneavoastră a lucrat pentru 
Ministerul de Interne, zise ea, trăgând de timp. Nu 
prea ştia ce mai vroia să afle. MVD? 

De această dată urmă o pauză. Când femeia 
răspunse, o făcu pe un ton de iritare. 

— Da. Cu mulţi ani în urmă. 

— Ce a făcut acolo? 

— Ce a făcut? repetă femeia, nedumerită. 

— Cu ce se ocupa. 

— Habar n-am. 

Deborah se încruntă, brusc convinsă că era 
trasă pe sfoară. 

— Îmi cer scuze, nu pricep, rosti ea, 
încercând să pară politicoasă. 

— MVD, repetă femeia. A lucrat acolo. 

Deborah schimbă tactica. 

— Ce este MVD? 

— Nu mai există, răspunse interlocutoarea. 
Urmă o nouă pauză lungă, apoi ea adăugă, în 
aparenţă cu mari ezitări: Iniţial a fost denumit 
NKVD. 

— NKVD? repetă Deborah. 

Dacă până atunci recepţionerul ascultase 
convorbirea cu un uşor amuzament, acum se 
îndreptă brusc auzind cuvântul. Ochii i se făcură 
dintr-odată mari şi în ei apăru o uşoară expresie de 
panică. Pentru o clipă, Deborah avu impresia că 
omul avea să se dea cu un pas înapoi. Se miră în 
semn de „ce s-a întâmplat?” în direcția lui, dar el 
continuă să se uite cu ochii mari. Lejeritatea lui în 
gesturi dispăruse. Părea de-a dreptul speriat. 

— Îmi cer scuze, rosti Deborah la telefon. Nu 
ştiu ce înseamnă asta. 

— Nu vreau să discut despre astfel de lucruri, 
nu la telefon, zise femeia. 

— Vă rog, insistă Deborah. Ce erau MVD şi 
NKVD? 

— Un soi de poliție, zise femeia, iar Deborah 
sesiză că acest răspuns inadecvat ceruse un mare 
efort din partea ei. Dar secretă. Urmăreau, în locuri 
străine şi acasă. 

— Ca nişte spioni? încercă Deborah, 
continuând să se uite la recepționerul încremenit 

cu un sentiment crescând de nelinişte învecinată cu 
panica. 

„Cum pot genera câteva litere o asemenea 
groază?” 

— NKVD a devenit MVD, zise femeia, 
alegându-şi cuvintele cu grijă, cu un soi de groază 
clară în voce. MVD a devenit KGB. 

Acum literele aveau sens şi pentru Deborah. 

Autobuzul de la terminalul 100 din Kiffisou, 
cu ferestrele sale de culoare închisă, dispunea, din 
fericire, de aer condiționat şi nu era o chestie 
oribilă pe jumătate plină de capre şi găini, de care 
Deborah se temuse, de o manieră mai degrabă 
condescendentă. Cu toate acestea, era totuşi în 
esență un mijloc de transport folosit de localnici, 
în care Deborah nu detectă nici picior de străin. 

Avură nevoie de patruzeci de minute ca să 
iasă din oraş, dar după aceea peisajul se schimbă 
dramatic, transformându-se în dealuri nisipoase 
pline de măslini pe dreapta, în timp ce pe stânga 
marea sclipea pe măsură ce se deplasau din Attica 
spre Pelopones, locul cu cea mai mare densitate de 
situri arheologice din Antichitate din Grecia: 
Corint, Micene,  Tirintul Epocii Bronzului, 
Epidaurus cu teatrul său fără egal şi Argos, după 
care era denumită regiunea, Argolida. 

Autobuzul opri scurt la Elefsina, dând timp 
pasagerilor să-şi cumpere ceva de mâncare şi de 
băut la prețuri usturătoare. Deborah folosi ocazia 
ca să-şi întindă picioarele şi să inspire profund 
aerul curat din afara Atenei. Merseră mai departe 
şi în cele din urmă trecură peste canal, traversând 
istmul pe un pod înalt care permise doar o foarte 
scurtă privelişte a crestelor până la canalul săpat în 
stâncă, pe care barje masive se mişcau ca nişte 
bărci de jucărie la sute de metri sub ei. Călătoria se 
încheie pe o altă stradă Ermou (Deborah botezase 
acel nume cu porecla Emu, ca pe struţul australian, 
aşa că indicatorul cu denumirea străzii o făcea să 
zâmbească de fiecare dată când îl vedea), la mică 
distanţă de mers pe jos de hotelul unde îşi făcuse 
rezervarea. 

Ephira era situat pe Ethnikis Andistasis, o 
stradă aglomerată aflată la mică depărtare de malul 

mării. Hotelul era mic, curat şi luminos, mai mult 
un centru pentru călătorii cu afaceri decât pentru 
turişti. Anticul oraş Corint nu avea nimic din 
magnetismul unor aşezări ca Delphi, Epidaurus 
sau Micene pentru cei mai mulți turişti, deja sătui 
de vestigiile spectaculoase ale Atenei antice. 
Deborah pătrunse în hotel prin uşi glisante de 
sticlă şi aşteptă până ce bărbatul despre care credea 
că este proprietarul se smulse de la un joc de table 
şi de la ceea ce părea o cafea nefiresc de neagră 
într-un pahar. Rivalul lui, un bărbat mai tânăr în 
cămaşă cu mâneci scurte, se uită direct la ea din 
spatele unui palmier în ghiveci. 

Individul mai în vârstă îi ehberă lui Deborah 
un card de acces electronic şi apoi pescui o foaie 
de hârtie dintr-o cutie cubică. 

— Miss Miller? întrebă el, venficând datele 
pe care le avea. Asta a venit pentru dumneavoastră. 

Biletul era marcat de un scris lunguieţ şi 
lăbărţat, aparținând probabil lui Marcus. Pe el se 
putea citi: „Te întâlneşti cu mine la Acrocorint 
după-amiază la 17. Marcus.” 

Deborah se încruntă. Nu-i plăcea să 1 se spună 
ce să facă. Şi totuşi, asta o scutea de plictiseala 
aşteptăru telefonului lui. 

Dormi o oră, apoi ieşi pe stradă, mâncă o 
plăcintă fierbinte cu spanac de la o patiserie şi se 
plimbă pe malul pietros al mării. Pe plaja 
aglomerată erau numai greci. Deborah privi peste 
apa albastră şi urmări parada tancurilor petroliere 
şi a mineralierelor, care trecuseră, aşa cum 
presupunea ea, prin canal. Cu puţin înainte de ora 
16, luă un taxi şi îi ceru şoferului să meargă spre 
Acrocorint. Ştia că avea să ajungă mai devreme, 
dar aşa ar fi avut timp să privească ruinele înainte 
de sosirea lui Marcus. 


Corintul antic (oraşul modern este denumit 


acum Korinthos) a fost un loc extrem de bogat în 
zilele Greciei clasice şi a devenit la fel, după o 

scurtă perioadă de eclipsă, şi sub domnia Romei. 
Era un loc perfect situat pentru a controla comerțul 
dintre Mările Iloniană şi Egee, servind efectiv ca 
poartă de acces între Mediterana Apuseană şi cea 
Răsăriteană. Fusese căminul unui important 
templu dedicat lui Apollo sub greci, iar sub 
domnia romană importanţa lui religioasă fusese 
dublată de o bogăţie fabuloasă, astfel că oraşul 
devenise sinonim cu luxul, excesele şi „păcatele 
cărnii”. Corintul adăpostea un altar roman dedicat 
lui Venus (pe care grecii o numeau Afrodita) şi 
care era deservit de o mie de prostituate sacre. 
Sfântul Pavel stătuse acolo mai bine de un an, iar 
oraşul adăpostise o importantă comunitate creştină 
timpurie, dar nou formata biserică se lupta să-şi 
menţină capul deasupra unor ape urbane hedoniste. 
Sfântul Pavel nu a reuşit să elimine cultura păgână 
din oraş, lăsând această sarcină unei perechi de 
cutremure devastatoare din secolul al VI-lea 
(mânia Domnului, fără îndoială), care au dus la 
abandonarea localităţii. 

Deborah se simţea emoţionată să vadă oraşul, 
nu în ciuda lipsei sale de mari monumente, ci 
tocmai din această pricină. Dincolo de unele ruine 
ale templului dedicat lui Apollo şi a unei porţiuni 
largi din forumul roman, oraşul era în mare parte 
nedezgropat şi crescut peste măsură pe orizontală, 
ceva ce făcea acel loc să pară ciudat de domestic şi 
de adevărat de o manieră în care minunile Atenei 
nu puteau fi. În America, Deborah era antropolog 
cultural în afară de arheolog, un cercetător al 
vechilor popoare mai degrabă decât al minunilor 
lor arhitectonice. Toată afacerea asta cu 
Schliemann şi aurul lui o deviase de la ceea ce în 
trecut îi atrăsese mereu interesul: oportunitatea de 
a întrezări ceva din viețile oamenilor obişnuiţi care 
populaseră istoria. În cărţile despre Troia şi 
Micene se trezise înţepenită în legende, în basme 
despre fapte eroice şi comori. Oricât ar fi atras 
privirea oamenilor — ceea ce oferea material 

diletantismului unora precum Richard şi Marcus, 
dacă şi aceştia se lăsaseră orbiţi de astfel de basme 
— astfel de lucruri intrau ultimele pe listele de 
priorităţi ale arheologilor serioşi. Chiar şi în Atena, 
eleganța ruinelor fusese copleşitoare, transformând 
trecutul în ceva îndepărtat, eroic şi supraestetizat, 
aşa cum nu erau viețile oamenilor obişnuiţi. Poate 
că în mediul mai umil şi între ruinele fostului oraş 
plin de viaţă şi prosper al Corintului, Deborah avea 
şansa de a prinde un ecou al paşilor de mult 
dispăruţi care umpleau viaţa de zi cu zi a oraşului. 

Taxiul străbătu un drum îndelungat de-a 
lungul şoselei Skoutela. La un moment dat încetini 
şi viră pe o stradă laterală plină de cafenele şi 
magazine pentru turişti, cu ferestrele împestriţate 
de reproduceri din ceramică şi statuete de ipsos. 
De-a lungul trotuarelor pe care se înghesuiau 
tonete cu cărți poştale stăteau aliniate autocare cu 
geamuri fumurii, cu motoarele pornite. În zidul din 
spatele lor, porţile lăsau să se vadă spaţiul mare şi 
alb al forumului, cu coloanele-i elaborat sculptate: 
erau coloane corintiene, după cum îşi amintea 
Deborah. Simplitatea coloanelor dorice şi eleganța 
celor ionice fuseseră înlocuite sub romani de mai 
ornamentatele coloane corintiene, cu capitelurile 
sculptate cu modele reproducând frunze de arbori. 
Deborah îşi întinse gâtul ca să vadă cât mai mult, 
dar taxiul se puse iarăşi în mişcare şi imaginea 
dispăru. 

Pentru o clipă crezuse că şoferul caută doar 
un loc mai bun de parcare, dar când maşina trecu 
de intrarea principală şi apucă pe o altă stradă 
îngustă fără să se oprească, Deborah îl bătu pe 
şofer pe umăr: 

— Mergem în oraşul vechi, da? 

— Acrocorint, rosti el. 

Deborah  presupusese că  Acrocorintul 
reprezenta partea cea mai înaltă a oraşului antic, 
poate ca o limbă de stâncă pe care se găsea templul 
lui Apollo. 

— Nu e înăuntru? se miră ea, zgâindu-se prin 
luneta maşinii la oraşul vechi în ruine, al cărui zid 
perimetral se îndepărta cu repeziciune pe măsură 
ce taxiul scăpa de traficul de turişti şi rămânea tot 
mai singur pe şosea. 

— Nu, rosti şoferul, aplecându-se pe fereastră 
şi arătând cu mâna. Acolo sus. 

Cocoţate la distanţă, pe un munte aproape 
vertical al cărui pisc se înălța la sute de metri 
deasupra lor, privind în jos spre oraşul antic şi spre 
ținutul înconjurător, abia vizibile la asemenea 
depărtare în soarele orbitor, se întrezăreau câteva 
turnuri şi ziduri părăginite. Şoferul se întoarse şi îi 
zâmbi, pe măsură ce maşina începu să urce. 

Deborah nu-i răspunse la zâmbet. Urcuşul 
părea destul de lung şi ea se îndoia profund că 
autocarele cu turişti urcau până acolo, chiar dacă 
ar fi putut să o facă. Şoseaua urca în zigzag într-o 
serie de serpentine strânse, iar panta părea 
imposibil de abruptă. Deborah nu-şi închipuia că 
va mai fi vreo altă fiinţă umană acolo sus, mai ales 
în bătaia soarelui fierbinte de după-amiază. Cutia 
de viteze a taxiului gemea, iar pentru o secundă 
motorul păru să moară definitiv, dar şoferul apăsă 
cu putere pedala şi maşina ţâşni înainte, urcând, 
încet şi inexorabil, către vârf. 

Le luă cam cincisprezece minute ca să 
termine urcuşul şi în tot acest timp nu trecură pe 
lângă alte vehicule. Sub ei se vedeau ferme şi 
livezile omniprezente de măslini, dar, pe măsură ce 
urcau, solul obişnuit dispăru treptat, fiind înlocuit 
de nisipuri şi din când în când de arbori piperniciți 
şi contorsionaţi, în special pini şi măslini. Era un 
ținut extrem de aspru, arid, expus şi dificil de atins, 
chiar şi cu tehnologia secolului XXI. În mod clar 
Deborah nu se îndrepta spre un oraş precum cel de 
Jos, ci spre o fortăreață. 

Când primele ruine apărură în raza vizuală, 
bănuiala ei se confirmă, deşi Deborah observă cu 
surprindere că nu era vorba de fortificaţii antice 

greceşti sau romane. Erau construcţii din cărămidă 
şi țiglă, poate bizantine, în orice caz din Evul 
Mediu. Unele păreau şi mai noi, poate rămăşiţe ale 
ocupației turce şi ale războiului. Era primul semn 
de acest gen al acelor ostilități din istorie şi 
Deborah se întrebă dacă nu cumva fervoarea 
naționalistă a grecilor decopertase restul. Spre 
deosebire de cei mai mulţi compatrioți ai săi, gata 
oricând de a-şi da cu părerea şi de a comenta 
despre cultura şi istoria naţiunii lor, şoferul acestui 
taxi nu spunea nimic. 

Ajunsă în vârf, maşina trase într-o parcare 
mare, plină de praf şi complet pustie, apoi se opri, 
cu toate că şoferul nu tăie contactul motorului. 
Deborah plăti cursa, renunțând la impulsul laş şi 
potenţial extrem de scump de a-i cere să o aştepte. 
Ajunsese destul de devreme faţă de ora întâlnirii şi 
era posibil să rămână aici o vreme. Gândul nu o 
încuraja deloc, dar Deborah se dădu Jos, reuşind să 
schiţeze un zâmbet şi să rostească un FEfharisto. 
Şoferul zâmbi cu toată gura, se uită de jur 
împrejurul vârfului de munte golaş şi bătut de 
soare şi ridică expresiv din umeri: „Ăsta e 
mormântul tău, turisto.” În vreme ce se îndepărta, 
scoase o mână pe geamul portierei şi o flutură în 
semn de rămas-bun, urmărind-o pe Deborah în 
oglinda retrovizoare până ce dispăru. 

Deborah se întoarse către poarta masivă cu 
arcada ei imensă şi merse încet, urcând rampa 
lungă de acces în fortăreață şi oprindu-se la umbră 
înainte de a trece prin căldura usturătoare a 
pasajelor mai joase. Avea doar o sticlă de apă cu 
ea, iar telefonul mobil nu funcţiona în afara 
Statelor Unite. Brusc se întrebă cum avea să 
coboare de acolo şi se rugă ca Marcus să vină cu o 
maşină. 

Deja îşi dădea seama că Acrocorintul nu era o 
fortăreață. Unele din clădirile parțial distruse 
arătau ca nişte capele, altele ca nişte moschei, 
probabil fiind construite unele peste celelalte de-a 

lungul secolelor, pe măsură ce acest formidabil 
punct de observaţie era cucerit şi recucerit în 
cadrul unei bătălii perpetue de câştigare a 
controlului asupra regiunii. Importanţa strategică a 
locului nu putea fi pusă la îndoială. Urcându-se pe 
unul dintre marile ziduri fortificate, cu locaşurile 
sale pentru tunuri şi muschete, Deborah putea 
vedea totul, nu doar oraşul antic cuibărit la poalele 
muntelui, ci întreg Golful Corintic. De pe zidurile 
mai înalte şi din turnuri ar fi fost în stare să vadă 
spre est peste Golful Saronic până la Atena. Îşi 
ridică privirea spre linia în urcare de fortificaţii, 
protejându-şi ochii de soare, şi începu să urce 
drumul care şerpuia printre ruine şi fortificaţii. Nu 
se vedea nimeni în jur, aerul era încărcat de 
sunetele scoase de greieri, iar vântul, care jos 
păruse doar o adiere, aici şuiera de-a dreptul, ca un 
curent care se căznea să îndepărteze valurile de 
căldură. 

Citadela, dacă asta era, era în bună parte 
concentrică, cu şiruri de apărări interioare şerpuind 
în jurul contururilor muntelui. Vârful nu era atât 
un vârf, ci mai degrabă o creastă pe care se înălța 
un turn pătrat, aproape ca un post de veghe, peste 
pereții de piatră şi hectarele de iarbă crescută 
sălbatic şi arsă de soare. Deborah se mişca deja cu 
greutate, conştientă de transpirația de pe umeri şi 
față, simțind greutatea pantofilor ca pe nişte bile 
de plumb. Era mult prea cald pentru o astfel de 
Zi... 

Se opri la jumătatea distanței, unde drumul 
ieşea într-o zonă deschisă cu un soi de podea de 
piatră pe jos, şi privi înapoi spre drumul pe care 
venise şi spre albastrul îndepărtat al mării. În acel 
moment, când ea îşi puse mâinile în şolduri şi 
inspiră cât putu de adânc, se auzi un pocnet ascuţit 
şi o ploaie mică de fragmente de piatră când 
primul glonţ se izbi de construcția de lângă ea. 

Capitolul 35 


Deborah sări din instinct, dar primul ei impuls 
nu fu acela de a se adăposti, ci de a ţipa de furie. 
Neobişnuită să se tragă în ea, Deborah presupuse 
că fusese vorba de vreo greşeală stupidă, ca şi cum 
vreun ţărănoi, sau ce aveau grecii în loc, ieşise la 
vânătoare de veveriţe sau ceva asemănător. lar ea 
se afla din întâmplare în zonă. Cel de-al doilea 
glonţ trecu pe lângă urechea ei şi se înfipse într-o 
placă de ceramică bizantină din zidul din spatele 
ei, care explodă în aşchii. 

„Ce naiba?...” 

O parte a ei continuă să creadă că e vorba de 
o greşeală chiar şi atunci când se lăsă jos pe solul 
pietros, când se rostogoli către o stivă neregulată 
de stânci care odinioară puteau să fi fost colţul 
unei clădiri şi când se auzi un al treilea glonţ care 
se înfipse în sol acolo unde stătuse ea cu câteva 
clipe înainte. 

Simţi cum o cuprind indignarea şi 
neîncrederea. 

„Nimeni nu mă împuşcă pe mine!” 

Urmă o pauză, ca un vid de tăcere în după- 
amiază. 

„Rămâi nemişcată. Ascultă. Respiră.” 

Aşteptă, simțind durerea în încheietura mâinii 
şi pe pielea antebraţului. Aterizase prost când se 
aruncase la pământ. Avea părul în ochi si sudoarea 
de pe trup atrăsese praful, astfel că întreg corpul i 
se lipea. Era o nebunie. Chiar dacă era luată ca 
țintă, trebuia să fie vreun nebun, nu? Un ţăcănit 
care trăgea în turişti. Alternativa — anume că 
Deborah Miller în mod aparte constituia ţinta — era 
prea neliniştitoare ca să se gândească la ea acum. 
Înlătură gândul şi îşi flexă încheietura. Probabil se 
luxase. 

„Unde e?” 

Era primul gând util care îi trecu prin minte. 
Privi înapoi înspre locul din care venise pe sub 
arcadă şi în sus pe rampă, căutând să zărească 
găurile produse de gloanţe ca să încerce să 
determine poziția trăgătorului. Se gândi că aşa se 
stăpânea o situaţie-limită, luptând pentru a gândi 
logic în valul de panică de care erai cuprins. Da: 
logică, deducție, motivaţie. La astfel de lucruri se 
pricepea. Aceste lucruri aveau să o ţină în viaţă... 

„Doamne: se va ajunge la aşa ceva?” 

Îşi zise că persoana trebuia să se afle undeva 
la înălțime. Era locul cel mai evident de unde ar fi 
avut un câmp eficient de tragere. Deborah se zgâi 
în sus, încercând să-şi dea seama ce zonă ar fi 
putut individul acoperi din turnul de pe creastă. 

Cel de-al patrulea glonţ se înfipse într-una din 
stâncile aflate la câțiva centimetri de capul ei şi se 
sparse în trei fragmente, dintre care unul o lovi 
drept în tâmplă. Deborah se prăbuşi, resimţind 
şocul impactului şi al durerii, şi se întrebă dacă 
fusese lovită chiar de glonţ. Îşi duse mâna la cap şi 
simţi umezeala groasă a propriului sânge. 

„Nu ţâşneşte. E doar o rană superficială.” 

Dar nu o resimțea ca pe o rană superficială. 
Pentru o secundă avu impresia că lumea se învârte 
cu ea. Contuzie? Minunat. 

Se forță să privească în jur, mişcându-se 
extrem de încet şi încercând să nu atragă tirul 
individului. Avea nevoie de o acoperire mai bună. 

Tirul individului. Presupunea că era un 
bărbat. Marcus? Cine mai ştia că se află aici? Doar 
dacă nu era un gest la întâmplare menit oricui se 
arăta pe acolo... 

Ar fi vrut să creadă asta, numai că avea 
impresia clară că acele gloanţe fuseseră marcate cu 
numele ei. Fraza aproape că o distra prin 
absurditatea ei, ca o replică dintr-un film pe care 
ea îl văzuse întâmplător, una din acele ecranizări 
gen Hitchcock precum Nord prin nord-vest sau 39 
de trepte. Rămase în praf, simțind soarele pe piele 

ŞI gândindu-se la toate aceste absurdităţi, ca şi cum 
s-ar fi văzut singură prin intermediul unui telescop 
sau, mai exact, ar fi văzut altă persoană, ale cărei 
gânduri le-ar fi putut auzi precum o imprimare 
sonoră peste o peliculă. 

„Trebuie să plec de aici.” 

Dacă zăcea acolo toată ziua, trăgătorul putea 
cobori ca să vină după ea. De fapt, probabil că nici 
nu ar fi avut nevoie de aşa ceva. Acoperirea ei era 
slabă şi dacă el se mişca doar câţiva metri din locul 
unde era, putea să o vadă clar. Deborah n-avea de 
unde să ştie că el se mişcase până ce individul nu o 
prindea în cătarea armei şi nu deschidea focul. 
Numai că el nu s-ar fi aşteptat ca ea să se mişte. 
Cu siguranță se aştepta ca ea să joace rolul 
iepurelui care încremeneşte, astfel ca vânătorul lui 
să nu-l mai poată deosebi de mediul înconjurător: 
acea nemişcare însemna pe jumătate strategie, pe 
Jumătate teroare. La aşa ceva se aştepta atacatorul 
de la ea. Ca atare, trebuia să fugă. 

„Doamne, nu...” 

Ba da. Era singura cale. Se ghemui, încercând 
să nu se sprijine pe încheietura lovită, apoi se 
ridică şi o luă la fugă, ca un sprinter din block 
starturi. Deja făcuse patru paşi mari când se auzi 
primul foc de armă. Nu văzu glonţul, dar bănui că 
acesta nimerise undeva în spatele ei. Alţi doi paşi 
si ajunse la un zid dărăpănat, care-i ajungea până 
la şold. Sări peste el exact atunci când următorul 
glonţ trecu pe lângă ea, lovindu-şi coapsa de un 
colţ de piatră atât de rău, încât căzu pe peticul de 
iarbă din cealaltă parte țipând de durere şi ţinându- 
se de locul lovit. Alte două gloanţe se izbiră de 
piatră în succesiune rapidă, apoi se lăsă iarăşi 
tăcerea. 

Oare câte gloanţe trăsese individul? Nu conta. 
Deborah nu ştia nimic despre arme. Şi totuşi, parcă 
ultimele două gloanţe fuseseră trase mai mult de 
frustrare. Poate că el golise intenționat arma şi 
acum reîncărca în vreme ce ea se găsea pe moment 

la adăpost. Poate că era vremea să o ia din nou la 
fugă... 

„Nu! Stai aici, în spatele zidului. Aici eşti în 
siguranţă.” 

Numai că Deborah ştia că primul gând era cel 
bun. Exista un risc, dar aşa ar fi putut pune o 
distanţă vital de mare între ea şi trăgător. Se forță 
să se ridice repede şi alergă alți câțiva metri pe 
drum. 

Bănuise corect. Acoperise deja peste şapte 
metri când se auzi primul foc. Glonţul căzu la mai 
mulți metri în dreapta ei, astfel că Deborah nu se 
putu abține să nu zâmbească de satisfacţie în timp 
ce fugea: „Te-ai grăbit cu ăsta, nu?” Alergă mai 
departe, sărind dintr-o parte în alta a drumului şi 
țopăind peste solul inegal ca o gazelă, fără să se 
odihnească. Picioarele ei, beţele ei lungi, acele ei 
de barză, scobitorile ei care îi ajungeau până la 
subsuori, răscumpărară în zece secunde toate 
insultele şi remarcile răutăcioase pe care le 
suportaseră până atunci. Când se auzi ultimul foc 
de armă, Deborah ajunsese deja la poarta de acces. 
Acum devenise invizibilă pentru asasin, cu 
excepţia cazului în care el ar fi coborât muntele 
extrem de repede. 

Numai că exista un singur drum spre oraş. 
Dacă individul era motorizat, atunci avea ocazia 
să-şi răscumpere eşecurile repetate în a o împuşca 
pe Deborah. La sosirea ei, acolo nu se aflase nicio 
maşină. Ca atare, fie el urcase pe jos, sau fusese 
lăsat acolo, ca în cazul ei, sau undeva pe acolo 
exista un vehicul ascuns. Deborah îşi cântări 
opţiunile în vreme ce trecu pe sub arcada răcoroasă 
a porții şi apucă pe rampa de acces către parcare. 

„Aşteaptă. Încearcă să respiri normal. Poate 
că vei primi ajutor dacă te ascunzi...” 

Nu văzu nicio maşină şi niciun loc unde s-ar 
fi putut ascunde un vehicul. Gândi cu febnlitate, 
luă o decizie şi începu să alerge. Trecu de parcare 
şi începu să coboare şoseaua în spirală în josul 

muntelui. Trebuia să se ţină pe partea muntelui, ca 
să nu fie împuşcată de sus, şi să alerge încontinuu. 
Avea să-i ia cam jumătate de oră ca să ajungă în 
oraş, poate chiar mai puţin dacă nu se oprea, chiar 
dacă se simţea deshidratată, epuizată şi rănită. 
Coapsa o durea foarte tare, dar încă nu şchiopăta şi 
probabil că era în stare să străbată jumătate de 
drum înainte ca piciorul să înceapă cu adevărat să 
o deranjeze. Poate că trecea cineva cu un vehicul şi 
o culegea şi pe ea de pe drum... 

Dar asta doar dacă — fie pe jos sau în vreo 
maşină — asasinul nu era mai rapid ca ea. Deborah 
îşi înteţi alergarea, lăsând panta să o poarte în jos 
până ce aproape ajunse să piardă controlul şi 
constată că este cât p-aci să cadă în nas. Trecură 
două minute, fără ca ea să conştientizeze căldura 
sau durerea din picior. Cinci minute. Şapte. Apoi 
auzi zgomotul: bâzâitul îndepărtat, ca de ţânţar, al 
unui mic motor. Din vârful muntelui cobora o 
motocicletă. 

Capitolul 36 


Exista şansa ca el să nu o fi văzut când ea 
părăsise Acrocorintul sau ca el să fi bănuit doar cât 
de departe ajunsese. Deborah privi în jur după un 
loc unde să se ascundă, în vreme ce zumzetul ca de 
freză dentară al motorului creştea în intensitate. 

„Prinde viteză. E tot mai aproape.” 

Pe partea muntelui se vedea doar un şanţ de 
beton pentru apă şi un parapet înalt de împiedicare 
a alunecărilor de teren. Pe cealaltă parte se găsea o 
livadă de măslini, cu copaci strâmbi şi piperniciţi. 

Traversă repede şoseaua, se avântă cam 
douăzeci de metri în livadă şi se aruncă cu faţa la 
pământ. Înainte ca praful să se reaşeze auzi 
motocicleta luând curba. Poate că el o zărise 
alergând la adăpost. Trebuia doar să se uite cu 
atenţie în umbra slabă aruncată de copaci ca să o 
vadă nemişcată. 

„Sunt în siguranţă sau terminată?” 

Rămase complet  nemişcată. Zgomotul 
motorului scăzuse în intensitate. Vehiculul 
încetinea. 

Deborah voia să o ia la fugă, dar el ar fi 
văzut-o cu siguranță. Se forță să rămână nemişcată 
(tot tactica iepurelui până la urmă), fără ca măcar 
să-şi răsucească privirea ca să-l vadă până ce el nu 
intră în raza ei vizuală. 

Motocicleta era doar un scuter ceva mai 
mare: în cel mai bun caz un motor de câteva sute 
de centimetri cubi. Era vopsită într-o culoare 
închisă, greu de precizat şi plină de petice de 
rugină. Individul de pe ea părea mic, încălţat cu 
cizme şi îmbrăcat cu un tricou pătat şi o pereche de 
pantaloni care păreau de armată. Purta pe cap o 
cască de un verde-fluorescent care părea mai 
potrivită pentru o motocicletă mai mare şi mai 
rapidă. Casca îi acoperea complet chipul. 

„Marcus?” 

Nu avea de unde să fie sigură, dar nu credea 
că e el. Se vedea un obiect lung şi subțire înfăşurat 
într-o pânză veche şi atârnat pe spatele omului: o 
puşcă. 

Brusc, individul se întoarse şi vizorul 
întunecat al căştii apăru drept în raza ei vizuală, 
astfel încât Deborah aproape că-i simţi ochii. Îşi 
aminti că rucsacul ei era de un galben-strălucitor şi 
îşi dori să se fi aşezat pe el. În acea clipă însă 
scuterul acceleră puţin şi individul plecă mai 
departe, mărind viteza pe măsură ce cobora. 

„În siguranţă. Deocamdată.” 

Deborah rămase unde era încă un minut şi 
ceva, ascultând cum bătăile inimii îi revin la 
normal şi respiră. 

Individul avea să se întoarcă. Probabil avea să 
mai meargă vreo cinci sute de metri, să-şi dea 
seama că o ratase şi avea să urce înapoi pe munte, 
sperând să o prindă în câmp deschis. Deborah se 
gândi la poziția ei. Pâlcul de măslini avea să-i 
ofere acoperire încă vreo mie de metri sau mai 
mult dacă se îndrepta direct spre oraş în loc să 
apuce pe şoseaua şerpuită. Îi lua mai mult timp şi 
Deborah habar n-avea ce gen de acoperire urma să 
găsească, plus că trebuia să traverseze şoseaua 
când aceasta avea să străbată iarăşi livada, dar 
pentru o vreme era mai în siguranţă aşa. 

Se gândi să renunţe la rucsacul ei, dar optă să- 
l acopere cu o cămaşă în culori pale pe care si-o 
adusese pentru răcoarea serii, nu înainte însă de a 
strecura o piatră de mărimea unui pepene înăuntru. 
Dacă acel joc de-a vânătorul şi vânatul mai 
continua multă vreme, piatra nu avea la ce să o 
ajute, dar se putea dovedi o armă utilă în caz că el 
se apropia suficient de mult de ea. Deborah simţi 
greutatea şi felul în care rucsacul i se bălăngănea 
acum pe umăr, şi se gândi că ar putea să-l ucidă pe 
individ cu o lovitură bine ţintită. Gândul îi făcu 
rău. Luă o înghițitură mare de apă şi porni la drum, 

în tăcere, printre copacii prăfuiţi şi aromaţi, atentă 
permanent la tot ce o înconjura. 

Măslinii erau mici şi plantați la distanţe mari, 
astfel că nu ofereau genul de protecție umbroasă a 
unei liziere de pădure, aşa că Deborah merse mai 
departe, gata de a se arunca iarăşi la pământ în 
secunda în care ar fi auzit zgomotul motorului. Pe 
de altă parte, dacă el decisese să oprească scuterul 
la marginea drumului şi să vină după ea pe Jos, cu 
siguranţă că ar fi zărit-o înainte. 

„Ei bine, n-are sens să te gândeşti la asta.” 

După câteva minute de coborâş abrupt, 
Deborah zări un zid de beton care înconjura livada 
la douăzeci de metri în faţă şi îşi dădu seama că în 
acel loc şoseaua se intersecta cu drumul ales de ca. 
Dacă ieşea şi începea să coboare parapetul ar fi 
fost vizibilă din mai multe puncte de observaţie, 
aşa că se puse pe burtă şi se târî ultimu zece metri 
până la buza parapetului, până ce ajunse să vadă 
dincolo de copaci, peste şoseaua aflată la trei metri 
dedesubt, şi în jos, peste un alt pâlc de măslini de 
cealaltă parte a drumului. Privi de jur împrejur, cu 
simțurile încordate în căutarea scuterului sau a 
motociclistului. 

„Nimic.” 

Se avântă înainte, simțind brusc durerea în 
încheietură şi în coapsă şi, ignorându-le pe 
amândouă, cobori mai întâi un picior, apoi pe 
celălalt peste muchia ascuţită a parapetului, până 
ce ajunse să atârne în vârful degetelor. Se lăsă să 
cadă în şanţ, zgâriindu-se la cot şi pe faţă la 
contactul cu piatra parapetului pentru că încercase 
să atenueze şocul aterizării prin alunecarea pe 
parapet cu ajutorul genunchilor. Ateriză destul de 
prost, dar se ridică din şanţ şi ieşi pe şosea, 
uitându-se într-o parte şi alta, în căutarea 
urmăritorului ei. 

„Tot nimic.” 

Sări peste asfaltul fierbinte şi pătrunse printre 
copacii aflaţi de cealaltă parte a şoselei. Se opri 

puţin când junghiurile din coapsă se ascuţiră, după 
care porni  împleticindu-se către următoarea 
intersecție. 

Se părea că individul dispăruse. De-acum 
Deborah coborâse suficient de mult şi se apropia 
de fermele din spatele oraşului vechi şi de 
aglomerarea de magazine pentru turişti, şi de 
cafenelele care se înşiruiau pe şoseaua din faţa 
ruinelor romane. Cu siguranţă că el n-ar fi riscat să 
tragă în ea atât de jos, nu? Individul ratase ocazia 
şi o luase la sănătoasa, pentru a prezenta raportul, 
poate lui... oricui ar fi fost. 

Copacii se răreau din nou. În depărtare se 
vedeau acoperişuri de case şi cele cinci coloane 
monolitice ale vechiului templu dedicat lui Apollo. 
Se târî ca şi înainte ultimii metri până la buza 
parapetului, privi în sus şi în jos pe drum, precum 
şi dincolo, spre ultimul pâlc de arbori piperniciţi şi 
spre libertate. Tocmai voia să-şi arunce un picior 
peste buză când îi trecu prin minte să se asigure că 
saltul nu avea să fie mai rău de această dată, aşa că 
se zgâi peste margine. 

Sub ea, cuibărit în șanțul de scurgere de la 
marginea drumului, se afla un scuter. Lângă 
vehicul, stând întinsă în iarbă, cu arma aţintită 
asupra curbei de şosea care se arcuia spre munte, 
se vedea o siluetă cu o cască de un verde- 
fosforescent. 

Capitolul 37 


Nu se găsea la mai mult de trei metri 
depărtare. Deborah ar fi fost dispusă să parieze pe 
o sumă considerabilă că doar casca îl împiedicase 
pe individ să o audă cum se apropie. Deborah se 
dădu iute înapoi — de fapt, prea iute — şi se întinse 
în praf şi pe iarba uscată, întrebându-se dacă nu 
cumva mişcarea o trădase. 

„Şi acum ce fac?” 

Individul părea să-şi fi săpat un soi de tranşee 
semimilitară — aşa cum probabil procedase şi pe 
Acrocorint — aşteptând-o să vină în pas lejer pe 
şosea, senină şi proastă aşa cum numai o turistă 
putea să fie. Ideea o irita şi o făcea să simtă un nod 
în gât. 

Îşi zise că dacă ar fi sărit peste el ar fi deţinut 
un avantaj pe moment. L-ar fi putut lovi cu 
rucsacul ei ca o armă şi... Numai că acea cască ar 
fi amortizat un astfel de atac, aşa că Deborah 
renunţă la idee, simțind chiar o oarecare uşurare. 

Putea aştepta plecarea lui, deşi numai 
Dumnezeu putea şti cât avea să dureze. Soarele 
cobora spre asfinţit şi, cu toate că întunericul avea 
să se lase abia peste câteva ore, lui Deborah nu-i 
plăcea ideea de a fi prinsă acolo după asfinţit, mai 
ales dacă şi el era în apropiere. 

Putea încerca să-i abată atenţia, aruncând cu 
pietre prin tufişuri, aşa cum se proceda în filme, ca 
să se poată strecura pe lângă el, în vreme ce 
urmăritorul s-ar fi dus să cerceteze. Se încruntă şi 
se rostogoli cu mare atenție pe spate, după care 
privi cerul printre ramurile copacilor. Ideea părea o 
modalitate sigură de a se lăsa ucisă. 

Nu. Lăsă ideea în aşteptare, după ce mai 
respinse un alt impuls naiv, acela de a se prezenta 
singură şi de a-şi negocia ieşirea din această farsă 
morbidă. Nu-i plăcea pentru că voia să întreprindă 

ceva constructiv, dar părea cel mai sigur plan: asta 
presupunând că putea rămâne tăcută până ce el 
decidea să-şi abandoneze veghea. 

Parcurse imediat în minte clişeele din filme, 
toate mai potrivite pentru o comedie decât pentru o 
tragedie, deşi toate ar fi condus-o probabil la 
primirea unui glonţ în cap: un impuls irezistibil de 
a strănuta, sunetul unui telefon mobil, o nevoie 
bruscă de a urina. Se forță să nu se mai gândească 
la toate acestea şi rămase nemişcată, minunându-se 
de ciudăţenia situaţiei în care ei doi stăteau tăcuţi, 
ea având capul la câțiva metri distanță de bărbatul 
care încerca să o ucidă. 

De-acum nu mai putea evita subiectul. Nu 
numai că nu avea de-a face cu un idiot căruia îi 
plăceau armele şi care o confundase cu un iepure, 
dar era limpede că individul o voia pe ea şi pe ea 
anume. Pentru prima dată întrebarea „cine?” era 
eclipsată de întrebarea „de ce?”. 

Zburase până în Grecia ca să evite ceea ce 
părea un pericol acasă. Zăcând acum la mai puţin 
de cinci metri de motociclist, lui Deborah îi venea 
greu să nu vadă ironia — ca şi stupiditatea — unei 
astfel de decizii. 

„Vino acasă acum. Viaţa ta în pericol.” 

Cuvintele alea nu mai păreau neverosimile 
acum... 

Se temuse că unul din poliţiştii care anchetau 
moartea lui Richard nu era deloc poliţist şi fusese 
convinsă că o urmărise cineva, şi nu în calitate 
oficială. Acel cineva se dovedise a fi Marcus, cu 
care formase un soi de pact de investigaţie, deşi şi 
această decizie începea să pară îndoielnică. Lăsând 
însă toate acestea deoparte, nu-şi putea da seama 
de ce ar fi vrut cineva să o omoare. Dumnezeu ştia 
că nu aflase nimic semnificativ despre moartea lui 
Richard. Cu siguranţă că ucigaşii lui ar fi vrut ca 
ea să rămână în viaţă ca în cele din urmă să ajungă 
să se incrimineze singură din pricina acţiunilor ei 
absurde. 

Dar dacă nu era vorba de ceea ce ştia ea, ci de 
ceea ce credeau ei că ştia? 

Avusese acces la colecţia, chiar dacă 
incompletă, a lui Richard şi la fişierele lui din 
computer. Poate că văzuse ceva semnificativ, dar 
nu-şi dăduse seama ce este, ceva ce făcea legătura 
între Agamemnon, Schliemann, Richard şi asasinii 
acestuia. Deborah se uită la albastrul extraordinar 
al cerului, ascultă bâzâitul insectelor şi se întrebă 
ce pierduse din vedere. 

Apoi auzi zgomote dedesubt. Motociclistul se 
agita. 

„Oh, Doamne. Până aici mi-a fost.” 

Pentru o chpă se gândi că el hotărâse să urce 
pe parapet ca să vadă drumul mai bine. Închise 
ochii şi ciuli urechile, dar nu descifră nimic din 
zgomotele de sub ea. Dintr-o singură mişcare se 
ghemui şi se răsuci cât putu mai discret, ridicând 
în mod inconştient rucsacul greu ca să lovească cu 
el dacă peste marginea de beton apărea o mână 
urmată de o cască. 

Sunetul motocicletei trezite la viață o 
surprinse atât de tare în liniştea din jur, că aproape 
ţipă. O secundă mai târziu avu prezenţa de spirit de 
a se arunca iarăşi la pământ ca el să nu o vadă. 

Rămase aşa douăzeci sau treizeci de secunde, 
urmărind sunetul motorului. Individul urca din nou 
pe munte, sperând să o prindă pe drum. Deborah 
aşteptă alte zece secunde, îşi iți capul pe după 
marginea parapetului ca să se asigure că el 
dispăruse şi se lăsă pe şosea. Glezna protestă de 
durere, dar Deborah o luă imediat la fugă, traversă 
drumul şi se năpusti în ceea ce părea a fi ultima 
livadă de măslini înainte de fermele de jos. 
Continua să audă zgomotul subțire al scuterului 
care urca panta muntelui. Îşi dădu seama că de sus 
el se putea întoarce şi o putea vedea alergând 
printre copaci. Dar poate că nu avea să se întoarcă. 
În plus, dacă Deborah ar fi apucat-o pe şosea, ar fi 
durat prea mult şi ar fi fost şi mai expusă. Paşii ei 

mari deveniseră mici şi inegali, însoțiți de un 
şchiopătat care se accentua pe măsură ce înainta. 
Nu: dacă se întorcea pe şosea, el ar fi prins-o cu 
siguranţă. 

Nu avu nevoie de mai mult de un minut ca să 
treacă de următorul pâlc de copaci. Abia dacă se 
opri când ajunse la panta abruptă care cobora în 
şosea. Zgomotul motocicletei nu se mai auzea şi 
Deborah era convinsă că l-ar fi auzit dacă individul 
s-ar fi întors. Se uită, se lăsă să cadă şi de data asta 
nu mai traversă drumul, ci porni de-a lungul lui. 
Cincizeci de metri mai încolo cotea brusc spre 
nord şi în jos către ruine şi golf. Îşi lăsă capul între 
umeri şi încercă să nu ia durerea în seamă în timp 
ce alerga. Cămaşa îi era îmbibată de sudoare, iar 
pe faţă transpirația îi curgea şiroaie, astfel că ochii 
o usturau de la sare. Reuşi să cotească pe drum 
când glezna îi cedă şi Deborah se întinse cât era de 
lungă în şanţul de scurgere. 

De această dată strigă, dar mai mult de 
frustrare decât de teamă sau de durere, ca şi cum 
instinctul i-ar fi dictat că în acel moment frustrarea 
era cel mai potrivit sentiment. Tocmai se ridica în 
picioare când auzi — sau îşi imagină că aude — 
zumzetul unui mic motor. Se opri o fracțiune de 
secundă ca să fie sigură. Da. El era. Se întorcea şi, 
judecând după intensitatea sunetului, se deplasa 
foarte repede. O văzuse. 

„Acum a devenit o cursă.” 

Deborah privi drept în faţa ei. Şoseaua se 
întindea înainte, ca o panglică lungă şi dreaptă de 
asfalt fierbinte, scoțând aburi. Cam la o distanţă de 
o sută de metri se vedeau clădiri într-o parte, dar 
erau aşezate la capătul unor pajişti înclinate şi 
păreau mai degrabă nişte hambare. Apoi se vedea 
zidul înalt care înconjura dosul ruinelor, la unele 
dintre acestea zărindu-se coloanele printre copacii 
care se înşirau de-a lungul sitului. Dincolo de asta, 
la alte două sute de metri, drumul dădea în ceea ce 
părea şoseaua principală. Dacă apuca în dreapta, 

ajungea la magazinele pentru turişti şi la cafenele 
în mai puţin de două minute. 

Asta dacă ar fi avut acele minute la dispoziţie, 
căci Deborah se îndoia în privinţa asta. Îşi forță 
picioarele să treacă la muncă şi să alerge cât mai 
puteau în starea în care se afla. Sângele din coapsă 
se scursese în jos şi acum îi păta ciorapii, lăsând în 
urmă o dâră care se întindea aproape pe întreaga 
lungime a piciorului. Deborah ridică din umeri 
văzând sângele. Nu era atât de rău precum arăta. 
Durerea din încheietură era relevantă. Importante 
erau acum deshidratarea, oboseala şi uşoara 
scrântire a gleznei, care îi înjumătăţise viteza de 
alergare. 

„Încă câțiva metri...” 

Trecu de hambarele păzite de o capră solitară 
şi nu se opri. Sunetul de motocicletă se mai 
estompase, din pricină că şoseaua şerpuitoare îl 
purta spre partea estică a muntelui, dar acum se 
auzea iarăşi mai tare. Încă o serpentină şi individul 
avea să iasă la drum drept, dând chiar peste ea. 
Deborah alergă. 

În raza ei vizuală apărură coloanele antice ale 
templului lui Apollo, dar ruinele păreau pustii. 
Oricum nu conta, deoarece gardul gros din sârmă 
ghimpată ar fi făcut inutilă chiar şi prezenţa unui 
autocar întreg de foşti puşcaşi marini de cealaltă 
parte. Zgomotul de motor se estompase din nou. 
Poate că individul se răzgândise. Poate că îşi 
închipuia că ea se ascunsese la loc şi avea să se 
întoarcă. Deborah se strâmbă din pricina durerii 
din gleznă, strângând din dinți ca un locuitor al 
Romei antice muşcând o bucată de piele în cursul 
unei operații. Continuă să alerge, ameţită, 
începând să se împleticească fără să vrea pe 
asfaltul fierbinte. 

Resimţi zgomotul făcut de scuter când acesta 
ieşi de pe serpentină ca pe un foc de armă. Acum 
era un bâzâit îndepărtat, ca o insectă sau ca maşina 
de tuns iarbă a vreunui vecin, acum tuna pe şosea 

în spatele ei, odată cu dispariția barierelor din 
calea sunetului. Deborah nu se întoarse. Dacă 
individul era hotărât să o împuşte acum, nu putea 
spera decât că avea să rateze. Nu mai dispunea de 
energia de a se feri. 

Continuă să alerge, zece metri, cincisprezece 
metri, douăzeci şi cinci de metri, apoi ajunse la 
intersecție şi coti la dreapta într-un soi de trap 
împleticit. Perimetrul sitului turistic era înconjurat 
de blocuri înalte şi regulate de piatră, care 
reduceau zgomotul motorului de motocicletă. În 
faţa ei Deborah vedea mese şi scaune aşezate pe 
trotuar, culorile unui stand de cărți poştale, o 
vitrină de magazin, un autobuz... oameni. 

Se năpusti în prima cafenea pe care o găsi, 
răsturnând o masă metalică în vreme ce îşi croia 
drum către spatele localului, acolo unde era 
bucătăria. Localul nu avea clienţi, dar un chelner 
fuma la bar. Omul se întoarse când auzi zgomotul 
mesei răsturnate, uimit şi iritat, apoi spre Deborah 
veni o femeie de vârstă mijlocie îmbrăcată în 
negru, cu părul strâns în coc şi cu un chip sever. 
Părea pusă pe fapte mari. 

Voința lui Deborah de a merge o părăsi cu 
totul. Îşi permise în sfârşit să se lase în voia sorții. 
Îşi pierdu echilibrul şi se prăbuşi pe podea, 
împrăştuind scaune şi răsturnând altă masă. Plină 
de vânătăi, sângerând şi obosită mai presus de 
orice încercare din viaţa ei, Deborah se simţea 
acum complet incapabilă să se miște. 

— Scuze, murmură ea, când chipul grecoaicei 
se aplecă deasupra ei. 

Femeia lătră ceva la chelner, apoi se întoarse 
către Deborah, acum cu o expresie de îngrijorare 
pe faţă. 

— Fes OK, rosti ea, în vreme ce chelnerul îi 
puse în mâini o sticlă cu apă. 

Femeia înălță capul lui Deborah şi îi duse 
sticla cu apă la gură. 

Deborah luă o înghițitură zdravănă, simțind 
lichidul rece şi delicios cum îi dă iarăşi viaţă. 

Continua să simtă o senzaţie de leşin, dar 
reuşi să se ridice pe coate şi se forță să privească 
înapoi printre scaunele şi mesele împrăştiate, spre 
şosea. Motociclistul era acolo, cu vizorul întunecat 
al căştii verzi întors impasibil spre ea. Apoi 
scuterul reveni la viaţă cu un zgomot înfundat, 
iritant şi metalic, porni la drum şi ieşi din raza ei 
vizuală. 

Capitolul 38 


Grecoaica (pe care o chema, aşa cum 
afirmase chiar ea, Sophia, ca pe nevasta lui 
Schliemann) îi dădu să mănânce lui Deborah (miel 
fript şi castraveți felii) şi să bea apă, apoi se îngriji 
de pielea ei vătămată şi îi curăţă rana de la coapsă 
cu iod dintr-o sticluță maro cu un aer antic şi 
opritor de sticlă. Femeia ştia doar câteva vorbe în 
engleză, în principal legate de meniul din 
restaurantul ei, dar sporovăi continuu pe un ton 
amabil, ceea ce o făcu pe Deborah să se simtă 
oarecum stingheră. 

Deborah îi spuse că fusese urmărită de pe 
Acrocorint de un bărbat pe un scuter. Nu suflă o 
vorbuliță despre faptul că se trăsese în ca şi nu o 
lăsă pe Sophia să cheme poliţia. Habar n-avea de 
ce decise asta, dar sesiză că grecoaica păru brusc 
mai uşurată, probabil pentru că ea ştia mai bine cu 
cât scepticism i-ar fi fost întâmpinată povestea. 
Când Deborah se ridică şi spuse că se simţea 
suficient de întremată ca să ia un autobuz sau un 
taxi până la hotel, Sophia rosti simplu: „Nu” şi 
începu să ţipe la chelner, până ce acesta plecă 
bombănind şi reveni pe post de şofer al unui Fiat 
vechi. 

Înainte de a se urca, recunoscătoare şi un pic 
stânjenită, în vehiculul mic şi ruginit, Deborah 
acceptă mai întâi o sticlă de apă şi o bucată de 
pâine, apoi — spre marea ei surprindere — o 
îmbrățişare puternică. Vorbind mereu într-o greacă 
de neînțeles, Sophia o bătu uşor pe obraz şi îi dărui 
un ultim zâmbet de încurajare. Strângându-şi 
picioarele lungi, ţepene şi rănite în spațiul strâmt 
din vehicul, Deborah avu, pentru prima dată de 
când venise în Grecia, sentimentul că stă să 
plângă. 

Sophia se asigură că ospătarul ştia drumul 
spre hotel, ceea ce însemnă enorm, căci engleza 
omului părea extrem de limitată la numele câtorva 
Jucători englezi de fotbal (pe drum o ţinu pe 
Deborah doar în „Beckham, Scholes, Owen”, 
zâmbind şi scoțând tot felul de sunete entuziaste, 
dar neprecizate), şi aşa porni Deborah înapoi spre 
oraşul modern şi spre Hotelul Ephira. 

Din motive care 1 se păreau obscure, Deborah 
se aştepta să aibă ceva veşti la hotel: un bilet de la 
Marcus, sau chiar el s-o întâmpine, fumându-şi 
pipa, în hol, sau poate câteva cuvinte de la Calvin, 
din Atlanta. Nu o aştepta nimic, iar faptul că nu era 
nimeni acolo care să-şi exprime compasiunea sau 
îngrijorarea pentru după-amiaza ei de coşmar o 
deprimă profund. S-ar fi simțit bine să audă o 
vorbă de la Calvin. 

„Ah, nişte milă de sine care să se adauge la 
mintea ta de adolescentă. Minunat.” 

După ce mulţumi şoferului, care părea mai 
fericit să fi fost de ajutor în absenţa Sophiei, şi se 
întoarse în camera ei, Deborah îşi spuse că nu era 
vorba doar de un sentiment de deprimare. Era mai 
mult decât atât. 

Plecase din Atlanta din cauză că se simţise în 
pericol, dar nici aici nu se găsea în mai mare 
siguranţă. În plus, nu înregistrase niciun progres în 
legătură cu motivul morţii lui Richard. Nu 
descoperise nimic important, dar cra marcată de 
senzația că îl dezamăgise pe Richard şi se 
dezamăgise şi pe sine însăşi. Totodată, era destul 
de limpede acum că nicio descoperire nu ar lămuri 
moartea lui Richard dacă prin asta ea căuta să facă 
acea moarte cumva de înţeles şi de acceptat. 

Îşi frecă glezna umflată şi acceptă în sinea ei 
cuvintele care îi apărură brusc în minte: 

„E vremea să pleci acasă.” 

Verifică broasca uşii, se întinse goală sub 
cearşaf şi dormi până dimineaţa, trezindu-se o 
singură dată în cursul nopţii, din pricina unui 

zgomot ascuţit de motocicletă care se apropia de 
ea în vis. 

Depresia care o însoţise la culcare rămase la 
fel de vie şi dimineaţa următoare, revenind odată 
cu trezirea ca o mahmureală sau ca amintirea unei 
pierderi îngrozitoare. Deborah verifică la recepţie 
înainte de micul dejun, dar nu exista niciun mesaj 
pentru ea. Marcus părea să o fi abandonat. Se duse 
la o cafenea Internet şi îşi verifică poşta, dar nici 
acolo nu o aştepta nimic. 

Îşi schimbă pansamentul de la coapsă, 
verificându-l ca să vadă dacă rana nu se infectase. 
Până acum totul părea în regulă, dar tăietura era 
adâncă şi zona din jur era rozacee şi umflată. Poate 
că găsea nişte antiseptic la recepţie. Din cine ştie 
ce motiv gândul o secă de orice urmă de energie, 
aşa că Deborah se aşeză înapoi pe pat şi se uită pe 
fereastră, peste acoperişurile cu ţiglă, spre bazilica 
în formă de dom, şi dincolo de aceasta, către mare. 

Venise într-adevăr timpul să plece acasă, să 
lase investigația în mâinile experților şi să se 
concentreze mai bine asupra a ceea ce avea de 
făcut ca să nu ajungă în închisoare pentru că 
încurcase anchetarea asasinării prietenului şi 
mentorului ei. Mai avea un singur lucru de făcut 
înainte de a se întoarce în Atena şi la aeroport: 
lucrul pe care ştiuse mereu că trebuie să-l facă 
înainte de a pleca. 

— Mikines, latră femeia care îi luase biletul. 

Purta ochelari fumurii şi o eşarfă curioasă în 
jurul capului, în mai multe culori, care băteau mai 
toate înspre galben-muştar. 

— Mikines, rosti ea din nou, arătând spre uşa 
autobuzului ca şi cum Deborah îi ținea prea mult 
în loc. 

Deborah se dădu jos şi se uită la intersecția 
prăfuită de drumuri, cu benzinăria ei părăginită, în 
vreme ce autobuzul mugi şi porni mai departe într- 
un nor de fum cenuşiu şi puturos. În vreme ce se 
îndepărta, şoferul se aplecă pe geam şi arătă cu 
degetul în direcţia unui drum lateral lung şi drept. 

Mikines (din trei silabe) era satul modern care 
crescuse pe locul vechii cetăți Micene, deşi 
citadela antică se ridica la o depărtare de doi sau 
trei kilometri pe deal. Deborah îşi fixă rucsacul şi 
porni în direcția indicată de şofer, testându-şi 
glezna şi coapsa bandajată înainte de a o lua la pas. 
Se strâmbă puţin, dar decise că era vorba doar de o 
durere pe care o putea ignora. Nu avea să dispară 
complet şi era posibil să se înrăutățească dacă 
mergea prea mult pe jos, dar asta era ultima zi 
petrecută în Grecia şi voia neapărat să vadă 
citadela de unde pornise totul, chiar dacă ar fi fost 
nevoită să stea o săptămână în convalescenţă în 
Georgia. 

Satul rămase repede în urmă, din el se vedea 
doar o mână de mici moteluri şi restaurante cu 
terase mari şi pustii acoperite de umbrele mari. 
Deborah îşi zise că autocarele cu turişti aveau să 
apară mai târziu, iar aceste locuri aveau să se 
umple cu britanici, germani şi americani căutând 
adăpost de soarele necruţător al după-amiezii, mai 
ales că se ştia foarte bine că în locurile unde se 
efectuaseră săpături nu exista umbră. După 

localuri urmau doar terenuri aride cu măslini 
contorsionaţi şi pitici şi eucalipţi cu parfum izbitor, 
înşiruiți pe marginea drumului. Cu o zi înainte 
Deborah văzuse suficient de mulți măslini cât să-i 
ajungă o bună perioadă de timp. 

Când zări pentru prima dată zidurile citadelei, 
roşii cu auriu şi impozante, ivindu-se din munţii 
golaşi spre nord-est, Deborah se opri să ia o gură 
de apă şi să admire priveliştea câteva clipe. De 
acolo nu putea vedea coloanele sau decoraţiunile. 
Era un loc imens şi obosit, un loc al forței şi 
legendei. 

Plăti taxa de intrare şi urcă rampa pavată până 
la celebra Poartă a Leilor. Zidurile fortăreței erau 
construite din stânci uriaşe şi neregulate, mai 
degrabă semănând a bolovani. Poeţii le spuneau 
stânci ciclopice, o aluzie la povestea care spunea 
că acea citadelă fusese construită de giganţii cu un 
singur ochi. Era greu să nu fii impresionat, chiar 
uimit de capacitatea locuitorilor antici ai oraşului 
de a manevra aceste bucăţi mari de rocă, de a le 
aşeza pe poziţiile lor şi de a le stivui şi uni cu 
mortar, fără a dispune nici de cele mai elementare 
echipamente moderne de construcţie. Aici, ca şi la 
Stonehenge sau în faţa marilor piramide egiptene, 
Deborah simţea cum trufia omului de secol XXI 
primea o lovitură dură. Oamenii erau atât de 
obişnuiţi cu sentimentul evoluţiei culturale, că 
ajunseseră să presupună că strămoşii le erau 
inferiori. Numai că, prin comparaţie cu realizări 
precum cea de aici, era greu de imaginat cu ce ar fi 
putut contribui ea sau oricare alt om din acest 
secol la civilizaţia care înflorise odinioară acolo 
dacă s-ar fi trezit ca prin minune aruncată înapoi în 
timp. Fără vehicule motorizate, computere sau 
electricitate, ce mari minuni ale lumii moderne ar 
fi fost ea în stare să le arate acelor oameni de mult 
morți şi uitaţi? Nimic. Le-ar fi putut explica, poate, 
câteva principii ale ştiinţei şi astronomiei, dar fără 
a putea dovedi ceva. Probabil că ar fi executat-o ca 

vrăjitoare sau, mai degrabă şi mult mai rău, ar fi 
ignorat-o, aşa cum ignorase ea vagabondul fără 
casă de pe Roswell Road care îi spusese că vine 
sfârşitul lumii. 

Deborah trecu pe sub trupurile a doi lei de 
piatră şi se întrebă din nou dacă Richard avusese 
dreptate. Oare mărşăluise odinioară pe sub acest 
portal o mare armată pornită să cucerească Troia, 
cu soarele sclipind pe vârfurile de lance şi pe 
căştile confecționate din colți de mistreţ? Să fi 
călătorit însuşi Agamemnon într-o şaretă de război 
în fruntea coloanei de soldaţi, caii lui tropotind pe 
solul pe care mergea ea acum? Uitându-se aici la 
zidurile masive şi la leii de pază, intrând în oraşul 
antic şi ajungând în sfârşit la cercul de morminte 
circulare pe care le decopertase Schliemann în 
pământul uscat şi roşu, Deborah îşi zise că totul 
părea perfect posibil. 

„Ce înseamnă Hecuba pentru el sau el pentru 
Hecuba, ca să o plângă?” spunea Hamlet după ce 
un actor juca scena durerii reginei din Troia la 
uciderea soţului ei, Priam. Brusc îi reveni în minte, 
cu un sens limpede, un curs de literatură din 
şcoală. Ce importanţă aveau acele poveşti antice? 
Ce mai conta dacă Agamemnon trecuse sau nu pe 
sub Poarta Leilor? Ce mai conta dacă trupul lui 
fusese descoperit şi recuperat de Schliemann? 
Nimic din toate acestea nu îl puteau aduce înapoi 
pe Richard. Deborah îşi dori dintr-o dată să plece, 
să fie înapoi acasă, în Atlanta, să-şi reclădească 
viaţa sau — nu se gândise la asta înainte, dar acum i 
se părea brusc o idee mai bună — să o ia de la capăt 
în altă parte. 

Numai că ajunsese până aici şi trebuia să facă 
turul sitului, precum mii de alţi turişti care se 
plimbau pe aici în fiecare an, întrebându-se de ce 
naiba făcuseră atât drum până acolo. Mormintele 
erau acum, bineînţeles, goale şi nimic din 
profunzimile lor stâncoase nu amintea de 
descoperirile remarcabile făcute de Schliemann 

aici cu ceva mai mult de un secol înainte. Deborah 
se aplecă peste marginea unuia şi privi în adânc, 
întrebându-se oarecum dacă nu se aştepta să 
zărească vreun indiciu trecut cu vederea de 
vizitatori mai bine de o sută de ani?! 

Se plimbă pe rampe, se uită la dealurile aride, 
urmărind caprele şi adulmecând aroma de cimbru 
sălbatic care creştea acolo. Parcurse podelele 
palatului aflat pe cel mai înalt loc al dealului şi 
admiră baia mică unde, aşa cum spunea legenda, 
Agamemnon fusese ucis de soţia lui şi de iubitul 
ei, Aegisthus. Studie mormintele în formă de dom 
atribuite celor doi ucigaşi de către Schliemann şi 
ruinele „casei coloanelor”, pe vremuri 
impresionantă, de la marginea sud-vestică a 
citadelei. Totul era amestecat acolo, chiar şi pentru 
ochiul ei de arheolog, ca un melanj deranjant de 
pereţi scunzi, praguri şi colb al epocilor. Ghidul ei 
spunea că se pot urca rampele către poarta din 
spate şi că undeva acolo exista o scară periculoasă 
şi întunecată care ducea spre un bazin subteran de 
apă construit în secolul al XII-lea î.Hr. Cartea 
spunea că pasajul se încheia cu o prăpastie care se 
ivea brusc şi care cobora şaptezeci de metri până la 
un strat de apă de adâncime necunoscută. Deşi o 
incita oarecum ideea de a se plimba printr-un pasaj 
întunecos şi răcoros, Deborah se simţea deja 
obosită, iar acel pavaj părea destul de ucigător. 
Brusc, epuizarea, căutările inutile şi stresul 
acumulat în zilele anterioare părură să se pogoare 
asupra ei precum aripile unei păsări mari şi negre, 
făcând-o să nu-şi mai dorească decât să se întoarcă 
acasă. Părăsi locul şi începu să se întoarcă pe jos 
către sat, simțindu-se dezamăgită şi cumva 
rătăcită, nesigură pe motivul pentru care venise 
acolo, dar sigură că nu descoperise nimic. 

Ajunsă înapoi pe strada care se curba uşor în 
jurul muntelui, trecând pe lângă ruinele caselor de 
negustori din Epoca Bronzului, Deborah părăsi 
parcarea mare care începea să se umple de 

vehicule şi se îndreptă înapoi spre stația de 
autobuz, simțind un soi de părere de rău pentru ea 
însăşi. În acea clipă însă observă un pâlc de 
oameni de cealaltă parte a străzii. Se găsea ceva 
acolo, un sit arheologic. Deborah parcursese doar 
în diagonală ghidul şi îl pusese înapoi în rucsac 
după ce citise repede ce scria în el despre citadelă. 
Îi era deja cald şi nu prea avea chef să se întoarcă, 
aşa că o parte a creierului ei se răzvrăti la ideea de 
a se abate din drum pentru a mai vedea un nou sit 
despre care nu ştia nimic, dar în acea clipă pâlcul 
de oameni se risipi şi Deborah văzu clar un pasaj 
abrupt care se îngusta spre o poartă mare în 
peretele dealului, flancată de bucăţi mari de stâncă. 
Deasupra porții se vedea un semn triunghiular, un 
V de culoare închisă care arăta spre cer. Această 
imagine a porţii înalte cu intrare impozantă şi 
semnul triunghiular de deasupra îi era cunoscută. 
O mai văzuse cu mult timp în urmă, poate în 
cadrul unor cursuri de la şcoală. 

În plus, mai era ceva, ceva ce o irita, o 
amintire pe jumătate ascunsă care reveni brusc la 
viață în mintea ei iscoditoare. Deborah îşi luă 
privirea de la imaginea porții şi se luptă cu 
rucsacul, îl desfăcu şi scoase ghidul. 

În cursul acestor manevre, sticla cu apă scăpă 
ŞI căzu pe jos, rostogolindu-se la depărtare. 

Deborah găsi pagina pe care o căuta. Era 
pătată de sudoare, dar privirea ei o citi în mai puţin 
de o secundă. Poarta cu Lei. Pereţii. Mormântul 
Clitemnestrei. Casa cu coloane. Întoarse pagina. 
Alte amănunte. Schliemann. Istorie antică. Întoarse 
altă pagină, una la care nu se mai uitase înainte. 
Acolo găsi poarta în munte şi, sub ea, fraza pe care 
memoria ei o căuta de zile întregi: „Tezaurul lui 
Atreus”. 

În vreme ce traversa strada, Deborah îşi zise 
că era, fără îndoială, vorba doar de una dintre acele 
denumiri pompoase, care avea mai mult de-a face 
cu chestii de atracție turistică bazate pe legende 
decât cu arheologia. Mai precis, nu putea avea 
nicio legătură cu Richard, iar ea nu putea extrage 
nicio informaţie importantă din examinarea acelui 
loc acum. În ciuda acestui fapt însă, îşi înteţi paşii 
în vreme ce parcurgea pasajul mărginit de stânci 
către poarta întunecată şi pustie, chinuindu-se în 
timp ce mergea să citească din ghid în caz că 
acesta spunea ceva — orice — util. 

Ghidul o informa că era vorba de un 
mormânt, mai degrabă un tholos, sau o cameră 
mortuară, deosebită de mormintele circulare din 
citadelă. Uneori era denumit (şi Deborah nu se 
putu împiedica să nu înghită cu greu un nod în gât 
la reapariția numelui) mormântul lui Agamemnon. 

„Alte tâmpenii bazate pe mituri”, îşi spuse ea. 
„Strict pentru turişti. Nimic altceva. A presupune 
că fiecare descoperire de aici are ceva de-a face cu 
Agamemnon este aceeaşi poveste jalnică precum 
în cazul oamenilor care pretind că în viețile lor 
anterioare au avut de-a face cu personaje faimoase: 
slujitoare Cleopatrei sau  grădinarul Mariei- 
Antoaneta... Chestii pentru turişti.” 

Da, şi totuşi... Locul acela emana un soi de 
forță intrinsecă, oricum i s-ar fi spus. Se uită la 
poarta care se înălța acum neagră şi dură în faţa ei. 
Avea doisprezece sau cincisprezece metri înălțime. 
Poate că era un loc de odihnă veşnică pentru vreun 
vlăstar regal. Deborah se întoarse la cartea ei. 
Mormântul era contemporan cu cel denumit 
„Mormântul Clitemnestrei”, soția ucigaşă a lui 
Agamemnon, şi, cum ambele datau din secolul al 
XIII-lea Î.Hr., ele se potriveau cronologic în mare 

măsură cu data estimată de arheologi pentru 
distrugerea cetăţii Troia. 

Aşadar, era posibil ca Agamemnon să fi fost 
înmormântat acolo în cele din urmă. 

Se numea Tezaurul lui Atreus din pricina 
tradiției populare care lega mormântul de casa 
regală din Micene, combinată cu obsesia bizară a 
lui Schliemann că acea casă regală îşi depozitase 
aurul şi artefactele preţioase în afara zidurilor 
cetăţii. Cercetătorii contemporani respingeau ideea 
că structura excavată de Schliemann era altceva 
decât un mormânt şi spuneau că acesta era locul 
care se potrivea cu distrugerea cetăţii Troia, şi nu 
alte morminte circulare din interiorul oraşului. 
Dacă Atreus şi fiul său, Agamemnon, trăiseră 
vreodată, acesta — şi nu mormintele unde 
Schliemann descoperise  măştile mortuare şi 
celelalte artefacte — ar fi trebuit să fie locul unde 
fuseseră ei înhumați. 

Rămasă aproape fără suflare, Deborah păşi în 
bezna camerei mortuare. 

Era o încăpere vastă, circulară, cu un 
diametru cam de treizeci de metri. Avea un 
acoperiş în formă de dom, abia vizibil, care dădea 
naştere unei alte denumiri pentru stilul 
mormântului: un coc. Într-o parte se vedea un gol, 
dar altfel încăperea era pustie. Deborah se aşeză pe 
podea în mijloc şi aşteptă ca privirea să 1 se 
obişnuiască cu întunericul în vreme ce ultimii 
membri ai unui grup de turişti ieşiră din cameră, 
ducându-şi palmele streaşină la ochi. 

Trebuia să admită că erau puţine de văzut 
acolo. Simţi cum o cuprinde dezamăgirea în aerul 
răcoros al camerei mortuare. Din interior nu 
existau decât acoperişul, acel alcov întunecat într-o 
parte, probabil unde fuseseră îngropate cadavrele, 
şi intrarea principală, scăldată acum în lumina 
soarelui. Deborah îşi zise că pervazul de deasupra 
intrării masive trebuia să cântărească tone, dar 
masa zidăriei aflate mai sus era de-a dreptul 


217 


imposibil de calculat. Nu era de mirare că lăsaseră 
acel spaţiu triunghiular deasupra intrării. Probabil 
că inițial fusese umplut cu un strat de rocă subţire, 
sculptat pe dinafară, proiectat ca să pară solid, dar 
în realitate având scopul de a scuti pervazul de o 
greutate suplimentară. Totul era impresionant, dar 
nu-i spunea lui Deborah nimic relevant în legătură 
cu viaţa e1 şi moartea lui Richard. 

„Altă fundătură.” 

Zâmbi cu amărăciune din pricina cuvintelor 
care îi veniseră în minte, apoi închise ochii şi îşi 
luă obrazul în palme. Stătea deja de mai bine de un 
minut în acel loc răcoros şi tăcut când îşi dădu 
seama că nu era singură. Se întoarse spre sursa 
zgomotului şi observă pe cineva venind spre ea. 

— Ştiam eu că ai să vii aici în cele din urmă, 
rosti o voce. 

Cunoştea acea voce, dar pentru câteva clipe 
rămase paralizată, holbându-se în întuneric, chiar 
dacă avea impresia că asociase vocea cu numele. 

„Era imposibil.” 

Atunci văzu însă ţeava pistolului îndreptată 
spre ea şi mintea 1 se goli de oricare alte gânduri. 

— Tonya? rosti Deborah. Ce cauţi aici? Apoi, 
după ce arma se înălță cu câţiva centimetri, ţintind 
gâtul ei: Ia chestia aia dinspre mine. 

— Nu vorbi cu mine ca şi cum aş fi menajera, 
zise Tonya cu o voce înfundată. 

„Dar chiar eşti menajera”, vru Deborah să 
replice. „Chiar eşti!” Se mulţumi însă cu o replică 
simplă: 

— Nu pricep. De ce eşti aici? Nu... 

— Atunci taci şi ascultă, rosti ea. Peste un 
minut va veni următorul autocar cu turişti şi vreau 
să mă asigur că nu vei face vreo tâmpenie, bine? 

— Bine, acceptă Deborah, uitând de Atreus şi 
Agamemnon, cu privirea fixată pe ţeava neagră a 
armei. 

— Să începem cu nişte reguli de bază, rosti 
Tonya. Dacă te apropii cu un singur pas, te împuşc 
chiar unde stai. 

Deborah, care se îndreptase fără să-şi dea 
seama spre cealaltă femeie, rămase nemişcată. 

— În al doilea rând, zise Tonya, dacă încerci 
să vorbeşti cu cineva, te... 

— ... împuşc chiar unde stau? zise Deborah. 
Căuta să se comporte firesc, era chiar amuzată, 
deşi asta îi cerea un efort imens. Se forță să-şi ia 
privirea de la armă şi să se uite la Tonya. Nu, n-o 
vei face. Ai observat cumva procentajul populaţiei 
de culoare din Grecia, Tonya? Ar pune mâna pe 
tine în câteva minute. 

Mare greşeală să spună aşa ceva. 

— Probabil că aşa e, replică Tonya, cu ton şi 
mai glacial. Chiar nu-mi pasă. 

Rostise vorbele fără niciun fel de dramatism, 
dar cu o atât de mare determinare în glas, încât 
Deborah făcu un pas înapoi, instantaneu convinsă 
că femeia spunea adevărul. Totodată, Deborah 

simţea că, atrăgând atenţia asupra culorii pielii, 
cealaltă femeie devenise şi mai hotărâtă, din 
pricini care depăşeau starea obişnuită de încordare 
care domnea între ele. Avu senzația vagă că 
prezenţa Tonyei aici şi motivul pentru care ţinea o 
armă în mână aveau cumva de-a face cu rasa. 

„Rasa?” 

— Am venit aici ca să iau înapoi ceea ce nu 
i-a aparţinut niciodată, rosti Tonya. Sau, dacă asta 
nu-mi reuşeşte, să te ucid. Nu-mi pasă care din ele 
se va întâmpla, şi de fapt mă aştept la amândouă. 
Nu mă deranjează deloc dacă mor sau dacă sunt 
aruncată într-o închisoare grecească în cele din 
urmă. 

Vorbea cu o resemnare care provenea dintr-o 
mânie îndelungat reprimată. Cuvintele aveau 
efectul unui duş ca gheaţa şi Deborah, care ştia că 
n-are niciun sens să protesteze împotriva 
absurditățu situaţiei şi că Tonya nu tolera 
slăbiciunile, se mulţumi să întrebe: 

— De ce? 

Negresa schiță un soi de rânjet, zeflemitor, 
dar de fapt exprimând o rană profundă, 
stinghereală, chiar tristeţe. 

— De ce? repetă ea. 

— Da, răspunse Deborah. Dacă voi fi 
împuşcată, cred că ar trebui să ştiu de ce. Mi se 
pare cel puţin corect aşa. 

— Din pricina tatălui pe care nu l-am 
cunoscut niciodată, replică Tonya. 

Deborah făcu ochiu mari. 

— Acum ţi se pare corect? zise Tonya, 
ridicând pistolul câțiva milimetri. 

Capitolul 42 


— Richard a fost tatăl tău? întrebă Deborah. 
Cum se poate? 

— Nu se poate, nemernico, replică Tonya. Nu 
face pe tâmpită cu mine sau jur pe Dumnezeu... 

— Că mă împuşti acolo unde stau, ripostă 
repede Deborah. 

Nu era nici întrebare, nici ripostă în glumă. 
Sesiza furia abia suprimată din ochii femeii şi ştia 
că individa ar fi mers până la capăt. 

— Corect, rosti Tonya. 

— Lucrezi cu Marcus? 

— Cine dracu” e Marcus? 

— Atunci cu Cerniga. 

— Cerniga? repetă Tonya. Copoiul? 

— Nu e copol. Nu şi după Keene. 

Se lăsă o lungă tăcere. Era prea întuneric 
acolo ca Deborah să vadă cum trebuie chipul 
Tonyei. Când aceasta vorbi, părea nesigură: 

— Nu lucrez pentru nimeni. 

— Dar nu eşti menajeră, asta-i sigur, zise 
Deborah. 

Îşi zise că ar fi trebuit oarecum să se teamă. 
N-avea niciun motiv să creadă că această femeie n- 
ar ucide-o. De fapt, o credea pe Tonya capabilă de 
mai mult decât atât, şi anume credea că ea căuta un 
pretext ca să tragă. Habar n-avea de ce, iar 
referirea la tatăl ei n-avea niciun sens, dar nu 
exista nicio îndoială că femeia pe care o 
considerase menajeră o ura şi că o alegere eronată 
a cuvintelor rostite o putea determina să apese pe 
trăgaci şi să-i facă o gaură în inimă, indiferent de 
câți martori ai scenei ar fi fost. 

Dincolo de asta, Deborah obosise să mai fie 
speriată. „Dacă e să fie acum”, îi spunea Hamlet în 
minte, „va veni. A fi gata înseamnă totul.” Nu era 
deloc sigură că era gata de moarte, dar era 

convinsă că n-avea să cerşească îndurare şi nici să 
rămână în viaţă. 

— Ai priceput corect, zise Tonya. Nu sunt 
menajeră. 

Deborah fu convinsă că auzise un ton amuzat 
în vocea ei. 

— Atunci ce eşti? 

— Nu contează. Din punctul tău de vedere 
sunt cineva care a venit aici ca să sape după 
adevăr. Ar trebui să fii capabilă de aşa ceva, nu, 
arheoloago? 

Rostise cuvântul cu un oarecare dispreţ. 

— Adevărul despre ce? 

— Comoara secretă a lui Richard din spatele 
raftului de cărți. 

Deborah tăcu. Nu avea chef să discute iarăşi 
despre asta. 

— În afară de chestia cu împuşcarea mea, de 
ce aş face-o? rosti ea. 

— Chestia cu împuşcarea ta nu-ţi ajunge? 

Brusc, Tonya păru nesigură şi pe picior greşit. 

— Ieri m-am trezit că se trage în mine, rosti 
Deborah, cu un zâmbet amar, ca şi cum evocarea 
evenimentului nu ar fi făcut altceva decât să o 
plictisească. Ce-ar fi să ieşim afară? Nu pot vorbi 
cu tine în beznă. 

Tonya se întoarse către intrare. Se vedeau 
oameni intrând şi se auzea o voce de ghid 
proclamând jumătăţi de adevăruri pe deasupra 
capetelor turiştilor. 

— Bine, acceptă ea. Dar stai lângă mine până 
ajungem la maşină. 

— Ai închiriat o maşină? se miră Deborah. 
Câte resurse ai! Eu m-am bazat pe autobuze şi 
taxiuri. Şi ai mai trecut o armă prin vamă. Ai dat 
dovadă de ceva isteţime, nu glumă. 

— Vrei să taci odată din gură şi să mergi? îi 
porunci Tonya. 

Deborah ridică din umeri şi porni încet spre 
dreptunghiul luminos. 

Nu se simţea deloc indiferentă aşa cum se 
comporta. Numai că nu o părăsise complet 
deprimarea ei anterioară, iar ceea ce simţea avea 
mai mult de-a face cu curiozitatea decât cu frica. 
Apatia ei anterioară o eliberase cumva de orice în 
afara unui interes vag legat de modul cum aveau să 
se rezolve lucrurile şi de modul în care Tonya 
ajunsese să fie implicată în rezolvarea lor. Atât şi 
nimic mai mult. 

leşi în bătaia soarelui, strecurându-se pe lângă 
mulțimea de turişti care se înghesuiau spre 
mormânt. Tonya făcu repede doi paşi ca s-o prindă 
din urmă şi gesticulă semnificativ cu mica poşetă 
care îi masca mâna dreaptă, ca să arate că ţinea 
arma tot îndreptată spre Deborah. Aceasta zâmbi 
cu indiferenţă, făcând-o pe Tonya să se strâmbe de 
neplăcere. 

„Nu-mi pasă”, rostea vocea din mintea ei. 
„Vrei să tragi în mine? N-ai decât.” 

Se îndreptară către parcare fără să vorbească 
şi Tonya o ghidă spre un mic Renault roşu, 
spunându-i să urce pe locul pasagerului. Deborah 
se execută, convinsă că negresa improviza, că nu 
mai făcuse niciodată aşa ceva şi că habar n-avea ce 
mai urma să se întâmple. Numai că furia din ochii 
ei nu dispăruse şi Deborah ştia că nu ieşise absolut 
deloc din raza de acţiune a pericolului. 

În maşină era un infern. În plus, totul mirosea 
a plastic topit. Tonya porni motorul şi lăsă 
geamurile jos. 

— N-are aer condiționat, rosti ea, aproape în 
chip de scuză. 

— Bine. 

Dacă era o răpire, atunci era vorba de una tare 
ciudată. 

— Voi merge în sat, zise Tonya, unde vom 
vorbi. 

— Bine. Putem lua ceva de băut? Mi-e cam 
sete. 

Tonya se uită repede la ea. Pentru o clipă 
Deborah fu convinsă că negresa avea să latre ceva 
de genul „Eu pun întrebările aici”, sau altceva la 
fel de absurd, dar văzu că femeia încuviinţează şi 
îşi întoarce privirea spre şosea. 

— Când ai văzut pentru prima dată colecţia 
lui Richard? întrebă Deborah. 

— În noaptea când a murit, în vreme ce tu te 
ascundeai în baie sau altundeva. 

— Dar ştiai că e acolo, replică Deborah, 
amintindu-și că văzuse pantofii sport ai Tonyei de 
sub pat. 

— Cam aşa ceva, admise Tonya. Ştiam că e 
ceva acolo şi ştiam că e ceea ce caut. 

— Asta ce mai înseamnă? 

— Înseamnă că nu ştiam ce căutam, dar ştiam 
că am ceva de căutat, ripostă Tonya. În regulă? 

Deborah nu răspunse. Lăsaseră citadela antică 
în spate şi acum treceau pe lângă restaurantele şi 
magazinele de suvenire obişnuite care se înşirau pe 
marginea drumului până la ruine. Maşina merse 
până la capăt. La intersecţia unde se găsea staţia de 
autobuz, Tonya viră la stânga, intră în sat şi se opri 
la o cafenea mai puţin ostentativă. 

— Dă-te Jos, îi ceru ea lui Deborah. 

Deborah se conformă şi, urmând indicaţiile 
Tonyei, se aşeză la una din cele trei mese de afară. 
Locul părea pustiu. Deborah se uită în susul şi în 
josul străzii. Se vedea un singur magazin de 
suvenire turistice, cu o vitrină mare pe care scria 
„Cele mai frumoase reproduceri antice din 
Grecia!”, şi care îşi scotea cea mai mare parte din 
bani pe seama autocarelor cu turişti ale căror ghizi 
lucrau probabil pe bază de comision din partea 
proprietarului magazinului. Puţini turişti s-ar fi 
aventurat de capul lor în acel sat. 

Pentru câteva minute, cele două femei se 
uitară în tăcere una la alta, amândouă încercând să 
ghicească în ce fel avea să decurgă conversaţia. 
Apoi îşi făcu apariţia chelnerul. Deborah comandă 

apă şi uzo, pe care îl agită, după ce chelnerul aduse 
comanda, în jurul cuburilor de gheaţă până ce 
deveni lăptos. 

— Ce dracu” mai e şi aia? se repezi Tonya. 

Deborah împinse paharul spre ea. Luându-şi 
mâna de pe arma din poşetă, Tonya se uită 
bănuitoare la băutură, o adulmecă şi luă o gură. 

— Cu alcool? făcu ea, uimită. Ca absintul. 

— Dar mai aspru, răspunse Deborah. 

— Te înnebuneşte la fel ca absintul? Sau te 
orbeşte? 

— Nu cred. 

— Beau şi eu unul pentru New Orleans, zise 
Tonya, cu o oarecare plăcere în remarcă. 

— Eşti din Louisiana? 

Tonya încuviinţă, neputând să-şi ascundă 
mândria din privire. Deborah dădu din cap şi ridică 
paharul în chip de salut. New Orleans? Acum se 
lămurea accentul non-sudist al Tonyei. Ştia că 
oamenii din New Orleans erau confundați în 
Georgia cu newyorkezii. Probabil că avea de-a 
face cu traiul la malul mării. 

„raiul la malul mării...” 

Conform lui Marcus, nava-container 
întârziată oprise în New Orleans. O coincidenţă? 

— Aşadar ce e? întrebă Tonya. 

— Ce e, ce? 

— Chestia care lipseşte din colecție. 

— Chiar nu ştii? 

— O să-mi spui tu, zise Tonya, din nou cu 
vocea de oţel. 

— Depinde pe cine crezi, răspunse Deborah. 
Richard şi britanicul ăsta, Marcus, cred că e vorba 
de cadavrul lui Agamemnon. 

Tonya nu reacționă, dar Deborah era convinsă 
că nu o făcuse nu din pricină că numele nu 
însemna nimic pentru ea. 

— Mai este o mască mortuară, continuă 
Deborah. Şi alte bunuri. Arme. Bijuterii. Poate şi 

vase ceramice. Dar masca şi cadavrul sunt 
lucrurile importante. 

— De valoare? 

— Dacă este adevărat, răspunse Deborah, 
luând o gură de uzo, atunci sunt nepreţuite. 

— Sunt la tine? 

— Nu le-am văzut niciodată, răspunse 
Deborah. 

Tonya se uită cu duritate la ea şi Deborah îşi 
lăsă paharul pe masă cu zgomot. 

— Uite ce e, Tonya, în ultimele zile tot ce mi 
s-a întâmplat m-a cam răvăşit. Richard era... 
prietenul meu. Dacă vrei să ştii adevărul, era ca un 
tată pentru mine. Am venit aici deoarece mă 
simţeam în pericol şi pentru că am crezut că pot... 
nu ştiu, să fiu cumva de ajutor. Ieri cineva a 
încercat să mă ucidă. Vorbesc serios. Nu a fost 
vorba de un brânci accidental într-o staţie de 
autobuz, ci de un efort susținut pe o perioadă de 
câteva ore. 

— Cine? întrebă Tonya. 

Părea curioasă şi surprinsă. 

— Habar n-am, dar să ştii că nu am dispoziţia 
necesară de a mă juca. Nu deţin ceea ce cauţi tu. 
Habar n-am cine le are. Se pare că nu prea am 
habar de nimic şi, doar dacă nu o să-mi zbori 
creierii cu jucăria aia a ta, intenționez să iau 
autobuzul până la Atena şi să iau primul avion spre 
Atlanta. 

Tonya se gândi la cele auzite şi privirea ei 
studie fața lui Deborah ca şi cum ar fi căutat 
minciuna. După câteva secunde se uită în altă 
parte, răsuflă prelung şi se aşeză mai bine pe 
scaun. 

— Te va aştepta poliția, rosti ea. 

— Ştiu, răspunse Deborah. Cred că e timpul 
să mă confrunt cu soarta. În cele din urmă nu cred 
că mă pot învinui de altceva decât de prostie şi 
paranoia. 

— Spuneai că Cerniga nu e copoi, zise Tonya. 
Eşti sigură? 

Deborah îi povesti ceea ce auzise în toaletă şi 
Tonya se încruntă. 

— Am încredere în Keene, rosti Deborah. 
Nu-mi place individul, dar am încredere în el. 
Poate că va arunca cu ceva în mine, dar mă voi 
descurca cu el, iar dacă miros vreun bucluc, mă 
duc în ţinutul învecinat şi mă predau primului 
polițist de stradă pe care îl văd. Probabil că aşa ar 
fi trebuit să procedez de prima dată. 

Ridică din umeri admițând greşeala propriei 
judecăţi şi Tonya dădu aproape imperceptibil din 
cap, cu un început de simpatie. Privirea ei anunţa o 
schimbare de dispoziție sufletească. Ambele femei 
părură a se relaxa puţin. Poşeta Tonyei — cu arma 
în ea — continua să stea pe masă, dar mâna Tonyei 
se îndepărtase de ea. 

— Bun, rosti Deborah. Aşadar ai venit aici ca 
să găseşti ceva ce n-ai văzut niciodată, 
presupunând că acel ceva e la mine. Aveai de gând 
să mă jefuieşti şi apoi să vinzi ce găseai? 

Tonya clătină din cap şi se încruntă. 

— Nu, răspunse ea, ca şi cum ar fi fost uşor 
revoltată de idee. Nu mă interesează deloc acel 
lucru, dincolo de ceea ce înseamnă el pentru 
familia mea. 

— Tatăl tău? întrebă Deborah. 

— Corect. 

— Nu pricep. 

Tonya zâmbi, de această dată cu amărăciune, 
şi făcu semn chelnerului care stătea la umbră 
înăuntru. 

— Adu-ne alte două chestii d-astea cu alcool, 
ceru ea, ridicând paharul lui Deborah. Bun, reveni 
ea, îndreptându-şi atenția spre Deborah cu o 
privire îngrijorată şi cu o ridicare din umeri. Uite 
ce ştiu cu. 

Capitolul 43 


Tonya luă o gură de uzo şi studie paharul, ca 
şi cum încă nu s-ar fi decis dacă îi plăcea ce bea 
sau nu. Deborah aşteptă, întrebându-se dacă Tonya 
nu se răzgândise cumva şi nu mai avea chef să-i 
povestească nimic. 

— Bine, zise Tonya, aplecându-se în faţă şi 
punându-și mâinile pe masă, ca o femeie de 
afaceri. Tata a fost omorât în Al Doilea Război 
Mondial. A fost în Batalionul 761 de tancuri, 
comandând un tanc Sherman M4A3ES, ceea ce 
tanchiştii numeau un „Opt uşor”, din pricina 
manevrării lui lejere. 

— A fost comandant de tanc? se miră 
Deborah, neputându-şi masca surprinderea. 

Habar n-avusese că militarii de culoare 
serviseră în calitate de comandanţi. 

— Corect, răspunse Tonya. Nu era indignată, 
ci doar mândră. Cei din 761 erau cu toţii negri. Au 
fost duşi din Anglia în Normandia în octombrie 
1944, ca parte a Armatei a III-a a lui Patton. S-au 
bătut în bătălia de pe Bulge şi şi-au croit drum în 
sudul Germaniei. Au eliberat chiar unele lagăre ale 
morții. 

Deborah clipi. „Lagărele morții.” 

Familia lui Deborah venise în Statele Unite 
din Germania în anii '20, în pauza precară de 
stabilitate blestemată dintre condițiile dezastruoase 
impuse de Tratatul de la Versailles, care încheiase 
Primul Război Mondial, şi criza economică care 
provocase sfârşitul Republicii de la Weimar, 
propulsându-i la putere pe național-socialişti. 
Bunicul ei fusese un tânăr burlac în căutare de 
oportunități şi alesese să le caute în Statele Unite, 
deşi ezitase mult să facă acest pas, neştiind ce avea 
să aducă naţional-socialismul — nazismul — sub 
stăpânirea lui Hitler. Bunica ei emigrase în Boston 

din Polonia trei ani mai târziu, moment în care în 
Europa se întrevedea deja un viitor considerabil 
mai întunecat, chiar dacă mulți aleseseră să rămână 
acolo. Deborah avea rude în Germania şi Polonia 
care resimţiseră asprimea „filosofiei” naziste, 
multe dintre acestea nereuşind să supravieţuiască 
până la sfârşitul războiului. Îşi cunoştea aceste 
rude doar ca nişte chipuri tinere şi nebănuitoare 
din fotografii foarte vechi şi nu după nume, aşa 
cum îi era, de altfel, ruşine să recunoască. Părinții 
ei cunoscuseră succesul cu o lipsă de preocupare 
total ncevreiască pentru trecut. 

„Morţii cu morţii”, obişnuia tatăl ei să-i 
spună. „Tradiţia este construită de oameni care 
merg întotdeauna înainte. Prea mulţi oameni dau 
vina pe trecut pentru prezentul lor. Treci peste asta. 
Mergi mai departe.” 

Părinții lui Deborah nu discutau despre 
membrii familiei rămaşi în Europa, iar tatăl ei, deşi 
se emoţiona când vreo emisiune TV se referea la 
Holocaust, nu vorbea niciodată despre asta şi — din 
câte îşi amintea Deborah — nu rostise niciodată 
vreo vorbă în acest sens cu glas tare. 

„Nu-i bine să te uiţi înapoi”, spusese el. „Ie 
opreşte să vezi viitorul pe care ţi-l poți făuri 
singur.” 

Deborah crezuse întotdeauna că o asemenea 
atitudine este utilă şi sănătoasă, în ciuda profesiei 
pe care şi-o alesese. Arheologia se referea la 
descoperirea unui trecut mort, la dobândirea de 
cunoştinţe despre cei dispăruţi demult şi nu la 
definirea prezentului sau a viitorului. Nu-i trecuse 
niciodată prin minte că aşa ceva putea reprezenta o 
încercare de compensație pentru familia ei lipsită 
de un trecut. 

Se încruntă. Referirea la lagărele morții o 
deranjase, o făcuse să se simtă uşor nesigură, ca şi 
cum fundația pe care şi-o construise singură se 
clătinase pe neaşteptate sub ea. Se uită la Tonya, 
care o urmărea gânditoare. 

— Îmi cer scuze, zise ea. Zi-i mai departe. 

— Tata a murit la sfârşitul primei săptămâni 
din mai 1945, zise Tonya cu un zâmbet amar. 
Războiul se încheiase oficial, dar cred că au mai 
fost ceva lupte şi după aceea. Doar aşa e războiul, 
nu? 

Se opri şi se lăsă pe spatele scaunului. 
Deborah ieşi din propriile-i fantasme ale minţii ca 
să se uite la Tonya cu alţi ochi. Negresa nu părea 
destul de în vârstă ca să fi avut un tată în război, 
dar poate că ăsta era adevărul. Părul îi încărunţea, 
deşi se vedea mai clar la rădăcini, aşa că poate 
fusese vopsit în negru înainte, iar ochii păreau cu 
siguranţă destul de bătrâni. Deborah era surprinsă 
— şi un pic ruşinată — de faptul că nu observase asta 
înainte. 

„Ciudat”, îşi zise ea, „să mă gândesc că 
oamenii născuţi atunci au şaizeci de ani acum, că 
unii dintre cei care au luptat în acel război 
blestemat încă trăiesc şi chiar îşi mai amintesc cum 
a fost.” 

— Nu l-am cunoscut niciodată, continuă 
Tonya. Mama a rămas însărcinată cu mine când el 
a fost recrutat. M-am născut în vreme ce el era în 
Anglia, aşteptând misiunea. Am crescut cu 
povestea care a fost spusă familiei mele: că el a 
fost ucis în luptă în sudul Germaniei în ultima zi a 
războiului. Nu exista niciun motiv să punem la 
îndoială versiunea oficială, aşa că... Am crescut, 
m-am dus la şcoală, mi-am luat o slujbă ca 
Jurnalist şi apoi hber-profesionist în Louisiana şi în 
cele din urmă m-am alăturat la Atlanta Journal of 
Constitution (AJC) acum opt ani. M-am mutat în 
Atlanta şi am început să fiu interesată de povestea 
tatei. Am făcut rost de dosare militare şi am 
încercat să dau de supraviețuitorii din unitatea lui. 
L-am găsit pe un tip, Thomas Morris, care trăia în 
College Park. Fuseseră în acelaşi pluton, deşi abia 
când am vorbit cu el am aflat că fusese şoferul 
tancului pe care tata îl comandase o vreme. 

Am presupus că, dacă un comandant de tanc 
este ucis în acţiune, asta înseamnă că tancul lui a 
fost distrus, aşa că am fost destul de surprinsă să 
descopăr că un membru al echipajului său încă 
trăieşte. S-a dovedit că lucrurile nu funcționau cum 
îmi imaginasem eu. Când este lovit un tanc, obuzul 
poate exploda chiar în habitaclu sau în altă parte a 
tancului, ucigându-i pe unii, schilodindu-i pe alții 
şi lăsând unul sau doi oameni nevătămaţi. Asta 
doar dacă tancul nu lua foc, ceea ce se pare că se 
întâmpla des în cazul unui tanc Sherman. 

— În fine, continuă Tonya, luând paharul în 
mână, dar fără să bea din el. L-am sunat pe acest 
Morris şi am reuşit să-l conving să se întâlnească 
cu mine, dar încă de la telefon a fost evaziv: 
prietenos, dar... prudent, ca şi cum ar fi ascuns 
ceva. Ne-am văzut în cele din urmă şi am simțit 
acelaşi lucru. Mi-a spus poveşti despre tata, când 
s-au cunoscut, cum era, cum îi scria el mamei... şi 
mi-a fost clar că l-a plăcut şi că i-a fost prieten. 
Dar când l-am întrebat de ziua când a murit, 
amintirile lui au părut să devină brusc vagi. Dintr- 
o dată parcă nu-şi mai amintea prea multe în afara 
celor pe care cei din armată mi le povestiseră deja. 
Se găseau la nord de Miinchen, plutonul lor se 
separase de restul companiei şi au dat peste un 
convoi german care îşi croise drum spre sud 
dinspre Berlin, părând că vrea să ajungă în Elveţia. 
Au fost lupte şi au reuşit să oprească acel convoi, 
dar în cursul bătăliei tata a fost omorât. 

Tonya ridică resemnată din umeri. 

— Mi-am continuat investigaţiile, reluă ea. 
Mi-am zis că pot face un articol bun pentru AJC, 
dacă nu cumva strâng chiar un material pentru o 
carte, şi am aflat multe lucruri, dar nimic altceva 
despre circumstanţele morţii lui. După o vreme m- 
am obişnuit cu ideea că amintirile lui Morris 
fuseseră atât de inconsistente din pricină că el 
ascunsese intenționat ceva prea dureros şi 
traumatic. Apoi a apărut cartea lui Kareem Abdul- 

Jabbar despre Batalionul 761 şi atunci am cam 
lăsat baltă proiectul. Nu credeam că mai pot 
adăuga ceva nou, aşa că mi-am văzut de meseria 
mea. 

— Pentru ce secțiune scrii? întrebă Deborah. 

— Cea de gastronomie, răspunse Tonya, 
schiţând un zâmbet. Dar am scris, nu mai scriu. 
Am demisionat ca să devin femeie de serviciu la 
Muzeul Druid Hills. 

— De ce? 

— Ajung şi la asta. Acum trei luni m-am 
trezit cu un telefon din senin. Thomas Morris, 
şoferul tatei. Mi-a spus că are ceva să-mi 
povestească şi că nu mai are mult timp la 
dispoziţie. M-am dus să-l văd şi l-am găsit într-o 
stare foarte proastă. Cred că avea peste optzeci de 
ani şi făcuse un cancer la plămâni. Mi-a spus că 
trebuie să se descarce de o povară — adică altă 
povară decât cea rezultată în urma a şaizeci de ani 
de fumat. Mi-a mărturisit că tata n-a murit în tanc. 
Atacaseră acel convoi german, aşa cum se scrisese 
în rapoartele militare, dar convoiul în sine era 
ciudat: aşa cum spunea el, era compus din 
echipamente nepotrivite pentru misiune. Nu prea 
mi-am dat seama ce vrea să spună, dar în esenţă 
ideea era că în aparenţă întreg convoiul era menit 
să apere, de fapt, un singur camion. Nemţii au 
murit până la ultimul om ca să-şi îndeplinească 
misiunea. 

În fine. Plutonul tatei a suferit pierderi grele, 
dar a distrus tancurile inamice şi a pus mâna pe 
camion fără ca măcar să tragă un obuz în 
apropierea lui. Tata a fost primul care a urcat în 
camion, deşi Morris şi alți câțiva erau cu el când l- 
au capturat. Înăuntru se găsea un singur container 
mare, marcat cu un număr de transport. Au 
înștiințat Cartierul General despre situație prin 
radio şi, pentru o vreme, au stat pur şi simplu 
acolo, îngrijindu-şi rănile şi îngropând morţii. Au 
uitat de container. Au trecut aşa câteva ore şi tata a 

devenit curios să afle ce apăraseră nazişti cu 
asemenea înverşunare. A spus că va deschide 
containerul, doar ca să se uite înăuntru. Alţii i-au 
spus că ar trebui să aştepte sosirea poliţiştilor 
militari, dar el a replicat că pierduse mulți 
camarazi din pricina acelei cutii şi avea dreptul să 
afle pentru ce muriseră aceştia. 

A folosit un topor de asalt din dotarea 
tancului ca să spargă containerul, cu Morris şi 
restul echipajului stând în spatele lui. Tocmai 
deschidea cutia când au apărut poliţiştii. Morris nu 
a apucat să vadă multe, cu excepţia acestei siluete 
mari sculptate, de culoare verzulie, în parte femeie, 
în parte... 

— Șarpe, zise Deborah. Sau balaur. Da. 

— Da, mi-am zis că o să recunoşti obiectul, 
replică Tonya. Cu două zile înainte de a mă suna, 
Morris a văzut aceeaşi sculptură în ziarul pentru 
care lucram, într-un reportaj despre noile exponate 
ale muzeului. 

— Aşa că ţi-ai luat o slujbă acolo ca să 
descoperi ce altceva mai zărise tatăl tău, completă 
Deborah ideea. 

— Parţial, răspunse Tonya. Însă mai e şi 
altceva. Ceea ce a văzut tata în containerul ăla l-a 
înnebunit. După ce au ajuns la faţa locului, 
poliţiştii le-au ordonat imediat tanchiştilor să se 
întoarcă în vehiculele lor. Tărăşenia era condusă de 
un ofițer tânăr şi alb, bineînţeles. Acum, trebuie să- 
ți aminteşti cum stătea treaba pe atunci între albi şi 
negri. Soldaţii albi refuzau genul de egaltarism 
care le fusese conferit soldaţilor negri, chiar dacă 
în realitate nu exista acest drept. Când trupele de 
negri erau antrenate în Statele Unite, se spunea că 
în fiecare weekend, când soldaţilor li se permitea 
să viziteze localităţile învecinate locului de 
instrucție, cel puţin un negru murea linşat de albi. 
Adesea Poliția Militară era implicată în astfel de 
cazuri, dar dacă nu ei erau asasinii — ceea ce se 
întâmpla uneori — atunci poliţiştii nu depuneau 

niciun efort ca să-i aducă în faţa Justiției pe cei 
care comiteau crimele, indiferent dacă era vorba de 
militari sau de civili. Mulţi negri credeau că nu vor 
ajunge niciodată să lupte. Au ajuns pe linia 
frontului doar din pricina pierderilor masive de 
echipaje de tancuri după debarcarea din Franţa. Cu 
toate astea, au fost trataţi în continuare ca nişte 
laşi, nepotriviţi să lupte, continuă Tonya, cu o nouă 
amărăciune în voce, de către o mulțime de 
comandanţi albi, chiar dacă Batalionul 761, de 
pildă, era în permanenţă apreciat de cei care lucrau 
îndeaproape cu ei, pentru valoarea şi determinarea 
cu care luptau sub tirul inamic. Chiar dacă oamenii 
mureau ca să-şi apere ţara, acea ţară nu voia să le 
recunoască meritele. 

Tonya se lăsă pe spătarul scaunului şi inspiră 
adânc, pentru a se calma. 

Deborah nu rosti nicio vorbă, mulţumindu-se 
să privească şi să asculte şi temându-se să nu 
distrugă armistițiul fragil creat între ele. 

— În fine, reluă Tonya, în vreme ce totul era 
luat de acolo, camionul şi containerul erau păzite 
de acest polițist militar. Morris nu i-a aflat 
niciodată numele, dar spunea că era un sudist de 
modă veche, care îşi exprima sentimentele față de 
pluton suficient de limpede, denumindu-i „trupe de 
cioroi” chiar în faţă şi sugerând prin vorbe că ei ar 
fi fost în stare să fure orice era de valoare în 
camion. Când oamenii l-au întrebat ce era 
înăuntru, el a ridicat arma şi a spus că va face o 
gaură în oricine se apropie. 

Tanchiştii s-au retras în vehiculele lor, dar tata 
s-a dus înapoi. Cam la două minute după aceea, 
Morris a auzit un foc de armă, apoi alte două. 
Polițistul s-a întors şi le-a spus că un neamţ nu 
murise şi că îl împuşcase pe tata înainte ca el să îl 
lichideze definitiv. 

Au ştiut cu toţii că era o minciună, dar mai 
ştiau şi că dacă ar fi protestat ar fi fost arestaţi sau 
ar fi pățit-o mai rău. Tunarul lui Morris a devenit 

noul comandant al tancului şi au numit un nou 
recrut care să ia locul acestuia. 

Morris a fost ultimul supravieţuitor al acelui 
echipaj. Tunarul care a devenit comandant a fost 
ucis de o mină la trei zile după incidentul cu 
convoiul, iar ceilalți au murit treptat în cursul 
anilor. Morris a fost învins de cancer acum patru 
săptămâni. 

Sesizând că va urma şi altceva, Deborah 
aşteptă. 

— Dar, reluă Tonya, aplecându-se în faţă. El 
mi-a spus că tata văzuse ceva „nebunesc” în acel 
container, despre care n-a vrut să discute până ce 
nu avea să arunce încă o privire, iar Morris era 
convins că în acea zi nu chestia obişnuită dintre 
albi şi negri l-a ucis, ci ceva care era în acea cutie. 
De aceea am renunţat la slujba mea ca să mă 
apropii de subiect. De aceea sunt acum aici cu tine. 

O vreme Deborah nu zise nimic, după care 
încuviinţă. 

— Îţi aminteşti că a fost ucis un vagabond în 
apropiere de muzeu în noaptea morţii lui Richard? 
zise ea. 

Tonya dădu din cap. 

— S-a spus că nu există legătură între cele 
două morţi, rosti ea. 

— E posibil. Dar uite ce s-a întâmplat. Am 
vorbit cu fata lui. Era rus şi, ţine-te bine, membru 
al KGB-ului sau al organizației care s-a 
transformat în KGB. 

— ŞI ce căuta în Atlanta? 

— Nu sunt sigură, răspunse Deborah. Dar 
încep să cred că vâna aceeaşi cutie pe care tatăl tău 
a văzut-o în remorca acelui camion german. 

Tonya făcu ochii mari, apoi îi îngustă. 

— Avea o scrisoare la el, continuă Deborah. 
Cea mai mare parte era distrusă, dar exista acolo o 
referire la nişte „rămăşiţe”, despre care autorul 
scrisorii credea că n-au ajuns niciodată la 
destinaţie, şi la un oraş în Germania, Magdeburg. 

Nu am verificat încă, dar nu m-ar surprinde să aflu 
că acest oraş este chiar la graniţa elveţiană. Orice 
ar fi acele „rămăşiţe” — şi ar putea fi rămăşiţe 
umane, prin urmare ar putea fi vorba de cadavrul 
lui Agamemnon -— tatăl tău a ajutat la oprirea 
trecerii lor peste graniţă, sunt sigură de asta. Ruşii, 
adăugă ea, au pus mâna pe o mulțime de antichități 
din Berlin. Le mai au şi acum. Transportul ăsta 
însă, cea mai mare, mai bogată şi mai renumită 
pradă dintre toate, le-a scăpat printre degete. Au 
trecut cincizeci de ani şi ei continuă să o caute. 

Se lăsă o tăcere îndelungată. Dincolo de masă 
se auzi un claxon şi cineva strigă unui prieten în 
greacă, apoi altcineva râse tare ca răspuns, dar cele 
două femei nu dădură niciun semn că ar fi auzit 
ceva, rămânând nemişcate şi uitându-se fix una la 
cealaltă. 

Comandară ceva de mâncare, un gest care, în 
opinia lui Deborah, ar fi putut părea complet ireal 
din pricina naturii relației lor în Statele Unite şi a 
faptului că Tonya o ţinuse în bătaia unei arme cu o 
oră înainte. Numai că lucrurile se schimbaseră. 
Între ele părea să se formeze un soi de alianță 
tacită şi neașteptată, alianţă care trecea dincolo de 
faptul că amândouă erau americance (şi nu de o 
factură obişnuită) într-o ţară bizară. Erau 
amândouă femei încăpăţânate care încercau să 
găsească o logică în pierdere şi tragedie, din 
nefericire fără prea mult succes. 

Deborah îi povesti Tonyei totul: despre 
Richard, despre Marcus, despre mesajele ei cu 
Calvin (fără să menționeze tentativele lor de flirt, 
dacă despre aşa ceva fusese vorba în realitate) şi 
despre avertismentul misterios primit înainte de 
tentativa de asasinare de pe Acrocorint. Îi povesti 
tot ce ştia despre cadavrul lui Agamemnon, despre 
reputația ciudată a lui Schliemann ca arheolog, 
despre MVD, chiar şi despre acea blestemată de 
proră de navă a cărei bruscă reapariţie generase 
atât de multe. 

— ŞI tipul ăsta, Marcus, a dispărut? întrebă 
Tonya. 

— Din câte îmi dau cu seama, da, răspunse 
Deborah. Nu am reuşit să dau de el în Corint sau 
Atena. Poate că a plecat din ţară. 

— Crezi că el a încercat să te omoare 1eri? 

— Sunt destul de sigură că nu a fost el 
personal, rosti Deborah, îngustându-şi ochii. Dar 
dacă el a pus totul la cale... Nu ştiu. Nu cred şi nu 
văd ce ar câştiga din asta, dar din alt punct de 
vedere nu văd ce ar avea oricine ceva de câştigat, 
aşa că povestea asta nu mă duce prea departe. 

Se lăsă o nouă pauză de gândire, apoi Tonya 
puse întrebarea care atârnase deasupra lor din clipa 
în care începuseră să schimbe informaţii. 

— Deci, rosti ea, ce urmează acum? 

Deborah clătină din cap. Habar n-avea. 

— Sunt gata să mă duc acasă, zise ea. Nu văd 
ce ar mai fi de făcut. Tu? 

— Păi aveam de gând să te împuşc, rosti 
Tonya, zâmbind. De fapt, încă mă mai tentează 
ideea. Habar n-am cine ar prelua conducerea 
muzeului, dar în niciun caz n-ar mai fi vorba de o 
maniacă a controlului ca tine. 

— Mersi, replică Deborah, întorcându-i 
zâmbetul. 

— Ce-ar fi să mergem la cumpărături? 
propuse Tonya, lățindu-şi zâmbetul, astfel încât 
chipul i se întineri cu zece ani, şi mijind ochii spre 
magazinul de suvenire din cealaltă parte a străzii. 
Chestia asta mă înveseleşte aproape la fel de mult 
ca mersul la biserică. Ce zici de nişte suvenire? 

— N-am cumpărat nimic, răspunse Deborah, 
zâmbind un pic şmechereşte. Desigur. Ce mama 
naibi... 

Se ridicară şi porniră spre magazinul cu 
ferestrele încărcate de afişe cu „Cele mai bune 
reproduceri după antichitățile Greciei”. Intrară, 
uitându-se un pic vinovate una la cealaltă. Oricât 
ar fi vrut ele să pară altfel, un astfel de gest 
reprezenta un mod cumplit de banal de a pune 
capăt investigaţiilor lor. 

Amândouă se opriră uluite chiar după uşă. 
Magazinul era mare, de mărimea unui hangar de 
avioane, şi fiecare centimetru pătrat era plin cu 
rafturi, cutii de expunere şi mostre atârnate pe 
pereți. Deborah căscă gura şi absorbi totul cu 
privirea: statui de toate dimensiunile din marmură 
ŞI ipsos, vaze în miniatură, vase şi amfore, obiecte 
geometrice şi sculpturi cicladice precum cele 
invocate de Moore şi Picasso în Muzeul Naţional 
de Arheologie, urne clasice negre şi roşii 

împodobite cu scene din mitologia locală, sfincşi 
de bronz şi trăsuri modelate după originalele din 
Delphi, capete de taur şi topoare asemenea celor 
clasice, din Epoca Bronzului, descoperite în Creta, 
şi obiecte de origine romană de toate felurile, 
unele dintre ele mostre de prostii tipic destinate 
turiştilor, altele replici de calitate după exponate 
din muzee. Tonya apucă un mic Priap de bronz şi 
Tânji. 

— Grecii ăştia au o părere extraordinară 
despre ei înşişi, zise ea. 

Deborah abia dacă o auzi. Creierul ei începea 
să judece cu mare viteză şi privirea încerca să ţină 
pasul cu ideile. Urmară picioarele, astfel că, pentru 
o clipă, ea uită de durerea din gleznă. 

Ignoră obiectele cu preţ mic. Nici măcar 
obiectele din gama de preţ mediu, deşi bine 
executate şi perfecte pentru suvenirele pe care 
avea ea de gând să le cumpere, nu îi atraseră prea 
mult atenţia. Pe rafturile de sus însă se găseau cutii 
care conţineau artefacte ce şi-ar fi avut locul în 
Muzeul Naţional de Arheologie, obiecte despre 
care ea nu putea afirma că nu erau reale decât din 
pricina etichetelor cu preţuri. Nu acurateţea lor 
aparte le făcea speciale. Păreau vechi, ca şi cum 
abia ar fi fost scoase din pământ. Oale, farfurii, 
chiar obiecte de bronz: toate arătau ca şi cum ar fi 
fost vechi de mii de ani, iar dacă asta nu ajungea, 
Deborah era convinsă că unele dintre ele nu erau 
reproduceri, ci mai degrabă piese noi inspirate de 
artefacte antice. Nu văzuse astfel de obiecte în 
niciun magazin turistic din Atena sau Corint. De 
fapt, singurul loc unde mai văzuse aşa ceva era 
încăperea din spatele raftului de cărți din 
dormitorul lui Richard. 

— Scuzaţi-mă, zise ea, apucând mâna unei 
vânzătoare care păru surprinsă de gestul ei. De 
unde obţineţi toate acestea? 

— De pretutindeni, răspunse fata. Unele 
dintre ele sunt făcute în străinătate. 

Deborah îşi dădu seama că fata nu-i acorda 
atenție. 

— Nu, insistă ea. Nu mă refer la toate 
produsele. Doar la obiectele acelea. Cele scumpe. 

Probabil sesizând un comision gras, fata îi 
acordă acum toată atenția şi atitudinea ei deveni 
politicoasă. 

— Astea sunt făcute aici, răspunse ea. Sunt 
opere speciale produse de o singură familie care se 
ocupă de crearea de obiecte de cea mai mare 
calitate de generaţii întregi. Astea nu sunt 
reproduceri. Sunt opere de artă. 

Deborah se forță să rămână calmă. 

— Mă interesează foarte mult să cumpăr 
câteva, zise ea, arătând vag spre un raft cu 
sculpturi de bronz pe care nu le-ar fi putut căra 
fără o mărire substanțială a spaţiului personal 
pentru bagaje. Dar aş vrea să cunosc artistul. 

Tonya se apropiase şi asculta schimbul de 
cuvinte cu un interes plin de amuzament. 

— Îmi pare rău, doamnă, zise fata, dar artiştii 
sunt foarte discreţi. Uneori aduc obiecte la 
magazin, dar de obicei stau acasă, unde au propria 
lor... care e cuvântul? Unde se fac chestiile de 
metal. 

— Forjă? propuse Tonya. 

— Corect, răspunse fata. Forjă. 

— ŞI unde e asta? întrebă Deborah. 

— Îmi pare rău, doamnă, dar nu vă pot spune. 
Este casa lor. 

— Da, dar... 

— Îmi pare rău. Nu o pot face. 

Deborah gândi cu repeziciune. 

— Ascultă, zise ea. Caut ceva aparte, ceva ce 
trebuie confecționat. M-am uitat la obiecte prin 
toată ţara şi am decis că vreau ca acela care a 
executat aceste obiecte să-mi facă şi mie unul 
special. 

— Acestea sunt unicate, zise fata. 

— Da, dar obiectul pe care îl vreau eu trebuie 
făcut conform specificaţiilor mele. Dacă îmi faceţi 
legătura cu artistul, mă voi asigura să primiţi un 
comision ca şi cum am fi cumpărat obiectul de 
aici. 

Fata ezită, apoi clătină din cap. 

— Îmi pare rău, rosti ea. Nu putem face asta. 

— Îl mai vrei făcut din aur? o întrebă brusc 
Tonya pe Deborah. 

Fata se uită repede la Deborah, care îşi 
recompuse expresia şi zise: 

— Dacă pot executa ceva atât de mare. 

Fata clipi. 

— Veniţi cu mine, vă rog, zise ea. 

Casa, o structură complet ştearsă tencuită în 
alb, se găsea în cealaltă parte a satului. Cele trei 
femei merseră repede, fără să vorbească, de parcă 
vorbele le-ar fi putut costa ratarea unei oportunități 
de o viaţă. Fata alertase printr-un telefon dat în 
şoaptă familia cu pricina asupra faptului că vor 
avea parte de vizitatori, aşa că la sosire îi aştepta 
un băiat desculţ, de vreo zece ani, care mângâia o 
pisică albă şi slăbănoagă. 

Băiatul le conduse printr-un hol îngust şi 
golaş, pe lângă o bucătărie care mirosea a oregano, 
într-un living unde aşteptau un bărbat în vârstă şi 
soţia lui, amândoi în haine grele, de culoare 
închisă. Camera era surprinzător de golaşă, având 
ca decoraţiuni doar câteva poze în alb şi negru. 

Fata de la magazin le vorbi celor doi bătrâni 
în greacă, arătând cu capul spre Deborah. Bărbatul, 
care avea o mustață impozantă, mormăi ceva 
nedesluşit, în cele din urmă spuse ceva soției sale 
şi femeia dădu din cap scurt, după care îşi întoarse 
privirea curioasă spre Tonya. 

— Ce anume căutaţi? întrebă simplu bărbatul. 

Deborah era surprinsă. Presupusese că omul 
nu vorbea engleza. 

— Păi, rosti ea, nu prea ştiu exact... 

Se uită la Tonya ca să mai câştige timp, apoi 
rosti brusc: 

— O mască mortuară. O mască mortuară din 
aur precum cele găsite la Micene. 

Rostise cuvintele magice. Faţa bătrânului se 
lumină toată într-un zâmbet. Vorbi repede către 
soția lui şi femeia se lumină şi ea, începând să 
bolborosească ceva în greacă în direcția 
americancelor, cu mâinile strânse în faţa ei, ca şi 
cum ar fi fost surprinsă în timpul unor aplauze. 

După aceea bătrânul se ridică şi ieşi din încăpere, 
făcându-le semn să îl urmeze. 

— Precum  măştile găsite de Herr 
Schliemann, da? 

— Da. 

Omul le conduse prin bucătărie înspre o curte 
plină de magazii, dintre care câteva aveau coşuri 
metalice. 

— Cuptor, zise el, arătând spre o construcție. 
Forjă, continuă el, arătând spre alta. Herr 
Schliemann a dormit în sat. Trei case mai jos de 
aici. Nu numai Schliemann. Mulţi alți oameni 
faimoşi. Şi Himmler şi Goebbels au dormit aici. 

Deborah îi aruncă o privire, aşteptându-se 
oarecum ca el să admită că glumeşte. 

— Naziștii? întrebă ea. 

— Desigur, întări el, ridicând din umeri. 
Micene a fost foarte importantă pentru ei. 
Schliemann însuşi era... cum îi spuneau ei... un 
Superom Teuton. 

Râse spart de propria frază sau amintindu-și 
de ea. Deborah şi Tonya schimbară o privire 
îngrijorată. 

Omul deschise o uşă grea şi aprinse lumina. 
Încăperea avea o podea de beton, iar în capăt se 
vedeau mai multe sobe metalice mari. Tot acolo se 
găseau mai multe nicovale diferite şi un perete plin 
de unelte cu cozi lungi, cleşti extractori înnegriți 
de foc, cleşti obişnuiţi şi ciocane cu capetele 
deformate de folosire strălucind ca şi cum ar fi fost 
cromate. De-a lungul altui perete se vedea un 
pupitru de lucru cu statui de ceară în diferite stadii 
de finisare. 

—  Folosim doar tehnicile antice, rosti 
bătrânul. Chiar şi în cazul mulajelor de bronz. 
Fiecare figurină de ceară înseamnă un singur mulaj 
şi fiecare mulaj dă o singură statuie. Este un proces 
îndelungat şi foarte scump. Nimeni în afara noastră 
nu mai procedează aşa în zilele noastre. 

— Cum rămâne cu măştile? se interesă 
Deborah. Le puteţi face? 

— Desigur. 

— Aţi mai făcut aşa ceva înainte? 

— Una sau două, rosti el, ridicând din umeri. 
Cu mulţi ani în urmă. Cam aşa de mici. 

Îşi făcu palmele pungă pentru a indica o 
suprafaţă cu un diametru cam de cincisprezece 
centimetri. 

— Le puteţi face mai mari? întrebă Deborah. 
În mărime naturală. 

— Bineînţeles, răspunse omul, ridicând iarăşi 
din umeri de o manieră care îi reamintea lui 
Deborah de directorul de muzeu din Atena. Dar 
aurul este scump. Astăzi e foarte greu de găsit în 
Grecia. Pe vremuri, în zilele lui Agamemnon, aurul 
conţinea multe impurități. Cositor. Zinc. 

— Le puteţi face la fel ca atunci, cu acelaşi 
amestec. 

Omul se încruntă. 

— Aproape, replică el. Măştile originale sunt 
diferite între ele. Probabil că fiecare este 
confecționată din metal provenind din diverse 
locuri, aşa că nu există o singură... ăă... 
compoziţie corectă. Pe care o vreţi copiată, pe cea 
a lui Agamemnon? 

— Nu, răspunse Deborah. Vreau o mască 
asemănătoare, dar diferită. Aţi putea face asta? 

Bătrânul încuviinţă şi ridică un singur deget, 
ca şi cum le-ar fi avertizat să aştepte. Apoi părăsi 
încăperea timp de câteva minute, vreme în care 
femeile de-abia schiţară câteva zâmbete şi priviră 
în jurul lor, studiind lucrările care erau deja pe 
bancul de lucru. Când se întoarse, bătrânul ţinea în 
mână ceea ce Deborah crezu că sunt două din 
fotografiile în alb şi negru din living. 

— Uitaţi, zise el, arătând prima fotografie. 

Deborah îşi simţi inima bătând cu putere, apoi 
avu senzaţia că se opreşte. Poza monocromă arăta 
un bărbat aplecat peste o nicovală. Bărbatul ţinea 

în mână o mască mortuară mare. Diferea de 
oricare altă mască din Muzeul Naţional de 
Arheologie. Era masca pe care Deborah o zărise pe 
computerul lui Richard. 

— Bunicul meu, rosti meşteşugarul cu 
mândrie. Vedeţi. 

Împinse cealaltă poză către Deborah. Aceasta 
arăta doi bărbați zâmbind către aparatul foto, unul 
masiv, cu o mustață mare şi o expresie jovială pe 
chip, celălalt tot cu mustață, dar mai slab şi cu un 
aer profesoral din pricina ochelarilor cu ramă 
subțire de metal. Amândoi erau îmbrăcaţi în 
costume demodate, de culori închise, cu gulere 
curios de înguste. 

— Bunicul, din nou, zise bătrânul. 

— Cine e celălalt bărbat? se interesă Tonya. 

— Ăsta, rosti omul, bătând în sticla 
fotografiei ca un dirijor care ar vrea să pună viorile 
în acord una cu alta, este Heinrich Schliemann. 

Deborah îşi dăduse seama din clipa în care 
zărise fotografia. Recunoscuse postura obişnuită a 
lui Schliemann, pe jumătate academică, pe 
jumătate de spectacol pompos, şi simţise iarăşi că 
îi stă inima în loc. Cele două femei avură nevoie 
de zece minute pentru a reuşi să scape de acolo, 
cumpărând în acest scop câteva obiecte mai 
prețioase ca să-şi facă fuga mai uşor de trecut cu 
vederea, deşi între timp Deborah nu mai putea să 
se gândească la nimic altceva. Ca şi cum veştile 
despre o urgenţă în familie ar fi fost întrerupte de o 
reclamă, ceea ce o făcuse incapabilă de a mai 
gândi logic sau de a se mai comporta cu demnitate. 
Trebuia să iasă din acel atelier, din acel sat, din 
acea ţară. Totul se terminase. 

Şi asta deoarece fotografiile nu puteau 
însemna decât un singur lucru din punctul de 
vedere al lui Deborah. Masca şi tot ce o însoţise, 
toate acele obiecte pentru care murise Richard erau 
nişte falsuri confecţionate de un grec talentat de la 
sfârşitul secolului al XIX-lea. Nu constituia nicio 
consolare faptul că Richard şi Marcus — şi poate 
oamenii din guvernele Rusiei şi Greciei — fuseseră 
păcăli să creadă că acele obiecte erau reale. Tot 
ce făcuse Deborah, de la cercetări şi până la 
riscarea propriei vieţi şi a libertăţii şi reputației 
personale de cercetător şi om de afaceri în Statele 
Unite se bazase pe o minciună. 

Nu mai conta cum ajunseseră masca şi 
celelalte obiecte în America. Nu mai conta dacă 
exista un cadavru sau nu. Nu mai conta dacă acest 
cadavru era căutat de Uniunea Sovietică de 
cincizeci de ani: Nu mai conta în posesia cui se 
afla acum. Totul nu era decât o grămadă de 
gunoaie, valorând la fel de mult ca şi celelalte 
suvenire mai bine executate, care erau vândute 

turiştilor. Pentru asta fusese ucis tatăl Tonyei şi 
murise Richard. Totul nu era decât o glumă amară, 
lipsită de farmec, o glumă de cel mai prost-gust 
posibil, care distrugea tot mai mult cu fiecare nou 
cadavru pe care îl genera. Ajunsă înapoi pe străzile 
pârjolite de soare, Deborah simţi nevoia bruscă de 
a vomita. 

Tonya nu avea nevoie să întrebe ce gândea 
sau cum se simţea Deborah. Ea avusese nevoie de 
ceva mai mult timp ca să înţeleagă, dar după 
lacrimile de umilinţă care-i răsăriseră în colţul 
ochilor şi pe care ea şi le şterse înainte de a ieşi din 
atelier, era clar că acum înţelegea bine implicaţia 
acelor fotografii afişate cu mândrie. Ştiuse sau se 
lăsase implicat Schliemann, pentru a face rost de 
fondurile necesare ridicării reședinței maiestuoase 
din Atena? Probabil că nu. Oricum, nu mai conta. 
Tatăl Tonyei murise în zadar. Ajunse să îşi spună 
că ar fi fost chiar mai bine dacă ar fi murit din 
pricina unei izbucniri de ură rasială. Cel puţin aşa 
furia ei ar fi fost corectă şi morală. Aşa cum 
stăteau lucrurile, tatăl ei devenise victima unui 
accident stupid. Da, totul nu era decât o glumă 
proastă. 

Lăsară amândouă adresele fetei de la magazin 
unde să le fie expediate bunurile cumpărate şi 
plătiră în euro fără niciun fel de resentiment. 
Oricum nu mai aveau nevoie de bani acum. Se 
duceau acasă. Întorcându-se la micul Renault, 
Deborah încercă să-si amintească ce anume 
cumpărase, dar nu reuşi să vizualizeze nici măcar 
un obiect. 

— Vrei să te duc înapoi la Atena? se oferi 
Tonya. 

— Mă întorc la hotelul din Corint, răspunse 
Deborah. Îmi iau lucrurile. Văd dacă a sunat 
Marcus sau Calvin. Mă întorc acasă mâine la 
prima oră. 

— Eşti sigură? 

— Da. 

Tonya încuviinţă. Scoase cheile maşinii din 
geantă şi, ca şi cum ar fi acţionat în urma unui 
impuls cu care s-ar fi luptat până atunci, luă braţul 
lui Deborah şi îl strânse. Privirile li se întâlniră din 
nou şi ambele femei dădură din cap şi zâmbiră, 
ştergându-şi lacrimile, fără a rosti vreo vorbă. 
Tonya se urcă în maşină şi demară. Deborah nu-i 
făcu semn de la revedere. 

Porni înapoi spre staţia de autobuz. Se auzi un 
claxon de maşină şi Deborah se lipi de peretele 
unei case ca şoferul să nu dea peste ea. Se întoarse, 
iritată, şi descoperi că era vorba de un taxi. Şoferul 
credea că Deborah voia să se urce. 

„Ce altceva ar putea căuta o americancă ca o 
barză pe aici?” 

— Vrei să vezi oraş vechi? 

Nu voia aşa ceva, dar o parte a ei îi spunea că 
acum era pregătită să-şi ia la revedere de la 
Richard. Probabil că el fusese deja îngropat. Avea 
să-şi 1a la revedere aici, în fortăreaţa de care el 
fusese atât de fascinat, chiar dacă fusese păcălit 
atât de grosolan. Deborah trase de portiera din 
spate a taxiului şi se urcă fără să scoată o vorbă. 

Tot ce se petrecuse în ultimele zile părea 
îndepărtat şi irelevant, anihilat de descoperirea 
făcută de ea în sat. Încă un gest de rămas-bun faţă 
de trecut şi se putea duce acasă. 


Avea încă la ea biletul de intrare de 
dimineaţă, aşa că o lăsară înăuntru fără să-i ceară o 
nouă taxă. Micene era la fel ca înainte, cu excepţia 
faptului că acum părea o citadelă mulţumită de 
clapa trasă atâtor oameni. Deborah trecu iarăşi prin 
Poarta cu Lei, văzu acelaşi cerc de morminte unde 
începuse totul şi urcă dealul. Se făcuse târziu între 
timp şi cei mai mulți turişti plecaseră acasă sau, 
mai degrabă, coborâseră la terase şi în magazine 
de suvenire. Unii plecaseră spre Atena, alții spre 
Delphi. Niciunul dintre ei nu era conştient de 
păcăleală. 

Din cel mai înalt punct al citadelei, Deborah 
se întoarse ca să privească zidurile cu pietrele lor 
ciclopice, mormintele circulare şi zholos-urile, 
apoi casele negustorilor, şoseaua şi pantele prăfuite 
ale dealurilor. 

— Am venit pentru tine, Richard, şopti ea. 
Am venit ca să încerc să dau o mână de ajutor. Mi- 
aş fi dorit să nu o fi făcut, dar cred că trebuia să o 
fac. Se aplecă şi luă o mână de praf şi pietriș. Adio, 
Richard. Ai fost un om bun. Un istoric şi un 
curator prost, dar un om bun. Te-am iubit foarte 
mult. 

Aruncă praful şi pietrişul într-un arc mare în 
aer, de unde o parte mică probabil că avea să 
ajungă până la morminte. 

Rămase tăcută o clipă, apoi privi în jurul ei. 
Soarele începuse să coboare în spatele dealurilor şi 
ultimele grupuri de turişti ieşeau din citadelă 
pentru o ultimă privire la Tezaurul lui Atreus. Între 
ruine se mai găsea o singură persoană în apropiere 
de ea, un băiat slăbănog, de vreo optsprezece sau 
douăzeci de ani, care şedea şi fuma pe treptele pe 
care urcase ea, uitându-se fără jenă drept la 
Deborah cu o expresie de duritate în ochi. Când 
simţi privirea ei, băiatul se ridică încet şi pe buzele 
palide îi înflori un rânjet strâmb. Acum Deborah 
putea vedea că nu şezuse pe trepte, ci pe o cască 
verzuie de motociclist. 

Deborah  îngheţă. Bărbatul — arăta mai 
degrabă a puşti — se găsea la doar treizeci de metri 
distanță, suficient de aproape ca ea să vadă în 
detaliu cum el trage lejer din țigară şi apoi modul 
în care, urmărind-o cu un amuzament cinic, aruncă 
chiştocul fumegând. Continua să stea paralizată, 
holbându-se la el, când băiatul se ridică încet în 
picioare, cu acelaşi rânjet pe chip şi privind-o 
dintr-o parte, ca amuzat de o glumă bună. Era 
nefiresc de slab şi palid ca varul, cu excepția 
smocului albăstrui de păr de pe scalpul ras. Avea 
ochi mici şi apropiaţi, părând să privească fără să 
vadă undeva la distanţă, ignorând-o în mod 
conştient pe Deborah, dar simţindu-i panica şi 
bucurându-se de ea. Când individul se uită la ea, o 
făcu cu încrederea îngâmfată de sine a unui actor, 
ca şi cum acolo s-ar fi aflat mulțimi de oameni 
aşteptând să-i aplaude triumful inevitabil. 

„A venit să te ucidă: de aproape şi cu mâinile 
lui de data asta.” 

Deborah privi repede în jurul ei, întrerupând 
vraja aproape hipnotică a ochilor lui. Dealul nu 
părea peste măsură de înalt, dar dacă Deborah se 
arunca peste margine probabil că avea să-şi rupă 
ceva în timp ce se rostogolea printre ruinele celui 
de-al doilea cerc concentric al sitului, iar el ar fi 
fost peste ea în câteva secunde. Citadela fusese 
proiectată ca să reziste în faţa atacatorilor şi exista 
un singur drum în jos: scara pe care el se proțăpea 
acum. Deborah nu putea decât să urce în direcţie 
contrară, sperând ca el s-o urmeze şi între timp ea 
să găsească o modalitate de a trece pe lângă el. 

Individul aşteptă ca Deborah să se uite la el 
înainte de a începe să se descheie la cămaşă ca din 
întâmplare. Gestul o deranjă fără un motiv aparent, 
dar iritarea se transformă în groază când Deborah 

văzu ce se ascundea sub cămaşă. La centură 
băiatul avea un cuțit, nu de genul celui care îl 
ucisese pe Richard — era sigură de asta — ci mai 
degrabă un soi de cuțit de vânătoare cu o lamă 
lungă şi cu tăişul curbat înspre un vârf ca de ac. Şi 
totuşi cuțitul era mai puţin îngrozitor decât 
tatuajele. Chiar de unde se afla, Deborah le putea 
vedea: o mască mortuară ornamentală care se 
întindea de la un sfârc la celălalt şi de la gât la 
pubis, şi cumva imprimată peste ca o pasăre 
stilizată, poate un vultur, cu ghearele pătrate şi 
imperiale. Da, părea un vultur roman. Peste mască 
se vedea un cuvânt scris în greacă. Cu toate că 
individul o lăsa să citească şi să vadă totul în voie 
ca să-i sporească teama, Deborah nu putea citi 
cuvântul de unde se găsea, deşi avea o idee în 
privinţa sensului. 

Į se păru că trece o eternitate înainte ca el să 
se mişte, iar când o făcu, totul păru o joacă, un pas 
în glumă menit să sperie, cu degetele de la o mână 
întinse şi răşchirate, şi cu degetele de la cealaltă 
mână strângând plăselele cuţitului, astfel ca acesta 
să stea cu vârful în jos. Deborah se mişcă şi el 
râse, cu un râs băiețesc gâlgâitor, aproape ca un 
chicotit. Pentru Deborah râsul era mai înfiorător 
decât cuțitul sau tatuajele. Nu aşteptă să vadă ce 
avea să urmeze, ci se întoarse şi o luă la fugă 
înapoi spre vârful dealului, încercând cu disperare 
să-şi amintească harta desenată în ghid. 

Individul nu veni după ea, cel puţin nu 
imediat, iar când Deborah se uită pe după umăr îl 
văzu culegându-şi casca şi pornind încet după ea, 
continuând să zâmbească, de parcă s-ar fi bucurat 
de o vânătoare. Părea calm, în elementul lui, ca şi 
cum ar fi interpretat un rol de film. Probabil că se 
socotea Terminatorul, aşa că se deplasa încet, 
inexorabil, cu o ferocitate de neimaginat. Deborah 
continuă să alerge, îndreptându-se către cel mai 
nordic zid. 

Ca majoritatea cetăților, Micene avea o aşa- 
numită poartă din spate, o ieşire secretă în caz de 
asediu pe unde puteau fi strecurate alimente sau 
trupe. Era situată la distanţă de principala cale de 
acces în fortăreață şi, prin comparaţie cu 
spectacolul oferit de masiva Poartă a Leilor, nu era 
decât o gaură în zid. Deborah o văzuse în acea 
dimineaţă. Se găsea în partea de nord, dar nu putea 
spune unde exact anume, iar acum nu prea mai 
vedea zidurile. Traversă spaţiul din spatele 
palatului regal, mergând repede, şi cercetă iute 
zidurile. Acestea se arcuiau mult mai spre est decât 
îşi amintea ea. 

„Poarta din spate trebuie să fie într-acolo.” 

Porni spre dreapta şi o luă iarăşi la fugă. Dacă 
trecea prin poartă şi o lua în jos, el ar fi putut să o 
prindă ieşind prin faţă, dar acolo jos se găseau 
ultimii turişti şi paznicii sitului. Deborah se uită în 
spate şi îl văzu, urmărind-o, continuând să se ţină 
cam la treizeci de metri în spate, cu gura 
întredeschisă şi cu capul aplecat, ca un câine de 
vânătoare. 

„Nu”, îşi zise ea, „mai degrabă ca o hienă.” 

Se menţinu la distanţă de casa cu coloane şi 
ajunse la aleea largă de pe partea de sus a zidurilor. 
Coti iarăşi la dreapta şi se deplasă spre est, de-a 
lungul fortificațiilor, către spatele citadelei. Se 
mişca repede acum, conştientă că el îşi mărise 
viteza, probabil sesizând ceea ce intenționează ea 
să facă. Deborah simţea un zvâcnet constant în 
glezna lovită, dar continuă să meargă. În spatele ei, 
îl auzi urcând pe partea de sus a zidului şi 
urmărind-o. 

Îşi înteţi paşii. Se speriase când îl zărise cu 
casca, ca şi cum faptul că nu-i văzuse ochiu îl făcea 
mai puţin uman şi, ca atare, mai periculos. Acum 
însă se uitase în ochii lui şi aceştia n-o liniştiseră 
deloc. Păreau încărcaţi de o răutate stupidă şi 
oarbă. lar tatuajele... 

Ceva legat de tatuaje i se părea cunoscut lui 
Deborah. Îşi zise că era ceva legat de mască, dar 
nu avea niciun sens. Ştia ce însemna imaginea 
acelei măşti şi se uitase la diverse reprezentări ale 
ei în ultimele zile. Bineînţeles că imaginea îi era 
cunoscută. Cu toate astea, ceva din ea nu se 
potrivea cu masca pe care părea să o reprezinte... 

Deborah făcu alți câțiva paşi mari şi apoi 
începu să recunoască în sinea ei că avea o 
problemă. Niciunul din zidurile pe lângă care 
trecea nu 1 se părea cunoscut. Văzuse poarta din 
spate de dimineaţă, de sus, dar nu ajunsese atât de 
departe printre ruine. 

— Nu, mormăi ea, cu voce tare. Nu. Te rog, 
Doamne, nu. 

Dar adevărul devenea tot mai de neevitat cu 
fiecare pas. Îşi judecase greşit poziţia. Poarta din 
spate era mai apropiată de capătul vestic al 
dealului decât crezuse ea şi prin urmare mai 
apropiată de urmăritor. Putea continua să fugă de-a 
lungul zidurilor, dar n-avea nicio ieşire la 
dispoziţie. În plus, nu făcea altceva decât să se 
îndepărteze tot mai mult de oamenii care s-ar mai 
fi putut găsi la intrare. Numără alți cinci paşi şi 
decise să se oprească. 

Privi înapoi. Zidul se curba uşor şi 
urmăritorul dispăruse temporar din raza ei vizuală. 

„Acum e un moment la fel de bun ca oricare 
altul.” 

Întinse mâna spre marginea zidului şi începu 
să se caţere. Poate că de asta avea nevoie. Dacă el 
nu o vedea urcându-se, poate că trecea pe lângă ea 
şi Deborah s-ar fi putut întoarce, ar fi putut să o ia 
la fugă peste culmile zidurilor şi apoi în jos prin 
Poarta Leilor către salvare. Se căţără cu disperare, 
Julindu-şi buricele degetelor de pietre, până ce 
reuşi să ajungă cu umărul peste margine şi să se 
arunce pe partea de sus a zidului. Se uită în jos pe 
alee şi răsuflă uşurată. Individul nu ajunsese încă 
acolo. Reuşise. 

Abia când se ridică în picioare îl văzu pe zid, 
mai aproape de ea acum, urmărind-o. Individul 
procedase la fel ca ea cu câteva momente înainte, 
probabil intenționând să sară asupra ei de pe zid. 
În orice caz, Deborah pierduse un timp preţios, 
căci el se găsea acum între ea şi ambele porţi de 
ieşire, iar ea nu mai avea unde să se ducă. 

Nu avea unde să se ducă în jos. În colţul 
vestic îndepărtat al ruinelor zări un portal 
triunghiular în stâncă, cu partea de sus arcuită, ca 
ferestrele pseudogotice ale Templului Ohabei 
Shalom din Brookline, unde mersese la Sabaturi şi 
la slujbe până la vârsta de treisprezece ani: era 
pasajul de trecere către bazinul secret cu apă 
despre care citise, cel cu prăpastia. Deborah ezită 
doar o secundă. 

„Nu am unde să mă mai duc...” 

Porni în fugă într-acolo şi cobori în gol. 
Intrarea era lată cam de un metru şi înaltă de trei- 
patru metri. Pietrele din podea păreau şlefuite din 
pricina secolelor de utilizare. Coridorul părea 
întunecat şi rece, ameninţător, iar intrarea în el o 
angaja pe Deborah la... ceva. Nu era sigură la ce 
anume, dar în minte i se înfiripa deja o idee 
îngrozitoare. 

Se adăposti înăuntru, oprindu-se ca să se uite 
înapoi. Dacă el nu pricepuse exact ce făcuse ea, 
poate că trecea pe lângă. Dar şansele erau practic 
inexistente. Individul fusese prea aproape. 
Deborah îl zări venind spre ea, mai aproape ca 
oricând, suficient de aproape ca ea să citească acel 
cuvânt inscripționat pe mască şi pe vultur: 
„Atreus”. 

Pentru câteva clipe rămase încremenită, cu 
gura larg deschisă, deşi cuvântul în sine nu o lua 
prin surprindere. O oprise însă realitatea groaznică 
şi inevitabilă a acelui lucru. Individul continua să 
se apropie, rânjind, aşa că Deborah nu avu altă 
şansă decât să se întoarcă spre profunzimile 
subterane şi să încerce o improvizație. 

Primii paşi nu părură chiar atât de răi, dar la 
prima cotitură lumina dispăru. Zidurile erau 
surprinzător de netede, ca şi cum ar fi fost tencuite, 

dar nu exista nicio balustradă sau frânghie cu 
ajutorul căreia ea să se orienteze, aşa că în curând 
Deborah încetini, încercând solul dinaintea ei 
pentru a depista marginile treptelor inegale. O altă 
cotitură şi se trezi în beznă absolută. Făcu alţi doi 
paşi şi se împiedică. Glezna luxată îi cedă când 
Deborah rată treapta cu celălalt picior. Căzu, dar 
reuşi să se oprească după câteva trepte, ajutându-se 
de mâini, astfel că încheietura rănită îi aruncă un 
zvâcnet ascuţit chiar în moalele capului, după care 
durerea se mai potoli. Deborah se îndreptă şi făcu 
alți doi paşi ezitanţi. Avea nevoie de lumină. 

Îl auzea venind în spatele ei, auzea ecoul 
generat de paşii lui. Şi el încetinise, dar nici nu 
avea de ce să se grăbească. Deborah presupunea că 
o adusese exact unde voia. Nu avea unde să se 
ascundă şi nu exista nicio adâncitură unde să se 
ghemuiască în vreme ce el ar fi trecut pe lângă. Nu 
exista decât capătul brusc al tunelului şi, aşa cum 
spunea ghidul, o cădere de şaptezeci de metri prin 
beznă până la apa rece şi fără fund de dedesubt. 

Deborah îşi scoase rucsacul de pe spate şi 
căută ceva într-unul din buzunarele laterale. 
Înăuntru se găsea telefonul mobil pe care nu-l 
folosise de când ajunsese în Grecia. Ştia că nu 
dispunea de operator în afara Statelor Unite, şi 
oricum acolo nu putea exista semnal, dar poate că 
telefonul avea suficientă energie ca să-i dea... 

„Lumină!” 

Imediat ce porni telefonul, afişajul minuscul 
al acestuia se înverzi ca un licurici. Nu însemna 
prea mult, dar în acea peşteră lipsită de lumină, aşa 
ceva reprezenta mult mai mult decât nimic. inu 
telefonul în faţa ei, menţinându-l jos deasupra 
solului, şi astfel Deborah văzu scara devenind 
fosforescentă, ca şi cum podeaua ar fi fost plină de 
acele plante microscopice care fac ca valurile din 
oceanele tropicale să sclhpească în întuneric. Cu 
mare prudenţă, merse ceva mai repede în jos. 

Pierdu repede numărătoarea treptelor pe care 
le coborâse, dar bănuia că erau cel puţin cincizeci, 
iar tunelul cotise abrupt de câteva ori, 
înşurubându-se în solul pietros ca o gaură de 
iepure în iad. 

„lar eu sunt Alice”, îşi zise ea. „Numai că 
iepurele alb mă vânează, nu invers, şi are în mână 
un cuțit în loc de un ceas de buzunar.” 

Merse mai departe, continuând să coboare, cu 
un braţ întins lateral ca să simtă zidul rece, cu 
celălalt întins în faţă cu telefonul şi lumina slabă 
aruncată de acesta. Încercă să-şi amintească ceea 
ce citise în ghid. Scria acolo că tunelul era lung şi 
greu şi că se răsucea în jurul lui, dar Deborah nu-şi 
amintea să fi citit cât de departe ajungea. Oare câte 
trepte coborâse? Şaizeci? Optzeci? Ceva de genul 
ăsta, dar niciun număr nu o ajută să-şi amintească 
ceva din carte, cu excepţia modului în care tunelul 
se sfârşea: o prăpastie bruscă până la bazinul cu 
apă adâncă şi... moartea. 

În carte, o asemenea descriere păruse 
inadecvată şi imprecisă, dar aici, în răceala de 
mormânt şi în bezna de sicriu a tunelului, părea de- 
a dreptul îngrozitoare. Chiar şi cu lumina slabă a 
telefonului, era posibil ca Deborah să nu zărească 
marginea la timp, şi atunci nu ar mai fi avut cine să 
o salveze de la dezastru. 

„Căderea te-ar ucide oricum”, îi spuse o voce 
în minte. „Chiar dacă nu te izbeşti decât de apă. 
Şaptezeci de metri? Ar fi ca şi cum ai ateriza pe 
beton.” 

— Taci, rosti ea cu voce tare în direcţia vocii 
din minte. Taci odată. 

Îşi numără următorii zece paşi, doar ca să-şi 
abată gândurile, apoi o nouă idee începu să prindă 
contur. 

Acolo unde tunelul se sfârşea în prăpastia 
spre bazin se găsea o frânghie. Oare aşa era? 
Trebuia să fie aşa. Dacă Deborah era iute — mai 
ales că se deplasa mai repede cu lumina ei slabă 

decât o făcea el fără lumină — putea dezlega 
frânghia dintr-o parte, se putea prinde de ea şi se 
putea lăsa peste margine în bezna bazinului. El nu 
avea să vadă marginea, avea să facă un ultim pas şi 
avea să descopere că nu se mai găseşte nimic sub 
picioarele lui, după care avea să cadă pe lângă ea, 
urlând de spaimă, în apele negre aflate la atât de 
mare distanţă. 

„Doamne”, îşi spuse ea, în vreme ce 
groaznica idee i se insinua mai bine în minte, 
făcând-o să simtă literalmente panica degetelor lui 
căutând un reazem în stâncă sau în țesătura 
hainelor ei, în vreme ce trupul i se afunda în vidul 
negru... „Doamne.” 

Oare era în stare să o facă, mai ales dacă 
exista acea frânghie prinsă de zid? Oare reuşea să 
dezlege frânghia în timp util? Putea atârna ea acolo 
în beznă, aşteptând apropierea lui şi simțind 
goliciunea bazinului imens şi letal din jurul ei, 
sperând ca el să comită greşeala pe care ea nu o 
comisese? Şi dacă el îşi dădea seama cum 
procedase ea şi se aşeza pe podea, chicotind, în 
vreme ce ea ar fi atârnat acolo (şaptezeci de 
metr1...), cu braţele devenindu-i din ce în ce mai 
grele din pricina efortului, până ce oboseala avea 
s-o facă să dea drumul la frânghie şi să cadă... 

„Vom rezolva chestia asta când o să ajungem 
la ea”, îşi zise ea. 

Una din frazele cu dublu înţeles preferate de 
Richard. 

— Deborah, se auzi o voce din spate. Era o 
voce uşor cântată, ca o tachinare. Deborah. 

SEI 

Deborah ezită, apoi merse mai departe, cu 
inima bătându-i mai repede ca oricând şi cu o 
senzație de greață crescându-i în capul pieptului. 

„Nu răspunde. Mergi mai departe.” 

— Pun eu mâna pe tine, Deborah, cântă 
individul. 


258 


Era clar că nu era grec. American. Din sud? 
Poate. 

— Cum te simţi? strigă el. 

„Eşti pe punctul de a muri şi habar n-ai de 
ce.” 

Individul chicoti pentru sine auzindu-se, dar 
Deborah nu îl asculta. Refuza să o facă. 

Tunelul coti iarăşi abrupt, apoi încă o dată, şi 
se opri. 

Pentru câteva secunde, Deborah plimbă 
lumina telefonului peste stâncă în toate direcțiile, 
dar îşi dădu seama că nu putea evita adevărul 
oribil. 

Nu exista nicio frânghie peste prăpastie. Nu 
exista niciun fel de prăpastie. Nu puseseră o 
balustradă de prindere peste bazin. Umpluseră 
bazinul cu pietre. Ghidul era depăşit, iar Deborah 
era prinsă în capcană. 

Ultima ei zvâcnire de viteză mărise cumva 
distanţa dintre ei, aşa că trecură câteva secunde 
înainte ca ea să-l audă, secunde în cursul cărora se 
agăţă de speranţa că el se răzgândise şi decisese să 
se întoarcă. Ar fi fost mai bine ca el s-o aştepte 
afară în loc să fie prinsă aici, înghesuită în 
întuneric precum un şobolan. 

Imaginea o făcu să se scuture de furie. 

„Nu eu sunt şobolanul”, îşi zise ca. „El e. 
Nevăstuică trufaşă şi asasină ce e...” 

Individul se apropia acum, şi dincolo de 
târşâitul paşilor lui, Deborah auzea şi altceva, ceva 
cu greu discernabil, mai presus de respirația grea. 

„Fluieră.” 

Era un sunet plat, cu note ascuţite şi 
nediferențiate, ca şi cum individul sufla aerul 
printre dinţi, cu buzele retrase ca un şacal sau — 
imaginea reveni în mintea ei — ca o hienă. 
Lejeritatea cu care el urma să o omoare, 
banalitatea deconcertantă cu care el trata această 
acțiune o făceau brusc furioasă la culme pe 
Deborah. Puse telefonul pe treaptă la ultima 
cotitură a tunelului şi se înapoie la capătul 
acestuia. 

Aproape ajunsese la ea. Fără lumina verzuie 
care să o ghideze oarecum, ar fi putut jura că el 
deja ar fi putut să o atingă acum. Se sprijini de 
pereţii bazinului zidit, unde atâția turişti idioţi îşi 
găsiseră fără îndoială sfârşitul în decursul anilor, 
căzând în gol, şi muşchii i se încordară de la 
glezne la umeri precum un păianjen în pânza sa 
spiralată, gata de salt. Avea la dispoziție doar un 
foarte scurt moment de avantaj. Nu exista răgazul 
pentru jumătăți de măsură. 

Privirea ei nu zări forma corpului lui până ce 
fluieratul nu încetă. Individul apăru în licărul 

telefonului celular, cu faţa dintr-o dată limpede şi 
fantomatică în lumina verzuie. 

„Iepurele alb...” 

Deborah îi văzu ochii îngustându-i-se, brusc 
saturați de lumină după atâta întuneric, şi se 
năpusti înainte, lovind dur spre faţa lui cu piciorul 
bun. 

— Surpriză, exclamă ea, izbindu-l tare în 
obraz şi cu latul palmei. 

Tipul se dădu înapoi, căzând pe spate pe 
trepte şi icnind de durere, dar gestul îl scoase din 
lumina telefonului şi Deborah îl pierdu. Izbi iarăşi 
cu piciorul, dar nu-l atinse şi aproape că îşi pierdu 
echilibrul din pricina loviturii. Se apropie cu un 
pas, dându-şi prea târziu seama că ajunge ea însăşi 
să fie luminată de licărul verzui al telefonului. 
Cuţitul o atinse peste umăr şi pe partea laterală a 
gâtului. 

Strâmbându-se, se dădu înapoi şi apăsă rana 
cu mâna, în primul rând din instinct, apoi căutând 
vreo tăictură care secționase un vas de sânge. 
Habar n-avea cum de ştiuse să facă asta, dar o 
făcu, testând pielea cu degetele şi căutând răni 
arteriale severe. Nu simţi nimic în acest sens şi 
atunci nu mai pierdu vremea cu examinarea. Dădu 
cu piciorul în telefon, se aruncă înspre dreapta — 
cât mai departe de mâna cu cuțitul — şi se năpusti 
iarăşi spre atacator, cu capul aplecat, precum un 
taur în asalt. 

Cineva de statura ei ar fi putut avea un 
avantaj luptând de la câteva trepte mai sus, dar el 
era mai scund decât ca cu câţiva centimetri şi 
părea complet nepregătit pentru furia ei. Umărul ei 
realiză un contact cu ceva (braţul lui? faţa lui?) şi 
îl proiectă pe individ cu duritate în zid. Se auzi o 
bufnitură surdă — capul lui se lovise de stâncă — 
apoi clinchetul limpede şi metalic al cuțitului 
căzând pe podea. Deborah lăsă arma şi nu aşteptă 
să vadă dacă tipul era conştient. Trecu cum putu 

peste trupul lui care se prăbuşea şi o luă la fugă 
înapoi pe scări. 

Alunecă de două ori pe treptele nesigure (aici 
ghidul avea dreptate), dar simţea aerul încălzindu- 
se pe măsură ce urca. Continua să fie groaznic de 
întuneric, dar în faţa ei se găseau lumina, căldura 
şi viaţa. Alergă, călcând orbeşte, izbindu-se dur de 
zid acolo unde tunelul se răsucea, dar nu se opri 
nicio clipă. Apoi întunericul se subție puţin şi 
unele pietre de pe sol căpătară contur şi 
profunzime. În jurul următoarei  cotituri 
vizibilitatea deveni şi mai bună, astfel că Deborah 
inspiră lumina ca pe oxigen. Încă cinci trepte, altă 
cotitură a tunelului şi se trezi afară, pe jumătate 
orbită de strălucirea soarelui. Dintr-o dată simţi 
sudoarea, nervii întinşi la maximum şi durerea 
arzătoare din umăr, dar nimic din toate acestea nu 
o opri să alerge înapoi la ruinele palatului, apoi în 
Jos spre cercul de morminte şi, în fine, să iasă prin 
Poarta Leilor. Amintindu-şi mitul lui Orfeu care a 
încercat să-şi salveze soţia din Infern, nu se uită 
înapoi nicio secundă. 

De această dată, povesti ce păţise paznicilor 
care, la rândul lor, chemară poliţia. O întrebară 
dacă individul murise. Habar n-avea. Nu credea 
asta, deşi era posibil ca el să fi rămas inconştient. 
Dură mai bine de douăzeci de minute ca o maşină 
de poliţie să ajungă acolo şi trecură alte zece sau 
douăsprezece până când poliţiştii făcură rost de 
lanterne şi ajunseră la intrarea de la tunelul spre 
bazin. Deborah aşteptă în soarele de după-amiază 
ca poliţiştii să intre în tunel, unul dintre ei cu 
pistolul scos din teacă, dar zgomotul unei 
motociclete mici plecând din parcare îi spuse că 
oamenii nu aveau să găsească nimic. Fără îndoială 
că el ieşise din gaura lui de iepure în vreme ce ea 
dădea raportul şi se strecurase tăcut afară prin 
poarta din spate, după care înconjurase locul până 
la scuterul lui de la baza zidului fortăreței. 

Poliţiştii îi luară numele şi adresa hotelului 
unde stătea ea, dar, când Deborah le mărturisi că 
intenționa să ia primul avion spre America, lăsară 
carneţelele jos şi se uitară la ceas. O conduseră 
însă înapoi în Corint şi până la Hotelul Ephira, 
scutind-o de o nouă călătorie cu autobuzul şi de o 
plimbare pe jos de care ea nu prea se simţea în 
stare. 

Nu o aşteptau mesaje la hotel. Deşi se simţea 
tentată să se ducă la cafeneaua Internet ca să-şi 
verifice poşta electronică, nu era dispusă să-şi 
asume alte riscuri. Îi spuse recepţionerei că va 
pleca la prima oră a dimineţii şi se încuie în 
camera ei cu un sandviş cumpărat de la barul din 
hol. Mâncă iute sandvişul, bău nişte apă şi făcu un 
duş, apoi îşi rezervă locul de avion la telefon, 
cerând mâncare cuşer în urma unui impuls, un 
lucru pe care nu îl mai făcuse înainte. 

„Te încredinţezi lui Dumnezeu în faţa micilor 
iepuri albi criminali?” 

Nu prea. 

Nu plănuise nimic, cel puţin nu conştient, dar 
îl sună pe Calvin Bowers, formând repede 
numărul, ca să nu cumva să se gândească la ceea 
ce face sau la ce anume avea să spună. 

— Alo? răspunse el. 

Părea ameţit şi un pic iritat. Deborah ar fi 
trebuit să se gândească la diferenţa de fus orar 
înainte de a suna. Pentru o clipă rămase nehotărâtă, 
ținând telefonul în mână, fără a rosti vreo vorbă, 
cuprinsă de panică de parcă ar fi avut iarăşi 
paisprezece ani şi ar fi sunat-o pe vedeta de fotbal 
american a şcolii, trecând peste toate pragurile 
nevăzute care constituiau structura şi ierarhia 
culturală a liceului. Rămase nemişcată când îşi 
aminti de acel apel telefonic, conştientizând cât de 
proastă fusese abia când respectiva vedetă (pe 
nume Tim Andrews; creierul ei închisese acel 
nume într-o mică temniţă întunecată din minte) 
începuse să râdă. 

— Deborah? rosti Calvin Bowers. Tu eşti? 

Vocea lui părea brusc atentă, mângâietoare, 
chiar dătătoare de speranţă, atât de diferită de 
disprețul lui Tim Andrews, aducând-o pe Deborah 
cu picioarele pe pământ sau cel puţin aproape de 
starea ei firească. 

— Da, zise ea. Îmi cer scuze că te deranjez. 
Nu mă pricep deloc să calculez... 

— E-n regulă. Unde eşti? 

— Vin acasă mâine, îl informă ea. Astăzi 
cineva a încercat să mă ucidă. Din nou. Dar n-am 
pățit nimic. 

Acel „din nou” sunase aproape ca o glumă. 
Deborah îşi asculta propriile cuvinte şi modul cum 
respingea îngrijorarea lui, şi se întrebă de unde o 
asemenea atitudine. Panica, stresul, dezamăgirea 
brutală şi cruntă, sentimentul de eşec cumplit, 
groaza şi oboseala, toate acestea se evaporaseră 

precum ceața unei dimineți în razele soarelui 
puternic, iar Deborah simţi în mod inexplicabil un 
sentiment de mulţumire. 

— La ce oră ajungi? se interesă el. Te aştept 
la aeroport. 

Deborah consultă orarul şi îi spuse ora, 
întrebându-se vag de ce îi păsa lui şi de ce o 
mulțumea atât de tare că lui îi păsa. 

— Bine, rosti el. Mă bucur că am să te văd. 

Deborah zâmbi, se gândi la asta câteva clipe 
ŞI răspunse simplu: 

— Da. 


A doua zi luă primul autobuz spre Atena, sună 
la aeroport ca să verifice dacă zborul ei suferise 
modificări, apoi luă un taxi de la staţia de autobuz 
până la Muzeul de Arheologie. Popadreus se găsea 
în biroul lui, purtând acelaşi costum impecabil 
închis la culoare — sau unul similar — dar părul îi 
stătea în neorânduială, iar el părea tracasat. Când 
îşi dădu seama despre cine era vorba, zâmbetului 
lui laconic îi trebuiră câteva clipe ca să apară. 

— Miss Miller, rosti el. Mă bucur să vă văd. 
Din nefericire, astăzi sunt cam ocupat. 

— Am venit doar ca să-mi iau adio, zise 
Deborah. Avionul meu pleacă peste... trei ore, îl 
informă ea după ce-şi verifică ceasul. 

Directorul se relaxă vizibil şi zâmbetul îi 
deveni mai cald. 

— Îmi pare rău să aud asta, replică el, părând 
să vorbească cu sinceritate. Vă rog, luaţi loc. Vrei 
o ceaşcă de cafea? Nu e... 

— ... nes, încheie ea propoziţia în locul lui, 
zâmbind. Da, vă rog. Mi-ar prinde bine. 

El ceru cafeaua la telefon, uitându-se în acest 
timp la ea. După ce închise, Deborah se aplecă 
înainte şi decise să treacă direct la subiect. 

— Nu vă răpesc mult timp, zise ea. Voiam să 
vă povestesc în primul rând de ce am venit aici. 

Directorul păru să sesizeze ceva important în 
maniera ei de a aborda situaţia, aşa că se îndreptă 
pe scaun, ca şi cum s-ar fi pregătit să primească 
nişte veşti proaste. 

— Nu am sosit aici ca un simplu turist. Omul 
pentru care lucrez, omul care a înființat şi a 
finanţat muzeul pe care îl conduc a fost ucis acum 
câteva nopţi. l-am descoperit trupul în mijlocul 
unei colecții mici, dar aparent valoroase, de 
antichităţi greceşti pe care cred că el intenționa să 
le dăruiască muzeului. Ceva lipsea însă de acolo. 
Nu am văzut obiectul, dar cred că este vorba 
despre cadavrul mumificat al unui rege micenian 
din Epoca Bronzului, purtând o mască şi alte 
însemne mortuare regale. Cred că Richard — omul 
care a fost ucis — nutrea sentimentul că obiectul cu 
pricina a fost descoperit de Schliemann şi 
transportat prin contrabandă către o colecție 
particulară din Germama. La sfârşitul războiului, 
nemţii au încercat să transporte colecția până într- 
un oraş pe nume Magdeburg şi apoi în Elveţia, dar 
pe drum au fost interceptaţi de o unitate americană 
de tancuri. Colecţia a ajuns pe piaţa neagră, 
trecând cel puţin prin mâinile unui colecționar 
interesat, pe lângă guvernul rus, care ar fi vrut să o 
ducă la Moscova, aşa cum dusese deja colecţia 
cunoscută sub numele de „Comoara lui Priam”. 
Totodată mai cred că Richard avea impresia că 
acele rămăşiţe umane aparţineau lui Agamemnon 
însuşi. 

Se lăsă o scurtă pauză. 

— Şi dumneavoastră ce credeți? întrebă 
directorul muzeului. 

Vorbea cu voce măsurată şi joasă. Până în 
acea clipă nu dăduse nicio dovadă de neîncredere 
sau de şoc. Dar Deborah nici nu se aştepta la aşa 
ceva. 

— Dacă există cu adevărat un cadavru, sau 
bucăţi din el, răspunse Deborah, sunt destul de 
sigură că nu e vorba de Agamemnon şi chiar că nu 

e vorba de nişte rămăşiţe umane din Antichitate. 
Totodată, sunt destul de sigură că acea mască 
mortuară şi alte bunuri din mormânt au fost 
produse de un meşteşugar grec la sfârşitul 
secolului al XIX-lea. Nu-mi dau seama cum şi-au 
găsit toate acestea drum către Germania şi sub 
auspiciile cui, dar acum ştiu ce s-a întâmplat cu ele 
la sfârşitul războiului şi mai ştiu că au ajuns până 
la urmă într-o încăpere secretă legată de un mic 
muzeu din Atlanta, Georgia. 

Veni cafeaua. Tăcură amândoi în vreme ce 
erau serviţi, continuând să se uite cu prudenţă unul 
la celălalt. 

— Toate astea sunt foarte interesante, rosti 
Popadreus. Sunt însă curios să aflu de ce ați ţinut 
să mi le povestiți înainte de a pleca. 

Era prima lui mutare greşită. Directorul îi 
evită privirea şi se concentră să-şi pună zahăr în 
cafea. 

— Cred că ştiţi de ce, rosti Deborah. 

— Zău? Nu era sfidare, ci o mirare sinceră. 
De ce anume? 

— Cred că guvernul elen a prins de veste, 
poate prin intermediul acestei instituţii, că un 
cadavru era posibil să fi fost scos din Grecia prin 
contrabandă de Schliemann, că acel cadavru se 
pierduse în Germania timp de cincizeci de ani şi 
apoi în altă parte pentru încă alţi cincizeci de ani. 
A apărut din nou în Atlanta şi omul care îl poseda 
putea fi convins să-l returneze ţării unde fusese 
descoperit. Poate chiar i s-a făcut o ofertă ca în 
schimbul acelui cadavru să poată păstra restul 
colecţiei în Statele Unite. Ministrul Culturii şi 
Antichităților (pe care din întâmplare l-am 
cunoscut chiar în această clădire) sugera 
continuarea chestiunii, probabil autorizând o plată 
substanţială pentru recuperarea celorlalte obiecte, 
în interesul identității naționale şi culturale a 
Greciei. 

Popadreus nu zise nimic câteva minute, apoi 
oftă şi zâmbi. 

— Interesant, rosti el. Bineînţeles că totul se 
bazează doar pe speculaţii, dar tot este interesant. 

— Mulţumesc, rosti Deborah, sorbind din 
cafea. 

— Atât de interesant, de fapt, că sunt curios 
să aflu cum se termină povestea. 

Deborah îşi lăsă ceaşca jos şi se uită la el. Nu 
lua în derâdere şi nici nu refuza ceea ce spunea ea. 
Era vorba de altceva, ceva ce i se citea în ochi, 
ceva cunoscut şi un pic trist. Era o cerere 
autentică, o invitaţie, aproape o implorare, menită 
să reveleze şi să ceară în acelaşi timp. 

— Bine, acceptă ea. Păi aş spune că o pereche 
de experţi în artefacte miceniene, probabil angajaţi 
de muzeu sau cumva lucrând pentru muzeu, au 
fost detaşaţi în Atlanta ca să se întâlnească cu 
proprietarul cadavrului şi să negocieze returnarea 
acestuia în Grecia, totul depinzând de dovedirea 
autenticității lui. Cam în aceeaşi perioadă, în 
Atlanta a apărut şi un rus care a încercat să pună 
mâna pe bunuri, deşi habar n-am dacă opera pe 
cont propriu sau îşi servea în mod similar patria. 

De asta măcar era sigură. Povestea putea avea 
mai multe finaluri şi ea nu ştia pe care să-l urmeze 
mai întâi. 

— Când grecii au văzut artefactele, au fost 
suficient de mulțumiți ca să vrea să le ia imediat de 
acolo, dar proprietarul a emis anumite obiecții, 
ceea ce a dus la un soi de dispută, o ceartă care a 
devenit violentă... 

Popadreus ridică mâna ca s-o oprească. 
Pentru câteva clipe rămase nemişcat, cu palma 
ridicată şi cu o uşoară expresie de durere pe chip. 
Când vorbi, Deborah crezu că el depistase ceva în 
maniera ei de a se exprima, ceva care sugera că 
nici ea nu era convinsă de adevărul celor rostite. 

— Haideţi să încercăm varianta B, propuse el. 

— Cei doi agenţi — ataşaţi culturali sau cum 
vreţi să îi numim — au fost impresionați de ceea ce 
au văzut, suficient de impresionați ca să vrea să ia 
cadavrul cu ei pentru investigații amănunțite. 
Richard a fost de acord şi i-a lăsat să ia cutia care 
conţinea cadavrul şi celelalte comori, bucuros să le 
returneze Greciei, dar continuând să-şi manifeste 
dorinţa ca restul colecţiei să rămână în muzeu. Dar 
după ce agenţii pleacă luând cu ei cadavrul, apare 
altcineva, descoperă că a ratat tranzacţia pe care 
spera să o împiedice şi îi ucide pe Richard şi pe 
rusul care poza drept un vagabond pripăşit în zonă 
tocmai ca să monitorizeze evenimentele de la 
muzeu. Între timp, agenţii greci cercetează ceea ce 
au recuperat şi decid că marfa nu este, de fapt, 
autentică. Hotărăsc să nu încerce transportarea 
obiectelor în Grecia şi se dau la fund, temându-se 
să nu fie implicaţi în uciderea lui Richard. 

— ŞI, interveni directorul muzeului, ca să nu 
pună guvernul lor într-o situaţie delicată. În 
definitiv, ar fi fost foarte neplăcut ca o ţară să 
meargă atât de departe ca să repatrieze ceva ce se 
dovedeşte a fi lipsit de valoare istorică şi culturală. 

Deborah ştia că nu putea spera la o 
recunoaştere mai fățişă a faptului că avea dreptate. 

— Aşadar altcineva l-a omorât pe Richard? 
întrebă ea. 

— Poporul grec este foarte mândru de 
trecutul lui, zise Popadreus. Are şi motive să fie 
aşa, mai ales prin prisma trecutului îndepărtat. 
Grecii au nevoie de asta. Îi ajută să nu uite cine 
sunt. Astea fiind spuse, nu cred că vreun grec ar fi 
în stare să ia viaţa unei fiinţe vii ca să aducă un 
mort acasă. 

Se opri, brusc învins şi mic pe scaunul lui. 

— Richard Dixon era un om cu principii şi un 
prieten al poporului grec, continuă el. Că oferta lui 
nu era pe măsura a ceea ce credea el — chiar dacă 
nu pare demn de o tragedie antică — reprezintă o 

pilulă amară şi costisitoare, pentru el şi pentru noi. 
Primiţi, vă rog, condoleanţele mele din inimă. 

Deborah se uită în podea. Nu era sigură la 
cine se referise el prin „noi”, dar părea să o fi 
inclus şi pe ea, aşa că Deborah se simţi neaşteptat 
de flatată şi nu găsi niciun răspuns adecvat. 

— Veţi pierde avionul, rosti el, ridicându-se. 

Deborah clipi de două ori şi schiţă un zâmbet 
în vreme ce se ridica în picioare. 

— Mulţumesc pentru cafea, zise ea. A fost 
foarte bună. 

— Sunteţi întotdeauna mai mult decât bine- 
venită, rosti el. 

Interludiu 
Franţa, 1997 


Randolph Fitz-Stephens împlinise optzeci şi 
şapte de ani cu două zile în urmă. Doctorii îi 
spuseseră că nu îi recomandă călătoria, care se 
putea dovedi chiar periculoasă, dar el le ignorase 
sfatul. Aşteptase o jumătate de viaţă acest moment 
şi n-avea de gând să se împiedice acum de starea 
lui de sănătate. Aşteptase mai bine de jumătate de 
secol, căutând prin dosare şi registre, plătind 
scufundări, apelând la anchete internaţionale: o 
jumătate de secol, timp în care singura răsplată 
pentru eforturile lui fusese luarea în derâdere de 
către cei cărora el le încredințase povestea. Cu 
excepția fiului său. Marcus ar fi dorit să fie aici în 
clipa de grație, dar fiul lui încercase să-l împiedice 
să plece la drum în starea lui actuală, aşa că el 
trebuia să aştepte în ignoranță ca să-i aplaude pe 
urmă judecata. 

În câteva zile aveau să-l aducă pe 
Agamemnon, regele din Micene, în Anglia! Atunci 
şi numai atunci aveau să înceapă discuţiile cu 
British Museum. lar dacă Randolph n-avea să mai 
trăiască pentru a-l vedea pe eroul războiului troian 
expus sub fresca Parthenonului adusă de lordul 
Elgin, atunci se putea măcar asigura că Marcus o 
va face. 

Știuse dintotdeauna că fusese vorba de o 
încurcătură cu actele. Haosul ultimelor zile de 
război şi al primelor zile de pace fusese un 
adevărat coşmar administrativ. Nu era surprinzător 
că americanii lipsiţi de orice scrupule fuseseră în 
stare să fugă cu o încărcătură pe care ar fi trebuit 
să o livreze în altă parte, după cum nu era 
surprinzător că nicio arhivă nu conţinea date 
despre locul unde încărcătura fusese cu adevărat 
mutată. Lui Randolph nu-i trecuse însă niciodată 

prin minte că o navă anonimă i-ar fi putut duce 
prețioasa lui comoară pe fundul mării sau că, 
cincizeci de ani mai târziu, un banc mobil de nisip 
va arunca epava navei pe pietrele de pe ţărmul 
Bretaniei. 

Se părea că un băiat de vreo doisprezece ani 
fusese primul atras de un container aparte, acum 
putrezit din pricina apei sărate, un container din 
care băiatul recuperase câteva obiecte pe care să le 
vândă în magazinele locale de antichități. Abia 
când auzise o discuţie despre vechimea unei 
anumite amfore, Marcus îşi dăduse seama că auzea 
un raport de recuperare a nepreţuitelor obiecte 
pentru care familia lui plătise deja. Oare cadavrul 
măreţului rege supravieţuise călătoriei şi — mai rău 
— anilor petrecuţi în mare? Depinde de modul în 
care fusese conservat trupul. Dar şi dacă 
supravieţuise doar un fragment de os şi tot ar fi 
făcut toţi banii şi toţi anii de aşteptare. 

Negustorul pretindea că interiorul 
containerului era intact, deşi nu se baza pe nimic în 
afirmaţiile lui, în afara faptului că acel container 
părea plin. Evitase să răspundă la întrebarea dacă 
erau implicaţi şi alţi ofertanţi, dar Randolph era 
convins că el unul putea plăti mai mult decât 
oricine altcineva. Avea încă la el fotografiile, acum 
estompate şi îngălbenite rău de vreme, pe care 
primul lui contact dubios i le trimisese cu atâtea 
decenii în urmă. El trebuia să fie cel care să 
pretindă proprietatea. Din punct de vedere moral, 
containerul era deja al lui. 

Se aşeză, drept ca un băț, la o masă metalică 
din cafeneaua stabilită ca loc de întâlnire şi 
aşteptă. Negustorul întârziase deja o oră. Randolph 
sorbi din ceai (sau cum naiba se numea rezultatul 
înmuierii unui pliculeţ de ceai în apă călduţă) şi 
încercă să nu se gândească la întoarcerea acasă 
fără ca măcar să-l zărească pe negustor sau 
comoara. 

În piaţa satului îşi făcu apariţia un bărbat cu 
privirea aţintită spre terasa cafenele. 

El trebuia să fie negustorul. 

Iritarea lui Randolph pricinuită de aşteptare se 
evaporă ca o ceaţă. 

— Domnul Fitz-Stephens? rosti bărbatul, 
aşezându-se în fața bătrânului. Mă tem că 
monsieur Thibodaux a fost reţinut cu treburi, dar 
cred că vă pot ajuta eu. 

— Nu vine aici? întrebă Randolph, simțind 
cum revine ceața, mai groasă ca oricând, astfel că 
pentru o secundă avu senzaţia că se înăbuşă. 

— Mai degrabă veniţi dumneavoastră la el, 
rosti celălalt. Vă deranjează o scurtă plimbare? Am 
parcat maşina în cealaltă parte a pieţei. 

— Unde mergem? se interesă Randolph, 
ridicându-se încet şi cu ezitări în picioare. 

— Pe plajă, răspunse celălalt, cu voce veselă. 

Omul nu avea deloc accent franțuzesc. 

Merseră pe Jos, apoi cu maşina, apoi iar pe 
Jos, până la duna întunecată şi pustie de nisip aflată 
la doar câteva sute de metri distanţă de locul unde 
ajunsese să se odihnească epava navei St. Lo, cu 
chila ruptă şi inundată. Cerul era noros şi se 
întuneca tot mai mult, promițând o ploaie zdravănă 
şi bogată. Randolph îşi lăsase umbrela la cafenea. 
Picioarele îl dureau şi deja mersese astăzi pe jos 
mai mult decât într-o săptămână întreagă. 

— Sunt curios, rosti bărbatul mai tânăr. Ce 
credeți mai exact că se află între resturile din 
container? 

— Corpul lui Agamemnon, regele Greciei, 
conservat de Heinrich Schliemann, cu toate 
obiectele care l-au însoțit în moarte, răspunse 
Randolph. Intonase cuvintele ca pe o litanie: cu 
reverență şi ca pe o declarație familiară de 
minunare şi credinţă. Şi prora galerei, adăugă el, 
deşi aia nu mă interesează. 

— Altceva? întrebă tânărul. 

Zâmbea oarecum ciudat. Deşi Randolph 
zărise variante ale aceluiaşi zâmbet anterior, când 
povestise despre ceea ce credea el că se află la 
bordul epavei, acum zâmbetul lui părea diferit, 
cumva mai rece. Se trezi că se uită după vreun om 
pe plajă şi că îl încearcă un fior de nelinişte văzând 
că nu mai e nimeni în jur. 

— Ce altceva să mai fie? rosti el, forțându-se 
să pară vag amuzat pentru a-şi ascunde neliniştea. 
Ce altceva ar mai putea dori cineva? 

Tânărul râse o singură dată, ca un strănut de 
ironie dispreţuitoare. 

Înconjuraseră o limbă prelungă de stânci 
izvorâtă abrupt din nisipul spălat de ape şi 
prelingându-se în valuri. La punctul de înălțime 
maximă, limba de stânci măsura cam trei metri, 
dar se micşora pe măsură ce malul se unea cu apa 
cenușie. 

— Vă amuză? întrebă Randolph. 

Nu credea că îl place prea mult pe acel om. 

— Au trecut cincizeci şi trei de ani, rosti 
celălalt cu un dispreţ evident, şi încă nu aveţi idee 
cu ce aveţi de-a face! Jur că vă fac o mare pomană 
omorându-vă. Apropo, ăsta este monsieur 
Thibodaux. 

Cadavrul zăcea cu fața în jos în spatele 
stâncii, pe jumătate scufundat în valurile de flux, 
astfel încât părul de pe cap îi flutura în bătaia 
fiecărui val. 

— Cine eşti? întrebă Randolph, abia 
dezlipindu-şi privirea de pe leşul din fața lui. 

— Doar un alt client amarnic de dezamăgit al 
unui om care nu a apreciat în mod adecvat 
pretențiile tuturor părților interesate, răspunse 
tânărul, zâmbind. 

Spre propria uimire, Randolph se trezi că 
zâmbeşte. 

— Nici tu nu-l ai, rosti el. 

— ÎI voi avea, rosti celălalt. Iar dumneata nu 
vei fi în postura de a povesti altcuiva ce se găseşte 

acolo. 

— Fiul meu te va găsi, zise Randolph. Şi îl va 
găsi şi pe Agamemnon. 

— Ştiţi, rosti celălalt, urăsc să văd cum veţi 
muri atât de plin de încredere. Ce-ar fi să vă 
povestesc ce nu ştiţi despre container, şi abia după 
aceea să vă ucid? Credeţi-mă că asta vă va şterge 
zâmbetul ăsta trufaş de pe faţă. Ce credeţi? Vreţi să 
muriți în ignoranță sau vreţi să ştiţi ce aţi căutat 
atât de neîndemânatic atâta amar de vreme? 

Randolph ezită, nesigur. Luând tăcerea lui 
drept acceptare, tânărul scoase cuțitul lui ciudat, cu 
lama dreaptă şi peste măsură de lungă, apoi îi 
povesti bătrânului. 

Acesta căzu încet, cu ochii holbaţi, şocat nu 
atât de lama din pieptul lui, cât mai ales de ideea 
care 1 se insinuase în minte, o idee care generă un 
val de groază în sufletul lui înainte de moarte, aşa 
cum valurile Atlanticului aveau în curând să-l 
poarte în sus până la nisipurile de la baza dunelor. 

Partea a III-a Întoarcerea la Ithaca 


O Meditaţie despre Kaddish din Cartea 
Rugăciunii Sabatului şi a Festivalului: 

„În vreme ce se recită Kaddish-ul în amintirea 
celor plecaţi, acesta nu conţine nicio referire la 
moarte. Mai degrabă este un jurământ făcut în 
toiul amărăciunii noastre, că Dumnezeu este drept, 
deşi nu întotdeauna înţelegem căile Sale. Când 
moartea pare să ne copleşească, negând viaţa, 
Kaddish-ul ne reînnoieşte credința în valoarea 
vieţii. Prin Kaddish ne manifestăm în mod public 
dorința şi intenția de a ne asuma relația cu 
comunitatea evreiască pe care părinții noştri au 
avut-o în decursul vieţii lor. Continuând lanţul 
tradițional care leagă generație de generaţie, ne 
exprimăm credința nestrămutată în iubirea şi 
justiția lui Dumnezeu şi ne rugăm ca El să 
grăbească venirea zilei când regatul Său va fi în 
fine stabilit şi pacea va domni peste întreaga 
lume.” 

Capitolul 51 


Zborul Delta 133 părăsi Atena la timp, puţin 
după ora prânzului, cu destinația JFK, New York, 
apoi Atlanta, Georgia. Avea să fie un zbor total de 
paisprezece ore. Deborah se uită pe geam la cerul 
albastru şi la aburii emanaţi de căldură din pista de 
decolare, şi testă spaţiul pentru picioare cu 
disperarea obişnuită şi lipsită de apreciere de sine. 

„Obişnuieşte-te cu ideea. Lumea este 
proiectată pentru femei mai mici, în atâtea feluri 
posibile.” 

Când se înălțară încercă să zărească pentru 
ultima dată dealul Acropole din aer, dar nu văzu 
altceva decât dreptunghiurile palide de beton care 
constituiau o aşa mare parte a acelui oraş plin de 
grație. Sejurul ei în Grecia se încheiase şi acum se 
ducea acasă. Îşi zise că poate avea să aibă o soartă 
mai bună decât grecii după războiul troian. Cei 
mai mulți dintre ei nu se întorseseră la casele lor, 
iar cei care reuşiseră să o facă găsiseră acasă doar 
crime şi haos. Ulise reuşise cel mai bine dintre toţi, 
dar avusese nevoie de zece ani ca să se întoarcă în 
Ithaca, la dezastrul pe care întoarcerea lui l-a 
dezlănțuit. Timp de o oră, Deborah studie revista 
din avion, uitându-se la toate locurile unde nu 
fusese şi întrebându-se pe câte din ele avea să le 
vadă înainte de a muri. 

„Dacă s-ar repeta această ultimă săptămână”, 
îşi zise ea, „mai bine te-ai duce într-un safari sau în 
altă parte sau ai uita de tot.” 

Ciudat. De fapt, mediul obişnuit şi steril din 
avion, cu bâzâitul lui înfundat şi presiunea uşoară 
exercitată asupra urechilor pasagerilor făcea ca 
ideea că ea se luptase pentru viaţa ei de două ori în 
ultimele zile să pară imposibil de crezut, ba chiar 
imposibil de imaginat. Pentru prima dată de când 
auzise acel scuter bâzâind în sus şi în jos pe 

drumul spre Acrocorint, şi poate de când auzise 
pentru prima dată acele focuri de armă între ruine, 
Deborah se întrebă dacă nu cumva totul se 
petrecuse dintr-o întâmplare sau coincidență 
colosală. 

„Te-a chemat pe nume, acolo în tunelul spre 
bazin, ţi-a spus «Deborah».” 

Amintirea o înfioră. 

„Pe punctul de a muri, fără să ştiu de ce.” 

Fusese acelaşi asasin în ambele ocazii, un 
individ tatuat cu cuvântul scris de Richard în 
noaptea în care murise. Nu era vorba de niciun 
accident şi de nicio coincidenţă. Cineva o voia 
moartă. 

Dar de ce pe ea? A-l ucide pe Richard pentru 
nişte comori care se dovedesc fără valoare 
însemna una, dar a o urmări pe ea zile în şir după 
acel eveniment, pe un alt continent, nu avea sens. 
Dacă Deborah reuşise să descopere că aurul şi 
artefactele mortuare fuseseră confecționate de un 
meşteşugar local ca suvenire pentru turişti lacomi, 
de ce nu reuşise acelaşi lucru cel care o urmărea? 
Nu era greu de aflat. Cu siguranţă că oamenii care 
urmăreau acele obiecte ştiau despre ce e vorba, şi 
despre nonvaloarea lor. lar dacă prezumtivul ei 
asasin știa, de ce să o mai fi urmărit? 

„Nu are sens... habar n-am de ce.” 

Să fi fost totuşi comoara autentică? Deborah 
nu deținea dovezi ale contrariului, ci doar o 
bănuială şi unele informaţii convingătoare, chiar 
dacă circumstanțiale. Să o fi îndrumat greşit 
Popadreus ca să creadă că acea colecţie era lipsită 
de valoare, încercând să o deturneze pe ea în 
vreme ce el continua să aştepte transferul bunurilor 
în Grecia? Era posibil, dar părea improbabil. Dacă 
acel cadavru mascat ajungea la Atena şi era expus, 
Deborah ar fi aflat imediat de unde provine şi ar fi 
antrenat guvernul grec într-un proces complex şi 
scump având ca obiect dreptul de proprietate şi 

modalitatea prin care intrase în posesia acelei 
colecţii. 

„Asta doar dacă până atunci tu nu vei muri”, 
rosti vocea din mintea ei, acea voce care murea de 
poftă să rostească astfel de lucruri. „Vorbeşti cu 
Popadreus despre interesul tău pentru masca 
mortuară şi brusc eşti atacată de un asasin. 
Coincidenţă?” 

Nu se putea. Deborah nu putea crede că 
directorul muzeului era capabil de un asemenea 
calcul sângeros. Ştia că ăsta nu era un argument 
prea solid, dar era singurul de care dispunea. 

Se lăsă pe spate pe scaunul ei, închise ochii şi 
îşi fixă intenționat gândurile asupra lui Calvin, 
care promisese că o va aştepta la coborârea din 
avion. Zâmbi în sinea ei, plăcerea anticipării 
momentului devenind pentru scurt timp mai 
puternică decât groaza ei obişnuită faţă de relații şi 
decât toate avertismentele (unele dintre ele bazate 
pe exemple din propriul ei trecut destul de tragic) 
cu care cealaltă voce a ei o bombarda cu atâta 
plăcere. 

Mai presus de toate însă, tachinarea 
asasinului („pe punctul să mori...”) răsuna în 
mintea ei ca dangătul unui clopot al adevărului. 
Deborah habar n-avea ce se petrecea. De fapt, cu 
cât afla mai multe, cu atât totul 1 se părea mai 
neclar, ca şi cum ar fi încercat să rezolve o şaradă, 
dar cu piese amestecate dintr-un alt joc. Cu cât 
credea că poate vedea mai bine imaginea în 
ansamblul ei, cu atât sesiza mai bine o altă imagine 
în spate, una complet diferită, pe care nu o luase 
absolut deloc în seamă. 

Ca prin minune, reuşi să doarmă trei ore. Se 
trezi când echipajul tocmai curăța resturile cinei şi 
începea pregătirile de aterizare în New York. 
Odată ce ajunseră la sol, Deborah cumpără un 
exemplar din New York Times şi îl citi cu nesaţ, de 
la un capăt la celălalt, în vreme ce aştepta 
reîmbarcarea. 

Cu patruzeci şi cinci de minute înainte de 
aterizarea în Atlanta, stewardesa, sau însoţitoarea 
de zbor, sau cum naiba se mai chema acea 
persoană în vremurile noastre, apăru lângă 
Deborah şi se aplecă spre ea, cu un zâmbet 
conciliant care masca o notă de îngrijorare. 

— Miss Miller? întrebă ea, cu un zâmbet larg 
acum, care îi arăta toţi dinții. Deborah Miller? 

— Da, răspunse Deborah. E vreo problemă? 

— Nu, nu-i nicio problemă, minţi femeia cu 
seninătate. Vom ateriza în curând în Atlanta şi 
voiam doar să confirm că staţi pe locul corect. 

— Bine, rosti Deborah, de-acum deja 
prudentă. 

— Când aterizăm, continuă femeia, unul 
dintre însoțitori va veni să vă ia. 

— De ce? Nu cred că pricep. 

— Trebuie să vă dăm Jos prima din avion. 

— Prima? 

— Înaintea celorlalți pasageri, rosti femeia, 
cu un zâmbet care îngheţase. 

— Ce?? făcu Deborah. De ce eu? Ce se 
petrece? 

Deborah deveni din ce în ce mai neliniştită, 
dar pe măsură ce pretindea detalii de la echipajul 
de zbor era tratată cu tot mai multă nepăsare şi i se 
spunea să se calmeze, cu zâmbete forţate care ar fi 
vrut să spună că oamenii s-au plictisit să aibă de-a 
face cu o persoană care se comportă ca o fetiță 
răsfăţată de trei ani, sau ca o mofturoasă care vrea 
să mănânce felul de mâncare pe care tocmai l-a 
refuzat cu o jumătate de oră înainte. Bine cel puţin 
că nu stătea nimeni lângă ea şi că astfel nu era 
obligată să mai suporte în ultima parte a zborului 
priviri curioase sau întrebări indiscrete. 

De ce voiau ei ca ea să coboare prima şi cine 
erau aceşti ei? 

Să fi fost vorba de un tratament special, 
aranjat — cumva — de Calvin, ca s-o scutească de 
îmbrâncelile şi înghiontelile cu care se încheiau 
inevitabil toate zborurile? Ar fi fost un gest 
frumos. Poate că era menit să o protejeze, poate de 
cineva din avion. Privi repede în jur, ridicându-se 
şi uitându-se la chipurile inexpresive din spate. Nu 
vedea nicio faţă cunoscută. Primi ceva atenţie doar 
din partea unui puşti care spuse cu voce tare în 
direcția maică-sii că „femeia aia înaltă” blochează 
ecranul video. Deborah se aşeză la loc şi îşi puse 
centura de siguranţă, ca să nu mai primească şi alte 
observaţii politicoase de la însoțitorii de zbor. 

Sau poate că nu doar Calvin o aştepta la 
aeroport. Ideea o neliniştea. Dar chiar dacă cineva 
i-ar fi vrut răul, cum ar fi reuşit să determine 
echipajul să se conformeze dorinţei respective? 

„La fel cum «detectivul» Cerniga a luat un 
caz fără să fie polițist”, rosti vocea din mintea ei. 

Avionul începu să coboare şi îşi simţi 
stomacul că se revoltă, ca o navă pe mare prinsă şi 
ridicată de un curent neaşteptat. Începu să bată 

darabana cu degetele în braţul scaunului. În 
sistemul de amplificare se făcură auzite cererile 
obişnuite: asiguraţi mesele cu mâncare, aşezaţi-vă 
la locul dumneavoastră, puneţi-vă centura... 

„Haide. Dacă e să ne prăbuşim, atunci asta e.” 

Deborah se uită pe geam. Avionul trecu 
printr-un nor şi apoi se văzu oraşul, întins şi 
aşteptând. Încercă să se orienteze ca să-şi dea 
seama la ce suburbie se uita, ca un mod de a-şi ţine 
mintea ocupată, dar habar n-avea. Nimic nu i se 
părea cunoscut. Tot ce se vedea erau complexe 
industriale de depozite şi parcări imense, apoi case 
albe abia vizibile printre copaci şi şosele late, cu 
trafic intens, pe marginile cărora se înşiruiau 
benzinării. Putea fi orice. 

Stewardesa care o avertizase că va fi escortată 
prima la ieşire şedea pe un scaun rabatabil lângă 
cabina piloților, prinsă cu centura. Pentru o 
fracțiune de secundă, privirile li se întâlniră şi 
femeia se uită repede în altă parte. Surprinsă fără 
zâmbetul profesional pe buze, părea obosită şi un 
pic neliniştită. Deborah se întrebă dacă neliniştea 
avea de-a face cu ea. 

Avionul emise un geamăt surd şi un pocnet 
când trenul de aterizare cobori. Era un sunet 
mecanic care amintea tuturor de natura pur fizică 
şi nesigură a acelui mare tub metalic care zbura 
prin aer. 

„Haide. Să sfârşim odată.” 

Deborah putea vedea acum maşini, un 
autobuz Marta, ba chiar câţiva pietoni rari din 
Atlanta, apoi vârfuri de copaci, linii electrice şi 
apoi, brusc, aproape la dimensiuni normale, o 
autostradă aglomerată şi un ambuteiaj. Traversară 
şoseaua cu trei benzi pe sens, trecură peste un gard 
înalt de sârmă şi apoi se văzură pistele cu 
simboluri pictate pe ele şi litere marcând zonele 
operaţionale. Urmară o altă coborâre de câțiva 
metri, un moment de nemișcare când aeronava 
păru să alunece fără motoare, în imponderabilitate, 

apoi efectul moale de frânare a roților pe asfalt şi 
acţionarea frânelor, astfel încât Deborah simţi că 
este împinsă în faţă de inerție. 

Nu ajunseseră încă la terminal când alături de 
Deborah apăru unul dintre stewarzii tineri, un tip 
tânăr şi atletic pe care ea îl bănui că este 
homosexual. 

— Unde sunt lucrurile dumneavoastră, Miss 
Miller? 

Deborah se uită cu o expresie tâmpă la el, 
apoi dădu din cap înspre cutia de bagaje de 
deasupra. Tânărul se întinse şi scoase rucsacul şi o 
sacoşă de cumpărături. 

— Altceva? 

— Nu. 

— Imediat ce ne oprim, rosti el, ca şi cum s-a 
fi pregătit să plece într-o cursă de viteză, pornim 
spre ieşire. 

Deborah dădu din cap şi nu spuse nimic. Avea 
gura uscată. Se uită în jur, deşi habar n-avea ce 
căuta cu privirea. Îşi aminti când susţinuse un 
recital de pian la vârsta de zece ani, zgâindu-se pe 
lângă cortina sălii centrului Brookline, cu mâinile 
asudând nesigure, ca să-şi descopere tatăl în 
public. Acum avea oarecum acelaşi sentiment, ca 
de trac de scenă. 

Avionul încetini, coti, se întoarse, îşi ajustă 
poziţia şi se opri. Înainte ca lumina de avertizare să 
se stingă, stewardul de lângă ea o şi ajuta să se 
ridice şi o conducea către uşa de ieşire. Femeia 
care  şezuse acolo plecă imediat, părând 
preocupată, cu ochii în stare de maximă agitaţie. 

Escorta lui Deborah acţionă mânerul de la 
mecanismul broaştei şi deplasă panoul uşii de la 
locul lui. În faţa lui Deborah apăru iarăşi lumea 
obişnuită. În tunelul mobil de dincolo de uşă, 
bărbați şi femei de la echipele de întreţinere, în 
uniforme etanşe la ploaie şi veste roz fluorescente 
se dădură la o parte, lăsând să apară un polițist în 

uniformă. Alături de el se vedeau Keene şi 
Cerniga. 

— Mulţumesc, rosti Keene către steward. De 
aici o preluăm noi. 

Polițistul în uniformă îi luă bagajele şi 
stewardul dispăru înapoi în avion fără să mai 
scoată o vorbă. 

— Vreţi să veniţi cu noi, vă rugăm, Miss 
Miller, rosti Cerniga. Avem câteva întrebări 
despre... 

— Nu merg cu voi, ripostă Deborah. 

— Ba, într-un fel sau altul veţi merge, zise 
Keene, apropiindu-se cu un pas. 

Se auzi un zgomot de agitaţie ceva mai 
departe în tunel şi în raza vizuală apăru, alergând, 
un bărbat cu părul vâlvoi şi cu un aer îngrijorat, cu 
un paznic pe urmele lui. Era Calvin Bowers. 

— Deborah, strigă el. 

— Luaţi-l de aici! ţipă Keene. 

— Încearcă să mă prindă! strigă Deborah 
înspre Calvin, care, acum pe jumătate ecranat de 
paznic, încerca să zărească mai bine ce se petrecea. 

— Sunt avocatul ei! strigă el înapoi. Nu o 
puteţi aresta fără să mă luaţi şi pe mine. 

— Dar nu facem o arestare, replică Cerniga, 
continuând să se uite la Deborah, deşi o vom face 
dacă tâmpenia asta mai persistă. 

Calvin se eliberă şi se năpusti pe ultimii metri 
ca să li se alăture. Paznicul veni după el ca un 
câine bătut. 

— Putem chema şi alți poliţişti? îl întrebă 
Deborah pe Calvin. 

— Sunteţi în perfectă siguranţă, zise Cerniga. 

— Cu dumneata? pufni Deborah. Chiar aşa? 
Arătaţi-mi legitimaţia. 

Cerniga se înnegură la faţă. 

— Nu avem timp pentru aşa ceva, începu el. 

— Am cerut să îmi arătaţi legitimația! rosti 
Deborah cu apăsare, cu vocea mai tare şi mai 
ascuţită decât şi-ar fi dorit. 

Cerniga aruncă o privire piezişă înspre 
Keene. Celălalt detectiv ridică imperceptibil din 
umeri şi se uită în altă parte. Cerniga făcu o față 
lungă, băgă mâna în haină şi scoase un obiect de 
piele neagră de forma şi dimensiunile unui 
portofel. Deschise obiectul şi îl ridică. 

Deborah căscă gura de uimire. Portofelul 
conţinea o legitimaţie cu poza lui Cerniga, altfel 
decât un permis de conducere, şi trei litere mari: 
FBI.. 

— FBI? îngăimă Deborah. Se uită instinctiv 
la Keene, care ridică din umeri şi încuviinţă. De ce 
nu mi-aţi spus înainte? 

— Nu s-a considerat necesar, răspunse 
Cerniga. 

— Staţi aşa, interveni Calvin. De ce acest caz 
este considerat ca un caz federal? A cui este 
jurisdicția aici? 

— A mea, răspunse Cerniga. 

Keene se dăduse cu un pas în spate şi urmărea 
scena. Deborah vedea că omul era amuzat. 

— Dar e o nebunie, protestă Calvin, 
indignarea făcându-l să uite de limitele 
profesionale. Nu puteţi trece drept polițist şi 
apoi... 

— Ba da, domnule, rosti Cerniga, 
îmbățoşându-se. În acest caz pot proceda chiar aşa. 

— Îmi cer scuze, interveni stewardul, 
reapărând lângă cotul lui Deborah cu o mină 
spăşită. Avem un avion plin de oameni care vor să 
coboare. Vă puteți duce ca să finalizați discuția în 
clădirea terminalului, vă rog? 

Cerniga se răsuci pe călcâie şi porni în fruntea 
procesiuni. 


Trecură prin controlul vamal şi cel al 
paşapoartelor cu o grabă nebună, continuând să se 
certe între ei, poliţiştii arătându-şi între timp peste 
tot legitimațiile ca să fie lăsaţi să treacă. Ca o 
ironie, având în vedere că ea era cea mânată în 
asemenea hal de la spate, Deborah părea cea mai 
calmă din grup. În definitiv, aşa cum credea şi ea, 
lucrurile ar fi putut sta mult mai prost. Chiar dacă 
era şocată de jocul duplicitar al lui Cerniga, 
Deborah se simţea acum mult mai în siguranţă 
decât se simţise în avion sau, ca să fie sinceră cu 

ea însăşi, de când auzise prin sistemul de ventilaţie 
cei doi poliţişti discutând între ei. 

Calvin nu părea însă un om prea uşor de 
împăcat. 

— Eu încă vreau să aflu de ce federalu sunt 
implicaţi într-un asemenea caz! rosti el. 

— V-am spus deja, zise Keene. Amuzamentul 
lui dispăruse şi el devenise iarăşi un tip ursuz şi 
iritabil. Articolele furate au fost transportate peste 
granițele statale şi, în plus, există acuzaţii de 
contrabandă internațională. Se pare că înseamnă 
prea mult pentru noi, pălmaşii locali. 

Polițistul în uniformă îi părăsi la ieşire. 
Deborah şi cei trei bărbaţi se urcară în vechiul 
Oldsmobile al lui Keene (parcat ilegal chiar în faţa 
ieşirii pentru bagaje) şi lăsară în urmă sistemul 
circular de acces în aeroport, apoi intrară pe 
autostrada 85, cu poliţiştii în faţă şi Deborah şi 
Calvin în spaţiul fierbinte şi extrem de îngust din 
spate. Timp de câteva minute nimeni nu scoase 
nicio vorbă. 

Deborah îi aruncă o privire lui Calvin. Acesta 
se uita pe geamul portierei, încruntat, dar se 
întoarse spre ea, părând să-i fi sesizat privirea, şi 
zâmbi. 

— Nu aşa am vrut să te întâmpin la sosire, 
zise el. 

Deborah dădu din cap, ca şi cum ar fi ştiut la 
ce se referă el şi i-ar fi împărtăşit sentimentele. 

— Unde vreţi? întrebă Keene din faţă. 

— Asta ce mai înseamnă? se repezi Calvin. 

— Întreb doar unde ar vrea doamna să fie 
dusă, replică Keene. 

Îi zâmbi lui Cerniga, care, din câte putea 
vedea Deborah, nu reacţiona defel. 

— Am de ales? întrebă ea. 

— Vreţi să mergeţi acasă, ca să faceţi un duş 
şi chestii dintr-astea, explică mai bine Keene, sau 
vreţi să mergeţi la muzeu? 

Lui Deborah nu-i plăcea deloc ideea să-l ştie 
pe Keene cotrobăind prin casa ei câtă vreme ea 
făcea duş. 

— La muzeu, rosti ea. 

Ceva mai târziu, când avea să ajungă acasă, 
avea de gând să se odihnească, nu să curețe 
porțelanurile sparte de alții în timp ce era 
anchetată. 

„ȘI dacă vrea şi Calvin să vină cu tine?” se 
întrebă ea. 

„Taci.” 

Se uită pe geam şi îşi muşcă buza până ce îi 
dispăru zâmbetul care îi înflorise în colţul buzelor. 


— Să ne întoarcem la motivul pentru care ați 
plecat din ţară, zise Cerniga. 

De la întâlnirea din aeroport devenise ostil, 
chiar pus pe harţă, iar Deborah nu-şi putea da 
seama dacă asta se datora faptului că fusese obligat 
să-şi decline statutul de „agent” în loc de cel 
simplu de „detectiv”. Probabil că atitudinea lui îşi 
avea originea dinainte de acel moment. Deborah 
avea impresia clară că individul nu era deloc fericit 
cu mica ei excursie peste mări şi ţări, deşi ea se 
grăbise să afirme că nimeni nu-i interzisese să 
părăsească Statele Unite. 

— V-am spus deja, rosti ea. 

Discutau deja de o oră în micul ei birou de la 
muzeu şi Deborah începea să-şi piardă răbdarea. 

— Miss Miller, insistă el. Nu cred că mi-ar fi 
greu să vă acuz de obstrucționarea Justiţiei pe baza 
acțiunilor întreprinse de dumneavoastră până 
acum. Dacă veți continua să nu cooperaţi, nu-mi 
lăsaţi decât alternativa de a vă acuza pentru asta. 

Nu glumea. Era furios, poate chiar un pic 
umilit de modul în care ea îi scăpase printre degete 
şi de progresul nesemnificativ care părea să se fi 
înregistrat în acest caz de la plecarea ei. Deborah 
trebuia să fie mai prietenoasă. În definitiv, oricât ar 
fi minţit el înainte, în calitatea lui de agent federal 

putea fi un alat în depistarea tuturor 
circumstanțelor morții lui Richard. Iar dacă nu 
începea să-l trateze ca atare, se putea trezi ea însăşi 
în postura de suspect. 

— Bine, acceptă ea. Am plecat deoarece 
prietenul meu a fost ucis, deoarece cineva mă 
aştepta în apartamentul meu şi deoarece nu am 
crezut că sunteți un poliţist adevărat. M-am dus în 
Grecia pentru că puţinul pe care îl ştiam despre 
circumstanţele morții lui Richard mă îndemna să 
mă duc acolo şi vroiam să văd dacă pot... nu ştiu. 

— Să faceţi pe detectiva, rosti Keene, fără să- 
şi ridice privirea din carneţelul lui de însemnări. 

Deborah ridică din umeri. 

— Nu ştiam în cine să am încredere, replică 
ea. Mi s-a părut oarecum logic să procedez aşa. 

— Cam asta e logica despre care se învață 
într-o şcoală de pregătire pentru muzee, ripostă 
Keene. În lumea reală însă, chestia asta nu 
înseamnă nimic. 

— Nu există o şcoală de pregătire pentru 
muzee, zise Deborah, dar dacă vă referiți la 
universitate sau la vreun alt aspect al lumii în care 
îmi desfăşor activitatea, aşa ceva este la fel de real 
precum ceea ce faceți dumneavoastră. 

— Chiar aşa? rosti Keene, înălțându-şi capul 
ca şi cum ar fi provocat-o să arunce mănuşa. 

— Da, chiar aşa, rosti ca, susținându-i 
privirea. 

— Haideţi să mai trecem o dată peste ceea ce 
ați făcut în Grecia, interveni Cerniga, vorbind tare 
ŞI cu voce egală şi oprind astfel pentru a treia oară 
în decurs de o oră sămânţa de scandal dintre 
Deborah şi Keene. 

Până în acel moment, Deborah le povestise 
adevărul despre călătoria ei în Grecia, cu excepţia 
a două episoade. Mai întâi, nu spusese nimic 
despre ideea că masca mortuară lipsă se găsea de 
fapt pe un cadavru parțial mumificat. Poliţiştii 
continuau să creadă că erau în căutarea unui 

artefact cu o valoare strict monetară. Ideea că ea 
urmărise de fapt însuşi cadavrul lui Agamemnon 
părea acum prea absurdă ca să fie rostită cu voce 
tare. Dacă putea păstra acest secret doar pentru ea, 
atunci avea şansa de a salva demnitatea celor care 
fuseseră făcuți să creadă într-o asemenea 
posibilitate: Richard, Departamentul pentru cultură 
şi antichități al guvernului grec, Serghei Voloşinov, 
poate chiar Marcus, deşi față de acesta Deborah nu 
nutrea vreo dorință de a-l proteja. 

Încercă să-i suscite lui Cerniga interesul față 
de rusul mort, dar el se dovedi complet indiferent, 
iar Keene ridică privirea în tavan când o auzi că 
pomeneşte de referirea din scrisoare la „rămăşițe” 
ca la o dovadă. 

— Nu este vorba nici măcar de o coincidență, 
pufni el. În aceeaşi noapte, în tinutul Fulton au fost 
ucişi doi traficanţi de droguri; credeți că şi ei s-au 
aventurat să-şi cumpere o mască mortuară 
grecească? Ceva drăguţ de care să-şi atârne armele 
în Mercedesul lor, poate? 

— Rusul nu este implicat, zise Cerniga, 
punând capăt sarcasmului colegului său în singurul 
mod acceptat de acesta. Cazul acela este închis. 

— Nu văd încotro se îndreaptă această 
conversație, zise Calvin Bowers. Părea obosit şi un 
pic tuflit, ca şi cum ar fi dormit prost cu o noapte 
înainte. Ce-ar fi să o luăm de la capăt de 
dimineață, dacă mai aveți întrebări la care clienta 
mea să nu fi răspuns deja de câteva ori? 

Se auzi o bătaie în uşa biroului. Cerniga o 
deschise şi o lăsă să intre pe Tonya, îmbrăcată într- 
o salopetă gri şi înarmată cu o mătură. 

— Voi închide muzeul, anunță ea. Aveţi 
nevoie de ceva înainte de a pleca? 

Nu se uită la Deborah. 

— Mulţumim de întrebare, răspunse Cerniga, 
clătinând din cap. Avem tot ce ne trebuie. 

Tonya înclină respectuos din cap şi începu să 
se retragă de-a-ndăratelea. Se opri, parcă 

preocupată de o altă idee, şi se întoarse spre 
Deborah. 

— Miss Miller, rosti ea, pe un ton oficial. Aş 
vrea să vă înaintez preavizul meu de demisie în 
două săptămâni. Mi-a plăcut mult domnul Dixon, 
dar odată cu dispariția lui locul meu nu mai pare a 
fi aici. 

Deborah gândi cu repeziciune. Negresa avea 
o atitudine trufaşă, sfidătoare, iar rânjetul lui 
Keene părea să confirme impresia că ea o trata de 
sus pe noua domnişorică-şefă. În ochii ei însă se 
citea un soi de avertisment, un mesaj care o 
îndemna: „Fă-le jocul...” 

Celălalt lucru pe care Deborah nu îl 
menţionase poliţiştilor despre călătoria ei era acela 
că se întâlnise cu Tonya în Grecia şi că şi negresa 
avea un interes personal în antichităile lipsă, 
oricât de false păreau acestea să fie. 

— Perfect, zise ea. Dar îţi rețin plata pe 
aceste două săptămâni dacă la plecarea ta locul 
ăsta nu e curat ca în palmă. Am fost plecată doar 
câteva zile şi pe aici arată ca şi cum ai fi pus 
mătura în cui în absenţa mea. Ai fost măcar aici? 

— Am folosit ocazia ca să-mi vizitez familia 
în Louisiana, răspunse Tonya, cu un ton şi mai 
sfidător. Muzeul nu a fost deschis, iar poliţiştii 
mişunau şi călcau totul în picioare. Fără nicio 
supărare, adăugă ea, dând din cap înspre Keene. 

— Nicio supărare, acceptă acesta, amuzându- 
se de schimbul de replici. 

„Inteligent jucat”, îşi zise Deborah, 
suprimându-şi imboldul de a zâmbi. Deturnând 
conversaţia spre polițist, abătea atenţia generală de 
la răspunsul lui Deborah la micul basm încropit de 
ea. Deborah socoti că făcuse bine să nu o 
menţioneze şi pe Tonya în cadrul peregrinănilor ei 
prin Grecia. 

— Miss Miller? zise Tonya, cu un ton aspru, 
ca şi cum ea ar fi fost curatorul muzeului şi 
Deborah menajera. Aş putea să vă vorbesc înainte 

să plecaţi diseară în legătură cu actele mele pentru 


impozite? 
— Desigur, răspunse Deborah, cu prudenţă. 
După ce menajera — sau mai degrabă 


reportera — plecă, Deborah se întrebă de ce 
rămăsese negresa totuşi acolo, de ce încerca să stea 
sub radarul anchetei FBI, mai ales că cele două 
femei conveniseră în particular că acele comori pe 
care amândouă le căutau erau oricum nişte falsuri. 
Ei bine, ultima întrebare a Tonyei declanşase o 
mulțime de posibilităţi, aşa că Deborah avea să 
afle răspunsurile înainte de terminarea nopţi. 

— Am o întrebare, zise Keene după ce uşa se 
închise în spatele Tonyei. Dacă aţi fura această 
mască, ce ați face cu ea? 

Deborah se gândi. Probabil că, în mintea lui 
prea puţin complicată, Keene formula deja o 
acuzaţie voalată, dar întrebarea rămânea validă. 

— Cred că aş încerca să o vând pe piaţa 
neagră. Asta dacă nu aş opera în numele unui 
cumpărător anume, răspunse ea. Sau m-aş da la 
fund până ce lucrurile se calmează un pic şi până 
ce lumea, cu excepția colecționarilor obsedaţi, 
încetează să o mai caute pretutindeni. 

Keene ridică o sprânceană, dar fără să fie 
ironic. Poate că nu se aşteptase la un răspuns 
complet, dar cu siguranță credea că răspunsul 
primit era util. 

— Şi dacă ei ar lucra în mod specific pentru 
cineva interesat? întrebă Cerniga. Să zicem 
guvernul grec, iar oamenii în cauză nu ar fi venit 
să fure masca, ci să o cerceteze? 

Deborah încercase să fie cât mai vagă în 
relatarea discuţiei ei cu Popadreus, dar Cerniga 
văzuse mai bine prin ceața povestirii ei. 

— Cred că ar face tot ce pot ca să obţină o 
autentificare, răspunse ea. 

— Şi cum ar face asta? 

Deborah oftă. 

— La modul ideal, ar duce masca la un expert 
pentru examinare, rosti ea, deşi presupun că 
persoanele în cauză puteau fi ele însele experți. 
Apoi ar duce masca la un laborator pentru 
efectuarea unor teste mai relevante. 

— Dar cu siguranţă că, dacă ar fi vândut sau 
cedat obiectul, Richard ar fi căutat să dovedească 
înainte autenticitatea lui cumpărătorului, replică 
Cerniga. 

— Nu şi dacă nu ar fi fost uşor de deplasat, 
rosti Deborah, şi, mai ales, dacă ar fi ţinut obiectul 
secret. Dacă ar fi crezut că masca îl transformă 
într-o ţintă pentru traficanţi lipsiți de scrupule, ar fi 
tinut-o ascunsă şi ar fi vorbit despre ea doar atât 
cât să suscite interesul unui cumpărător serios. În 
orice caz, nu ar fi putut transmite pur şi simplu 
rezultatul testelor de laborator cumpărătorului, 
aşteptându-se ca acesta să-l creadă pe cuvânt în 
ceea ce priveşte autenticitatea. Cumpărătorul 
probabil ar fi dorit să supravegheze el însuşi 
testele. 

— Nu pricep, rosti Keene. Dacă este o chestie 
mare din aur, atunci e valabilă. Ce contează cât e 
de veche sau de unde provine? 

— Pentru că nu e vorba de valoarea intrinsecă 
a obiectului, explică imediat Cerniga. Este o 
chestiune de valoare culturală, de estetică a măştii, 
de asocieri istorice, de legătura cu mituri şi 
legende. Asta o face nepreţuită. 

— Tot nu pricep, repetă Keene, mândru de 
acest fapt, ca şi cum dacă se comporta tratând toată 
tevatura asta ca pe un nonsens, el însuşi ar fi 
devenit un om mai important. 

— În realitate nu există o diferenţă între 
valoarea intrinsecă şi valoarea culturală, interveni 
Deborah. Aurul este valoros doar pentru că 
oamenii au decis că le place şi este un metal relativ 
rar. La fel şi cu diamantele. Din punctul de vedere 
al esenței, diamantele nu sunt mai valoroase decât 
orice alt element sau compus rar, cu excepţia 

faptului că oamenii au decis că diamantele sunt 
plăcute la purtat. Şi în cazul aurului este acelaşi 
lucru. Dar în vreme ce aurul şi diamantele 
continuă să fie extrase din pământ în multe locuri, 
o mască mortuară miceniană este unică. Nu există 
alta la fel confecţionată, şi cum valoarea ei este 
imposibil de separat de vârstă, de omul căreia i-a 
aparținut şi aşa mai departe, procesul de 
autentificare este crucial. 

— ŞI cum s-ar proceda pentru asta? întrebă 
Cerniga. Spuneaţi ceva de teste de laborator. Care 
ar fi acestea? Datare cu carbon? 

— Nu se poate data cu carbon aurul, răspunse 
ea. Datarea cu carbon radioactiv presupune 
determinarea conţinutului de CI4 dintr-un material 
organic. Se ia în calcul timpul lui de înjumătățire, 
stabilindu-se astfel vârsta obiectului respectiv. În 
cazul aurului, rezultatele nu sunt concludente. 

— ŞI atunci ce alte teste de laborator se pot 
folosi? 

— Niciunul care să fie de încredere din punct 
de vedere ştiinţific în hpsa probelor legate de 
provenienţă. 

— Şi atunci despre ce naiba discutăm noi 
aici? se enervă Cerniga. 

— Alte materiale din colecţie pot fi datate cu 
carbon radioactiv, răspunse Deborah. Dacă există 
alte obiecte care au fost descoperite în acelaşi loc, 
datarea lor ar oferi o imagine mai bună în privinţa 
autenticității măştii. 

Deborah nu pomeni nimic despre faptul că 
orice fragment uman care ar fi rămas lipit de 
mască putea fi cu siguranţă datat cu radiocarbon. 
Dacă însuşi Agamemnon se odihnise în acea 
încăpere mică din spatele raftului cu cărți, atunci o 
examinare cu carbon radioactiv ar fi putut releva 
vârsta ţesuturilor cu o precizie de circa o sută de 
ani. În trecut, o mare parte a acestui ţesut ar fi fost 
distrusă în cursul acestui test — motiv pentru care 
arheologii urau metoda. Aşa cum spusese cineva 

cândva: „Cel care distruge un lucru ca să afle 
despre ce e vorba părăseşte calea înţelepciunii.” 
Oricum, Spectrometria de Masă Accelerată (SMA) 
schimbase toate astea. Acum, laboratoarele cu 
finanțare puternică (echipamentele SMA costau 
milioane de dolari) dispuneau de capacitatea de a 
obține aceleaşi rezultate din fragmente minuscule 
de material testabil. 

Astfel de laboratoare erau, bineînţeles, extrem 
de rare, iar dacă grecii ar fi vrut să efectueze un 
asemenea test, ar fi dispus de un număr limitat de 
opţiuni în Statele Unite. Din fericire pentru ei şi, 
aşa cum gândea Deborah, chiar pentru sine însăşi, 
ea ştia locul unde se găsea un asemenea laborator 
la nici două ore distanţă de mers cu maşina. 

Capitolul 54 


— Vreţi să vă duc acasă cu maşina? se oferi 
Cerniga. 

Era o întrebare delicată. Calvin stătea lângă el 
şi Deborah sesiză modul în care el preferă iute să 
privească în altă parte. Cerniga i-o luase înainte cu 
oferta, şi cum maşina ei continua să stea parcată la 
Templu (asta dacă mai rămăsese întreagă acolo), 
Deborah nu găsi niciun motiv ca să refuze. 

— Trebuie să mă ocup de actele Tonyei 
înainte de a pleca, răspunse ea. S-ar putea să mai 
dureze câteva minute. 

Nu îndrăzni să se uite la Calvin. 

— Pot aştepta, zise Cerniga. 

Deborah schiță un zâmbet şi un „mulţumesc” 
înainte de a îşi întoarce privirea asupra biroului şi 
de a începe să răsfoiască printre hârtii. 

— Cred că o să plec atunci, rosti Calvin. 

Deborah îşi ridică privirea. Pentru o secundă 
privirile li se întâlniră, pline de frustrare. 

— Bine, acceptă ea. Atunci cred că ne vedem 
mâine. 

Habar n-avea ce gândea el şi ce sperase că s- 
ar putea întâmpla în noaptea asta — nu era sigură la 
ce se gândise sau ce nădăjduise ea însăşi-— dar în 
mod clar Calvin era dezamăgit de curtoazia 
profesională a lui Cerniga. lar Deborah presupunea 
că asta însemna ceva. 

— Bun, zise el. 

Ezită o secundă, ca şi cum ar fi vrut să mai 
spună ceva, dar se văzu că trage doar de timp, iar 
când Cerniga se întoarse spre el, bătu în retragere. 
Sunetul uşii care se închise în urma lui aproape o 
făcu pe Deborah să vrea să urle. 

— Voiaţi să vă vedeţi cu femeia de serviciu? 

— Corect, răspunse Deborah, revenindu-şi. 
Mă întorc cât pot de repede. 

Cu această scuză plecă din cameră cât de iute 
putu, fără să o ia însă la fugă. Calvin ajunsese 
aproape la uşa din hol. Îl chemă şi el se opri şi se 
răsuci pe călcâie. Deborah îşi aminti prima 
conversaţie pe care o avuseseră împreună şi cât de 
mult o  iritase el prin remarca legată de 
tomahawkul aflat la nici şase metri de locul unde 
stătea acum, şi anume că este o armă a unei culturi 
barbare. Zâmbi amintindu-și acea idee. 

— Ce s-a întâmplat? întrebă el. 

— Hei, făcu Deborah. Îmi pare rău că trebuie 
să... 

Făcu un gest vag în direcţia biroului. 

— Bine, zise el. Nicio problemă. Ne vedem 
mâine. 

— Da, rosti ea, simțindu-se brusc ca o 
şcolăriţă. În regulă. 

El mai rămase pe loc o secundă, cu partea de 
sus a trupului legănându-se uşor, ca şi cum ar fi 
fost prins între impulsuri contradictorii, apoi zâmbi 
în chip de scuze şi se îndepărtă. 

— Pe mâine, zise el. 

— Da. 

— Abia aştept. 

Deborah îl urmări cum pleacă, nesigură ce ar 
mai fi vrut în acea clipă. 

Tonya se găsea în bucătărie. Spăla o cârpă în 
chiuvetă. Când o zări pe Deborah, se repezi, 
verifică peste umărul ei dacă le vedea cineva şi 
închise uşa. 

— Hei, rosti ea, îmbrățişând-o scurt pe 
Deborah. Ce faci? Eşti bine? 

— Mda. Cam obosită. 

— Pun pariu. Pe chipul Tonyei se citea o 
expresie de îngrijorare prietenească şi Deborah se 
trezi minunându-se cum relația lor- întotdeauna 
atât de încordată — se transformase în urma 
întâlnirii din Micene. Ascultă, continuă ea, cu voce 
scăzută. Îmi cer scuze pentru chestia aia dinainte. 

Spune-mi că nu le-ai dezvăluit că m-ai văzut 
acolo. 

— Nu am făcut-o. 

— Slavă Domnului! 

Tonya păru să răsufle uşurată cu întreg trupul. 

— De ce? întrebă Deborah. Ştii că Cerniga e 
de la FBI, nu? 

— Mda, răspunse Tonya. Mi-a spus imediat 
ce m-am întors, ca şi cum asta m-ar fi făcut să-mi 
dezvălui imediat secretele sau ceva de genul ăsta. 
Nu l-am crezut, dar am sunat ca să-l verific. Sunt 
destul de sigură că este agent. De ce să fi fost 
implicaţi federalii în chestia asta? Nu are sens. 

— Cadavrul — şi pentru ştiinţa ta am 
menţionat doar masca, nu şi cadavrul în sine — a 
fost transportat între state, după ce probabil a fost 
adus prin contrabandă din apele internaţionale. 
Asta este un delict federal, nu? 

— Desigur, replică Tonya, dar când au aflat ei 
despre asta? 

Deborah înţelese unde bate Tonya şi ideea o 
înfricoşă, ca un ecou al panicii ei atunci când îi 
auzise pe Cerniga şi pe Keene certându-se prin 
sistemul de ventilaţie. 

— Au venit să investigheze o crimă, corect? 
continuă Tonya. Au venit împreună. În acel 
moment nimeni nu ştia nimic despre bunuri furate 
sau aduse prin contrabandă, sau cel puţin ei n-au 
suflat o vorbă despre asta. Ca atare, de ce a fost 
implicat şi FBl-ul? Mi-am sunat amicul care 
lucrează la departamentul din districtul Clayton şi 
l-am întrebat care sunt de obicei motivele pentru 
care federalii se implică în cazuri de crimă. Ştii ce 
mi-a răspuns? 

— Ce? 

— Crimele din răzbunare. 

— Crimele din răzbunare? 

— Nu a ezitat nicio secundă. A fost primul 
lucru pe care l-a scos pe gură. Crimele din 
răzbunare. 

Deborah simţi iarăşi acel sentiment de 
pierdere totală, de căutare a indiciilor eronate, de 
aşezare la un loc a pieselor unui puzzle care nu 
alcătuieşte nimic... 

— Dar cum este posibil ca uciderea lui 
Richard să fi fost o crimă din răzbunare? se miră 
Deborah, ridicând din umeri. Era alb, bărbat şi, din 
câte ştiu, heterosexual. Soţia lui murise cu mult 
timp în urmă, dar... Nu. Nu era clar pe invers. 

— Dar dacă acea crimă din răzbunare pe care 
o anchetează ei nu are deloc legătură cu Richard? 
sugeră Tonya. Dacă povestea s-a petrecut cu ani în 
urmă? 

„Of, Doamne”, îşi zise Deborah, „uite că se 
ajunge şi la asta.” 

— Tatăl tău? întrebă ea. Crezi că 
investighează moartea tatălui tău? 

— Presupun doar, răspunse Tonya, dând un 
pic înapoi. Am pus o mulțime de întrebări. Am 
contactat autorităţile militare şi chiar le-am 
informat de intenţia mea de a-l exhuma. Mă întreb 
dacă cineva nu a decis să urmeze această pistă. 

— Atunci de ce să se aleagă menţinerea 
secretă a anchetei? Mai ales faţă de tine? 

— M-ai prins, replică Tonya. Acum însă mi- 
aş ţine mai degrabă atuurile mai aproape de mine. 
Înţelegi ce spun? 

Deborah dădu încet din cap, gânditoare, dar 
nu găsi nimic altceva de spus. Crime din 
răzbunare? Nu accepta ideea, dar ştia că a-şi 
exprima gândurile cu voce tare faţă de Tonya ar fi 
însemnat să pună noul lor tip de relaţie într-un real 
pericol. Pentru reportera devenită menajeră, 
povestea morții tatălui ei era prea vitală, prea 
legată de alte chestiuni emoționale ca s-o trateze 
cu superficialitate. În plus, Deborah o cunoştea pe 
Tonya suficient de bine ca să bănuiască modul în 
care ea ar fi reacționat. Ar fi fost lovită în moalele 
capului, rănită îngrozitor, ar fi intrat în defensivă şi 

probabil că ar fi devenit atât de furioasă, încât ar fi 
rupt orice punți de legătură. 

„Îţi sună cunoscut?” 

Deborah rămase tăcută, cu o expresie de 
gravitate întipărită pe chip. 

— Că veni vorba de păstrarea atuurilor, zise 
Tonya, devenind brusc amuzată. Am observat că ai 
început să te dai cu parfum şi să te machiezi, nu? 
M-am întrebat eu când o să-ţi dai seama că şcoala 
pe care ai absolvit-o nu este înjosită dacă din când 
în când te comporți ca orice femeie. 

Deborah respinse remarca, roşind. Începuse 
ziua cu un pic de ruj şi câteva picături de Chanel 
Nr. 19, produse pe care le păstrase nefolosite cam 
de tot atâta vreme de când fusese îngropat aurul lui 
Schliemann în Micene. 

— Pe vremuri, rosti Deborah, adoptând în 
glumă un ton de superioritate, menajerele îşi 
cunoşteau locul. 

— Şi ce vremuri bune erau, ripostă Tonya. Îşi 
punctă replica cu un hohot de râs, după care părăsi 
încăperea, cu cârpa şi găleata în mână. 

Deborah zâmbi, apoi se trezi că revine la 
conversaţia lor anterioară şi la faptul că asta putea 
însemna necazuri pe viitor. 

„Crime din răzbunare?” 

— Apropo, reveni Tonya, iţindu-şi capul prin 
uşă. Oraşul ăla de care ziceai că este în apropiere 
de frontiera elveţiană. Cum spuneai că se numeşte? 

— Magdeburg. 

— Da, aşa credeam şi eu. Ei bine, nu e. Cel 
puţin eu n-am descoperit nimic cu numele ăsta. 
Există un Magdeburg în apropiere de Berlin, dar 
nu prea ar avea sens să încerci să duci o marfă într- 
un oraş aflat la câţiva kilometri depărtare, atunci 
când Aliaţii îţi suflă în ceafă, nu? 

— Cred că nu, acceptă Deborah, încruntându- 
se. Poate că sunt mai multe oraşe cu acest nume. 

— Poate, replică Tonya, plecând de astă dată. 

Deborah se conectă la computerul din birou, 
intră pe Internet şi căută pe Google cuvântul 
„Magdeburg”. Rezultatele de pe prima pagină erau 
toate în germană. Unul părea că descrie un teatru, 
altul era un site turistic, dar niciunul nu conţinea 
hărți care să localizeze oraşul în interiorul 
Germaniei. Nu o ajută nici indicația motorului de 
căutare, aşa încât era, poate, mai bine să încerce 
„Magdenburg”. Următoarea pagină scoase însă la 
iveală un site ca al unei Camere de Comerţ care 
era, fapt impresionant, scris în engleză. Un link cu 
legături utile o duse la o hartă. 

Tonya avea dreptate. Magdeburg se găsea 
într-adevăr chiar în mijlocul țării, la aproximativ 
două sute de kilometri sud-vest de Berlin, în ceea 
ce se chema provincia Sachsen-Anhalt. Cu 
siguranţă trimiterea cadavrului în acea direcție ar fi 
însemnat trimiterea lui în mâinile Aliaților. Iar 
dacă intenţia germanilor fusese aceea de a feri 
comoara de ruşii care se apropiau dinspre est, asta 
nu explica faptul că ea apăruse la patru sute de 
kilometri depărtare mai spre sud. 

Deborah se întoarse la căutarea ei şi încercă 
încă o pagină. Un articol singular în engleză se 
detaşa de restul. Apăsă pe articol şi nedumerirea i 
se adânci. Articolul spunea: 


Sânge şi flori: Groapă comună descoperită în 
Magdeburg 


În vreme ce săpau fundaţia unei clădiri în 
oraşul german Magdeburg în 1994, muncitorii au 
descoperit uluiți o groapă comună conţinând 
treizeci şi două de schelete de bărbaţi tineri. Cu 
toţii muriseră în mod violent cândva între 1945 şi 
1960. Se pare că o nouă metodă de investigaţie 
patologică stabilise clar data morţii lor. 


Cercetătorii au crezut inițial că acea groapă 
comună din Magdeburg a fost creată de Gestapo, 

dar poliția secretă nazistă, chiar dacă s-a făcut 
responsabilă de multe orori, nu ar fi săpat în mod 
normal o groapă comună în centrul oraşului. Chiar 
dacă este posibil să fi procedat aşa în ultimele 
săptămâni ale războiului, se pare acum că 
asasinatele au avut loc în iunie 1953 şi au fost 
efectuate de poliția secretă sovietică. 


Legiştii au folosit adesea polenul descoperit 
pe victime pentru a determina locul în care a avut 
loc o crimă. Reinhard Szibor, biolog şi specialist în 
medicină legală la Universitatea Otto von 
Guericke din Magdeburg, şi-a dat seama că 
polenul poate fi folosit şi la determinarea 
momentului morţii, devenind astfel un element 
crucial în elucidarea istoriei gropii comune din 
Magdeburg. 


Aşa cum victimele alergiilor cunosc din 
proprie experienţă, polenul este produs de diverse 
plante în perioade diferite ale anului, depinzând de 
momentul când plantele înfloresc. „Astfel încât 
oricine moare într-un anumit moment al anului va 
avea polenul corespunzător acelei perioade în 
nas”, explică Szibor. 


Szibor a analizat cavitățile nazale ale celor 
treizeci şi două de cranii din groapa descoperită la 
Magdeburg. Şapte conţineau cantități mari de 
polen de pătlagină şi cantităţi mai mici de polen de 
tei şi secară, plante care produc polen în lunile 
iunie şi iulie. 


Faptul că victimele au murit în vara lui 1953 
sugerează că execuția a avut loc după înfrângerea 
naziştilor, iar prin aceasta vina pentru crime cade 
asupra serviciilor secrete sovietice. 


Asta era tot. Deborah deveni şi mai 
nedumerită. De ce să fi căzut automat vina pe 

sovietici şi care erau implicaţiile acelui articol 
pentru  Voloşinov, presupusul vagabond care 
murise atât de aproape de muzeu? Să fi fost 
masacrul în sine relevant pentru căutarea asasinilor 
lui Richard şi a falselor antichități care păreau să-i 
fi condus pe asasini la el? Nu exista niciun motiv 
ca să creadă aşa ceva, dar toate aceste oase vechi 
parcă erau cumva legate între ele, ca şi cum fiecare 
cadavru peste care ea dăduse orbeşte făcea parte 
dintr-o creatură mai mare şi ciudată, a cărei 
adevărată natură devenea limpede doar în clipa în 
care ea s-ar fi depărtat de scheletul complet 
reconstituit. 


Ideea avea cam tot atâta logică precum cele 
spuse de Tonya despre crimele din răzbunare. 
După ce se întoarse la Cerniga şi pe drumul spre 
casă, Deborah încercă să se descotorosească de 
idee. Îşi spuse că nu se baza, de fapt, pe nimic 
adevărat. O observaţie făcută de prietenul polițist 
al Tonyei despre motivul implicării federalilor în 
cazurile de crimă nu constituia o dovadă. Numai 
că Deborah îşi aduse aminte de slăbănogul care 
încercase de două ori să o omoare în Grecia: 
privirea trufaşă şi rea, aspectul de extremist, 
tatuajele... „Crime din răzbunare?” 

Cerniga o conduse acasă păstrând o tăcere 
rigidă, profesională. Aşteptă în spatele ei cât 
Deborah deschise uşa, apoi rămase în cadrul uşii 
până ce ea îi spuse mulţumită că apartamentul era 
pustiu şi că totul era la locul lui. Deborah nu îşi 
dădu seama că lucrurile nu stăteau aşa decât după 
plecarea agentului. 

La o primă privire totul părea în regulă, dar 
după ce petrecu în casă vreo oră şi ceva începu să 
observe mici detalii nelalocul lor: haine atârnate pe 
care ea le aruncase la coşul de rufe, un sertar de 
birou încuiat, cărți cu locul schimbat în rafturi. 
Marcus spusese că nu deranjase nimic în 
apartamentul ei şi ea îl crezuse. Dacă el spusese 

adevărul, atunci altcineva fusese acolo cât timp ea 
fusese plecată, în aparenţă căutând ceva. Cine 
intrase acolo scotocise locul pe îndelete, ca şi cum 
ar fi ştiut că ea n-avea să se întoarcă prea curând şi 
se pricepuse de minune să ascundă urmele 
intruziunii. Dacă Deborah n-ar fi avut o fire atât de 
perversă privind controlul, probabil că n-ar fi 
depistat nimic ieşit din comun. Habar n-avea însă 
ce anume căutase sau căutaseră intrusul sau 
intruşii. 

ÎI sună pe Cerniga şi îi spuse ce descoperise, 
dar îl anunță că n-avea chef să primească pe 
nimeni care să-i cerceteze locuinţa. Verifică iarăşi 
întreg apartamentul şi apoi se folosi de ciocănelul 
pentru şniţele din bucătărie ca să fixeze la locul lor 
drugii de protecţie cu care era înzestrată uşa de la 
intrare. 

— Probabil că o să-mi ia zece minute ca să 
ies de aici de dimineaţă, mormăi ea, lăsând 
ciocănelul pe masă, unde nu avea cum să nu-l 
vadă. 

În tăcerea din apartament, înconjurată de 
căldura umedă a nopţii din Atlanta, Deborah 
începu să se întrebe dacă avea cea mai vagă idee 
asupra motivelor morţii lui Richard Dixon. În 
Grecia totul păruse clar, deşi acea experiență o 
percepea deja extrem de îndepărtată în spaţiu şi 
timp, fapt care o transforma într-o experienţă la fel 
de exotică precum ruinele văzute. Acolo 
problemele şi nedumeririle ei păruseră adecvate şi 
prin întoarcerea acasă Deborah se aşteptase să 
găsească o oarecare limpezime, poate datorită 
revenirii într-un mediu familiar. Acum, că ajunsese 
înapoi, afectată fiind de ciudățenia prezenţei 
poliţiei la muzeu şi de teoriile bizare ale Tonyei, cu 
golul lăsat de moartea lui Richard în ceea ce 
însemnase odinioară pentru ea „acasă”, avea însă 
un sentiment extrem de neplăcut că se rătăcise 
complet şi plutea în derivă pe marea vieţii. 

Un imbold interior o făcu să apuce telefonul 
ŞI să formeze un număr. 

— Alo? 

— Bună, Calvin, rosti ea. Sunt Deborah. Îmi 
cer scuze că te sun aşa de târziu. 

— Credeam că unul din aspectele bune ale 
întoarcerii tale în ţară este acela că pot să dorm şi 
eu ca lumea noaptea, zise el. 

Deborah  zâmbi, disconfortul  părăsind-o 
imediat ce percepu plăcerea din vocea lui. 

— Nu-mi spune că ai nevoie de somnul de 
frumuseţe, replică ea. 

„Tocmai tu dintre toţi oamenii”, implica tonul 
ei. Îşi muşcă buza când el chicoti. 

— De vreme ce eşti trează la orice oră, 
indiferent pe ce continent te-ai afla, rosti el, toată 
chestia asta cu somnul de frumuseţe este în mod 
clar un mit. 

Deborah roşi, după care schimbă subiectul 
înainte de a o da în bară cu totul ripostând sarcastic 
despre uşurinţa cu care era el capabil să flirteze. 

— ŢI s-a părut bizar că federalii s-au implicat 
în anchetarea morţii lui Richard înainte ca să spună 
cineva ceva despre contrabandă sau genul de 
delicte care ar putea implica state sau naţiuni? 

— Nu chiar, rosti el, concentrându-se repede. 
Dar acum, că o menţionezi tu... La ce te gândeşti? 

— Te poți gândi la vreun motiv care să ne 
facă să credem că moartea lui Richard ar putea fi 
cumva legată de o crimă din răzbunare? 

Calvin tăcu o secundă, ca şi cum întrebarea îl 
năucise. 

— O crimă din răzbunare? repetă el. 
Împotriva lui Richard? Cum? 

— Nu ştiu, răspunse ea. Doar mă întrebam. 

— Ce gânduri ciudate îţi vin în cap în toiul 
nopții, zise el. 

Aproape că vedea iarăşi zâmbetul lui. Cel 
puţin nu rostise „căpşorul ăla drăguţ al tău”. 

— Ştiu, rosti ea, începând să regrete că îl 
sunase. Îmi cer scuze. N-ar fi trebuit să te deranjez. 

— Nu-i niciun deranj, o linişti el. Mă bucur 
să vorbesc cu tine. Înainte... adică atunci cu 
poliţiştii... Aşa e mai bine. 

— Da, rosti ea. 

— Eşti bine? Vrei să vin la tine? 

Deborah ezită puţin prea mult înainte de a 
spune că era în regulă, că ea era în regulă şi nu era 
nevoie de aşa ceva. Că era sigilată cu... 

— Deci eşti sigură, o întrerupse el. 

— Te simţi în stare de un drum mâine? 
întrebă ea. Trebuie să mă asigur că Cerniga nu are 
nevoie de mine, dar mă gândeam să fac o excursie. 

— Da? se miră el. Desigur. Unde? 

— Athens, rosti ea. 

— Vrei să te întorci în Grecia? rosti el, mai 
mult decât şocat. Părea de-a dreptul îngrijorat, ba 
chiar panicat. 

— Athens, Georgia, îi explică ea, râzând. 
Locul de baştină al echipei Georgia Bulldogs şi, 
printre altele, al Centrului pentru Studii Izotopice 
Aplicate (CSIA). 

— Ce Dumnezeu mai este şi asta? întrebă el, 
părând deja oarecum uşurat. 

— Este adăpostul unei maşini foarte mari şi 
foarte scumpe, care este posibil să fi fost primul 
loc unde a poposit cadavrul lui Agamemnon după 
ce a fost luat din dormitorul lui Richard. 

— Cadavrul cui? 

Atunci Deborah îi povesti. 

Deborah vorbi cu agentul Cerniga la telefon 
la prima oră a dimineţii. Acesta o informă că nu 
avea nevoie să discute cu ea în acea zi. Îi dădu 
permisiunea să-şi vadă de treabă „prin zonă”, dar îi 
ceru să-şi ia telefonul mobil cu ea şi să nu 
părăsească statul. Deborah acceptă condiţiile şi 
reuşi să evite alte probleme cu răspunsuri evazive 
în loc de minciuni directe. 

„De ce nu-i povesteşti despre laborator”, se 
mustră ea, „şi de faptul că ar merita cercetat ca loc 
pe care grecii — dacă într-adevăr grecii au luat acel 
cadavru cu mască — l-ar fi putut vizita?” 

Deoarece probabil era vorba de o fundătură. 
Deoarece bunurile furate nu meritau căutate. 
Deoarece Deborah bănuia că agentul Cerniga 
continua să ţină adevărata lui anchetă în secret față 
de ea. Toate astea erau juste, dar nu constituiau 
motivul real. Motivul real era acela că reputația lui 
Richard ar fi avut de suferit dacă ar fi ieşit la 
iveală că se ostenise atâta cu o colecţie care nu 
merita nicio ceapă degerată, chiar dacă acea ceapă 
fusese adăpostită într-o cameră secretă şi ajunsese 
în muzeul lui, ba chiar — cel mai stânjenitor lucru — 
ar fi putut ajunge în Muzeul Naţional de 
Arheologie al Greciei, alături de artefacte cu 
adevărat valoroase. 

„Nu cumva e din cauză că îţi place să faci pe 
detectiva?” 

„Nu”, respinse ea categoric ideea. „E 
imposibil.” 

ÎI sună pe Calvin şi el o rugă să îl ia de la 
birou. Avea nişte documente de rezolvat înainte de 
a pleca de la firmă întreaga zi. Reuşi să facă mica 
lor excursie să pară ca şi cum ar fi trebuit stropită 
cu şampanie şi însoţită neapărat de un coş cu 
căpşuni, astfel că Deborah se trezi îmbrăcându-se 

pentru întâlnire cu o atenţie la detalii care nu-i 
stătea deloc în fire. Îşi puse cercei şi se dădu cu 
parfum, cu un sentiment de bucurie adolescentină 
pe cât de nefiresc, pe atât de lipsit de ironie. 
Încercă o nuanţă mai tare de ruj, dar era un pas 
prea mare, aşa că şi-l şterse de pe buze, stânjenită 
de impulsul de a se da cu el şi de sentimentele care 
o făceau să se descotorosească de el după aceea. 

„Doamne”, gândi ea, „urăsc curtenia. Sau ce 
Dumnezeu a pus secolul XXI în locul ei. Tot jocul 
ăsta prudent înainte şi înapoi, zâmbetele siropoase, 
conversațiile prin asocieri de cuvinte, micile 
decepţii,  nonşalanţa studiată şi aşa-zisa 
sportivitate. Da, asta e. Curtenia e ca şi cum ai juca 
tenis ca să pierzi — să obţii un scor respectabil, ca 
să nu pară că ai cedat partida, dar în final tot să 
pierzi. E ca şi cum ai juca tenis pe tocuri şi cu un 
văl pe faţă.” 

Sau, interveni o altă voce dintr-un colţ 
întunecat al minţii ei, poate că ea era speriată de 
tot ce însoțea curtenia: dragostea şi relația 
(„groaznic cuvânt!”) şi cea mai absurdă dintre 
toate vacile sacre, sexul? 

„Cu îi pasă?” îşi ripostă singură, 
îndepărtându-se de gândul acela ca şi cum ar fi 
putut-o electrocuta. „Hai să spunem că urăsc 
curtenia şi s-o lăsăm baltă, bine?” 

Bine. Se îmbrăcă intenționat într-o rochie de 
vară suficient de decentă ca să-i legitimeze vizita 
la laborator, dar indicând în acelaşi timp o anumită 
lejeritate, ca şi cum ar fi înşfăcat-o de pe umeraş 
fără să se uite cu adevărat la ea. 

„Probabil că exact aşa ar fi trebuit să 
procedez...” 

Porni spre maşină cu determinare, fără să se 
mai uite în oglindă. 


Biroul lui Calvin se găsea într-o clădire-turn 


din beton şi sticlă, de un albastru translucid, 
precum licărul unei lame fierbinţi de oţel. Clădirea 

privea dincolo de parcul secular al oraşului către 
centrul Coca-Cola şi clădirea Omni de pe o 
proprietate imobiliară extrem de scumpă, într-un 
oraş unde preţurile terenurilor începeau tot mai 
mult să rivalizeze cu cele din Boston şi New York. 
De obicei neimpresionată de astfel de lucruri şi 
resimţindu-le opulenţa ca pe o provocare la adresa 
acelor lucruri pe care le preţuia şi le făcea ea, 
Deborah se trezi neliniştită de fiorul de plăcere 
resimțit când îl văzu pe Calvin ieşind pe uşile 
fumurii ale clădirii, cu zâmbetul pe buze, unul 
dintre acelea care făceau parte din însăşi esenţa 
grațioasă a ființei lui. 

— Ce mai loc, rosti ea, în vreme ce pleca de 
acolo cu maşina. 

Calvin ridică din umeri. 

— Înăuntru e întuneric şi nu sunt destule 
lifturi. Dar eu locuiesc chiar în apropiere. 

Deborah zâmbi şi trecu cu viteză pe lângă 
semafor, apoi viră spre nord, spre autostradă, 
întrebându-se dacă ceea ce rostise el nu constituise 
un preludiu la o invitaţie. 


Merseră cu maşina vreo trei sferturi de oră în 
sus pe I 85, apoi apucară pe şoseaua GA 316 
înspre Athens, sporovăind despre cărți şi filme şi 
feluri de mâncare, fără a face vreo clipă referiri la 
Richard sau la misiunea lor din acea zi. Oraşul îi 
surprinse, apărând întreg şi plin de viaţă după 
kilometri întregi de pădure de conifere, precum 
zeița după care fusese botezat, născută matură şi 
înarmată din capul lui Zeus. Deborah fusese la 
universitatea din oraş pentru un simpozion, cu şase 
luni înainte, şi mai avea încă o hartă a campusului, 
pe care o consultă o singură dată înainte de a găsi 
drumul către Riverbend Road şi CSIA. 

Fiind vară, clădiri îi lipsea agitația 
studenților care o populau în cursul anului şcolar, 
dar Centrul pentru Studii Izotopice Aplicate avea 
şi o dimensiune comercială pe lângă activitățile 

didactice universitate, aşa că testările se făceau 
acolo non-stop. Vorbiră cu un recepţionist şi 
Deborah confirmă că ea sunase înainte ca să fixeze 
întâlnirea şi că aveau mostra cu ei, deşi aceasta 
avea nevoie de preparare. Tot ea confirmă că erau 
gata să plătească în plus ca laboratorul să 
pregătească mostra şi că nu erau interesaţi de 
numărătoarea prin scintilație lichidă, ci doar de 
datarea cu carbon radioactiv. În cursul acestei 
discuţii, Calvin rămase pe locul lui, părând serios 
şi un pic scos din mediul său firesc. Deborah îi 
aruncă un zâmbet în vreme ce recepţionistul le 
spunea cum să ajungă la laborator. Calvin îi 
întoarse zâmbetul, un pic nervos. 

— Nu pricep, rosti el. Ai o mostră? 

— Nimic relevant, îl linişti ea. Tu doar fă-mi 
Jocul. 

Tehnicianul care veni într-un târziu în 
întâmpinarea lor era un tânăr slăbănog cu o barbă 
îngrijită. Probabil că era un oriental, posibil chiar 
un nord-african, dar vorbea fără nicio urmă de 
accent străin. 

— Sunt doctorul Kerem, zise el. Vă rog să 
mergem pe aici. Aveţi mostra cu dumneavoastră? 

Deborah scoase un tub pentru testare 
conținând ceea ce părea a fi un fragment de lemn 
ceva mai mare decât o aşchic. 

— Ajunge? se miră Calvin. 

Deborah îi aruncă o privire. 

— E ultrasuficient, rosti tehnicianul. Şi are 
nevoie de preparare? 

— Vă rog, rosti Deborah. Suntem aproape 
convinşi că este un fragment dintr-o galeră 
spaniolă de secolul al XVI-lea, dar trebuie să fim 
siguri. 

— Foarte bine, zise omul, introducându-i într- 
o încăpere mare dreptunghiulară luminată de 
neoane bâzâind din pricina electricităţii acumulate. 

— Aici vor fi efectuate testele? întrebă 
Deborah. 

Echipamentele din încăpere constau dintr-o 
serie de console, cilindri metalici, instrumente 
năucitor de complexe şi kilometri de cabluri 
colorate, multe dintre ele încapsulate în cuşti de 
sârmă şi încadrate în panouri metalice vopsite în 
albastru. Brusc, Kerem zâmbi cu mândrie, ca şi 
cum ar fi fost felicitat pentru performanţele 
sportive ale fiului său. 

— Este un spectrometru cu accelerare de 
masă National Electrostatics 1.5SDH-l Pelletron, 
rosti el. Credeaţi că este mai mare, nu? 

— Corect, zise Deborah, judecând că ăsta 
trebuia să fie răspunsul potrivit. 

— 500 de  kilovolți, continuă Kerem, 
continuând să strălucească de mândrie. Poate 
măsura concentraţii izotopice la nivel de părți din 
cvadrilioane. Frumuseţea asta mică va scoate 
vechii mamuţi de pe piaţă. Mă refer aici la 
detectare cu 0,5% marjă de eroare şi limite de 
detecție din zona a patru ori zece la puterea minus 
optsprezece molecule de C14. 

Deborah şi Calvin reuşiră să pară destul de 
impresionați. 

— Corect, zise Kerem, ca şi cum cineva ar fi 
sugerat altceva. 

Arătă diversele componente şi le intonă 
numele şi funcția, având impresia că Deborah ştie 
la ce se referă. 

— Sursă ionică de mostră unu treizeci şi 
patru, zise el, indicând conţinutul uneia dintre 
zonele încadrate de cuşti. Asta, continuă el, arătând 
spre fiecare secţiune a aparatului, este magnetul de 
injecție, apoi acceleratorul Pelletron în sine, 
magnetul de analizare, cupele cu axă excentrică 
Faraday, analizorul electrostatic şi detectorul de 
C14. Dacă obiectul e mai tânăr de şaizeci de mii 
de ani, îl depistăm fără probleme. 

— Bun, rosti iarăşi Deborah. Excelent. 

Kerem întinse mâna după tubul de testare 
conținând fragmentul de lemn. 

— Puteţi lăsa asta la mine, rosti el. 
Completaţi documentele la recepție şi ne revedem 
după testare. Vă va costa patru sute de dolari. 

— Cam cât va dura până vom primi 
rezultatele? 

— Între două şi trei luni, răspunse el. Este o 
urgenţă? 

Faţa lui Deborah exprima dezamăgirea. 

— Cam aşa ceva, rosti ea. 

— Putem efectua o testare în două săptămâni 
pentru şase sute de dolari, rosti tehnicianul. Poate 
chiar mai repede. 

„Două săptămâni?” 

Deborah gândi cu repeziciune. 

— Când vor fi gata celelalte rezultate? întrebă 
ea. 

— Celelalte rezultate? 

— Da, întări ea, fără să se uite la Calvin. 
Muzeul nostru a trimis alte câteva mostre acum o 
săptămână şi ceva. Rămăşiţe umane şi nişte 
fragmente ceramice. Au fost aduse de doi greci. 
Poate reuşim să avem ambele seturi de rezultate în 
acelaşi timp. 

Deborah îşi ţinu respirația. Tehnicianul se 
încruntă şi răsfoi paginile registrului din faţa lui. 

— Nu văd nicio altă mostră care să ţină de 
muzeul dumneavoastră, zise el. 

— Ar putea fi trecute sub numele de Dixon, 
încercă ea. Richard Dixon. Este curatorul principal 
al muzeului şi gestionează cheltuielile mai mari. 

O altă pauză. Deborah îşi muşcă buza. 

— Dixon, rosti tehnicianul. Da, uite-l aici. A 
fost plătită o taxă suplimentară ca să urgentăm 
procesul şi rezultatele ar trebui să fie gata mâine 
după-amiază. Informațiile de contact sunt însă 
diferite. Va trebui să expediem rezultatele prin 
poştă. 

— Nicio problemă, zise Deborah, cu inima 
bătându-i nebuneşte. Poate că reuşim să trecem pe 
aici mâine înainte de a le trimite. Domnul Dixon 

aşteaptă cu nerăbdare să afle noutăţile imediat ce 
veţi şti ceva. Avem o decizie destul de presantă de 
luat în legătură cu o expoziție. 
— E-n regulă, rosti Kerem. Rămâneţi în oraş? 
— Ne vom caza la un hotel, răspunse 
Deborah, fără să se uite la Calvin. 

Închiriară două camere, deşi Deborah îşi zise 
că şansele de a folosi una singură din ele erau mai 
mari decât medii. Gândul o făcea nervoasă şi 
stângace. Nu era sigură la ce anume se gândea şi 
îndoielile ei- întotdeauna teribil de zgomotoase în 
astfel de situaţii — aveau darul de a-i intensifica 
nervozitatea. 

„Astfel de situații.” 

Era o glumă. Ca şi cum aşa ceva s-ar fi 
întâmplat săptămânal. De fapt, se întâmplase... cu 
prea mult timp în urmă ca să mai conteze. Deborah 
îndepărtă gândul din minte şi îl urmări pe Calvin 
cum mănâncă. 

Ea ar fi fost fericită cu un sandviş şi o bere, 
pe care Athens — oraş universitar — le putea furniza 
cu stivele. Poate chiar reuşeau să prindă vreun 
spectacol local, vreun concert la modă al celor gen 
REM sau B52. Calvin însă venise cu alte idei, fără 
ca Deborah să îşi dea seama exact la ce se refereau 
ele, cu excepția faptului că aveau darul de a ridica 
întrucâtva temperatura din acea seară. 

El găsise şi rezervase o masă la cel mai 
scump şi exclusivist bistrou din oraş, unde erau 
siguri că nu se vor întâlni cu tineri care participau 
la cursurile vreunei şcoli de vară, şi unde 
comandară miel şi un vin bun de Bordeaux, el cu 
un aer de bărbat care ştie cum să facă astfel de 
lucruri. Deborah rezistă impulsului de a comanda o 
bere ca să-şi afirme independenţa, în parte pentru 
că nu ştia exact la ce anume se referea această 
independenţă, în parte pentru că găsea toată 
povestea greu de încadrat într-un tipar. 
Restaurantul era aproape nefiresc de discret, 
semănând mai degrabă cu o sinagogă, iar acolo 
fiecare gest avea o semnificație, astfel încât, 
incapabilă să se gândească la aşa ceva, decise, de 

data asta, să îl lase pe el să facă pe maestrul de 
ceremonii. 

Calvin îi povesti despre slujba lui, subliniind 
mai degrabă partea ei ştearsă decât detaliile 
picante, fapt care o făcu să se simtă uşurată, apoi îi 
spuse despre pasiunea lui pentru pescuitul la 
lansetă, scutind-o şi aici de amănunte. 

— Totul se referă la strategie, rosti el. La 
selectarea momelii potrivite pentru fiecare peşte şi 
la condiţii, ba, chiar mai bine, la crearea de reguli 
proprii şi noi, prin care să o iei înaintea peştelui. 

Deborah zâmbi. 

— Ştiu că pare ca şi cum ar fi o treabă uşoară 
pentru cineva care e plătit aşa cum sunt eu plătit, 
continuă el, dar te rog să mă crezi că păcălirea 
unui păstrăv maroniu într-un curent năvalnic de 
munte este... mai plină de satisfacţie decât orice 
afacere sau contract pe care îl închei, indiferent de 
banii câştigaţi. 

Lui Deborah îi plăcu asta. 

— Aşadar îţi plac şmecheriile, zise ea. 

— Îmi place jocul, replică el, dând din cap şi 
zâmbind, astfel că subiectul exact al conversaţiei 
deveni incert. Îmi place o urmărire la care trebuie 
să te gândeşti şi să o planifici. 

— O urmărire a peştilor, zise ea. 

— Mai există şi alta? rosti el, zâmbind. 

Deborah izbucni în râs şi îl studie câteva 
secunde. 

— Îmi aminteşti puţin de Richard, zise ea. 

Sprâncenele lui se încruntară puţin, ca şi cum 
el nu şi-ar fi dat seama dacă e vorba de un 
compliment sau nu. 

— Cum adică? 

— Cred că e doar o senzaţie, explică ea, 
roşind uşor şi dorindu-și să nu fi rostit acele vorbe. 

— Continuă. 

— Păi amândoi sunteţi puşi pe joacă. Vreau 
să spun că e vorba aici de o inteligenţă care poate 
fi uşor deconcertantă. 

— Pentru tine? râse el. Este categoric 
imposibil. 

— Nu mă refer la intimidare, replică ea 
imediat. Mă refer la faptul că există un soi de 
meditaţie, aproape de calcul, care ţine oamenii la 
distanță, ca şi cum i-ai măsura în permanenţă: ca şi 
cum ei ar fi nişte peşti, iar tu ţi-ai înfige în undiţă 
cu atenție musca potrivită sau ce momeală 
foloseşti ca să-i prinzi. 

— Ca şi cum aş lega-o, râse el din nou. 

— În fine. 

— Nu pot spune nimic despre mine, zise el, 
dar ştiu ce vrei să spui despre Richard. Uneori, 
când se uita la tine, o făcea ca şi cum ţi-ar fi 
cunoscut toate secretele. 

— ŞI tu ai multe secrete? 

— Niciunul, rosti el, îndepărtând un moment 
de ezitare cu un zâmbet. Îţi spun tot ce vrei să ştii. 

— Pun pariu. 

— În fine, zise el, revenind la discuţia lor 
anterioară. Nu sunt convins că îmi place cum sună 
această versiune a mea ca om calculat şi şmecher, 
oricât m-ar face să par de inteligent. Nu prea sună 
pe de-a întregul pozitiv. 

— O, nu ştiu, replică ea, ridicând din umeri şi 
privind în altă parte, ca şi cum n-ar fi contat. 
Seamănă cu un soi de aură personală. 

Întinse mâna după paharul ei de vin şi luă o 
gură mare, cu ochii plecaţi. 

Când ajunseră înapoi la hotel era limpede că 
niciunul dintre ei nu avea idee cum avea să se 
sfârşească acea seară. Flirtaseră pe drum, dar 
întotdeauna cu reţineri şi cu retrageri de câte ori 
ceva mai profund sau de natură mai fizică se ivea 
la orizont. Deborah se declara mulţumită cu aşa 
ceva şi îşi spuse că era bine pentru ea să o ia încet, 
de vreme ce era atât de puţin obişnuită cu astfel de 
relaţii şi nu-l cunoştea atât de bine pe acest bărbat, 
dar când el o sărută în holul din faţa camerei lui, 
Deborah se abandonă complet clipei. 

Ajunşi înăuntru continuară să se sărute, cu 
blândeţe, cu prudenţă la început, apoi cu pasiune şi 
înfometare. Cu toate astea, când mâinile lui se 
deplasară spre nasturii rochiei ei, Deborah simţi 
cum înțepeneșşte, aproape împotriva voinţei ei, 
astfel că el se opri şi se uită la ea. Deborah roşi, 
neştiind ce să spună sau să simtă şi dorindu-și ca 
ochii lui să nu fi fost exact la aceeaşi înălțime cu ai 
ei. Privirea lui o stingherea şi ea se întoarse, 
înnebunită de senzaţia privirii lui asupra ei, până 
ce el întinse mâna şi închise lumina din încăpere. 

Draperiile grele blocau pătrunderea oricărei 
raze de lumină de afară, iar întunericul o făcu să 
simtă cum inima îi bate cu putere, ca şi cum s-ar fi 
întors în acel tunel micenian antic care cobora spre 
bazinul cu apă. Însă când el îşi reînnoi sărutările şi 
mâinile începură să se plimbe, prudente, lente, 
căutând aprobarea, pe tot corpul ei, Deborah 
binecuvântă libertatea întunericului, ca şi cum şi-ar 
fi mascat o parte din sine. Se simţea ca beată sau 
ca în vacanţă, anonimă şi absolvită de orice 
responsabilitate. ÎL atrase spre ea, reţinându-şi un 
impuls ciudat, neaşteptat şi alarmant de a izbucni 
în plâns. 

Când Deborah se trezi, Calvin se sculase de 
mult şi plecase în căutarea unui loc unde să ia 
micul dejun, astfel că preţ de câteva minute rămase 
întinsă, întrebându-se vag ce avea să mai aducă 
nou acea zi. Făcu un duş, se îmbrăcă şi tocmai se 
uita la un ziar fără să citească nimic când el se 
întoarse. 

Luară micul dejun la un local, comandând 
omlete şi brioşe, primele excelent preparate, cele 
din urmă aproape sigur preambalate şi suspicios de 
reci la mijloc. Mâncară în grabă, vorbind foarte 
puţin, ca şi cum ar fi fost mânaţi de ceva de la 
spate. De fapt, probabil că mai aveau câteva ore la 
dispoziție până ce testele erau gata, dar nu puteau 
pierde timpul în hotel sau în vreun local. Deborah 
se uită la ceas de trei ori în cinci minute, apoi 
hotărâră de comun acord să aştepte la laborator, ca 
să afle cât mai repede rezultatele testului. 

Chestia asta îi reamintea vag lui Deborah de 
perioada adolescenţei, când aşteptase ca doctorii 
care îl operau pe tatăl ei să iasă din sală. Şezuse, 
alături de un vecin adormit, timp de şase ore, 
incapabilă să închidă ochii, urmărind minutarul 
ceasului cu atâta atenţie, că ajunsese să îl vadă 
cum se deplasează. De câteva ori, uşile prin care îl 
duseseră pe tatăl ei se deschiseseră, lăsând să 
treacă diverşi angajaţi ai spitalului care plecau 
acasă, fără să arunce vreo privire în direcția lui 
Deborah. Când prin acele uşi se ivi în sfârşit 
doctorul, trecu o fracțiune de secundă înainte ca 
uşile să se închidă la loc, o fracțiune de secundă 
când inima ei bătu altfel, impulsionată de speranţa 
dată de toată acea aşteptare, după care Deborah se 
ridică în picioare. Nu ajunsese complet în poziţie 
verticală, dar citise deja sentinţa de condamnare la 
moarte a tatălui ei pe chipul doctorului, aşa că 

rămăsese pe loc, singură în camera nefiresc de 
albă, în vreme ce medicul căuta cuvintele potrivite, 
lar vecinul somnoros revenea, mormăind, la 
realitate. După ce se trezi complet, acesta, fiind 
mai conservator din punct de vedere religios decât 
fusese vreodată familia ei, îi spusese lui Deborah 
să-şi rupă haina în dreptul inimii ca semn al 
durerii. Deborah se supusese, şocată. Fusese 
ultimul gest de respectare a religiei pe care îl 
făcuse în viaţa ei de atunci. Ca o sfidare, însă în 
secret, în săptămâna care urmase mâncase doi 
creveţi dintr-o salată pe care o cumpărase special 
de la un magazin din Brookline. Până la recenta 
întoarcere din Grecia nu mai mâncase niciodată în 
mod conştient mâncare cuşer. 

Adevărul era că, deşi nu revenise niciodată la 
iudaism, Deborah regreta şi acum acea zi când 
mâncase pe furiş creveţi, ca un act tipic pentru 
vârsta de treisprezece ani, de sfidare a zeului care-i 
curmase viaţa tatălui ei. Fusese un gest ieftin, unul 
pe care tatăl ei l-ar fi găsit ofensator, nu pentru 
încălcarea obiceiurilor cuşer, cât pentru micimea 
lui jalnică. 

„În fine”, îşi spuse ea acum, „toate astea 
aparţin trecutului.” 

Doar că lucrurile nu stăteau deloc aşa. Mai 
exact, nu erau nişte amintiri încurajatoare şi, deşi 
promiteau un soi de încheiere a unei etape, sugerau 
în acelaşi timp începutul unei faze noi şi dificile. 

„Desigur”, gândi ea, „rezultatele testelor vor 
însemna un sfârşit, nu un început sau un nou start. 
Cadavrul era vechi sau nu. Punct.” 

Aşteptară în sala de la recepţie timp de o oră 
şi jumătate înainte ca dr. Kerem să apară. 

— Ce însetaţi de veşti sunteţi, rosti el, 
scoțând la iveală un plic din care extrase un teanc 
de foi scoase la imprimantă de computer. Sunt gata 
să trimit aceste rezultate la poştă. Să înţeleg că tot 
mai vreţi să le vedeţi? 

— Desigur, răspunse Deborah, cu un ton lejer 
care îl făcu pe tehnician să se uite pe deasupra 
ramei ochelarilor. 

Aşteptaseră ore întregi. Evident că voiau să 
afle rezultatele. 

Kerem scoase câte un teanc de foi pentru 
fiecare test. Fiecare teanc consta dintr-un grafic 
însoțit de mai multe pagini de numere şi scheme 
tehnice care constituiau, în optica lui Deborah, un 
soi de descriere. 

— La ce mă uit aici? întrebă Calvin, luând 
primul teanc. 

— Acestea sunt obiectele ceramice, răspunse 
Kerem. Rezultatele dovedesc în mod cert că 
obiectele provin din secolul al XVIII-lea sau al 
XIX-lea. Nu putem fi prea siguri, deoarece este 
perioada când folosirea pe scară tot mai largă a 
combustibililor fosili tinde să  denatureze 
rezultatele. 

— Sunteţi sigur, rosti Deborah. Nu pot fi 
antice? 

— Ce vreți să spuneți prin antice? 

— Din Epoca Bronzului, explică ea. Să zicem 
cu o mie două sute de ani înainte de Hristos. 

— Categoric nu. 

Deborah simți un gol în stomac. Vestea nu 
constituia o surpriză, dar tot o deprima. Richard 
murise pentru aceste copii lipsite de valoare, ba 
chiar — iar asta era cumva şi mai rău — trăise pentru 
ele. 

— Care e situația rămăşiţelor umane? se 
interesă Calvin. 

— Cu totul alta, răspunse Kerem. 

Deborah avu nevoie de câteva secunde ca să 
proceseze informaţia. 

— Cum adică „cu totul alta”? se miră Calvin. 

Părea concentrat, uitându-se la tehnician cu 
ochi strălucitori şi ficşi. 

— Corpul uman nu datează din aceeaşi 
perioadă cu obiectele. 

— Cu cât e mai vechi? întrebă Deborah, 
momentan rămasă fără aer. 

Nu se aşteptase la aşa ceva. 

— O, făcu Kerem, nu e mai vechi. Este de 
dată mai recentă. 

— Ce?? izbucni Deborah, făcând ochii mari. 

— Nu cu mult, răspunse tehnicianul, dar este 
de dinainte de anu '50. 

— Sunteţi sigur? întrebă Calvin. 

Kerem păru un pic iritat. 

— Maşina SAM detectează dezintegrarea 
carbonului radioactiv, zise el. Determină vârsta pe 
baza timpului de înjumătățire a izotopilor 
radioactivi naturali prezenţi în materiile organice şi 
are o acuratețe de cincizeci până la şaizeci de mii 
de ani. Ceva mai vechi de atât nu mai conţine 
carbon radioactiv. La celălalt capăt al spectrului stă 
faptul că testele nucleare extinse din anii '50 au 
mărit semnificativ nivelele de radiație din materiile 
organice. Diferenţa dintre mostrele care provin din 
epoci anterioare acestor teste şi cele care provin 
din timpul sau de după efectuarea lor este destul de 
pregnantă. Rămăşiţele umane provin în mod clar 
de dinainte de testele atomice, dar după fereastra 
de la graniţa secolelor al XVIII-lea — al XIX-lea. 
Cadavrul este clar din secolul XX, decesul 
survenind, probabil, la mijlocul anilor "40. 

Deborah simţi cum îi pică faţa de uimire. Anii 
"40? Nu avea nicio logică. 

— Pot vedea rezultatele? întrebă Calvin. 

Kerem îi dădu plicul şi Calvin parcurse cu 
atenţie datele. 

Deborah vru să-l întrebe pe Kerem dacă era 
sigur pe ce spune, dar ştia că o astfel de întrebare 
era inutilă şi demonstra lipsă de respect. 

— Bine, rosti ea în lipsă de altceva. Bine. Păi 
atunci cred că o să plecăm. 

— Celelalte rezultate vor fi gata pentru 
dumneavoastră probabil peste vreo două luni, zise 
Kerem. Să le trimit prin poştă la muzeu? 

— Celelalte rezultate? se miră Deborah, 
continuând să se simtă înceţoşată, ca şi cum ar fi 
fost beată. 

— Galera spaniolă, îi reaminti tehnicianul. 

— Corect, replică ea. Da. Trimiteţi rezultatele 
la muzeu. 

Tehnicianul le mulţumi pentru deranj, luă 
plicul de la Calvin şi îi lăsă în holul mare care 
acum semăna mai degrabă cu sala de aşteptare 
dintr-un spital. 

— Ţi-e bine? întrebă Calvin. 

— Mda, minţi ea. ÎI voi suna pe Cerniga. 

Nu avea de ales. Trecuse vremea să mai facă 
pe detectiva. 

— Bine, acceptă Calvin, uitându-se întrebător 
la ea. Probabil e cel mai bun lucru. Dă-mi voie să 
mă duc până la toaletă cât îl suni tu. Pe urmă cred 
că trebuie să ne luăm lucrurile şi să plecăm. 

Era aproape o întrebare, ca şi cum acest gen 
de concluzie ar fi vrut să sugereze ca ea să 
petreacă câteva zile cu el în munţi sau ceva de 
genul acesta. Deborah abia auzi replica lui, dând 
uşor din cap şi căutându-şi telefonul în poşetă. 

Aşadar nu era vorba de Agamemnon. Oricum 
nu mai credea în varianta asta, cel puţin în ultima 
vreme, dar vestea inducea o ciudăţenie nouă şi 
alarmantă. Nu era vorba de un leş antic descoperit 
după secole de în gropare, după cum nu era vorba 
de câteva oase luate la întâmplare dintr-un cimitir 
la sfârşitul secolului al XIX-lea. Era un cadavru de 
dată mai recentă şi mult mai puţin legat de 
Schliemann, de săpăturile acestuia, de Micene, ba 
chiar de arheologie în sine. Era suficient de 
proaspăt ca o întrebare nouă şi presantă să domine 
gândurile lui Deborah în vreme ce forma încet 
numărul lui Cerniga. Se gândise la căutările ei 
legate de ceea de fusese luat din dormitorul lui 
Richard în termeni de cum, ce şi de ce. Acum toate 
aceste întrebări erau eclipsate de o alta: cine? 

Al cui era cadavrul care zăcuse în spatele 
raftului de cărți al lui Richard? 
Cine îl omorâse pe Richard? 

— Agent Cerniga, răspunse o voce la celălalt 
capăt al firului. 

— Aici e Deborah Miller, zise ea. Sunt în 
Athens. 

— Sunteţi unde? 

— Athens, Georgia, explică ea. Tocmai am 
aflat ceva ce trebuie să ştiţi. 

— Spuneţi. 

Îi povesti. Îi spuse că venise să testeze vârsta 
galerei spaniole şi dăduse din întâmplare peste 
rezultatele testelor privind containerul lui 
Agamemnon. Cerniga nu o opri, aşa că ea 
continuă, fără să încerce să ascundă ceva în mod 
intenționat. Chiar şi aşa, nu menționă deloc faptul 
că era însoțită de Calvin şi nu făcu niciun fel de 
aluzie la el, iar când acesta ieşi de la toaletă cu un 
aer solemn şi îi zâmbi, Deborah se răsuci pe 
călcâie, concentrându-se asupra convorbirii. 

— Care este numărul de telefon al 
laboratorului CSIA? îi ceru Cerniga, după ce 
ascultase în tăcere descrierea rezultatelor testelor. 

Deborah verifică chitanța primită pentru 
testul prorei navei şi îi citi numărul. 

— Probabil că nu vă vor spune mai multe 
decât v-am spus eu deja, adăugă ea. 

— Nu vreau detalii suplimentare, spuse 
agentul. Vreau adresa de contact. Acum este mai 
importantă găsirea oamenilor care au comandat 
testele decât rezultatul lor. Veniţi înapoi în Atlanta 
ŞI țineţi-vă telefonul deschis. 

„Bineînţeles”, îşi spuse ea, închizând. Cum de 
se gândise la altceva? Povestea asta nu era legată 
de vreun mister arheologic din Antichitate, ci 
despre omorârea celui mai apropiat prieten al ei. 
Poliţiştii căutau un ucigaş, nu un cadavru, iar 

faptul că ea uitase asta îi dădu un sentiment de 
durere, umilinţă şi vinovăţie. 


Deborah conduse repede înapoi, încercând să- 
şi facă ordine în gânduri cu ceea ce aflase până 
atunci. Evoluţia cazului o îndemna la solitudine şi 
chiar dacă nu regreta nimic din noaptea petrecută 
cu Calvin, Deborah şi-ar fi dorit în parte ca el să fi 
venit cu maşina proprie. N-avea chef de vorbă. Nu 
avea chef de joacă sau de drăgălăşenii. Voia să 
gândească şi nu era obişnuită să poarte o 
conversaţie dacă nu ştia ce anume doreşte să 
spună. De obicei distanţa dintre ei nu era prea 
mare, dar acum Deborah se simţea confuză, 
nesigură şi un pic cuprinsă de teamă. Nu voia să 
discute astfel de sentimente şi nici măcar să le dea 
glas. 

— Ce s-a întâmplat? întrebă Calvin într-un 
târziu. 

Deborah clătină din cap, apoi reuşi să 
îngaime: 

— Nimic. Mă concentram doar. 

— Asupra condusului sau a rezultatelor 
testelor? 

Începuse să plouă. Deborah porni 
ştergătoarele şi se aşeză mai bine pe scaunul ei. 

— Asupra amândurora, răspunse ea. 

Nu zâmbi şi nu-şi dezlipi privirea de pe şosea. 
Răspunsul monosilabic era menit să încheie orice 
conversaţie. 

— Ce crezi despre acest cadavru? întrebă el. 

Deborah sesiză că lui nu-i păsa atât de mult 
de chestia asta, cât îi păsa de restabilirea 
contactului dintre ei, dar nu putea intra în joc. 
Înălță din umeri. 

— N-ai nicio idee? întrebă el. 

— Nu prea. 

Calvin se răsuci şi privi pe geamul izbit de 
ploaie al portierei din dreptul lui. 

— Eşti sigură că eşti în regulă? întrebă el. Cu 
mine, adică. 

— N-am nimic, Calvin, răspunse ea, cu o 
voce iritată. „Taci naibii şi lasă-mă în pace.” Mă 
concentrez la drum, asta-i tot, adăugă ea. 


De fapt, gândurile ei se opriseră asupra a trei 
chestiuni: vârsta cadavrului, faptul că FBI avea 
jurisdicție peste crimele din răzbunare şi moartea 
unui comandant negru de tanc din Al Doilea 
Război Mondial, un om care nu-şi cunoscuse 
niciodată fiica. Dar dacă persoana — sau persoanele 
— care îl ucisese pe Richard şi încercase să o 
omoare pe ea în Grecia ştia că acel container nu 
conţinea corpul lui Agamemnon, ci pe al tatălui 
Tonyei, un comandant de Sherman uitat de istorie 
care fusese executat pentru curiozitatea-i prea 
mare de un polițist militar rasist, cu cincizeci de 
ani în urmă, de ce atâta efort — atâta disperare 
criminală- pentru a pune mâna pe el? 


Sunetul telefonului mobil o trezi din 
gândurile ei: tot La Cucaracha. Gluma lui 
Richard. Mergeau în tăcere de mai bine de o oră şi 
acum se îndreptau spre sud, către oraş, coborând 
de pe pantele împădurite din jurul Muntelui Red 
Top, unde apele Lacului Allatoona sclipeau 
întunecate printre copacii biciuiţi de ploaie. 

— Dă-mi telefonul, te rog, zise Deborah, 
întinzând mâna pe lângă Calvin când aparatul îi 
alunecă din palmă şi ateriză pe podeaua maşinii, 
între picioarele ei. 

— Aşadar, poți vorbi? se miră el. 

Era o glumă, dar destul de subțire. 

— Doar... mulţumesc, rosti ea, luând iute 
telefonul de la el şi deschizând clapeta. Alo? 

— Aici e Cerniga, se auzi vocea agentului 
FBI. Unde sunteţi? 

— La jumătate de oră nord de centura 
oraşului. Poate chiar mai puţin. De ce? 

— Vă voi da instrucţiuni cum să ajungeţi la o 
adresă. Vreau să vă duceţi imediat acolo. Nu vă 
opriţi nicăieri altundeva mai întâi. 

— Bine. Daţi-i drumul. 

— Trebuie să trageţi pe dreapta ca să scrieţi? 

— Voi ţine minte, zise ea, sprijinindu-şi 
telefonul de umăr cu capul şi folosind mâna liberă 
ca să facă un gest imperativ de scriere în direcţia 
lui Calvin. 

— Ce? întrebă acesta. 

— Un pix, rosti ea din vârful buzelor. 

— Bun, rosti Cerniga. Adresa este strada 
Greencove nr. 136. Se află cam la douăzeci de 
minute sud de aeroport. leşiţi de pe I 85 spre 
Palmetto, o faceţi la stânga de pe rampă şi mergeţi 
şase kilometri către Haysbridge Road. Intraţi drept 
pe Greencove. Casa vizată este prima clădire pe 
stânga. Se află destul de departe de şosea, dar ar 
trebui să o vedeţi. Pare abandonată. 

Deborah repetă fiecare instrucțiune pentru 
Calvin, care nota repede, cu o expresie de 
dezaprobare pe chip pentru faptul că era redus la 
rolul de stenograf. 

— Ce e cu locul ăsta? se interesă ea. Şi de ce 
vreţi să mă duc acolo? 

— Acolo au fost duşi grecii, îi explică 
Cerniga, cu voce plată. Unde au depozitat 
containerul. 

— Cum i-ați găsit? întrebă Deborah, brusc 
exuberantă. 

— Am sunat la laboratorul CSIA. Ei 
dispuneau de informaţiile de contact. 

— Bun, rosti Deborah. Bineînţeles. Este 
minunat. 

— Nu chiar, replică Cerniga. Cineva ne-a 
luat-o înainte. 

— Este... Deborah nu-şi găsea cuvintele. 
Este totul în regulă? 

— Duceţi-vă acolo, zise agentul, după care 
închise. 

— Te voi lăsa pe drum, îi zise Deborah lui 
Calvin, continuând să se uite înainte. Unde îti 
convine? 

Îl simţi răsucindu-se spre ea, dar pentru o 
vreme Calvin nu spuse nimic. 

— Calvin? rosti ea, urgentând un răspuns din 
partea lui. 

— Am greşit cu ceva? replică el. Regreţi 
noaptea trecută? 

— Nu, răspunse ea, fără să fie prea sigură. 
Cred doar că nu e bine să apărem împreună. 

— De ce nu? 

— Păi în primul rând pentru că ţie nu ţi s-a 
cerut să vii. 

— Drăguţ, explodă el. Ştii ce, Deborah? E-n 
regulă. Trebuie să mă întorc la muzeu mai târziu, 
dar lasă-mă în faţa biroului meu. 

Deborah vru să protesteze şi să-şi ceară scuze, 
să-i explice că nu era vorba atât de mult despre el, 
cât despre faptul că ar fi fost văzuţi împreună şi 
tratați ca un cuplu de către ceilalți, de o manieră 
care ar fi făcut situația cât se putea de reală şi, ca 
atare, de înfricoşătoare, şi ar fi vrut să-i spună că 
ea avea o senzaţie oribilă în legătură cu ceea ce o 
aştepta la capătul drumului, dar în cele din urmă se 
mulţumi să dea din cap şi să-i spună: 

— Bine. 

După ce oprise în dreptul clădirii şi el 
coborâse, luându-și rămas-bun în pripă, apoi 
pornise hotărât spre turnul de beton şi sticlă, oraşul 
rămase repede în urma ei. După ce Deborah trecu 
de câmpul Turner, singura ieşire importantă 
rămasă era spre autostrada I 20, apoi urma şoseaua 
de centură şi apoi doar indicatoare spre Aeroport şi 
suburbii precum Fairburn, Jonesboro şi Union 
City, toate aceste aşezări având nume necunoscute 

pentru Deborah. Pe măsură ce traficul se subție 
până la inexistenţă şi ieşirile se răriră tot mai mult 
de-a lungul kilometrilor de autostradă împădurită, 
care nu mai lăsa loc de nimic altceva în afara 
benzii de asfalt şi a betonului, Deborah începu să 
se întrebe dacă nu cumva ratase ieşirea. 

Se uită la mâzgălitura inegală a lui Calvin şi 
îşi ridică privirea la timp ca să zărească indicatorul 
de ieşire spre Palmetto deasupra capului. Încetini, 
viră spre rampa de ieşire şi urmă instrucțiunile cu 
atenție, pe măsură ce autostrada lăsa loc şoselelor 
cu o singură bandă pe sens şi pajiştilor pentru cai 
punctate de hambare colorate cu structuri din 
cherestea albă. Oraşul parcă dispăruse la ore 
distanţă. Intrase într-un cu totul alt univers. 
Aproape şi într-un cu totul alt timp. 

Casa părea numerotată cu 136 la întâmplare. 
Pe stradă nu se mai vedeau alte proprietăţi. Aşa 
cum îi spusese Cerniga, clădirea se afla la oarecare 
distanţă de şosea şi abia se vedea prin perdeaua de 
ploaie. Chiar şi aşa, părea o dărăpănătură, gata să 
se prăbuşească. Era o casă veche, posibil 
victoriană, mare şi ornamentată cu iederă şi un 
turnuleţ pătrat într-o parte. Dacă ar mai fi putut fi 
salvată, probabil că ar fi devenit o reşedinţă 
spectaculoasă, grațioasă în ciuda imensităţii, 
elegantă fără să fie pretențioasă. Acum casa era 
înconjurată de maşini şi iluminată de fasciculele 
luminoase ale vehiculelor de urgenţă, astfel încât 
părea inima unei furtuni, cu pereţii fulgerați 
intermitent în roşu şi albastru. 

Deborah uită complet de Calvin. Parcă 
maşina, îşi trase răsuflarea ca un scafandru ivit la 
suprafaţă şi ieşi în ploaie. Lăsându-şi capul jos 
porni în fugă pe aleea de pietriş înspre casă. Un 
polițist în uniformă o opri la barieră, dar era clar că 
o aştepta, aşa că se dădu la o parte imediat ce ea îşi 
spuse numele. 

Casa părea nelocuită de ceva vreme. Înăuntru 
se găsea puţină mobilă şi bucăţile rămase păreau 

abandonate, ca şi cum n-ar mai fi valorat nimic 
după moartea ultimului proprietar şi nu mai 
reuşiseră să fie vândute. Undeva în casă se auzea 
un şuvoi de apă curgând. 

O ţeavă spartă sau o gaură în acoperiş? 
Probabil a doua variantă. 

— AICI sus. 

Era Keene, care se sprijinea de stâlpul unei 
balustrade prăfuite. Deborah îşi dădu părul ud din 
ochi şi urcă scara, în vreme ce Keene o cobori. 

— Ah, rosti el, cu o satisfacţie de rău augur. A 
venit Eminenţa Sa, doamna curator de muzeu. 

— Ce s-a întâmplat? întrebă ea, prea 
îngrijorată ca să răspundă la provocare. 

— Ţineţi-vă bine. Nu e o privelişte frumoasă. 

Primul cadavru se găsea pe casa scării, întins 
pe spate. Cămaşa îi fusese ruptă şi pe piept îi 
fusese scris un cuvânt cu tăieturi sălbatice de cuţit, 
în litere asemănătoare celor greceşti: „Atreus”. În 
afară de zona literelor, carnea era lipsită de sânge 
şi intactă, dar sub cadavru se întindea o baltă roşie 
neregulată şi mare care se înnegrea. Deborah se 
sprijini cu o mână de perete. 

— Sunt făcute post-mortem, rosti Cerniga, 
apărând dintr-o zonă care părea destinată 
dormitoarelor. A fost împuşcat de două ori în spate 
cu o carabină de la mică distanţă. Apoi au urmat 
tăieturile. Sângele provine de la rănile provocate 
de carabină. Credeţi-mă când vă spun că arată mai 
bine privit de sus în jos. 

Vorbea repede, cu o urmă de furie sau 
frustrare în voce. 

— VI se pare cunoscut? 

Deborah se uită la individ. Era zvelt, cam de 
cincizeci de ani, cu pielea închisă la culoare. Părul 
şi mustaţa păreau un pic mai mari decât o cerea 
moda. Ambele erau înspicate cu fire albe de păr. 
Deborah clătină din cap. 

— Nu cred, rosti ea. E grec? 

— Aşa spune paşaportul lui, zise Cerniga. 
Deborah nu ştia dacă să o ia ca pe o glumă. Are şi 
alte acte cu el, dar nimeni nu le poate citi. O să le 
trimit la traducere, dar da, sunt greceşti. 

— Documentele? 

— Victimele. Mai e una în dormitor. Uitaţi-vă 
la ea şi vedeţi dacă vi se pare cunoscută. Vă rog să 
vă uitaţi cu atenție, Miss Miller. Apoi veniţi jos şi 
povestiți-mi ceea ce nu mi-aţi povestit deja, după 
care vom încerca să ne dăm seama cât de profund 
aţi intrat în necazuri. 

Cerniga trecu ca o furtună pe lângă ea şi 
cobor? scara cu zgomot, dar se opri la jumătate ca 
să adauge: 

— Dacă mi-aţi fi povestit de laborator, am fi 
făcut rost de această adresă acum câteva zile, iar 
aceşti doi oameni ar mai fi trăit încă. Poate 
meditaţi la chestia asta. 

Deborah încremeni locului, ca şi cum ar fi 
primit o palmă dură. Keene se uita la ea din 
celălalt capăt al holului, cu o privire dură şi 
neîngăduitoare. Deborah se uită repede în altă 
parte, cu faţa roşie ca focul şi cu gura deschisă, ca 
şi cum ar fi încercat să găsească un răspuns, ca şi 
cum ar fi putut spune ceva util, adevărat şi adecvat 
situației. 

Când ajunse acasă, ploaia se oprise, iar 
şoselele fumegau din pricina aburului, în vreme ce 
corul de greieri şi broaşte îşi reîncepuse activitatea 
cu putere. Deborah ieşi cu greutate din maşină şi 
se trezi în acrul greu şi încins al nopţii, încărcat de 
umiditate precum o baie turcească, furându-i şi 
ultimele picături de energie emoțională pe care ea 
reuşise să le mai salveze după şedinţa cu Cerniga 
din Palmetto. 

În realitate, şedinţa se transformase mai 
degrabă într-un soi de bătaie verbală, într-un torent 
de invective la adresa amestecului ei amatorist, a 
nevoii ei iraționale de a păstra secrete față de 
singurii oameni care erau în măsură să-i aducă pe 
ucigaşii lui Richard în fața justiţiei, şi a 
culpabilităţii ei pentru moartea celor doi greci. 
Keene li se alăturase târziu şi de data asta se 
mulţumise să asculte şi să privească. Deborah nu 
plânsese şi nici n-avea de gând să o facă, dar, după 
câteva proteste slabe de indignare, rămăsese acolo 
tăcută şi încasase totul, ştiind că n-are sens să mai 
protesteze şi — iar asta era cel mai rău — că tipul de 
la FBI avea dreptate. 

Era adevărat că ea avusese motive întemeiate 
ca să se ferească de poliție şi mai ales de Cerniga 
la început, după cum la fel de adevărat era că ea se 
ferise de agent şi după ce el îşi declinase 
apartenenţa la FBI, deoarece continuase să-i 
ascundă informaţii, dar toate acestea nu 
reprezentau decât nişte justificări palide pentru 
acţiunile ei. În calitate de ofiţer anchetator, el avea, 
în definitiv, toate drepturile de a-i dezvălui ei doar 
atât cât ar fi socotit necesar. Pe de altă parte, ea nu 
avea drepturile pe care şi le arogase şi probabil 
făcuse destule ca să fie acuzată de obstrucţionarea 
Justiției dacă oficialitățile decideau să facă asta. O 

asemenea acuzaţie putea fi determinată de cât de 
multe avea să încaseze FBl-ul de la guvernul grec 
pentru că eşuase în protejarea cetăţenilor acestuia. 
În sinea ei, Deborah era destul de sigură că 
guvernul grec nu avea să protesteze, dar faptul că 
ea avea să scape de o asemenea acuzaţie nu reușea 
să-i atenueze vina. 

— Nu trebuia decât să ridicaţi telefonul, îi 
urlase Cerniga drept în faţă. Nu trebuia decât să 
spuneți: „Ştii ce, agent Cerniga? Pun pariu că au 
dus containerul ăla în Athens pentru a-l data cu 
carbon radioactiv.” Asta-i tot ce trebuia să faceţi. 
Aţi fi fost eroina zilei. Dar asta n-ar fi fost 
suficient, nu? 

Deborah nu reuşise să găsească nicio replică. 
Nu putuse veni nici măcar cu o explicaţie care să o 
fi satisfăcut pe ea însăşi. De ce plecase la Athens 
fără să le spună şi lor? O făcuse pentru Richard, ca 
să dezvăluie adevărul din spatele morţii lui dintr-o 
obligație cvasifilială? Poate. O posibilitate mai 
puţin demnă şi care i se insinuase în creier în 
vreme ce conducea înapoi spre casă, înfigându-i-se 
acolo ca un cui imens care o condamna la 
crucificare, era aceea că procedase aşa ca să-l 
impresioneze pe Calvin. Ideea o lăsase goală de 
orice sentimente şi prăbuşită în interior, eviscerată 
de ruşine şi dispreţ de sine. 

— Cine credeţi că sunteţi? tunase Cerniga. 
Vreun detectiv amator care trece peste 
profesionişti crezând că e genial? Nu numai că 
anchetele făcute de dumneata ne-au dat pe noi 
înapoi şi au costat viaţa a doi oameni, dar nici 
măcar nu au dezvăluit ceva relevant. Credeţi că 
povestea asta se leagă de arheologie? Să ştii, Miss 
Miller, că pentru o femeie cu înaltă educaţie 
dovedeşti o prostie imensă. 

Tirada lui continua să-i răsune în cap în 
vreme ce noaptea învăluia apartamentul ei tăcut. 
Deborah încercă să asculte muzică şi să se uite la 
televizor ca să gonească acele gânduri, dar 

amândouă tacticile păreau inutile şi dispreţuitoare 
faţă de oamenii care muriseră şi faţă de flagelarea 
de care ea n-avea niciun drept să scape. 
Resemnându-se în faţa tăcerii şi a propriei vini, 
Deborah rămase întinsă o vreme pe pat, uitându-se 
în gol la ventilator şi simţindu-i briza pe pielea 
asudată, după care se sculă, deschise computerul şi 
îşi verifică poşta electronică. Nimic. Aproape că se 
aşteptase la un mesaj de la Calvin, dar era probabil 
mai bine că nu trebuia să se confrunte şi cu 
admonestările lui acum. Fără îndoială, el avea tot 
dreptul să fie nedumerit şi rănit de modul în care 
ea încheiase călătoria lor la Athens, dar sesizase ce 
urma să se întâmple şi povestea asta dobândise 
prioritate absolută faţă de relația ei amoroasă. Cu 
siguranţă că şi el trebuia să-şi dea seama de asta, 
nu? 

Dar nici asta nu era în întregime adevărat. 
Mai existase ceva care o închisese pe Deborah în 
sinea ei înainte de a vorbi cu Cerniga şi Keene: un 
sentiment de apropiere prea mare faţă de Calvin şi 
o nevoie de a-l forţa să dea înapoi acum, ca să nu 
se apuce să o înăbuşe cu atenţiile lui. Deborah se 
încruntă gândindu-se la asta. Era posibil ca 
încrederea ei oarbă în sine, atitudinea ei de 
preluare a controlului fără să ţină cont de 
consecinţe, izolarea ei plină de orgoliu, care 1 se 
potriviseră atât de bine încă din zilele de şcoală, 
când se simţise diferită de celelalte fete, să se 
întoarcă împotriva ei acum, ca un câine credincios 
care fusese brusc călcat pe coadă. Poate chiar de 
două ori. Deoarece şezând acolo, singură în faţa 
hcărului luminos emanat de computer, holbându- 
se la căsuţa poştală goală, îi trecu prin minte că 
impulsul de a se depărta de Calvin şi impulsul de a 
ascunde descoperirile ei de FBI puteau fi, de fapt, 
unul şi acelaşi lucru. 

„Și îţi dai seama de asta abia acum? Ştii, ce, 
Debs, Cerniga avea dreptate. Pentru o femeie 
inteligentă poţi fi uneori de-a dreptul idioată.” 

Continua să se gândească la asta când observă 
lumina clipind lent pe robotul telefonic. Apăsă 
butonul de redare şi auzi o voce neașteptată, dar 
cunoscută, educată şi un pic rigidă. 

— Bună, Deborah, îi zise vocea. 

Era surprinzătoare şi familiară totodată, şi o 
transporta înapoi în noaptea când începuse totul, în 
noaptea morţii lui Richard. 

— Bună, Marcus, răspunse ea, ca şi cum 
omul ar fi stat în faţa ei, cu pipa în mână. 

— Îmi pare rău că te-am ratat în Grecia, 
spunea Marcus. Am urmat un alt fir care m-a adus 
înapoi aici. Ascultă, Deborah, trebuie să vorbim. 
Chestia asta... 

Marcus se lupta să găsească cuvintele 
potrivite, aşa că vocea îi deveni brusc un pic mai 
ascuţită şi mai imperioasă ca înainte: 

— ... afacerea asta de care ne ocupăm... nu e 
deloc ceea ce credeam noi că e. Este... nu sunt 
sigur, dar... Marcus se opri şi Deborah avu 
impresia că aude zgomot în fundal. Te sun eu mai 
târziu, reveni Marcus, după care închise. 

Nu mai exista un al doilea mesaj. 

Deborah se întoarse la computer. Îşi zise că 
Marcus avea să sune din nou. Şi chiar dacă n-o 
făcea, probabil că şi ea aflase la fel de multe ca şi 
el. Marcus descoperise că acel cadavru şi tot ce îl 
însoțea erau o făcătură, că mica lor cruciadă se 
dovedise inutilă şi de aceea păruse atât de... 

„Distrat?” 

„„„nerăbdător. Dezamăgit. Deborah cunoştea 
senzaţia. 

Judecata ei avea sens, dar o determina să se 
simtă neliniştită şi neconvinsă. Deschise pagina de 
start Google şi se uită la cursorul care clipea în 
câmpul de căutare. Apoi degetele ei tastară încet 
un cuvânt de şase litere: „Atreus”. 

Ecranul se stinse o clipă, apoi începu să 
afişeze primele rezultate din câteva mii posibile: 
proiecte studenţeşti privind mituri greceşti, pagini 
de informare privind drame antice, o versiune a 
unui joc cu fundalul în Grecia antică, ba chiar nişte 
imagini de vacanţă din Micene. În starea ei de 
spirit, lumina soarelui şi chipurile zâmbitoare 1 se 
păreau groteşti. 

Se întoarse la pagina de start şi adăugă câteva 
cuvinte în câmpul de căutare: Agamemnon, 
Tholos, aur, Schliemann... 

Nimic. Doar o sugestie ca ea să verifice 
ortografia, încercă Atreus cu „ceramică”, cu 
„mormânt”, „cameră funerară” şi „cadavru” şi 
primi versiuni ale paginilor pe care le văzuse deja, 
aranjate într-o ordine uşor diferită. Încercă 
„Atreus” cu 1940”, cu „Al Doilea Război 
Mondial”, cu „tanc Sherman”. Ultimele două 
produseră un alt grup de legături, dar niciunul 
dintre acestea nu părea legat de cuvântul „Atreus”, 
concentrându-se în schimb pe referinţe legate de 
război. Deborah oftă, simțind cum creşte în ca o 

senzaţie de apatie, apoi tastă „Atreus, crimă din 
răzbunare”. Aştepta rezultatele să apară când auzi 
o bătaie în uşă. 

Se uită la ceas. 22.30. Ce bine ar fi fost să nu 
fie Cerniga sau, şi mai rău, Keene. 

„Calvin”, îşi zise ea, simțind un amestec de 
ruşine, nelinişte şi uşurare când numele lui îi răsări 
în minte. 

Se uită prin gaura din vizor şi se dădu, 
încruntându-se, cu un pas înapoi. Era Tonya. 

Ce ciudat să o vadă pe Tonya la uşa 
apartamentului ei. Cele două femei se aşezară la 
masa din bucătărie şi îşi turnară câte un pahar din 
sticla de vin pe care Tonya o adusese cu ea. 
Vorbiseră cu adevărat între ele o singură dată până 
atunci, iar asta se întâmplase la mii de kilometri 
distanță, într-un mic sat grecesc. Acum părea 
aproape imposibil să se fi întâmplat asta. 

— Agentul Cerniga s-a întors la muzeu după- 
amiază, rosti Tonya. Mi-a povestit ce s-a 
întâmplat. După expresia de pe faţa lui Keene mi- 
am zis că ţi-ar prinde bine ceva de băut. 

Deborah schiță un zâmbet vag în chip de 
mulţumire. 

— Omul ăla nu mă place deloc, zise ea. Mă 
refer la Keene. 

— Dacă te consolează cu ceva, să ştii că nu 
mi se pare prea îndrăgostit nici de mine. 

— Ce căutai la muzeu? se interesă Deborah. 
Credeam că ţi-ai dat demisia. 

— Trebuie să-mi duc contractul până la capăt, 
răspunse Tonya zâmbind. Oricum, nu mi-am găsit 
altă slujbă încă. Am demisionat doar ca să le 
demonstrez federalilor că nu suntem prietene, dar 
s-ar putea să te rog să îmi mai acorzi o şansă. Dacă 
poliția mă acuză de amestec în ancheta ei, va 
trebui să declar asta când o să aplic pentru o nouă 
slujbă. Dacă AJC mă va dori înapoi ca reporter de 
investigaţie, chestia asta ar putea fi chiar de ajutor, 
dar cum este mai probabil să mi se ofere iarăşi 
postul de critic culinar — şi încă pe o poziţie de 
junior — mă îndoiesc că vor avea chef să-mi 
accepte un dosar pătat. La naiba, chiar nu credeam 
vreodată că voi ajunge să spăl WC-uri pe bune. 

— Dar nu e pe bune, se opuse Deborah. E 
doar... 

— ... până găsesc ceva mai bun, da, îi luă 
Tonya vorba din gură. Aşa spunea şi mama mea. 

Ridică din umeri, apoi zâmbi strâmb. 

— Dar aş vrea să aud despre mica ta escapadă 
nocturnă cu domnul Calvin Bowers, avocat. 

Deborah căscă gura de uimire. 

— Ţi-a spus Cerniga despre asta? întrebă ea, 
neavând chef să discute pe marginea subiectului. 

— La naiba, nu, replică Tonya. Până acum nu 
mi-a povestit nimeni. Aveam doar o bănuială. 

— Să nu ai niciodată încredere într-un 
reporter, făcu Deborah. 

— Dar într-o menajeră? Haide, fato, vreau 
detaliu. 

— Am petrecut o seară drăguță, zise Deborah. 

— Pun pariu. Văd că încă porţi ruj. 

— Ai venit să-mi dai sfaturi de peţitoare sau 
să-mi auzi noutăţile? 

— Ce noutăţi? se miră Tonya, prefăcându-se 
iritată, ca şi cum ar fi fost abătută de la vânătoarea 
ei de senzaţional. 

— Rezultatele testului asupra cadavrului, 
răspunse Deborah. 

Vocea ei răsuna înceată şi tristă în propriile-i 
urechi. Tonya încerca să respingă orice sugestie că 
Deborah ar fi fost vinovată de moartea celor doi 
greci, dar asta nu ajuta la nimic. Adevărul plutea 
undeva, nevăzut, între ele, făcând-o pe Deborah să 
se simtă îndepărtată şi separată, ca şi cum s-ar fi 
găsit la capătul unui tunel lung, umed şi rece. 

— L-ai găsit? întrebă Tonya. 

— Nu, dar am apucat să văd rezultatele 
datării cu carbon radioactiv. 

— Este ce credeam noi? 

— Cam aşa ceva. Obiectele de ceramică şi 
probabil că şi aurul sunt din secolul al XIX-lea. 
Cadavrul este de dată mai recentă. Mijlocul anilor 
"40. 

Tonya îşi lăsă încet băutura jos. 

— Crezi că e tatăl meu? 

— Nu ştiu. 

— Dar ce crezi? 

— Bănutesc că e posibil, răspunse Deborah, 
prea obosită şi deprimată ca să mai caute alte 
argumente. Nu prea are sens pentru mine... 

— Asta ar explica implicarea federalilor, zise 
Tonya, ridicându-se în picioare, cu ochii brusc 
cuprinşi de emoție. A fost o crimă din răzbunare. 

— Habar n-am, replică Deborah, clătinând 
din cap. Nu pricep de ce oamenii ar căuta cu atâta 
disperare să pună mâna pe cadavru, chiar dacă ar 
exista dovezi ale modului în care acel om a murit. 
Ştiu că armatei nu-i place ca astfel de evenimente 
să fie expuse public, dar lucrurile s-au petrecut 
destul de demult. Mă îndoiesc că toată treaba ar 
mai putea fi considerată acum drept o mare 
afacere. 

Tonya îi aruncă o privire iritată. 

— Îmi cer scuze, rosti Deborah, observându-i 
privirea. Cred doar... 

— Dacă tipul care l-a ucis, i-o reteză Tonya, 
polițistul militar — dacă asta era — a devenit mare 
mahăr ulterior, sau a fost tatăl unui mare mahăr de 
acum? Atunci ar fi o mare afacere. Cineva încearcă 
să protejeze asasinul sau familia lui. 

— Poate, acceptă Deborah. 

Nu se simţise niciodată atât de umilită şi de 
doborâtă, dar Tonya, prinsă în propria-i poveste, 
păru să nu observe. 

— Nu crezi? întrebă Tonya. 

Era o provocare pe care Deborah nu se simţea 
capabilă să o înfrunte. 

— Cred că este posibil, răspunse ea. 

— Dar nu eşti convinsă. 

Tonya nu o slăbea. Voia să-i obțină 
asentimentul total şi simţea că nu îl primeşte. 

— Crezi că tatăl meu nu merita asemenea 
atenţie? insistă ea, cu o atitudine în care revenea 
sfidarea pe care Deborah o mai observase şi altă 

dată. Crezi că e imposibil să fie băgat cineva la 
pârnaie pentru uciderea unui negru în 1945, nu? 

Deborah bătu în retragere, bănuind că era deja 
prea târziu. 

— Nu afirm aşa ceva, replică ea. Cred doar că 
nu se potriveşte. De ce şi-ar da atâta silință 
asasinul tatălui tău să alăture cadavrul lui 
obiectelor false şi să-i pună masca mortuară pe 
faţă? 

— Ca să ascundă faptul că victima este un 
american, ripostă Tonya şi că el a ucis un 
conaţional de-al lui. 

— Dar spuneai că tatăl tău a fost îngropat, 
zise Deborah. Nimeni nu a încercat să ascundă 
faptul că a murit. Nici nu exista vreun motiv 
pentru asta. Se ştia că ordinul unui polițist militar 
alb era suficient ca să reducă la tăcere o divizie de 
soldaţi negri în 1945. 

Pe chipul Tonyei apăru un spasm de furie. Nu 
era însă vorba numai de asta. În ochii ei se citeau 
durere şi umilinţă, ca şi cum Deborah ar fi rănit-o 
profund. 

— Atunci totul e-n regulă, rosti ea, după care 
se răsuci pe călcâie şi porni spre uşă. 

— Dar nu susțin asta, protestă Deborah, 
ridicându-se şi plecând după ea. Nu spun că ei ar fi 
avut dreptate. 

— Ştiu ce vrei să spui, replică Tonya, 
continuându-și mersul. 

— Tonya, rosti Deborah, cu voce uşor 
rugătoare, îmi pare rău. Astăzi a fost... Nu am 
vrut... 

— E-n regulă, zise cealaltă femeie peste 
umăr, deschizând uşa. Ne vedem la muzeu. 

După care dispăru. Zgomotul uşii trântite 
răsună în apartament câteva secunde. Deborah 
ascultă sunetul scos de tocurile Tonyei prin pasajul 
de afară. Se simţea complet devastată de deprimare 
şi de un sentiment paralizant de tristeţe, aşa că nu 
ieşi după cealaltă femeie. 


342 


„Sfârşitul perfect al unei zile”, îşi zise ea. 
„Tocmai ţi-ai îndepărtat ultimul aliat.” 

Stinse lumina mare din apartament şi se duse 
la computer ca să-l stingă. Tocmai dusese cursorul 
la meniul de închidere când îşi dădu seama ce 
anume era afişat pe ecran. Rezultatul ultimei ei 
căutări cu cuvintele: „Atreus, crimă din 
răzbunare”. 

Primul link era unul nemaiîntâlnit până 
atunci. Apăsă şi aşteptă. 

Pagina care apăru se intitula „Centrul Sudist 
de Combatere a Sărăciei: grupuri de răzbunare pe 
regiuni”. 

În mijlocul paginii se găsea o hartă roşie a 
Georgiei, împestrițată de simboluri colorate: 
steaguri confederate, svastici, o glugă albă, un 
bocanc negru, un crucifix. Sub simboluri se vedea 
o listă de organizații legate de simboluri: 
Separatiştii Negri, Ku Klux Klan, Identitatea 
Creştină, Capetele Rase Rasiste, Neoconfederații, 
Neonaziştii, toate fiind împărțite în grupări 
specifice, de la Națiunea Islamului şi Partidul Nou 
Pantere Negre, trecând prin Cavalerii Albi ai 
Georgiei de Nord şi Naţiunile Ariene, până la un 
grup intitulat Revoluția Albă din Brooks Georgia 
şi un grup naţional-socialist din Morrow. Deborah 
simţi cum e cuprinsă de panică, în capătul listei se 
găsea un ciorchine de grupuri listate simplu cu 
„Altele”. 

Unul dintre acestea era intitulat simplu 
„Atreus”. 

Simbolul care reprezenta grupul, singurul de 
acest fel de pe hartă, era situat chiar în dreptul 
Atlantei. Imaginea minusculă semăna cu un 
triunghi galben, dar când se apropie de ecran 
Deborah văzu, cuprinsă brusc de un fior de gheaţă, 
că triunghiul avea găuri rotunde ca nişte ochi. Era 
o mască mortuară aurie. 

Capitolul 63 


Primul ei impuls fu să citească tot ce avea de 
spus acel site. Al doilea impuls, să-l sune pe 
Cerniga. 

„Ştie deja”, îşi spuse ea. „De aceea este aici. 
Despre asta a fost vorba mereu. Nu despre 
Schliemann. Nu despre Agamemnon. Despre asta. 
Orice ar însemna asta.” 

Reveni la site şi începu să parcurgă toate 
informaţiile accesibile. 

Textul legat de Atreus era mai scurt decât 
textele de la alte grupări similare. Acolo scria: 

„Organizaţie mică, posibil inactivă, cu 
tendinţe rasiste extremiste. Se pare că «Atreus» a 
fost fondată în anii '50, dar activitatea ei a fost atât 
de bine camuflată, încât unu analişti neagă faptul 
că ar fi existat vreodată, iar timp de câteva decenii 
organizația fie a dispărut, fie a intrat în stare de 
adormire. Numele ei a reapărut pe tatuajele 
capetelor rase la începutul anilor '90 şi diverse 
postări ocazionale pe Internet au sugerat că ea 
continuă să aibă un număr mic de membri secreţi. 
Agenda grupării nu este clară, deşi se pare — la fel 
ca în cazul altor grupări extremiste — că este legată 
puternic de acte de violenţă, ca şi de ura faţă de 
homosexuali şi de non-albi, mai ales faţă de evrei 
şi negri. Imaginea măştii de aur observată pe afişe 
şi tatuaje pare să dateze din perioada fondării 
organizaţiei, deşi sensul ei este obscur.” 

„Llarăşi masca.” 

Deborah se holbă la mesaj. O parte a 
creierului ar fi vrut să se desprindă de acea 
imagine, dar ceva o atrăgea ca un magnet sau ca o 
momeală ispititoare de prins peşti. Cumva 
imaginea măştii părea diferită de masca adevărată, 
ca şi cum, prin micşorare, toate urmele 

confecționării ei fuseseră şterse, făcând-o curată şi 
exactă, ca un logo de pe o mască de teatru sau... 

„Un logo.” 

Văzuse acea imagine şi înainte. Era sigură de 
asta. De-acum cunoştea acea mască pe dinafară. 
Dar acea miniatură stilizată şi computerizată avea 
ceva diferit, ceva cunoscut care nu se referea la 
mască în sine sau la nenumăratele poze pe care le 
văzuse Deborah sau la obiectul expus la Muzeul de 
Arheologie din Atena. 

Acum, că se gândea mai bine la acea imagine, 
Deborah se trezi mânată de acelaşi impuls pe care 
îl resimţise atunci când zărise tatuajul de pe pieptul 
acelui puşti criminal din Micene: un sentiment vag 
că mai văzuse imaginea undeva, nu masca în sine, 
ci simbolul miniatural al ei... 

Se uită fix la imaginea de pe computer, apoi 
se ridică în picioare şi începu să se plimbe prin 
încăpere, încercând să-şi amintească unde văzuse 
pentru prima dată imaginea. Apoi încremeni. 
Imaginea se limpezi brusc în mintea ei, dar nu cu 
culoarea aurie sau galbenă a pixelilor electronici 
de pe ecranul computerului, şi nu sub negrul- 
albăstrui al tatuajului imprimat pe pielea albă, ci 
cu negrul cernelii impregnate pe hârtie albă. 

Deborah reveni la viaţă. Se duse repede în 
dormitor, de unde luă geanta pe care o cărase prin 
lume cu ea. Era îngreunată de toată corespondenţa 
rămasă nedeschisă de două săptămâni, de scrisori 
şi facturi pe care ea le colectase în noaptea 
strângerii de fonduri şi nu le dăduse mai departe 
din pricină că Richard murise exact în aceeaşi 
noapte. Răsfoi cu înfrigurare prin teanc şi dădu 
peste ce căuta: un plic alb ca de afaceri, mai greu 
ca de obicei, cu o textură bogată. Fusese bătut la o 
maşină de scris şi era destinat lui Richard pe 
adresa muzeului — motiv pentru care plicul 
ajunsese la ea. Dacă ar fi fost trimis pe adresa 
casei lui, Deborah nu l-ar fi primit niciodată. În 
colțul din stânga sus, acolo unde de obicei se 

trecea adresa de răspuns, se vedea doar o mică 
mască stilizată. 

Părea destul de nevinovată şi Deborah era 
convinsă acum că atunci când o văzuse pentru 
prima dată se gândise la scrisoare ca la o cerere de 
donaţii din partea vreunei companii locale de 
teatru. Dar în contextul tuturor celor întâmplate de 
atunci încoace, în contextul acelui mic simbol 
auriu de pe computer, scrisoarea numai nevinovată 
nu mai părea. 

Deschise plicul cu prudenţă şi cu dificultate, 
folosind un cuțit ca să taie hârtia grea, scoase 
conţinutul la distanţă de corp şi îl puse într-un vas 
pe masă, astupându-şi gura cu cealaltă. Decisese 
că dacă vede vreo urmă de pulbere nu avea să mai 
respire până ce nu ieşea imediat pe stradă. 

Înăuntru nu era nicio pulbere, ci doar o 
singură foaie din aceeaşi hârtie scumpă, bătută la 
aceeaşi maşină de scris. Nu existau nicio 
semnătură şi nicio dată. Pe foaie se putea citi: 

„Am aflat de obiectul din posesia ta şi de 
planurile tale cu el. Trebuie să ți le schimbi. Fii 
sigur că dacă obiectul nu ajunge în mâinile celor 
destinații să preia cauza marelui om, teroarea 
răspândită de el vă va lovi pe tine şi pe degeneraţii 
cu care te înconjori ca sabia atotputernicului 
Dumnezeu. Nu lăsa ca obiectul să plece din ţară 
sau aşteaptă-te la o răzbunare cumplită când 
puterea lui va fi inevitabil dezlănţuită.” 

Deborah lăsă scrisoarea cu grijă pe masă şi se 
dădu înapoi, ca şi cum cuvintele ar fi avut puterea 
de a-l contamina pe cititor cu antrax sau cu gaz 
paralizant. 

— Nu are legătură cu arheologia, rosti ca cu 
voce tare, repetând ceea ce îi spusese Cerniga. 

„Doar dacă fanaticii ăştia albi nu cumva 
credeau că sunt moştenitorii lui Agamemnon 
însuşi...” 

Stai aşa. 

Să fi fost posibil ca războiul troian, 
legendarul arhetip al soluției nobile şi onorabile, să 
fie redus la un genocid, la o tentativă a celei mai 
înaintate puteri europene din acea epocă de a 
învinge şi elimina echivalenta ei din Orientul 
Apropiat? Occidentul împotriva Orientului, albii 
caucazieni împotriva arabilor? Să fi fost posibil ca 
acel război antic, aproape mitic, să devină doar un 
simbol descifrat ca o bătălie între civilizaţie şi 
barbarism, între ortodoxie şi erezie, între ţinuturile 
care au devenit căminul bisericii creştine timpurii 
şi infidelu din Orient? Să fi devenit războiul troian 
un model de răutate xenofobă şi terorism 
neonazist? 

Poate că, dintr-o reprezentare greşită a istoriei 
şi una răuvoitoare a literaturii şi a culturii, 
scrisoarea pretindea că Epoca Bronzului a lui 
Agamemnon  însemnase o cruciadă  rasistă. 
Totodată însă părea că acest grup intitulat 
„Atreus”, orice ar fi fost în spatele lui, voia să 
pună mâna pe conținutul containerului deoarece 
acesta avea o utilitate îngrozitoare pentru el. 
Containerul conținea „sabia  atotputernicului 
Dumnezeu însuşi”, aşa cum scria acolo, capabilă 
de a dezlănţui o „răzbunare cumplită”. 

Ce spusese Marcus? Nu e ce credeam noi. 

Cerniga avusese dreptate. Chestia asta nu 
avea legătură cu arheologia. Nu avea legătură cu 
istoria, arta sau banii. Deborah continua să nu ştie 
ce se găseşte în acel container — ba chiar ştia, 
poate, mai puţin ca înainte, de vreme ce toate 
presupunerile ei se dovediseră eronate — dar acum 
aflase de ce oamenii erau dispuşi să ucidă pentru 
asta. Ar fi făcut orice ca să pună mâna pe acel 
conţinut deoarece ei credeau că acolo se găseşte o 
armă cu o putere distructivă extraordinară. 

Capitolul 64 


— Da, rosti Deborah în telefon, este o 
urgenţă. 

Îşi repetă numele şi apoi se puse pe aşteptat. 
Camera era luminată doar de ecranul 
computerului. După un timp, în telefon se auzi o 
voce repezită şi iritată. 

— Cerniga, rosti agentul. Ce vreţi? 

— Am găsit o scrisoare care i-a fost trimisă 
lui Richard cu o zi sau poate două înainte ca el să 
moară, explică ea. Richard nu a primit-o şi eu nu 
am deschis-o până acum, dar sunt destul de sigură 
că această scrisoare constituie motivul pentru care 
cineva a încercat să mă omoare în Grecia. Nu au 
găsit scrisoarea şi au presupus că am citit-o eu. 

— Ce spune? 

Deborah citi întreaga scrisoare, ţinând-o în 
lumina emisă de computer ca s-o poată vedea bine. 
De această dată nu-şi mai asuma riscuri. După ce 
termină, se lăsă o pauză lungă. 

— Agent Cerniga? întrebă ea. Eşti încă acolo? 

— Sunteţi acasă? 

— Da. 

— Rămâneţi pe loc şi nu vorbiţi cu nimeni. 

— Este o armă, nu-i aşa? întrebă ea imediat 
după sosirea lui. 

Cerniga nu era singur. În spatele lui se ivi fața 
prelungă a lui Keene. 

— Haide, Cerniga, rosti ea. Este o armă? 

Cerniga oftă şi începu să studieze scrisoarea. 
Nu scoase o vorbă înainte de a termina. 

— Trebuie să ştii totul, nu, stimată cucoană? 
rosti el. 

Deborah vru să zâmbească fără să-şi dea 
importanţă, dar el o privea dur, cu buzele strânse. 
Agentul se uită la Keene, ca şi cum ar fi fost prea 

exasperat ca să mai continue să vorbească de unul 
singur. 

— Spune-i, rosti el. 

— Totul? se miră Keene, aruncând o privire 
ultragiată spre omul FBI-ului. 

— Dacă asta îi închide gura şi o face să nu ne 
mai stea în cale preţ de zece minute, desigur. 

Deborah se uită în podea, cu faţa roşie ca 
focul. 

— Bine, acceptă Keene, luând loc. Mda, noi 
credem că este o armă. Au existat referiri la 
gruparea „Atreus” încă din anii '50. Referirile apar 
ŞI dispar, întotdeauna pline de porcării apocaliptice 
vagi. Niciodată gruparea nu şi-a asumat 
responsabilitatea pentru ceva şi, deşi cunoaştem că 
are legături cu grupările violente de extremă 
dreapta, habar n-avem ce vor membrii ei. O vreme 
păreau să fie conduşi — şi probabil finanţaţi — de un 
întreprinzător local pe nume Edward Graves, un 
multimilionar. El a murit la mijlocul anilor '60 şi 
nu ştim cine a preluat hăţurile, dacă le-a preluat 
cineva. Ce cunoaştem însă este faptul că o mare 
parte din banii tipului par să fi dispărut fără urmă 
şi s-a sugerat că o bună parte din ei erau destinaţi 
asigurării viitorului grup „Atreus”. În fine, cei mai 
mulți analişti cred că gruparea a dispărut, chiar 
dacă numele ei a reapărut acum câţiva ani. Apoi 
numele s-a ivit din nou în legătură cu moartea unui 
cetăţean britanic în Franţa. 

— Tatăl lui Marcus. 

— Probabil. Federalii nu au ştiut ce căuta 
bătrânul acolo, cu excepţia faptului că încerca să 
pună mâna pe nişte rămăşiţe arheologice de pe 
piața neagră. Poliţia britanică i-a percheziționat 
casa şi a descoperit dovezi ale unui soi de legături 
cu Edward Graves la sfârşitul celui de-Al Doilea 
Război Mondial. Se refereau la o mască... 

— Graves a fost în armată în timpul 
războiului? îl întrerupse Deborah. 

— Da, răspunse Cerniga. A fost polițist 
militar. De ce? Încă ceva ce nu ne-ai spus? 

Deborah înghiți în sec. Tonya voia ca 
povestea ei să nu fie dezvăluită. 

— Ei bine? se răţoi Cerniga cu vocea ridicată. 

Părea mai rece şi mai periculos ca oricând şi 
Deborah văzu din nou cu ochiul minţii cadavrele 
celor doi greci, oameni ale căror vieţi ea le-ar fi 
putut salva... 

— Tatăl Tonyei, răspunse ea, a fost într-un 
regiment de tancuri compus în întregime din negri, 
care se deplasa prin sudul Germaniei la sfârşitul 
războiului. 

Le spuse întreaga poveste, inclusiv faptul că 
era posibil ca acel cadavru de sub mască să fi fost 
Andrew Mulligrew, tatăl Tonyei. 

Keene se încruntă şi se uită în jos, în vreme 
ce Cerniga o puse să repete povestea de două ori, 
luându-și notițe şi apoi verificându-le. În aparenţă 
Deborah îi spusese noutăţi. Probabil că ele nu 
schimbau nimic, de vreme ce era vorba de o istorie 
veche, la fel de relevantă pentru locul unde se afla 
acum containerul precum excavările efectuate de 
Schliemann, dar Deborah era mulţumită să aibă în 
sfârşit de oferit ceva ce poliţiştii nu ştiau deja, 
chiar dacă asta nu-i înmuie privirea lui Cerniga 
când se uită la ea. 

— Credeam că tatuajul cu vultur pe care l-am 
zărit pe pieptul puştiului ăla în Grecia era de 
natură romană, zise ea. Dar nu era aşa, nu? Era de 
natură germană. 

— Cele două au legătură între ele, replică 
Cerniga. Al Treilea Reich s-a mândnt cu 
descendența sa din Grecia şi Roma antică. 

— Aşadar, reveni Deborah, arma asta?... 

— Nu poţi uita de ea, nu? ripostă Cerniga. 

— Credeam că dacă aflu ce credeţi voi că se 
întâmplă, aş putea ajuta. 

— Aşa cum le-ai ajutat pe cele două cadavre 
din Palmetto? plesni Keene. 

Deborah îşi plecă iarăşi privirea. Când 
Cerniga vorbi din nou, o făcu cu o voce uscată, 
aproape mecanică. 

— Pe baza tiparului de iluminare din 
încăperea aflată în spatele raftului de cărți, zise el, 
ne-am imaginat că acel container cu cadavrul şi 
bunurile funerare avea cam doi metri şi ceva pe 
unul, cam de dimensiunile unui coşciug mic. 
Totodată, credem că stătea independent în picioare 
ŞI, deşi cadavrul în sine s-ar fi aflat la o adâncime 
de doar vreo douăzeci şi cinci de centimetri, 
aproape sigur nu se găsea la nivelul podelei. Dacă 
presupunem că era înalt de vreo un metru şi ceva, 
asta înseamnă că avem de-a face cam cu doi metri 
cubi de spaţiu ascuns sub cadavru. Asta înseamnă 
un spaţiu suficient pentru a ascunde tot felul de 
arme importante. 

— Şi nu vorbim aici de o cutie de pistoale, 
interveni Keene cu un ton sumbru. 

— Noi credem, reluă Cerniga, cu o voce în 
care continua să nu se citească altceva în afara 
unei sincerităţi brutale, că arma este mai apropiată 
de armele de distrugere în masă pe care nu le-am 
descoperit niciodată în Irak. O astfel de armă a fost 
concepută în Germania nazistă în ultimul an de 
război şi a fost scoasă din ţară prin folosirea unor 
false obiecte din Antichitate ca acoperire. Ştim că 
programul nuclear german era destul de avansat, 
dar pare improbabil ca ei să fi dispus de materialul 
necesar pentru confecționarea unui soi de bombă, 
deşi asta nu înseamnă că nu dispuneau de 
materiale care ulterior să fi putut fi transformate 
într-un dispozitiv de un anume soi, poate în ceea 
ce se numeşte o bombă murdară. 

— Dacă în acel container există materiale 
radioactive, rosti Deborah încetişor, atunci totul 
este atât de bine ecranat, încât niciun fel de radiaţie 
nu a fost emisă dinăuntru. Dacă s-ar fi scurs chiar 
şi o cantitate infimă, atunci testarea cu CI4 ar fi 
detectat o emisie masivă de particule radioactive. 

Deborah continua să pretindă că era mai 
degrabă vorba de un schimb de idei decât de un soi 
de pedeapsă pentru faptele şi lipsa ei de acţiune 
dinainte. „Vrei să ştii ce se petrece?” părea să 
gândească Cerniga. „Uite ce se petrece. Iar dacă 
asta te înspăimântă de moarte, atunci vina îţi 
aparține în întregime.” 

— Înclinăm să credem că arma este de natură 
chimică sau — mai probabil — de natură biologică, 
zise  Cerniga. Naziştii au efectuat cercetări 
substanţiale pe această temă. 

„În lagărele de concentrare”, îşi zise ea, 
simțind iarăşi brusc acel gol ciudat în stomac. 

— Varicela ar merge de minune, propuse 
Keene, rânjind. O grămadă de flacoane cu varicelă 
sau nişte viruşi urâţi de gripă, sau poate câteva 
fiole de ciumă bubonică... 

Deborah îşi plecă iarăşi privirea, dar doar 
pentru o secundă. 

— Richard ştia? întrebă ea. 

— N-avea nici cea mai vagă idee, răspunse 
Cerniga. Credea că e pe punctul de a anunţa una 
dintre cele mai mari descoperiri arheologice ale 
secolului şi mai credea că va ajunge să pună 
muzeul vostru pe harta turistică internațională şi că 
el va deveni un erou naţional al poporului grec. 

Era o veste bună, dar în gura lui Cerniga suna 
prosteşte de ireală. 

— Ca şi tine, continuă el, ca şi cum ei i-ar fi 
scăpat esenţa, nici el nu avea nici cea mai vagă 
idee ce se petrece. 

— Credea că este vorba de artă şi istorie, rosti 
Keene, rânjind iarăşi în faţa ei, astfel că Deborah 
plecă din nou privirea. Îţi vine să crezi? 

— Cum rămâne cu rusul? întrebă Deborah. 
Biletul pe care îl purta la el sugerează... 

Cerniga i-o reteză cu o izbucnire furioasă, 
înroşindu-se brusc la fată: 

— Tu ce naiba crezi că facem noi aici? Crezi 
că vrem să-ţi stoarcem creierii ca şi cum ai fi vreun 

blestemat de expert, vreun geniu care poate face 
treaba în locul nostru? Aşa cum ţi-am explicat de 
cincizeci de ori până acum, rusul este irelevant 
pentru această anchetă. 

— Credeam doar... începu ea, simțindu-se 
doborâtă de furia lui. 

— Nu începe, o potoli el. Sau cel puţin 
întoarce-te la cărțile tale şi crezi ce vrei acolo. Nu 
mai eşti suspectă, bine? Din punctul meu de 
vedere, nu eşti decât un obstacol. Dispari din calea 
mea şi stai departe. la-ţi o vacanţă. 

— Hei, interveni Keene, pe un ton răutăcios, 
ce-ar fi să pleci în Rusia? 

— Orice, zise Cerniga. Doar să nu te mai văd 
pe aici până chestia asta nu este rezolvată. S-a 
înţeles? 

Mută, Deborah încuviinţă încet din cap. 

Capitolul 65 


În Piaţa Roşie ploua tare. Deborah era la 
Moscova de două zile şi în acest timp plouase atât 
de tare, că ei îi devenise imposibil să-şi imagineze 
oraşul fără cerul plumburiu, copacii uzi, trotuarele 
lucitoare de apă şi cupolele sclipind. 

„Două zile.” 

Ştia că făcuse o mare nebunie. N-ar fi trebuit 
să vină aici. După ce îşi petrecuse ultimii zece ani 
aproape în totalitate în State, acum se lansase în 
două călătorii complet neprogramate spre Europa 
în tot atâtea săptămâni. Nu-şi putea permite 
financiar escapadele şi avea să plătească pentru ele 
tot restul anului şi o bună parte din anul următor. 
Grecia fusese scumpă, dar nou capitalista Rusie o 
bătea de la distanţă: de la o mie de kilometri 
distanţă. De ce venise aici? 

Ca să-i facă în ciudă lui Cerniga? Ca să ia în 
serios sfatul lui şi al sarcasticului Keene, ca şi cum 
asta i-ar fi putut şterge din amintire disprețul cu 
care ei o făcuseră proastă şi amatoare? Sau ca să 
înlăture alte imagini din mintea e1?... 

„Grecii morţi, cu ochii deschişi...” 

Sau ca să-şi ascundă capul la distanţă de un 
continent? 

„Acest motiv e cel mai aproape de adevăr.” 

Însă mai erau întrebări de pus. Cerniga 
spusese că povestea nu e legată de arheologie. 
Spusese că nu are legătură cu rusul şi cu 
Magdeburg. Numai că Deborah era convinsă că 
asta nu era tot. Nu-şi putea da seama dacă el nu 
ştia sau nu voia să spună, dar mai era ceva, ceva ce 
nimeni nu rostise încă cu glas tare, ceva aflat chiar 
în miezul acestei farse tragice. Deborah simţise 
asta chiar de la început. Simţise că urmele după 
care se luase ea aparțineau unui lup sau unui 
animal mai mare şi mai bizar, o fiinţă pe care ea n- 


354 


ar fi avut de unde să o recunoască până ce nu ar fi 
dat colţul şi s-ar fi trezit cu bestia pândind-o. 

Aşa că venise în Rusia. În ciuda ghidului de 
buzunar şi a bunului-simţ, venise, hotărâtă să 
urmeze pista mai de la depărtare, până ce urmele 
se estompau cu totul sau până ce o aduceau în faţa 
bestiei. 

Cu o zi înainte făcuse trei lucruri după zborul 
care i se păruse că nu se mai sfârşeşte. Îşi luase o 
cameră de hotel la Belgrade, la doar o stație de 
metrou distanță de Kremlin. Vizitase Muzeul 
Puşkin şi se uitase, pustiită de sentimente şi uluită, 
la Comoara lui Priam, colecţia de artefacte antice 
pe care Schliemann o descoperise în Troia şi o 
adusese ilegal în Germania cu o sută de ani în 
urmă. Deborah nu era deloc sigură ce mai însemna 
acea colecție pentru căutările ei curente, deşi îi 
spunea că moartea unui fost agent sovietic la un 
bloc distanţă de muzeul din Atlanta care în aceeaşi 
noapte fusese jefuit de propria colecţie de suvenire 
din războiul troian nu reprezenta o coincidenţă. 
Faptul că Richard acumulase doar falsuri nu avea 
nicio însemnătate în faptul că ambele colecţii se 
găsiseră în Berlin în 1945, în vreme ce ruşii băteau 
la poarta oraşului cu tancurile, şi ambele colecţii 
fuseseră furate de acolo. 

Al treilea lucru pe care îl făcuse fusese să o 
sune pe Alexandra Voloşinov, fiica rusului mort. 
De fapt, sunase de două ori. Prima dată răspunsese 
un bărbat, care spusese că nu pricepe ce spune ea 
ŞI închisese. A doua oară răspunsese chiar femeia, 
dar fără să fie mai ospitalieră, deşi luase numărul 
de telefon de la hotelul lui Deborah în caz că se 
răzgândea şi accepta să vorbească cu ea. 

În această dimineaţă sunase. 

— Soţului meu nu-i place să discut despre 
tata, zisese ea. Adică despre munca lui. Dar mă voi 
întâlni cu dumneavoastră. 

Trebuia ca întâlnirea să aibă loc chiar aici, în 
piaţa flancată de vechiul complex de magazine 

GUM şi, ca printr-un contrast intenționat, de 
mormântul lui Lenin, în spatele căruia se vedeau 
zidurile de cărămidă roşie ale Kremlinului. 
Deborah îşi strânse haina nepotrivită cu vremea 
mai bine pe trup şi se uită spre sud-est, unde 
cupolele ciudate în formă de ceapă ale Catedralei 
Sf. Vasile sclipeau roşii şi aurii prin picăturile de 
ploaie. Priveliştea îi provocă un fior de emoție 
imposibil de oprit pentru simplul fapt că se găsea 
aici, într-un asemenea loc. 

Era suficient de în vârstă ca să-şi amintească 
ce însemnase Uniunea Sovietică pentru America în 
anii '70 şi '80, chiar dacă sentimentele ei vizavi de 
ameninţarea războiului rece şi a concurenţei dintre 
superputeri aveau mai mult de a face cu filmele cu 
mesaj politic şi rivalitățile din competițiile 
sportive. Chiar dacă era miezul verii, o parte a ei 
descoperise cu surprindere că piaţa nu era 
acoperită de zăpadă, aceeaşi parte, probabil, care 
fusese uluită să vadă ultracunoscutul simbol 
McDonald's alături de o clădire a cărei faţadă 
austeră din piatră purta încă simbolul secerii şi 
ciocanului. Ştia că Uniunea Sovietică încetase să 
mai existe, dar ea se simţea încă atât de palpabil în 
aerul umed, încât simbolurile capitalismului 
democratic occidental păreau nişte decoraţiuni de 
Crăciun care urmau să fie date jos peste câteva 
săptămâni. 

Alexandra Voloşinov era o femeie masivă, ca 
şi tatăl ei, cam de patruzeci şi cinci de ani, palidă, 
cu un chip un pic aspru şi tern. Avea ochi de 
culoare închisă şi precauţi, care nu se uitau direct 
la cealaltă persoană, ca şi cum femeia ar fi căutat 
în permanenţă ceva. Purta o haină lungă şi închisă 
la culoare şi o eşarfă bleu-deschis pe cap. După ce 
se aşteptase, fără niciun motiv întemeiat, la cineva 
mai tânăr, Deborah se dădu la o parte din calea 
femeii, murmurând nişte scuze, înainte de a-şi da 
seama despre cine e vorba. 

— Deborah Miller? întrebă femeia. 

Avea o voce plată, iar pe chip nu 1 se citea 
nicio emoție, niciun fel de politeţe şi nicio urmă de 
ospitalitate. 

— Da, răspunse Deborah, zâmbind. Trebuie 
să fiți Alexandra. 

— Serghei Voloşinov a fost tatăl meu, rosti 
femeia, ca şi cum asta ar fi însemnat o distincţie. 
De ce aţi venit? 

Încântată de faptul că rusoaica acceptase să se 
întâlnească cu ea, Deborah se simţi acum 
dezumflată. Femeia continua să nu vrea să 
vorbească şi nu o voia deloc acolo pe americancă. 

— Încerc să înţeleg ce s-a întâmplat cu tatăl 
dumitale deoarece cred că asta are importanţă 
pentru descifrarea morţii altui om. 

— Dar nu sunteţi de la poliție. 

— Celălalt era un prieten apropiat de-al meu. 

Rusoaica se gândi la cele aflate, ţinându-şi 
poşeta bine în faţa stomacului, ca pe un soi de scut. 

— Poliţia spune că s-a dus în partea rea a 
oraşului. Că a fost jefuit. Asta-i tot. 

— Nu cred că e adevărat. 

— Doamnă Miller, începu rusoaica. 

— Domnişoară, o corectă Deborah, zâmbind. 

Rusoaica se opri, apoi chipul i se strâmbă 
uşor într-un început de zâmbet. 

— Nemăritată, rosti ea. Probabil bună idee. 

— Deocamdată, zise Deborah, este în mod 
clar o idee bună. 

Cealaltă femeie dădu din cap, după care, fără 
niciun fel de avertisment, o luă pe Deborah de braţ 
şi începu să meargă spre Catedrala Sf. Vasile. 

— Tata, zise ea, fără să se uite la americancă, 
era... nu gândea bine. 

— Era... dezechilibrat mintal? 

Alexandra se gândi puţin şi zâmbi prosteşte. 

— Nebun, rosti ea. Tata era nebun. 

Deborah nu găsi nimic de spus, aşa că o lăsă 
pe femeie să vorbească. 

— Mama a murit acum şase ani, continuă 
aceasta. El a fost multă vreme foarte trist. Nu 
mânca. Nu ieşea. Nu făcea altceva decât să stea în 
apartament. După un an sau doi, s-a dus... 

Făcu un gest vag cu mâna liberă, dar gestul 
nu exprima atât tristețe, cât mai degrabă 
exasperare. 

— A devenit interesat de vechea muncă. Prea 
interesat. Citea mereu despre asta. Vorbea mereu 
despre asta. Oricui! Mie, familiei mele, oamenilor 
care lucrau în magazine şi restaurante, oamenilor 
din parc. Oricui. Mereu acelaşi lucru: e/ era un rus 
mândru, el muncea pentru ţara lui, el cunoştea 
secrete, el nu avea încredere în americani şi 
britanici, dar nu avea încredere nici în vechiul 
guvern sovietic! Erau mincinoşi şi ucigași. Dar 
acum ce avem? Hamburgeri şi găşti de stradă, 
haine la modă şi mafioţi, în vreme ce săracii 
continuă să moară de foame, aşa cum mureau sub 
Stalin şi sub fari... Mereu acelaşi lucru. 
Permanent. 

Vocea femeii se înăspri pe măsură ce înşira 
litania pe care o auzise fără îndoială de o mie de 
ori. 

— Era un om bătrân şi nebun, continuă ea. 
Toată lumea era furioasă pe el. Toată lumea râdea 
de el. Acum el e mort şi este bine. Pentru el. Pentru 
familia mea. Pentru mine. 

Rosti ultimele cuvinte ca şi cum ar fi 
provocat-o pe Deborah să nu fie de acord. 

— De ce s-a dus în America dacă o ura atât 
de mult? 

— Pentru că era nebun. Nu ştiu. 

— E posibil să fi urmărit un vechi container 
din zilele lui din MVD? 

— Urmărit? 

— Să-i fi luat urma, explică Deborah. Să fi 
anchetat. Să fi încercat să afle mai multe despre 
ceva din trecutul lui. 

— Poate, acceptă rusoaica, fără niciun fel de 
interes. El umplea cărți cu scrieri despre muncă, 
dar eu nu m-am uitat la ele. 

— Mai aveţi aceste cărți? 

— Acasă. Cutii şi cutii. l-au curăţat 
apartamentul şi mi-au trimis cutiile lui. Ce fac eu 
cu ele? De ce le vreau? 

— Le-aş putea vedea? 

Alexandra se uită la ea. 

— Prietenul care a murit, zise ea. Un iubit? 

Candoarea întrebării o făcu pe Deborah să 
izbucnească în râs. 

— Mai degrabă ca un tată. 

— Bine, rosti femeia, privind drept înainte. 
Puteţi vedea. 


Intrară la metrou. Deborah o imită pe cealaltă 
femeie şi îi dădu mai multe monede pe care 
aceasta le luă fără să comenteze sau să se amuze. 
Pe parcursul călătoriei, Deborah se trezi din când 
în când uitându-se la sculpturile şi mozaicurile 
care decorau stațiile mai vechi: fermieri ucraineni, 
cu brațele pline de spice de grâu, îmbrățişând 
tractorişti ruşi care cărau scule, imagini cu Lenin 
în posturi oratorice, sculpturi elegante ale 
infanteriei şi tancurilor sovietice triumfătoare. Aşa 
cum mai simţise şi în Grecia, şi aici era un univers 
cu totul diferit. 

— Spuneai că tatăl dumitale a trăit în 
Magdeburg, rosti Deborah imediat ce ieşiră iarăşi 
la aer. 

Alexandra nu se arătase deloc dornică să 
vorbească în spațiul strâmt al vagonului de tren. 

— Sediul MVD din Germania de Est, replică 
ea. Tata a fost... cantonat acolo ca tânăr. 

— În anii '50? 

— Da. 

Deborah se încruntă. Cele aflate nu aveau 
sens. De ce încercaseră nemţii să trimită cadavrul 
într-un oraş care avea să cadă în mâinile ruşilor şi 

să devină parte din imperiul sovietic? Magdeburg 
se găsea la sud-vest de Berlin, dar nu destul de 
departe de granița poloneză ca să fie considerat o 
destinaţie sigură şi cu siguranţă în niciun caz mai 
sigur decât raiul elvețian. Oricum, dacă povestea 
Tonyei era adevărată, americanii distruseseră 
convoiul german mult mai la sud de Magdeburg. 
Nu avea niciun sens să fie transportat ceva acolo şi 
oricum nu existase nicio tentativă în acest sens. 
Ceea ce făcea ca pe lista de posibilităţi să nu mai 
rămână decât o ipoteză deconcertantă: Cerniga 
avea dreptate. Nu exista nicio legătură. La orice ar 
fi făcut referire scrisoarea rusului, nu era vorba 
despre convoiul atacat de Andrew Mulligrew. 

„Rămăşiţele n-au ajuns niciodată la 
Magdeburg...” 

Şi totuşi simțea legătura, ca şi cum ar fi fost 
ceva dincolo de orizont sau ca un tablou care 
căpăta sens doar dacă era ținut într-o anumită 
poziție. 

— Spuneai că tatăl dumitale vorbea mereu 
despre aceleaşi lucruri, rosti ea. Că era obsedat de 
idei şi chestiuni vechi. 

— Obsedat, repetă Alexandra, plăcându-i 
cuvântul. Da. 

— Era cumva obsedat de anumite cazuri sau 
evenimente? 

Alexandra ezită. 

— Doar în general, răspunse ea. Nu în 
particular. 

Femeia privi în altă parte şi Deborah avu 
pentru prima dată certitudinea că nu i se spunea 
adevărul. 


Alexandra şi soțul ei locuiau într-un bloc-turn 
cenuşiu şi decrepit din epoca Brejnev, la jumătate 
de oră distanță de centrul oraşului. La clădire se 
ajungea în partea finală prin intermediul unei mici 
lziere de mesteceni cu scoarța albă şi lucitoare. 
Urcară la etajul paisprezece într-un ascensor 

dărăpănat şi vopsit într-un verde-țipător, şi care 
mirosea a urină stătută. Interiorul apartamentului 
era la fel de mic şi de sinistru pe cât era exteriorul 
de dezolant, dar locuinţa era curată şi Alexandra 
nu dădu semne că s-ar fi ruşinat cu ea. Ba chiar îi 
arătă apartamentul lui Deborah cu un soi de grație 
imperială, mândră de ce avea şi de modul cum 
întreținea totul. De la fereastră, Deborah numără 
alte patru clădiri identice şi nenumărate altele 
întinzându-se înapoi spre locul de unde veniseră. 

Soţul Alexandrei, Vasili, un tip burtos cu 
cămaşă cu mâneci scurte, părând a avea în jur de 
cincizeci de ani, nu vorbea — sau aşa pretindea — 
niciun fel de engleză. Omul o măsură îndelung, 
studiind statura ei de barză când ea intră în 
sufragerie, probabil socotind-o ca pe un soi de 
pasăre ciudată. Alexandra îi spuse ceva în rusă, 
fără nicio expresie pe chip, cu o voce plată, iar el 
mormăi ceva de câteva ori. În cele din urmă, o 
salută pe Deborah cu mai multă căldură decât l-ar 
fi crezut ea în stare şi ieşi din casă, fluierând. 

— Cumpărături pentru cină, rosti Alexandra. 
Tu mănânci aici. 

Era un soi de invitaţie, iar Deborah îi 
mulțumi, totodată zicându-şi că trimiterea soţului 
la plimbare avea de-a face cu cumpărăturile pentru 
cină la fel de mult pe cât avea de-a face cu ceea ce 
avea Deborah de discutat cu ea. 

Se aflau acolo cinci cutii mari de carton, 
etichetate doar cu ceea ce Deborah crezu că este 
adresa apartamentului. 

— Acolo, rosti Alexandra, făcând un gest de 
indiferență către colţul unde cutiile stăteau 
înghesuite. Deschide-le. 

Ea se duse în bucătărie ca să facă o cafea, 
lăsând-o pe Deborah singură cu cutiile şi cu 
impresia distinctă că fiica mortului ar fi fost 
extrem de fericită să ardă acele hârtii. Deborah 
deschise cutiile şi descoperi că sunt pline de dosare 
vechi din plastic şi de hârtii, unele scrise cu grijă şi 

organizate metodic, altele doar stive de hârtii pline 
de mâzgălituri. Deborah expiră îndelung. Evident, 
totul era în rusă, iar ca nu desluşea nici măcar un 
cuvânt. 

— Mă puteţi ajuta să citesc câteva 
documente? o întrebă ea pe Alexandra când 
aceasta se întoarse cu o tavă plină cu cești de cafea 
şi prăjiturele. 

— Nu este important, răspunse aceasta, 
încruntându-se. 

— Dacă mi-aţi putea spune doar ce înseamnă 
cuvintele de pe dosare... 

Alexandra se încruntă şi mai tare, apoi 
mormăi ceva ca un animal mare şi se ghemui pe 
vine lângă cea mai apropiată cutie. 

Deborah nu ştia la ce să se aştepte. În 
definitiv, era improbabil ca Serghei Voloşinov să fi 
păstrat documente oficiale în propria casă şi cu atât 
mai puţin posibil ca oricine le găsise după moartea 
lui să le fi trimis familiei dacă documentele ar fi 
fost cumva importante, în vreme ce răsfoia primul 
dosar, Alexandra păru să-şi piardă postura 
obişnuită de impasibilitate şi chipul i se alungi. 

— Nimic, rosti ea. Numai prostii. 

Din câte vedea Deborah, o mare parte a 
dosarului părea să conțină scrisori, multe dintre ele 
cu antet cu aspect oficial, marcat de însemnele de 
stat ale Uniunii Sovietice. 

— La ce se referă? întrebă ea. 

— La... Alexandra căută cuvântul... obsesiile 
lui. 

— Chestuile astea sunt clasificate? întrebă 
Deborah. Adică, sunt secrete? Este periculos ca eu 
să aflu despre conţinutul lor? 

Pe neaşteptate, pe chipul Alexandrei se lăţi un 
zâmbet înnegurat. 

— Nu, răspunse ea. Tata a lucrat pentru 
Departamentul Paznicilor de Frontieră. Era un 
soldat şi o oficialitate inferioară, un birocrat. Lucra 

cu oameni care făceau lucrurile secrete şi 
periculoase. Oameni cu putere. Dar el? Nu. 

— Atunci nu pricep. Ce naiba se află aici de 
nu-mi puteţi spune şi mie? 

Alexandra se ridică atât de repede în picioare, 
că Deborah se strâmbă, convinsă că femeia avea 
să-i tragă un pumn. În loc de asta, rusoaica trase un 
picior primei cutii, de două ori, răsturnând şi 
împrăştiind conţinutul ei şi strigând câteva fraze 
guturale în rusă. Chipul ei calm se înroşise brusc 
de furie. 

Deborah se ridică repede în picioare, bâlbâind 
nişte scuze. 

— Nu, rosti Alexandra, continuând să fie 
furioasă. Nu dumneata trebuie să îți ceri scuze. El 
trebuie. 

Lovi din nou cutia, rupând-o. 

— Tatăl dumitale? De ce? 

— Pentru asta. Pentru tâmpeniile astea... 
neruşinate. 

— Nu pricep, zise iarăşi Deborah, apucând-o 
pe rusoaică de mâini ca şi cum ar fi vrut să o 
echilibreze. Te rog să îmi spui. La ce se referă 
toate aceste scrisori? 

Alexandra se calmă treptat, dar chipul 
continua să-i fie roşu de furie. 

— Tata a fost un prost, rosti ea, cu o 
amărăciune care se transformă în durere şi ruşine. 
Ani de zile a fost un bun soldat pentru patria lui, 
lucrând pentru vechii comunişti din Germania de 
Est. 

— În Magdeburg, preciză Deborah. 

=A Magdeburg, da. I-au dat medalii, 
premii. Dar apoi el s-a întors în Rusia şi... statutul 
lui? 

— Gradul? 

— Gradul. Gradul 1-a fost micşorat. Atunci nu 
au mai avut încredere în el. Cincisprezece ani a 
continuat să muncească pentru KGB, dar n-a mai 
fost niciodată la fel. Când a terminat... când s-a 

pensionat, era încă de statut inferior — grad — decât 
atunci când era în RDG, în Germania de Est. 

— Ce a făcut? întrebă Deborah, cu prudență, 
sigură că ajunsese în pragul unei dezvăluiri 
importante. 

— A scris astea, zise rusoaica, înşfăcând o 
mână de scrisori şi ridicându-le în aer. 

— La ce se referă? 

Alexandra rămase nemişcată şi îşi mişcă puţin 
capul înainte, cu ochii pe jumătate închişi, ca şi 
cum s-ar fi rugat. Mâinile 1 se mişcau singure, 
părând să descifreze scrisul doar prin atingere, 
după care scoaseră o singură foaie din teanc. 

Era diferită de celelalte, groasă şi plină de 
imagini: o fotografie alb-negru care fusese marcată 
de linii roşii, săgeți şi litere chirilice scrise cu tuş. 
Rusoaica depuse foaia pe covorul subțire cu grijă, 
cu delicateţe, ca şi cum ar fi fost extrem de fragilă 
sau cumva explozivă. Continuă să-şi ţină ochii pe 
Jumătate închişi. După aceea împinse foaia spre 
Deborah. 

— Ce e asta? întrebă Deborah, ridicând foaia 
şi aruncând o privire rusoaicei, care rămăsese 
tăcută pe loc. 

Văzând că nu primeşte niciun răspuns, 
Deborah studie fotografia. 

De fapt erau patru poze, cu acelaşi subiect 
fotografiat din patru poziții uşor diferite. Subiectul 
era un bărbat zăcând întins pe spate, cu ochii 
închişi şi cu gura întredeschisă. Două poze erau 
imagini ceţoase şi întunecate de la cap la mijloc, 
celelalte erau portrete ale chipului, mai deschise şi 
cu un contrast mai bun. Ambele arătau un punct pe 
fruntea omului, uşor deviat de la mijloc. Părea o 
gaură de glonţ. 

— Nu pricep, făcu Deborah, cu o voce în care 
se ghicea nerăbdarea. Rusoaica exagera cu 
dramatismul. Cine e? 

Alexandra continuă să nu spună nimic, astfel 
că Deborah avu ciudata senzaţie că rusoaica 

aştepta ceva. Deborah se încruntă şi se uită iarăşi 
la poză. 

— Ce? zise ea. Cine €?... 

Dar chiar în clipa când puse întrebarea, 
detaliile chipului începură să-şi facă loc în mintea 
ei: părul negru şi subțiat, pieptănat cu atenție de pe 
faţă şi din jurul urechilor, paloarea pielii, 
sprâncenele, bărbia, forma gurii, pămătuful des al 
mustaţei atent îngrijite... 

— Nu, rosti ea. Nu se poate. 

Se holbă la poză şi la liniile roşii care 
fuseseră trase peste ea. 

— Nu se poate, repetă ea. Seamănă cu... 

— Hitler, rosti Alexandra, fără a se uita la 
Deborah. Seamănă cu Hitler. 

— Adolf Hitler, rosti Deborah. Da. Dar... 

— La sfârşitul războiului, zise Alexandra, cu 
o voce în şoaptă, Hitler s-a sinucis în... buncărul 
lui de beton, da? 

— Da, răspunse Deborah. 

Nu putea gândi limpede. Se simţea ca 
învăluită de o ceaţă densă, iar povestea asta era şi 
mai rea, căci ieşea cumva din acea ceaţă. Nu-şi 
putea imagina ce o aştepta de cealaltă parte a ceţii. 

— Ruşii au ajuns acolo şi i-au găsit corpul, cu 
alții, rosti Alexandra. Au fost luate pentru 
examinare şi îngropare, dar erau rău distruse şi era 
foarte cald. Aşa că nu au fost aduse la Moscova. 
Au fost duse la sediul SMERŞ — Spionajul Militar 
— aşa cum a ordonat NKVD... 

— În Magdeburg, adăugă Deborah. 

Vorbea încet. Ceaţa începea să se topească, 
dar acum ea era cea care cădea, rostogolindu-se, 
plonjând exact aşa cum îşi imaginase că va cădea 
prin bezna bazinului din Micene, pe o distanță 
imposibilă, cu o lentoare agonizantă. 

— Da, Magdeburg, rosti Alexandra. Totul era 
foarte clar. Adevărat. Toată lumea ştie asta. Cu 
excepția tatălui meu. Tatăl meu nebun s-a dus să 
lucreze acolo şi a devenit obsedat de ideea... 

— Că trupul lui Hitler nu a ajuns niciodată în 
Magdeburg, zise Deborah, cu o voce care răsună în 
capul ei ca un clopot de alarmă. Reformulă 
propoziţia, inserând cuvântul din scrisoarea pe 
care Serghei Voloşinov o purta la el în noaptea în 
care murise. „Rămășițele lu Adolf Hitler n-au 
ajuns niciodată în Magdeburg.” 

„Dar asta înseamnă că acel cadavru datat cu 
carbon radioactiv?...” 

Nu. Să fi avut Richard trupul lui Hitler într-o 
încăpere secretă din Atlanta? Era imposibil. Cum 
să fie posibil? Cum să fi ajuns acolo? 

„La fel cum a ajuns Comoara lui Priam în 
Muzeul Puşkin”, rosti o voce în mintea ei. 

Capitolul 66 


Trei ore mai târziu, Vasili se întorsese şi 
despacheta proviziile pentru cină în bucătărie, în 
vreme ce Alexandra gătea. Deborah şedea pe un 
fotoliu şi se uita la cutiile pe care le sortaseră, în 
vreme ce noi posibilităţi îi apăreau în minte. 

Dacă Serghei Voloşinov avusese dreptate, 
atunci Deborah — ca şi Richard, Marcus şi tatăl 
acestuia — mersese permanent pe un drum greşit. 
Deborah presupusese că scrisoarea pe care o avea 
rusul la el când murise se referea la cadavrul din 
cutie, cadavrul care fusese luat de la convoiul 
german şi ajunsese într-o încăpere secretă din 
spatele bibliotecii lui Richard. Din acest punct de 
vedere, Deborah credea acum că se afla pe pista 
cea bună. Greşise însă când presupusese că nemţii 
avuseseră intenţia ca acel cadavru să ajungă în 
Magdeburg. De fapt, ei intenționaseră să ajungă cu 
containerul în Elveţia, unde s-ar fi aflat în 
siguranţă. Ruşii fuseseră cei care îl trimiseseră în 
Magdeburg, deşi asta se întâmplase mai târziu, iar 
în acel moment, dacă Voloşinov avea dreptate, se 
aflau în posesia unui cadavru complet diferit. 

Voloşinov crezuse — şi nu fusese singurul — că 
acel cadavru socotit ca fiind al lui Hitler, pe care îl 
descoperiseră ruşii în Berlin, era de fapt al uneia 
dintre sosiile dictatorului nazist. Acesta fusese luat 
şi dus în Magdeburg pentru investigaţii, verificări 
ŞI înhumare, în vreme ce adevăratul cadavru al lui 
Hitler fusese subtilizat. Voloşinov avusese nevoie 
de un deceniu de cercetări ca să dea de povestea 
unei unităţi militare americane care distrusese un 
convoi german la doar câţiva kilometri de frontiera 
elveţiană, după care îi luase şi mai mult timp ca să 
stabilească ce se întâmplase cu ceea ce transporta 
acel convoi după război. Când crezuse că a 

descoperit ultimul loc de odihnă a rămăşiţelor, 
obținuse o viză şi zburase până în Atlanta. 

„Să fi fost însă totul doar o dovadă de 
nebunie?” 


Aşa îi trataseră superiorii teoriile, astfel încât 
refuzul lui de a renunţa la ele avusese ca rezultat 
retrogradarea într-o slujbă de birou în Moscova. 
Acum însă, grație ajutorului ezitant al Alexandrei 
în calitate de traducător, Deborah înţelegea esenţa 
argumentelor lui şi nu era deloc sigură că era 
vorba doar de o nebunie a teoriei conspirației. 

Pentru început, existau dovezi clare că 
Voloşinov îşi urmărise de unul singur teoriile la 
multă vreme după ce 1 se spusese să renunţe la ele. 
Mulţi alți oameni îşi exprimaseră în decursul 
timpului îndoielile legate de rămăşiţele îngropate 
în Magdeburg. Însuşi Stalin îi acuzase pe britanici 
şi pe americani că îi permiseseră lui Hitler să 
evadeze, ba chiar că îi aranjaseră un domiciliu într- 
o altă ţară, poate chiar sud-americană. Probabil că 
aici fusese vorba doar de o intoxicare cu informaţii 
menită să-i prezinte pe aliaţii occidentali ca nişte 
papă-lapte, ba chiar ca prieteni ai omului pe care 
toți ruşii îl dispreţuiau de moarte. De aici rezultă 
însă clar că Stalin era departe de a fi sigur că ruşii 
găsiseră adevăratul cadavru al dictatorului de la 
Berlin. 

Povestea, din câte îşi dădea Deborah seama, 
deriva dintr-o combinaţie de înregistrări oficiale, 
relatări ale martorilor oculari şi zvonuri, imaginea 
finală fiind inconsistentă şi, pe alocuri, chiar 
contradictorie. Voloşinov nu părea să fi avut vreo 
problemă cu astfel de incongruenţe, ci atrăsese 
atenţia asupra punctelor slabe şi a problemelor prin 
propria versiune, ca şi cum acestea ar fi indicat 
prin ele însele lipsurile din versiunea oficială a 
desfăşurării evenimentelor. Un accent anume 
provenea de la un colonel MVD pe nume 
Menşikov, a cărui mărturie olografă era adresată 

prin scrisori direct lui Voloşinov, scrisori foarte 
asemănătoare cu cea pe care rusul o purta la el în 
noaptea în care murise. Se părea că, anterior 
întâlnirii cu tatăl Alexandrei, Menşikov, pe atunci 
un tânăr recrut care învăţa dedesubturile postului 
său din Germania de Est, făcuse parte, ca 
infanterist, din Unitatea 79 SMERŞ pe linia 
frontului în timpul bătăliei pentru Berlin. Omul 
pretindea că fusese de față la descoperirea 
buncărului. Auzise mărturiile supravieţuitorilor şi 
urmărise — pe baza acelor mărturii — cum cadavrele 
înnegrite de foc al lui Hitler şi al Evei Braun 
fuseseră scoase dintr-o groapă superficială din 
grădina Cancelariei Reichului. 

Hitler murise pe 13 aprilie 1945, conform 
aceleiaşi mărturii, trăgându-şi un glonţ în cap cu 
propriul pistol Mauser. Soţia lui luase cianură. 
Cele două cadavre au fost scoase afară, îmbibate 
cu benzină rechiziționată special pentru acest scop 
cu câteva zile înainte, şi arse, sub supravegherea 
aghiotantului lui Hitler, maiorul SS Otto Gunsche. 
La incinerare au fost martori Gunsche, Martin 
Bormann, Joseph Goebbels, Heinz Linge (valetul 
lui Hitler) şi Erich Kempka (şoferul lui), dar, din 
pricina masivelor bombardamente sovietice, rugul 
funerar a fost abandonat înainte ca incinerarea să 
fie completă. Paznicii din clădire — inclusiv Ewald 
Lindloff şi Hans Reisser, cei care au îngropat 
cadavrele — au depus mărturie că incinerarea a 
făcut ca acele cadavre să fie imposibil de 
recunoscut. Şi alti membri ai înaltului 
Comandament German s-au sinucis, incluzând aici 
întreaga familie Goebbels, adică Joseph, Magda şi 
cel şase copii ai lor. 

Ruşii au descoperit ceea ce păreau să fie 
rămăşiţele cadavrului lui Hitler abia după câteva 
zile de la moartea lui, zile în cursul cărora, aşa 
cum afirma Voloşinov, adevăratul cadavru fusese 
împachetat într-un container, care, însoţit de o 
coloană blindată, fusese trimis spre sud, către 

frontiera cu Elveţia. Voloşinov susținea că acel 
cadavru găsit de ruşi aparţinea uneia din sosule lui 
Hitler, deşi nu preciza care anume dintre ele. 
Unele dovezi îl indicau pe Gustav Weber, altele pe 
un actor pe nume Andreas Kronstaedt, sau pe 
Julius Schreck, un membru al partidului nazist încă 
din anii '20 şi şoferul favorit al lui Hitler. 
Voloşinov susținea că unul dintre aceşti oameni 
fusese special fotografiat de nemți înainte ca focul 
să facă leşul de nerecunoscut. Acest cadavru — şi 
nu cel al lui Hitler — fusese pus într-o cutie din 
lemn şi transportat la laboratorul rusesc de 
medicină legală şi patologie din Berlin-Buch. La 
data de 8 mai 1945, când Europa sărbătorea 
victoria, medicul legist rus Faust Şerovsky şi un alt 
medic anatomopatolog, maiorul Anna Marantz, au 
necropsiat rămăşiţele. 

Cadavrul a fost în cele din urmă îngropat pe 
un teren folosit ca groapă de gunoi la adresa 30-32 
Klausenerstrasse din Magdeburg, unde a rămas 
până în 1970, când, în încercarea de a împiedica 
dobândirea de către Hitler a statutului de martir al 
simpatizanţilor de extremă dreaptă şi al 
naționaliștilor germani, KGB-ul a  deshumat 
rămăşiţele, le-a dezintegrat şi resturile le-a 
împrăştiat în apele râului Ehle, în apropiere de 
satul Biederitz. 

Dincolo de decalajul dintre moartea lui Hitler 
şi descoperirea cadavrului de către sovietici, un 
decalaj care în mod cert permisese furtul 
adevăratului cadavru, Deborah crezuse inițial că 
povestea lui Voloşinov dispunea de prea puţine 
elemente de credibilitate. Însă pe măsură ce afla 
mai multe, presând-o pe Alexandra să-i traducă tot 
mai multe dosare, începea să-şi pună întrebări tot 
mai serioase în privinţa asta. 

Relatările nemților celor care participaseră la 
incinerarea lui se contraziceau în puncte esențiale 
şi critice. Existau mai multe versiuni asupra 
locului unde se împuşcase Hitler: unii spuneau că 

în gură, alţii în tâmplă, alţii în colţul ochiului. Unul 
spunea că trupul lui se afla pe o canapea, alături de 
corpul Evei Braun, altul susținea că fusese găsit 
singur, pe un fotoliu. Se afirma că petele de sânge 
de pe canapea nu corespundeau grupei sangvine a 
dictatorului. 

Dar primul lucru care o izbi cu adevărat fu un 
detaliu bizar despre călătoria pe care cadavrul o 
efectuase de la Berlin la Magdeburg. Conform 
arhivelor oficiale, ruşii îngropaseră leşul chiar pe 
drum, după care îl exhumaseră. Acest mod curios 
de operare se repetase de nouă sau chiar de zece 
ori între Berlin şi Magdeburg. Statul sovietic nu 
oferea un motiv clar pentru o asemenea acţiune, iar 
Voloşinov trăsese propriile concluzii, anume că 
sovieticii erau sfâşiați între dorinţa de a afla mai 
multe despre acel cadavru şi aceea de a-l face să 
dispară. Ambele impulsuri proveneau dintr-o 
incertitudine profundă legată de natura acelui 
cadavru şi din anxietatea că puseseră mâna pe un 
alt leş uman. 

Chiar şi după efectuarea autopsiei oficiale, 
rezultatele ridicaseră la fel de multe întrebări pe 
câte răspunsuri  oferiseră. Germanii care 
supravieţuiseră episodului din buncăr susțineau cu 
înverşunare că Hitler se împuşcase singur — aşa 
cum sugerau fotografiile a căror acuratețe era 
imposibil de verificat — dar cadavrul autopsiat 
conţinea urme de cianură şi așchii de sticlă în gură, 
fără ca vreun glonţ să fie găsit în trup. Bineînţeles 
că era posibil ca liderul nazist să fi spart o fiolă de 
otravă în vreme ce se împuşca, iar glonţul s-ar fi 
putut pierde, dar discrepanţele au generat oarecare 
neliniști. O reexaminare ulterioară a buncărului a 
dus la descoperirea unei bucăţi de calotă craniană, 
în aparenţă rezultată din explozia glonţului la 
ieşirea din cap. Această bucată a fost depozitată 
separat şi, din câte îşi dădea seama Deborah, 
continua să se afle în posesia guvernului rus, deşi 
rămăsese netestată în privinţa ADN-ului, ca să-i fie 

dovedită originea. Voloşinov credea că însăşi 
recuperarea acelui fragment de os era dubioasă, o 
tentativă a autorităților de a acoperi golurile din 
raportul de autopsie. Mai mult, prin acel fragment 
nu se putea dovedi identitatea cadavrului şi nici 
măcar nu se putea dovedi că provenea de la 
aceeaşi ființă umană. 

Fuseseră efectuate şi examinări ale dentiției, 
pe o bucată de proteză găsită în grădina 
Cancelariei şi, din nou, aceste examene păruseră să 
confirme că trupul găsit era al lui Hitler; doar că 
dosarele folosite pentru verificarea rezultatelor se 
bazau pe amintirile dubioase ale asistentei de 
stomatologie  Kaethe  Hausermann şi ale 
tehnicianului dentar Fritz Echtmann. Cei doi 
lucraseră pentru dentistul lui Hitler, dr. Fritz 
Blaschke, şi erau nazişti convinşi care, în opinia 
lui Voloşinov, ar fi putut cădea de acord asupra 
unei mărturii false cu mult timp înainte. Tot 
Voloşinov afirma că bucata de proteză putea fi 
reconstruită şi pusă anume într-un loc unde să fie 
găsită şi să-i conducă pe ruşi pe o pistă falsă. Mai 
departe, toate astea erau alte dovezi că naziștii 
plănuiseră o strategie de scoatere a rămăşiţelor lui 
Hitler în urma căreia să rămână suficiente indicii 
care să-i convingă pe sovietici, fără ca acestea să 
însemne, de fapt, ceva anume. De aceea cadavrul 
fusese ars în aşa fel încât să nu poată fi recunoscut, 
fără să fie însă complet distrus, pentru ca ruşii să 
nu caute adevăratul cadavru. Tot acesta fusese 
motivul pentru care acele fotografii fuseseră 
anume lăsate să cadă în mâinile ruşilor. Aşa cum 
spunea Voloşinov, de ce vreun nazist loial şi 
respectuos l-ar fi fotografiat pe liderul suprem 
înainte ca acesta să fie incinerat? Nu avea niciun 
sens, decât în virtutea unei strategii de 
dezinformare. 

În 1970, când resturile au fost în cele din 
urmă deshumate şi distruse de KGB, sovieticii nu 
au încercat, conform lui Voloşinov, să scape lumea 

de o posibilă recrudescenţă a nazismului, ci să 
pună capăt nesfârşitelor dispute legate de un 
cadavru despre care KGB-ul ştia că nu era al lui 
Hitler. Acest act singular sugera faptul că ruşii 
credeau că e imposibil, chiar şi cu tehnologiile 
moderne de medicină legală, să se dovedească că 
acel cadavru aparținea în realitate lui Hitler. 

„Nu a fost el. Ştiau că nu a fost el. Sovieticii 
au adus un cadavru la Magdeburg şi n-au vrut să 
recunoască în faţa întregii lumi că au pus mâna pe 
altcineva, numai că au dat-o în bară, şi au ştiut-o.” 

Dovada finală, cea care a dus la începerea de 
către  Voloşinov a  obsesivei sale cruciade 
personale, era legată de prietenul şi mentorul lui, 
Menşikov. Voloşinov căzuse pe gânduri în urma 
mărturiei olografe împărtăşite în cadru privat 
tatălui Alexandrei de către Menşikov, despre ceea 
ce văzuse şi ceea ce nu văzuse în Berlin în mai 
1945. Informaţia transmisă lui Voloşinov 1 se părea 
acum lui Deborah mai uluitoare şi mai concludentă 
decât toate celelalte la un loc. Deborah citi 
relatarea de trei ori, abia îndrăznind să respire. 

În colţul asemănător unei camere al 
coridorului central al buncărului, ducând către 
scara ce urca în grădina unde fuseseră îngropate 
cadavrele, Menşikov găsise, deplasându-se cu 
mare prudenţă, strângând ferm în mâini pistolul 
său mitralieră, un pumnal. Nu era o baionetă 
nazistă, ci o armă ciudată, mult mai frumoasă, cu o 
lamă subţire confecţionată din bronz şi gravată cu 
imagini aurii cu lei şi un conducător de car: o armă 
de ceremonie din Grecia Epocii Bronzului. 

„În sfârşit. Legătura.” 

Numai că nu acel pumnal micenian îl făcuse 
pe Voloşinov să urmărească un anume container 
timp de cincizeci de ani pe jumătate de glob, şi 
nici neconcordanțele versiunii oficiale nu îl 
determinaseră să continue cercetările şi scrisorile 
adresate guvernului pe măsură ce gradele i se 
împuţinau şi onorurile acordate îi erau treptat 

retrase, ci ura profundă faţă de ceea ce fuseseră 
naziştii şi o relație profundă şi paradoxală cu 
propria ţară şi cu autoritățile ei problematice. 
Ultimul eveniment şi cel mai important care îl 
mânase în obsesia lui fusese moartea prietenului 
său Menşikov, care fusese executat în mod secret 
împreună cu alţi treizeci de ruşi de către propriul 
guvern pentru refuzul de a înăbuşi în sânge o 
revoltă a est-germanilor din Magdeburg în 1953. 
Aceasta fusese, mai presus de toate celelalte, 
picătura care îl mânase pe Serghei Voloşinov să-şi 
urmărească până în pânzele albe cauza personală. 

Deborah se aşeză pe scaun şi ridică cuțitul 
descoperit de Menşikov, pumnalul pe care el îl 
pasase discipolului său ca să găsească adevărul. 
Era singurul obiect din cutii care nu era din hârtie. 
Deborah nu avea nevoie să se uite la el. Era 
convinsă că făcuse parte din colecția care acum se 
găsea într-o încăpere secretă dintr-un mic muzeu 
din Atlanta. 

„Asta e”, îşi zise ea. „Asta e piesa lipsă din 
puzzle.” 

Capitolul 67 


Deborah se uită pe geam în vreme ce 
Moscova rămânea în urma avionului şi se gândi la 
Alexandra şi la soţul ei, după ce amândoi îi 
serviseră o cină care indusese caviar şi votcă, ca şi 
cum Deborah ar fi fost un ambasador, iar ei aveau 
datoria de a-şi dovedi ospitalitatea într-un mod 
tipic rusesc. Vasili o urmărise cu atenție de-a 
lungul cinei, dar după o vreme atenţia 1 se mutase 
asupra soţiei sale, care părea să menţină tăcerea ei 
obişnuită doar cu un mare efort. Pe măsură ce 
masa se apropia de sfârşit, Deborah îşi zise că faţa 
Alexandrei semăna tot mai mult cu un baraj în 
calea inundaţiilor, dar când votca făcu înconjurul 
mesei a treia oară, barajul se fisură. 

— Crezi... începuse rusoaica, cu faţa roşie... 
crezi că tatăl meu, poate, nu a fost nebun? 

Abia putea respira şi abia reuşise să scoată 
din ea acele cuvinte. Deborah simţise tăcerea 
apăsătoare şi starea de aşteptare încordată cum se 
pogoară asupra încăperii în timp ce ea încerca să 
decidă. Oare Alexandra nutrise întotdeauna o 
sămânță de speranţă că tatăl ei nu fusese un clovn, 
aşa cum îl zugrăviseră alții, ducând această 
speranţă cu ea, însoțită permanent de sentimentul 
de ruşine şi jenă, dar incapabilă să şi-o îndepărteze 
vreodată complet din suflet? Poate că asta explica 
motivul pentru care îi permisese lui Deborah să 
vadă acele dosare pe care ea însăşi nu voia să le 
citească. 

Deborah se uitase la femeie în timp ce se 
lupta cu propriile sentimente şi dintr-o dată se 
simţise bucuroasă că poate să fie sinceră. 

— Da, rostise ea într-un târziu. Cred că nu a 
fost nebun. Cred... făcuse o pauză, pe jumătate 
uluită ea însăşi de idee, cred că a avut dreptate. 

În acea clipă barajul se spărsese complet, iar 
Alexandra plânsese pentru ea însăşi şi pentru tatăl 
ei mort. 


Aşadar acum ştia. Din când în când avusese 
impresia că se găsea pe o pistă greşită, că povestea 
pe care o descoperea era cumva alta, iar acum ştia 
şi de ce. Nu fusese niciodată vorba doar despre 
arheologie, decât în măsura în care naziştii se 
considerau noii greci. Hitler se socotise un nou 
Agamemnon care îşi ducea războiul său xenofob 
împotriva oamenilor de rasă inferioară, iar când 
acel război se sfârşise şi el hotărâse să se sinucidă, 
îşi aranjase ca după moarte să aibă parte de un 
regim funerar precum regii greci din vechime. 

Deborah îşi aminti discuţia cu meșteşugarul 
micenian despre lista cu nazişti faimoşi care 
veniseră să viziteze siturile arheologice, măcelari 
şi nebuni precum Himmler şi Goebbels, care îl 
credeau pe Schliemann un supraom teutonic, în 
parte deoarece el descoperise alți supraoameni: 
eroii armatei lui Agamemnon. Acum totul avea 
sens, chiar dacă la modul nebunesc. De aceea îşi 
dorise Hitler ca Jocurile Olimpice din 1936 să aibă 
loc la Berlin; el credea că era dreptul Germaniei ca 
moştenitoare a supremației fizice şi culturale a 
Greciei antice. Înainte de pleca spre aeroport, 
Deborah răsfoise o carte despre estetica nazistă 
într-o librărie moscovită şi o făcuse cu un soi de 
groază, temându-se că va conţine imagini de 
sălbăticie şi degenerare; descoperise exact opusul. 
Arta nazistă era reținută, clasică, evitând abstractul 
şi expresionismul în favoarea conservatorismului. 
Mai presus de orice, naziştii iubeau arta şi 
arhitectura Greciei antice. Cartea era plină de 
planuri arhitectonice — multe desenate de Hitler 
însuşi — care semănau cu Parthenonul din Atena, şi 
de statui modelate clar sau copiate după originale 
clasice. Până şi „filosofia” politică ariană îşi avea 
rădăcinile în estetica greco-romană, sau mai 

degrabă într-o versiune naționalistă, etnocentrică şi 
rasistă a ei, care spunea că declinul lumii clasice şi 
degenerarea ei către modern erau consecinţa 
directă a încrucişărilor rasiale. Prin eliminarea 
oamenilor „inferiori,  naziştii credeau că 
reconstruiesc o epocă de aur exemplificată de arta 
şi cultura Greciei antice. 

După care, în momentul final, naziștii îşi 
mumificaseră generalul însoţindu-l cu bunurile de 
înmormântare asemănătoare celor ale lui 
Agamemnon, ca un tribut față de demnitatea lui 
clasicistă şi ambițiile imperiale, dar artefactele — 
indiferent dacă naziştii ştiau că sunt contrafaceri 
sau nu — erau doar nişte obiecte: podoabe funerare. 
Corpul înhumat era cel care conta. 

Deborah fusese şocată de faptul că în toate 
hârtiile lui Voloşinov nu se sufla nicio vorbuliță 
despre posibilitatea ca Hitler să nu fi murit în acel 
buncăr. Totul se referea la faptul că leşul 
dictatorului scăpase din mâinile ruşilor şi nu la 
ideea lui Stalin că era posibil ca Hitler să fi evadat 
viu şi nevătămat. Presupunea că existau prea multe 
informaţii care să anuleze o astfel de teorie a 
conspirației, deşi ea fusese vehiculată intens o 
vreme în anumite cercuri. Numai că asta genera o 
altă întrebare. De ce se deranjaseră naziştii, când 
țara ardea în jurul lor, să încerce conservarea 
cadavrului liderului lor, un lider ale cărui planuri 
eşuaseră şi care era deja mort? 

„Pentru data viitoare”, rosti vocea din creierul 
ei, cu un ton sumbru. 

Nu era vorba de un simplu cadavru. Era vorba 
de o icoană, de un monument precum cadavrul lui 
Lenin care continuase să se odihnească lângă 
zidurile Kremlinului ani de zile după ce sistemul 
social pe care el îl crease se dusese în fine de râpă, 
un simbol. Oricare ar fi fost celelalte motive pe 
care ruşii le avuseseră ca să distrugă rămăşiţele 
îngropate în Magdeburg, ei ştiau că martirul unei 
cauze moarte era mai periculos decât omul în 

carne şi oase. Rămăşiţele lui puteau însemna un 
punct de coagulare pentru simpatizanţii nazişti... 

„Bun”, îşi zise Deborah, „deci ce s-a 
întâmplat apoi?” 

O dublură fusese lăsată pentru a-i păcăli pe 
ruşi, dar în drum spre Elveţia cadavrul lui Hitler — 
însoţit de toate obiectele de artă miceniene — 
fusese interceptat de una dintre unităţile militare 
complet opuse tuturor idealurilor reprezentate de 
Hitler: un batalion de tancuri compus în întregime 
din soldați de culoare. 

„Ce ironie, nu?” 

Deborah presupunea că dacă acel container ar 
fi rămas la tanchişti, povestea s-ar fi sfârşit acolo, 
numai că Germania nazistă nu deținea monopolul 
asupra rasismului. 

— O chestie tare bizară, rosti Deborah cu 
voce tare. 

Exact asta spusese tatăl Tonyei în direcția 
şoferului de tanc, Thomas Morris, legat de ceea ce 
văzuse în container. „O chestie tare bizară.” 

„Bănuiesc că Hitler era aşezat acolo ca 
Agamemnon în mormântul lui”, gândi Deborah. 

Un polițist militar furase containerul, ucigând 
un comandant negru de tanc, o crimă despre care 
polițistul credea — în mod justificat — că nu va fi 
considerată suficient de dubioasă pentru 
declanşarea unei anchete. La început probabil că 
omul nu-şi dăduse seama ce era cu acele obiecte 
greceşti, cu excepția faptului că se puteau dovedi 
valoroase. Îşi întinsese antenele şi contactase un 
colecţionar britanic pentru a afla cât mai multe 
despre masca de aur şi celelalte artefacte care 
însoțeau cadavrul, probabil promițând vânzarea lor 
ca o modalitate de a face rost de bani pentru a 
deplasa corpul lui Hitler din acel loc. Odată făcute 
aceste lucruri, trimisese containerul în Statele 
Unite, dar dintr-un motiv oarecare acesta nu mai 
ajunsese la destinație, iar polițistul îi pierduse 

urma. Atunci înființase o societate secretă de 
extremă dreapta pentru a da de urma obiectului. 

Ani de zile locul unde se afla containerul 
rămăsese necunoscut, până ce acesta a apărut într- 
o zi pe o plajă din Franţa. Richard a aflat de 
eveniment prin intermediul contactelor de pe piaţa 
neagră şi a adus containerul în Atlanta, dar a decis 
că acel cadavru — despre care credea că era al lui 
Agamemnon — trebuia returnat Greciei. 

Numai că asta nu se întâmplase, iar Deborah 
n-avea nici cea mai vagă idee unde se găsea 
cadavrul acum sau în posesia cui. Mai putea 
reprezenta el ceea ce naziștii sperau de multă 
vreme, un liant pentru toţi nebunii cu nostalgia 
supremaţiei rasei albe sub un singur stindard, un 
imbold de trecere la acțiune, de înmulțire a 
rândurilor, de trimitere a acestor fanatici să dărâme 
într-un iureş general Troia, reprezentată în epoca 
modernă de zonele rezidenţiale, clădirile înalte de 
birouri şi micile afaceri conduse de nonarieni, 
astfel ca toate acestea să cadă pradă unui inamic 
care se ascunsese întotdeauna în interiorul lor 
precum grecii în pântecele calului troian? Era 
imposibil, desigur. Sau era Deborah naivă? Îşi 
aminti harta grupărilor extremiste de pe site-ul 
Centrului Sudist de Combatere a Sărăciei, modul 
cum ecranul se umpluse de simboluri precum 
KKK, Națiunea Ariană, Capetele Rase, Noua 
Confederație... Poate că nu era o viziune 
imposibilă la urma-urmei. 

Când va ateriza avea să-l sune pe Cerniga şi 
să-l povestească totul. Să-i spună despre Hitler şi 
Voloşinov, despre Magdeburg şi căderea 
Berlinului, despre... 

...faptul că el se înşală? 

Şi asta. Nu avea să fie o conversație lejeră. 

Se gândi la Calvin şi se întrebă ce ar fi zis el 
de toate astea. Cu o noapte în urmă, în pat, 
Deborah îşi lăsase în sfârşit mintea să hălăduie 
liberă înapoi la noaptea de dinaintea obţinerii 

rezultatelor de la laboratorul CSIA, cea pe care o 
petrecuseră împreună, dar descoperise că nu-şi 
putea aminti mai nimic. Amintirile pe care le mai 
avea se regăseau în buricele degetelor şi nu în 
mintea ei, deoarece el stinsese lumina şi draperiile 
grele ale camerei de hotel blocaseră orice urmă de 
lumină emisă de felinarele de afară. Dimineaţa el 
se sculase înaintea ei, iar Deborah se trezi că 
regreta faptul că nu-l zărise fără hainele lui 
profesionale, măcar şi pentru că o astfel de 
amintire ar fi fost mult mai adevărată, mai 
concretă decât agitația vagă din întuneric, singurul 
lucru pe care creierul ei şi-l mai aducea acum 
aminte. Ar fi fost bine să-i fi văzut chipul atunci, 
ca să aibă ce să-şi amintească. 

„Ei bine”, îşi zise ea, „nu e nevoie să fi fost 
singura dată când mi se întâmplă asta. Data 
viitoare o să te uiţi la el şi o să-ți aminteşti.” 

Poate. Dar ca să ajungă iarăşi într-un astfel de 
moment era nevoie să treacă printr-o conversaţie 
mult mai dificilă decât avusese ea vreodată până 
atunci cu poliția. 

Capitolul 68 


— Asta e o tâmpenie de tipul teoriei 
conspirației, rosti Keene. 

Cerniga fusese de acord să se întâlnească, nu 
fără ezitări, şi apăruse acasă la ca împreună cu 
Keene pe urmele lui. 

— Ascultaţi, zise Deborah. Avem un rus mort, 
obsedat de Hitler şi luând urma lui până la Muzeul 
Druid Hills... 

— Doar pentru că un bătrân sovietic nebun 
credea că... 

— Ascultaţi, ripostă iarăşi Deborah. Credeţi 
că aici este vorba despre o idioţenie de genul 
posibilelor înscenări ale aterizănilor pe Lună de 
către studiourile de film, dar de fapt este cea mai 
simplă soluţie de punere a faptelor cap la cap. 
Avem un grup neonazist care urmăreşte ceea ce 
voi socotiți a fi o armă. Avem un colecționar de 
artă care urmăreşte ceea ce el crede a fi un artefact 
antic. Avem un cadavru de la mijlocul anilor '40 
îmbălsămat precum un erou militar din Antichitate. 
Dacă toate se referă la acelaşi lucru? Dacă voi nu 
căutaţi, de fapt, un dispozitiv nuclear sau o cutie 
cu germeni patogeni? Dacă acel cadavru este atât 
un artefact, cât şi o armă? 

Keene deschise gura să protesteze, dar 
Cerniga o asculta cu atenție. Mânia cu care o 
tratase la ultima lor întâlnire fusese înlocuită de un 
soi de resemnare, dar cu cât ea vorbea mai mult, cu 
atât se simţea el mai puţin confortabil, iar Deborah 
simţea clar că el se gândea — oricâtă neplăcere i-ar 
fi produs asta — că ea putea avea dreptate. 

— Ce vrei să spui? întrebă el. 

— Poate că arma nu este de natură biologică 
sau chimică, îşi expuse Deborah ideea. Poate că 
este de natură ideologică. Politică. Pentru aceşti 
fanatici nazişti, Hitler este tată şi Dumnezeu. 

Trupul lui are o semnificaţie care se învecinează 
cu magia. 

— Magia? 

— Pentru ei aşa pare. Este mai mult decât un 
stindard, este un talisman, o icoană, supremul 
simbol uman al ceea ce sunt ei şi al credinţei lor 
oarbe. 

— Bun, acceptă Cerniga, dar cum se 
transformă toate astea într-o armă? 

— Prin faptul că oamenii se strâng în jurul 
unui astfel de simbol. Se presupune că acel 
cadavru a fost distrus cu zeci de ani în urmă, 
aneantizat de inamicii a tot ceea ce reprezenta 
Hitler. Reapariţia glorioasă a acestui cadavru acum 
înseamnă pentru ei practic o înviere. Este un 
triumf, un stindard de război, iar gruparea 
„Atreus” crede, indiferent că are dreptate sau nu, 
că un astfel de stindard îi poate conduce exact la 
ceea ce vrea ea: război. 

— Împotriva cui? 

— AÀ evreilor, arabilor, negrilor, 
homosexualilor, handicapaţilor, stângiştilor, 
cuplurilor interrasiale, rosti Deborah, enumerând 
posibilitățile pe degete, ca şi împotriva tuturor 
celor care ajută astfel de oameni şi care cred în 
dreptul lor de a exista. 

Ambii poliţişti se uitau acum la ea în tăcere, 
stingheriţi. 

— Redescoperirea cadavrului lui Hitler — în 
mâinile prietenilor lui — ar putea însemna exact 
imboldul de a pune lucrurile în mişcare, zise ea. 

— Nu se poate întâmpla aici, rosti Keene, cu 
mai puţină vehemenţă însă. 

— Sper să ai dreptate. 

— Şi chiar dacă ar face-o, n-ar putea câştiga. 

— Data trecută nu au câştigat, îi zise Deborah 
lui Keene, dar gândeşte-te ce s-a întâmplat între 
timp. Oricum, nu va fi vorba de un război cu 
tancuri şi uniforme. Va fi vorba de atacuri 
teroriste: aruncarea în aer a unui pod, măcel la un 

McDonald's, o bombă la o centrală electrică. Nu e 
nevoie de un război frontal ca rezultatele să fie 
incalculabile. Într-un astfel de război, o singură 
victimă înseamnă prea mult. 

Se lăsă o lungă tăcere, apoi Cerniga se ridică 
în picioare. Părea neliniștit, ca şi cum el însuşi îşi 
întocmise propriul puzzle, iar Deborah i-l 
răsturnase acum complet. Imaginea de ansamblu 
arăta acum cu totul altfel, mai ciudată ca înainte, 
deranjantă, dar cu o oarecare logică. 

— Nu ştiu, rosti el. Pare... Nu ştiu. Dar 
trebuie să urmărim pista. Nu spun că ai dreptate, 
dar s-ar putea să existe ceva adevăr în povestea 
asta. Mersi. 

Deborah dădu din cap. Keene îşi studie 
pantofu. 

— Ascultă, rosti Cerniga, trecând într-un alt 
registru în vreme ce se îndrepta spre uşă. Te-am 
luat prea tare înainte. Nu a fost vina ta că grecii ăia 
au murit. Nu tu ai tras... 

— Știu, dar dacă ţi-aş fi mărturisit... 

— Tot nu e vina ta. 

Aşteptă, iar ea dădu scurt din cap, cu buzele 
strânse. 

— Poţi sta cu cineva? întrebă el. Prieteni, 
familie? 

Deborah se uită în altă parte. 

— Există cineva, rosti ea, întrebându-se dacă 
posibilitatea mai exista. 

Capitolul 69 


După plecarea poliţiştilor, Deborah se aşeză 
pe marginea patului, privind pe fereastră afară în 
noapte şi prin ploaie. Atlanta fusese lovită de o 
ploaie prelungă, care venise, se oprise, apoi se 
întorsese şi mai hotărâtă. Dinspre vest se auzeau 
tunete. Poate că aveau să apară şi fulgerele — 
probabil o mulțime — înainte de sfârşitul nopții. 

Îşi verifică agenda telefonică şi descoperi un 
număr de acasă al Tonyei. Habar n-avea dacă mai 
era încă valabil şi nu-şi amintea să-l mai fi folosit 
înainte, dar asta era tot ce avea. Telefonul sună de 
opt ori înainte ca robotul să intre în funcţiune. 
Deborah îngăimă o scuză, apoi propuse, cu şi mai 
multă stângăcie, un soi de plan de revedere, ca o 
strategie absurdă de rezervă în care erau implicate 
toate produsele pe care Tonya le numea „de fete”: 
machiaj şi parfum... Chestii dintr-astea. 

Îl sună pe Calvin acasă, dar şi aici îi răspunse 
tot robotul. Incapabilă să rostească ceva scurt şi 
deştept, adecvat situației — mai ales dacă el era 
acolo şi asculta în vreme ce ea vorbea — închise. 
Era cumplit de târziu, dar încercă şi la el la birou, 
pentru orice eventualitate, dar şi acolo dădu peste 
robot. Tocmai se pregătea de culcare când îşi 
aminti de faptul că el spusese că lucrează până 
târziu la muzeu. Putea trece pe acolo ca din 
întâmplare, chipurile ca să vadă ce se mai petrece, 
şi era posibil să dea unul peste celălalt. 

„Eşti gata să-i explici de ce nici măcar nu ai 
vorbit cu el după vizita la laboratorul CSIA? De ce 
ai plecat iarăşi din ţară fără să sufli o vorbă?...” 

Se îmbrăcă iarăşi cu haine de stradă şi formă 
numărul de la muzeu de pe telefonul mobil în 
vreme ce încuia uşa apartamentului. 

Telefonul sună o bună bucată de timp, după 
care cineva răspunse. Era Calvin, care părea tare 

iritat. 

— Da, Deborah, ce e? 

— De unde ştiai că sunt cu? 

— Cine altcineva să mai sune la o asemenea 
oră? 

— Vin acolo, îl informă ea. 

Nu avea chef să se scuze la telefon. 

— Pur şi simplu? rosti el. Era furios şi ea nu-l 
putea învinovăţi pentru asta. Pleci din ţară fără să- 
mi dai un telefon, apoi apari aşa la uşa mea... 

— De fapt este uşa mea, îl corectă ea, alegând 
gluma ca să detensioneze situația. Eşti la muzeu. 

— N-are nicio importanţă. 

— Putem discuta pe tema asta între patru 
ochi? propuse ea. 

El păru să se gândească la propunere. 

— Bine, acceptă Calvin. 

— Să aduc ceva? Mâncare chinezească? 

— Ce-ar fi să vii aici şi vom vedea ce se mai 
întâmplă înainte de a face ceva atât de irațional 
cum ar fi să luăm masa împreună? 

— Pare rezonabil. 


— Am tipărit un meniu de pe net, zise el când 
ea intră în biroul muzeului. Este de la Hong Kong 
Garden. 

— Credeam că trebuie să vedem cum 
evoluează lucrurile înainte de a face ceva nesăbuit, 
replică ea. 

— A fost o glumă din impuls. 

Încă nu-şi zâmbiseră unul celuilalt. 

— Şi pe ce se baza acel impuls? se interesă 
ea. 

— Mi-am imaginat că vii ca să-ți ceri scuze şi 
că ai destule pe cap — judecând după ceea ce am 
auzit despre casa aia din Palmetto — aşa că eu ar 
trebui să mă fi comportat cu mai multă 
compătimire decât meritai şi... 

— Taci şi dă-mi meniul, zise ea. 

Acum el surâse şi ca îi întoarse zâmbetul într- 
o manieră mai degrabă ironică. 

— Ce-ţi place? întrebă el. 

— Pui Kung Pao. 

— Altceva? 

— Cartofi la ceaun. 

— Altceva? 

Stătea lângă ea şi vorbea cu un ton jucăuş şi 
amuzat. 

— Oh, rosti Deborah, ridicându-şi privirea şi 
zâmbindu-i în vreme ce el îşi petrecu braţele în 
jurul mijlocului ei. Te referi la ce mi-ar plăcea în 
afară de mâncare? 

— Corect. 

— Hmm. Cred că asta e tot. Poate un pacheţel 
de primăvară. 

El o împinse, râzând. 

— Te tachinez, rosti el. 

— O femeie mai trebuie să şi mănânce, zise 
ea. Vom discuta despre desert mai târziu. 

— Bine, acceptă el. Vrei să mergem până 
acolo ca să comandăm? Stau aici de ore întregi şi 
ai multe lucruri să-mi explici. 


Muzeul era cuibărit într-o alveolă împădurită 
la câteva sute de metri de şoseaua principală. 
Mergând pe jos pe sub stejari, simţiră amândoi 
cum prospeţimea aerului nopţii îi îmbăta. 

Calvin ascultă povestea ultimelor ei zile şi o 
luă de mână când Deborah îi mărturisi cât de 
responsabilă se simţise pentru cei doi greci care 
muriseră. 

— Nu eşti responsabilă, zise el. Singura 
persoană responsabilă este cea care 1-a împuşcat. 

Ea îi mângâie mâna şi se uită la el. Calvin 
purta un tricou alb sub o cămaşă kaki şi pantaloni 
de doc: îşi botezase îmbrăcămintea ca fiind hainele 
lejere ale avocatului sudist. În lumina chihlimbarie 
a felinarelor de stradă, chipul lui era perfect 
echilibrat şi ascuţit. Era un bărbat chipeş. Deborah 

zâmbi cu toată gura, ca recompensă pentru 
compasiunea lui, după care se trezi în restaurant, o 
încăpere mare, roşie şi decorată ca în desene 
animate: China în miniatură, aşa cum cra ea 
imaginată de producătorii de globuri cu zăpadă în 
interior. 

Mâncarea lor era gata şi deja ambalată 
imediat ce ajunseră la tejghea, dar asta nu îi scuti 
de ploaia care porni iarăşi cu înverşunare înainte 
ca ei să apuce să iasă înapoi pe stradă. Pentru 
câteva clipe se adăpostiră sub porticul mare de 
intrare în restaurant, după care îşi dădură seama că 
ploaia avea să se intensifice, aşa că deciseră să o ia 
la fugă. 

Tunetul se auzi după ce ei parcurseră câteva 
zeci de metri: un zgomot imens, înfundat, urmând 
unui fulger undeva în centrul oraşului. Izbucniră 
amândoi în râs şi continuară să alerge. Calvin se 
apucă să fredoneze celebrul cântec al lui Fred 
Astaire, iar Deborah dansă veselă într-o băltoacă 
suficient de mare ca să-i acopere pantofu. Apa 
curgea şiroaie prin jgheaburi şi se repezea spre 
canalele de scurgere cu un sunet voios. Nici măcar 
glezna încă traumatizată nu o putea împiedica pe 
Deborah să alerge alături de acest bărbat frumos 
prin ploaie, simțind hainele cum 1 se lipesc de trup 
şi părul cum i se îmbibă de apă. Erau obligaţi să se 
dezbrace imediat ce aveau să ajungă în muzeu. Era 
singurul lucru inteligent de făcut... 

Când ajunseră în faţa uşilor muzeului, 
Deborah se luptă ca să bage cheia în broască. 
Râdea din toată inima, aproape fără să mai respire. 
Era udă din cap până în picioare, ca şi cum intrase 
complet îmbrăcată în baie. Calvin îşi scoase 
braţele din cămaşă, gata să se descotorosească de 
ea, astfel că rămase doar în tricoul care părea pictat 
chiar pe pielea lui. 

Aproape căzură prin uşă după ce aceasta se 
deschise, în nemişcarea răcoroasă a holului de 
muzeu, astfel că râsetele lor răsunară pretutindeni. 

Deborah se simţea ca atunci când era scuturată de 
chicoteli în Templu, în copilărie, incapabilă să se 
potolească în tăcerea reverenţioasă şi mormântală 
din jur. Calvin închise uşa şi se întoarse spre ea, cu 
un zâmbet până la urechi. 

— Cred că sunt ud, rosti el. 

Deborah se uită la el. 

„Nu. Nu. Nu. Nu aşa ceva. Orice, dar nu 
asta.” 

Cămaşa kaki lăsa apa să cadă printre mâinile 
lui. Lumina de deasupra intrării cădea exact asupra 
lui şi îl făcea să lucească pe fundalul geamului 
negru, lovit de furtună, din spatele lui, ca pe un 
sfânt. Tricoul alb se lipise de pieptul şi stomacul 
lui, devenind aproape transparent din pricina apei, 
un alt strat de piele lipit de pielea cea adevărată, 
astfel că ea văzu liniile vagi de sub material, 
închise la culoare şi albăstrui, cu marginile 
tatuajului unei măşti mortuare peste care se 
suprapuneau vulturul german şi un singur cuvânt: 
„Atreus”. 

„Aşadar”, gândi ea, „este adevărat.” 

Se întrebase, se temuse, luptase ca să nu 
creadă aşa ceva, dar acum vedea adevărul. 

„Dacă mă întorc cu spatele şi mă comport 
normal”, îşi zise ea, „poate că el nu va observa. Se 
va duce să se usuce sau îşi va îmbrăca iarăşi 
cămaşa şi nu va crede niciodată că am văzut. Va 
crede că a scăpat ca atunci în Athens, când a stins 
lumina în camera de hotel. Va crede că eu nu ştiu 
cine este.” 

Numai că Deborah nu se pricepea să-şi 
mascheze sentimentele. Nu fusese niciodată 
capabilă de asta. Deborah putea pleca de acolo, 
putea ține totul în ca şi putea amâna 
deznodământul un minut sau două, dar el se 
aştepta ca ei să mănânce împreună şi, probabil, 
chiar mai mult decât atât. Nu era capabilă să-l 
privească drept în ochi. Nu putea îndura acel surâs 
fără să se întrebe dacă nu cumva zâmbise la fel 
faţă de Richard înainte de a-i înfige pumnalul 
nazist în piept. Nu era în stare să asculte vocea lui 
fără să-l audă şoptind la telefonul din toaleta 
laboratorului CSIA adresa casei unde cei doi greci 
aşteptau rezultatele. 

Nu avea nevoie să-l întrebe ce făcuse sau cum 
procedase. Totul era destul de limpede. Ceea ce se 
întâmplase i se insinuase acum direct în suflet, 
dându-i un sentiment acut de certitudine, ca şi cum 
ar fi fost martora crimelor lui. 

„lar tu ştiai. Te convingeai singură că nu ştii, 
dar ştia.” 

— Ţi-e bine? întrebă Calvin, zâmbindu-i cu 
surâsul lui felin. 

— Mda, răspunse ea, întorcându-se şi 
zâmbindu-i. Doar că sunt udă. Cred că mă voi 
schimba. 

— Mai întâi mâncăm, propuse el. Întotdeauna 
mi-am dorit să iau cina pe o relicvă veche de mii 
de ani. Ce-ai zice să stăm chiar pe cutia aia cu 
obiecte indiene de colo? 

Deborah se forță să surâdă cu toată gura. 

— Desigur, acceptă ea. Aranjează masa câtă 
vreme mă spăl. 

— Eşti sigură că ţi-e bine? se interesă el. 
Pari... nu ştiu, cam nervoasă. 

— Hai să numim asta mai bine stare de 
anticipație, replică ea. 

— Pentru mâncarea chinezească? 

„ŞI tu l-ai găsit atrăgător.” 

— Nu doar pentru asta, reuşi ea să îngaime. 

El zâmbi iarăşi şi făcu un pas spre ea. 

— Nu până ce nu mă spăl, protestă Deborah, 
dându-se cu un pas înapoi şi strâmbându-se. 

— Poate vin cu tine. 

— Poţi folosi toaleta mai mică de colo. 

— Băieţii mari au voie să o folosească? 

Calvin se juca. Deborah ar fi vrut să urle. 

— Doar de data asta, rosti ea, făcând încă un 
pas în spate. 

— Grăbeşte-te, zise el. Nu va dura mult până 
când voi veni să te caut. 

Deborah se aşeză pe scaunul de toaletă după 
ce încuie uşa şi scotoci furibundă în poşetă după 
telefonul mobil. Mâinile îi tremurau. 

„Doamne, te rog, fă-l să meargă.” 

Haide... 

„Dumnezeule etern, care trimiţi consolarea Ta 
asupra tuturor inimilor îndurerate, ne întoarcem la 
Tine pentru mângâiere în acest ceas de cumpănă.” 

Cuvintele îi veniră în minte nechemate din 
cine ştie ce amintire ascunsă de mult, iar Deborah 
scutură din cap, ca şi cum ar fi vrut să se trezească. 
Se uită fix la telefon. Furtuna de afară putea juca 
feste tăriei semnalului, mai ales în alcovul unde 
era situat muzeul. 

Pescui din poşetă cartea de vizită a lui 
Cerniga şi formă numărul. 

— Da, rosti ea când îi răspunse o voce 
feminină, cu agentul Cerniga, vă rog. 

— Agentul Cerniga a plecat acasă. Îi pot 
transmite un mesaj? 

— Trebuie să dau de el imediat. Este o 
urgenţă legată de cazul la care lucrează acum. 

„Haide. Haide.” 

— Care caz? 

— Richard Dixon şi cei doi greci, rosti ea 
repede. Nu am timp de aşa ceva. 

— Şi cine să-i spun că sună? rosti, 
imperturbabilă, femeia. 

— Deborah Miller. Vă rog, trebuie să dau de 
el chiar acum. 

Forţa cu care uşa toaletei fu spartă o trimise 
pe Deborah drept pe podea. Ateriză rău, iar 
telefonul alunecă pe gresie departe de ea. 

Calvin Bowers îl culese de jos şi îl aruncă 
drept în vasul de toaletă. 

— Ar trebui să faci ceva în legătură cu modul 
cum se propagă sunetul prin canalele astea de 
ventilație, zise el, cu voce calmă şi plată şi cu 
chipul impasibil. Acum era o fiinţă umană pe care 
ea n-o mai văzuse înainte. În clădirea asta nu mai 
poţi avea parte de niciun fel de intimitate. 

Nu plânse. Nu imploră. Nu avea să încerce 
vreo explicaţie sau să apeleze la simţul lui de 
dreptate sau de prietenie sau de dragoste, deoarece 
ştia instinctiv şi mai presus de orice îndoială că 
nimic din toate acestea nu era şi nu fusese 
adevărat. S-ar fi aşteptat să intre în panică, dar 
ciudăţenia situaţiei o împiedică să resimtă groaza 
care o pândea, lăsând-o bizar de calmă, de detaşată 
şi plină de sfidare. Nu avea să plângă. Nu avea să 
ceară îndurare. 

Numai că ea nu reuşi să se ridice după ce el o 
plesni dur cu dosul palmei peste faţă. Deborah nu 
resimţi durerea atât de mult precum surpriza de a fi 
lovită cu asemenea brutalitate. Căzu iarăşi lângă 
scaun. Cu Bowers continuând să stea în uşă, n- 
avea unde să mai fugă. 

Îi trecu prin minte că el avea intenţia să o 
ucidă chiar acolo. Ce altceva să fi făcut? Îşi trase 
picioarele sub ea şi ridică privirea. Pentru o clipă 
se uitară unul la celălalt şi el rânji, rău şi perfid. 

— Ştii, rosti el, cu o voce de nerecunoscut 
acum, cred că e mai bine aşa. Nu cred că aş fi 
suportat să mă mai atingi din nou, pricepi? 

Deborah se încordă, dar nu scoase o vorbă. 

— Ai auzit ce am spus, jidanco? adăugă el, 
calm, cu o voce şoptită, aproape drăgăstoasă. 

După care îşi trase pumnul şi braţul înapoi, ca 
şi cum ar fi fost gata să lovească, iar Deborah 
plonjă înainte, împungându-l drept în pântece cu 
capul şi împingându-l cu totul ca o lance, cu toată 
puterea de care erau în stare picioarele ei. Pumnul 
lui o atinse în umăr. Lovitura durea, dar efortul îl 
dezechilibrase, iar atacul ei prin surprindere îl 
trimise înapoi şi se împiedică. Se lovi cu capul de 
gresia de pe podea cu un zgomot înfundat, astfel că 
ea se strâmbă, în vreme ce se ridica de pe el, 

sperând în adâncul sufletului, cu o senzaţie 
îngrozitoare, ca impactul să îl fi omorât. 

Pentru câteva secunde el rămase întins pe 
spate, cu ea în picioare deasupra. Din ţeasta lui nu 
curgea niciun firicel de sânge. Cu toate că Bowers 
dăduse ochii peste cap, Deborah ştia că avea să se 
ridice în picioare în câteva minute. Sări 
neîndemânatică peste el, deschise uşa băii şi porni 
în fugă prin muzeu. 

„Du-te la un telefon.” 

Alergă nesigură pe ea spre birou, scotocind în 
acelaşi timp după chei, cu paşi mari şi inegali. 
Glezna începu să o înjunghie. 

„Nu acum”, se rugă ea în gând. „Nu am timp 
de durere.” 

Ajunsese în hol când auzi uşa băii trântită de 
perete. Bowers venea după ea. 

Ezită. Dacă intra în birou acum, nu mai avea 
unde să se ducă. Probabil că el avea să pătrundă cu 
forța după ea înainte de a apuca să dea telefon şi 
cu siguranţă înainte ca să vină acolo cineva ca s-o 
ajute. Telefonul trebuia să mai aştepte. Trebuia să 
iasă de acolo. Şoseaua se găsea la doar opt sute de 
metri distanţă şi ea cunoştea zona mai bine ca el. 

Se răsuci pe călcâie ca să traverseze holul, dar 
îl văzu de cealaltă parte a oribilei prore de corabie, 
îndreptându-se spre uşile holului, trecând pe lângă 
ea aplecat într-o parte, ca o navă canarisită. Poate 
că lovitura de la cap îl zguduise serios. 

„Foarte bine”, îşi zise ea. 

El credea că Deborah ieşise deja din muzeu. 
Poate că pierduse ceva sânge până la urmă. Poate 
că leşinase câteva secunde şi pierduse noţiunea 
timpului. 

„Foarte bine.” 

Dar nu suficient de bine. În vreme ce ea îşi 
ținea respiraţia în umbră, începând să spere că el se 
va năpusti afară, în ploaie, astfel ca ea să îl închidă 
acolo şi să îl poată suna pe Cerniga, Bowers 
încetini şi chiar se opri în faţa uşilor închise, 

uitându-se ca un animal de pradă care adulmecă 
împrejurimile. Apoi se răsuci pe călcâie şi se opri 
iarăşi. Părea să se uite la ceva de pe podea. 
Deborah se zgâi pe lângă bustul verzui de femeie- 
balaur şi simţi cum îi stă inima în loc. El se aplecă 
după o pungă albă de plastic de pe podea, 
atingând-o cu palma. 

De la distanţă, ca şi cum şi-ar fi revenit dintr- 
un coşmar absurd, ea îşi dădu seama ce se găsea 
acolo: mâncarea chinezească. 

„Se uită dacă este încă fierbinte.” 

Cu câteva minute înainte asta ar fi trebuit să 
fie cina lor, experienţa lor mutuală, preludiul nopţii 
lor de dragoste. Amintirea părea atât de grotescă 
acum, că Deborah avu nevoie de câteva secunde ca 
să îşi dea seama că el încerca să aprecieze câtă 
vreme stătuse leşinat şi cât de departe ar fi putut ea 
ajunge afară. Îşi băgă mâna în buzunar, scoase de 
acolo telefonul mobil în vreme ce se îndrepta de 
spate şi începu să apese tastele. 

La primul sunet al vocii lui înfundate, 
Deborah începu să se îndepărteze cu spatele. Doi 
paşi tăcuţi, trei, apoi glezna i se răsuci sub ea şi 
Deborah se împiedică, cu privirea încă spre 
individul care vorbea la telefon. Zgomotul scos de 
gestul ei neîndemânatic răsună scurt şi el se 
întoarse şi o descoperi de-a lungul holului 
întunecos în vreme ce Deborah porni şi mai abitir 
pe singura cale pe care o mai putea folosi, de-a 
lungul coridorului către uşile duble şi în interiorul 
muzeului. 

Cunoştea muzeul ca în palmă. Avea unde să 
se ascundă. Avea pe unde să se întoarcă. Putea 
intra în casa lui Richard şi ieşi pe acolo... 

Uşile duble din faţa ei se deschiseră cu 
zgomot. 

Printre ele răsări, cu braţele întinse şi cu 
telefonul cuibărit sub bărbie, puştiul ras în cap şi 
tatuat pe care ea îl abandonase în stare de 

inconştiență în tunelul subteran din Micene. 
Iepurele Alb. 

— Mda, rosti individul în vreme ce se apropie 
de ea. O văd. 

Cu un gest ca de magician sau de artist de 
striptease, puştiul scoase de la spate un cuţit. Era o 
altfel de armă decât cea pe care o avusese în 
Grecia. Asta era lungă şi subțire, cu o mică 
svastică imprimată pe plăsele. Era cuțitul care îl 
ucisese pe Richard. Resimţind un junghi de 
dezamăgire şi durere profundă, Deborah îşi dădu 
seama că ăla era pumnalul lui Calvin. 

Nu mai avea unde să se ducă. Calvin venea în 
spatele ei, cu paşi repezi, fredonând sinistru şi 
urmărind-o cu privirea. Deborah se putea repezi la 
unul dintre ei, dar nu-i plăcea ce şanse avea; nu 
exista nicio surpriză, iar celălalt s-ar fi putut 
năpusti asupra ei destul de iute. Nu avea nicio 
armă, niciun mijloc de evadare, nicio şansă. 

Scoase din poşetă flaconul ei de parfum, 
Chanel Nr.19, şi pentru o secundă îl aţinti spre 
puşti. Acesta se opri, nu din teamă pentru ochii lui, 
ci pentru că izbucni în râs. 

— Lasă-l jos, rosti Calvin. Părea ceva mai 
prudent, ca şi cum ar fi crezut că putea fi un spray 
paralizant. Nu-ţi vom face rău. Vreau să te întreb 
ceva. 

— Cum ar fi? rosti ea, reuşind o postură încă 
sfidătoare. 

— De câtă vreme ştii? Şi cine mai ştie? 

— Pupă-mă undeva, replică ea. 

— Nu cred că e momentul să adopţi o poziție 
feministă, zise el. 

Bowers se aplecă până la glezne. Se auzi un 
zgomot scurt ca de ceva rupt, apoi el se îndreptă la 
loc, de această dată aţintind un pistol mic spre ea. 

Deborah se răsuci spre el şi aţinti flaconul 
spre capul lui. 

— Nemernico, ce jalnică eşti, zise puştiul, 
continuând să rânjească. 

Făcu doi paşi iuți spre ea, moment în care 
Deborah capitulă şi lăsă flaconul să cadă pe podea. 
Acesta explodă într-un mic nor de sticlă şi arome. 

Din trei paşi lungi, Calvin ajunse lângă ea şi o 
strânse de braţ. 

— Vino cu noi, fă ce ţi se spune şi poate vei 
supravieţui acestei nopți. 

„Chiar daca ar fi adevărat”, îşi zise ea, „cam 
asta va fi tot. După ce el află tot ce ştii şi chiar mai 
devreme dacă îşi dă seama că nimeni nu ştie că eşti 
aici, eşti moartă.” 

„Mai ai câteva ore de trăit, fetiţo, poate chiar 
mai puţin.” 


Puştiul o târî prin muzeu către casa 
învecinată, apoi trecu prin uşa de acces în zona 
privată a lui Richard. În faţa casei era parcată o 
dubă veche albastră, lipsită de geamuri cu excepția 
cabinei, cu motorul pornit. Deborah o recunoscu 
imediat ca fiind duba care încercase să o forţeze să 
iasă de pe şosea în ziua când ea plecase la Atena. 
Geamurile erau închise la culoare, dar înăuntru se 
vedea o lumină şi Deborah zări pe cineva înăuntru, 
un alt puşti ras în cap, care se răsuci ca să 
privească afară. 

„Minunat”, îşi zise ea. „Are deja o armată 
particulară. Propriul lui Hitlerjugend.” 

— Uite un favor pe care nu-l meriţi, îi zise 
Calvin. Vei merge în spate. 

— ŞI asta ar trebui să mă facă fericită? ripostă 
ea. 

— Categoric. Este ceea ce căutai, nu? 

Chiar şi într-un astfel de moment, când îşi 
contempla iminenţa morţii, Deborah simţi un fior 
asemănător unuia de curiozitate. 

„Este acolo!” 

Îi legară mâinile la spate cu bandă adezivă 
dură. Puştiul o împinse înăuntru cu brutalitate şi 
trânti portiera în spatele ei, încuind-o cu o cheie pe 
dinafară. Deborah se trezi întinsă pe podeaua 
dubei, din care fuseseră scoase toate scaunele. În 
vreme ce ei se duseră în faţă, ea se răsuci ca să 
vadă mai bine containerul de alături. 

Era destul de tern sau cel puţin aşa se vedea 
de unde şedea ea: o cutie mare, de dimensiunea 
unui coşciug, din lemn vopsit în negru. Nu putea 
vedea partea de sus care, probabil, era din sticlă, şi 

singurul lucru care întrerupea forma regulată a 
obiectului era un cablu electric care se furişa de 
undeva de dedesubtul cutiei. Peste partea de sus 
fusese aruncată o pătură grea, de culoare închisă. 
Rămase acolo, simțind prezenţa obiectului de 
lângă ea, în vreme ce duba se puse în mişcare. 


Merseră aşa vreo cincisprezece minute, deşi îi 
era greu să-şi dea seama exact. Pentru perioade 
scurte de timp, la începutul şi sfârşitul călătoriei, 
duba se deplasă încet, probabil prin zone mai 
întunecate şi pe drumuri bătute de furtună, dar în 
partea de mijloc ea prinse viteză, în vreme ce 
clădirile de pe marginea drumului aruncau reflexe 
luminoase distorsionate prin geamuri, pe capota ei. 
Afară ploua constant, iar ştergătoarele parbrizului 
zumzăiau şi scârțâiau monoton. 

După ce se opriră, puştiul cobori primul şi 
rămase undeva ascuns timp de cel puţin un minut 
înainte ca zgomotul portierei din spate să o facă pe 
Deborah să-şi ridice capul. 

— Încet, o avertiză Calvin de pe bancheta din 
față. Dă-te jos. Dacă faci vreo tâmpenie, îţi 
găuresc ţeasta. Clar? 

„Nu glumeşte.” 

Deborah tăcu, dar se dădu puţin în spate până 
ce reuşi să-şi coboare picioarele pe pietrişul de 
afară. Puştiul o aştepta, cu cuțitul tras, privind-o 
prin ploaie cu o ironie răutăcioasă. 

— M-ai lovit în Grecia, jidanco, rosti el. 

Avea o voce iritată, uşor marcată de accentul 
urât din zona rurală a Georgiei. Putea fi luată drept 
absurd de băieţoasă — ca într-un desen animat prost 
vorbit — dacă nu s-ar fi exprimat cu atâta duritate şi 
n-ar fi fost atât de încărcată de ură. 

— Asta pentru că ai încercat să mă omori, 
jigodie, îl sfidă ea. 

El o plesni peste față şi lovitura avu un 
impact sonor atât de puternic, încât Deborah avu 
impresia că i se spărsese timpanul. În ochi îi 

apărură lacrimi de durere şi ea se aplecă fără să 
vrea, muşcându-şi buza ca să-şi înăbuşe un 
geamăt. 

— Ai grijă cu gura aia, rosti individul. 

Deborah nu-i răspunse. Se îndreptă la loc, 
sesizând că între timp apăruse şi Calvin în spatele 
dubei. 

—  Fixează rampa, ordonă el. Eu o 
supraveghez. Dă-mi înapoi cuțitul. 

Privirea lui se întâlni cu a ei. Era impasibilă, 
dar văzând disprețul din ochii lui Deborah, el 
ridică din umeri şi schiţă un zâmbet. 

— Drăguţ, nu? zise el, arătându-i cuțitul cu 
lama lui subțire. Un pumnal Luftwaffe din Al 
Treilea Reich. L-am luat de la mentorul meu. 

— Edward Graves, rosti ea. 

Chipul lui Calvin se încordă. 

— De unde ştii asta? Spune-mi ce ştii şi cine 
mai ştie şi vom cădea la o învoială. 

— Aşa cum ai procedat cu Richard? 

— Richard era un afacerist demn de milă. 
Sunt convins că noi ne putem descurca mai bine. 

— Nu paria pe asta. 

El ridică iarăşi din umeri. 

— Dacă vrei să fii o martiră, cine sunt eu să 
te opresc? 

Ridică pumnalul, astfel ca ea să-l vadă bine. 
Deborah îşi zări propriul chip reflectat în lamă. 
Părea tare departe, ca o imagine de vis, 
strălucitoare şi ciudată precum o sirenă ivindu-se 
dintre valuri. 

— Dă-mi o mână de ajutor cu chestia asta, 
rosti lepurele Alb. 

Puştiul împingea cutia mare şi neagră pe 
rampa pe care o fixase de portiera din spatele 
dubei. Containerul continua să fie acoperit cu 
pătura groasă. 

— Să nu fugi, o avertiză Calvin. 

Nu era nevoie să o fi avertizat. Deborah nu 
avea unde să fugă. Ar fi fost împuşcată în câteva 

secunde. 

Bowers se întoarse şi contrabalansă greutatea 
containerului cu corpul său în vreme ce puştiul îl 
cobora pe pietriş. 

— Trebuie să ducem asta înăuntru? zise 
puştiul. Cum rămâne cu ea? 

Deborah simţi nevoia urgentă de a vorbi, de a 
întârzia decizia care urma să fie luată. 

— Vrei să afli de câtă vreme ştiu? întrebă ea. 
De mult timp. Îţi aminteşti de noaptea pe care am 
petrecut-o în Athens, când ai spus că ştii la ce mă 
refer despre felul cum arăta Richard? Prima dată 
când ne-am cunoscut ai spus că nu l-ai întâlnit 
niciodată pe Richard. Şi crezi că nu mi-a trecut 
niciodată prin minte că singura persoană în afară 
de mine care văzuse adresa unde laboratorul urma 
să trimită rezultatele ai fost tu? Crezi că nu m-am 
gândit niciodată că în vreme ce îţi trimiteam detalii 
despre deplasările mele din Grecia un maniac 
încerca să mă omoare? Crezi că nu mi-am zis că 
oricine ar fi fost acel maniac credea că eu am văzut 
ceva, un lucru despre care ştia că eu îl zărisem pe 
computerul lui Richard, sau că tu erai singura 
persoană care ştia în mod cert că eu puteam vedea 
scrisoarea pe care i-ai trimis-o lui Richard la 
muzeu? De fapt, Calvin, am ştiut chiar mai înainte 
de toate astea. S-a întâmplat chiar în prima zi când 
ne-am cunoscut, când tu ai spus că acel tomahawk 
„barbar” era o dovadă a Destinului Naţional. Crezi 
că toate lucrurile astea nu s-au adunat în mintea 
mea până la concluzia că eşti un fanatic al 
supremaţiei albilor? 

„Nu s-au adunat. Nu chiar. Ar fi trebuit să se 
întâmple asta, dar nu s-a întâmplat. Nu până ce nu 
i-ai văzut tatuajul. Ar fi trebuit să ştii că bărbaţii 
care arată ca el nu îşi dau întâlnire cu femei ca 
tine.” 

Mda? Paguba lor. 

„Acum îți recompui sfidarea ta antiromantică. 
Păcat că n-ai dovedit-o înainte, când ai vorbit cu 

Cerniga şi n-ai spus absolut nimic despre toate 
indiciile pe care începeai să le pui cap la cap, toate 
firimiturile alea de dovezi care conduceau drept 
spre Calvin Bowers.” 

Pe atunci nu ştia. Nu cu certitudine. 

Calvin o studie cu privirea. Ploaia îi curgea 
şiroaie pe faţă, dar el părea să o ignore complet. 

— ŞI cui altcuiva i-ai mai povestit? 

Deborah nu răspunse. Se mulţumi să se uite 
sfidător şi plină de dispreţ, drept în ochii lui. 

El schiţă un zâmbet, oarecum amuzat, dar şi 
îndoielnic, prin care mărturisea că nu are încredere 
în ea, dar că nu are o problemă cu asta. 
Deocamdată. 

— O închidem cu cutia, hotări el. Până ce e 
gata să vorbească. Dacă se îndoiește în privinţa 
seriozităţii noastre, cred că e pe cale să vadă ceva 
ce o va convinge de contrariu. 

Deborah presupuse că era o casă sau, în finc, 
că fusese pe vremuri o casă. Numai că nu arăta ca 
o casă văzută vreodată de ea. Semăna mai degrabă 
cu un templu, cu un vechi templu grecesc făcut din 
piatră albă şi coloane. Cerniga afirmase că era 
posibil ca gruparea „Atreus” să fi moştenit o 
grămadă de bani de la fondatorul ei, în urma 
afacerilor dubioase făcute de acesta în cursul 
războiului. Probabil că această clădire fusese 
construită cu astfel de bani. 

Duba fusese parcată în spate, într-un soi de 
curte ascunsă privirilor curioase de aripile clădirii. 
Cu toate că Deborah auzea destul de aproape 
zgomotele traficului, nu reuşea să sesizeze clar 
dincotro se auzeau acestea. 

— A fost construită de predecesorul meu, 
rosti Calvin, ținând-o strâns de cot şi împingând-o 
înainte. Omul care a pus toate lucrurile în mişcare. 
Domnul Edward Graves. Mare om şi mare prieten 
cu mine. Aproape ca un tată. Aş fi vrut să trăiască 
pentru a vedea asta. Menţin casa ca loc de ritual 
pentru mica noastră organizaţie, dar conexiunile 
legale sunt foarte întortocheate. 

— Este o monstruozitate grotescă, rosti 
Deborah. 

— Nu mă refeream la casă, se grăbi Calvin să 
explice, deşi tot el a construit-o şi pe asta. Însă 
casa nu e importantă. Este doar o cochilie. 

— Care protejează ce anume? 

— Eşti pe punctul de a afla, zise el, părând 
satisfăcut şi chiar un pic emoţionat. 

În capătul unui şir de trepte din piatră se 
vedea o pereche de uşi mari. Deborah porni spre 
ele, în vreme ce puştiul mută rampa improvizată 
din spatele dubei spre scară. 

Deborah se opri, aşteptând ca Bowers să 
deschidă uşile şi stând cât mai departe de Iepurele 
Alb cu ochii lui lipsiți de orice expresie. Se întrebă 
dacă putea fugi de acolo. Dacă o făcea, ei aveau să 
o împuşte sigur, dar cu cât mai rea putea fi o astfel 
de soartă decât ceea ce o aştepta înăuntru? 

— Intră, rosti Calvin, făcând un gest ca un 
cavaler din secolul al XVIII-lea. 

Pătrunseră într-un hol pătrat, apoi într-un 
coridor cu podele din duşumea şi tablouri pe 
pereți: trupuri atletice de bărbaţi, peisaje sălbatice 
şi schiţe de arme din Antichitate. Pe un perete se 
vedeau fotografii în alb-negru ale unor statui 
clasice — sau ale unor reproduceri — afişate într-un 
muzeu plin de svastici, toate datate de la sfârşitul 
anilor '30 şi marcate simplu „Berlin”. Una dintre 
poze îl înfățişa pe un comandant nazist în uniformă 
de gală inspectând un celebru aruncător de discuri 
din marmură. 

Apoi, cu un ochi şi pistolul aţintite asupra lui 
Deborah, Calvin se aplecă şi trase la o parte un 
covor oriental, dezvăluind un dreptunghi de 
duşumea mai puţin uzat decât podeaua din jur. 
Trase de două încuietori mascate şi podeaua se 
lăsă încet în jos, ca un chepeng care dezvălui o 
rampă de piatră ce cobora abrupt în pântecele 
casei. 

— Acolo jos, rosti Calvin, şi mai satisfăcut de 
expresia de pe faţa ei. 

Ea se apropie şi se uită neliniştită în groapă. 
Blocurile mari de piatră care constituiau structura 
pereţilor i se păreau oarecum cunoscute. 

— Haide, o îndemnă el, împingând-o cu ţeava 
armei. 

Ea se încordă, apoi începu să coboare, în 
vreme ce Calvin, venind după ea, luă o lanternă 
mare şi o porni. Deborah se aplecă pentru a nu da 
cu capul de pragul podelei şi pentru o fracțiune de 
secundă adulmecă mirosul plăcut al lemnului, dar 
pe măsură ce cobora pe rampa de piatră acea 

aromă fu înlocuită cu un iz de pământ umed şi 
rece. Lumina lanternei tresăltă pe pereţii de piatră 
şi Deborah simţi temperatura scăzând pe măsură 
ce înaintau cu prudenţă. Ajunseră la jumătatea 
rampei când Deborah văzu ce o aştepta chiar la 
picioarele ei. 

— Oh, Doamne, exclamă ea. 

— Chiar aşa, zise Calvin. Impresionant, nu? 

În capătul rampei se găsea o pereche de uşi 
masive între două coloane groase. Deasupra 
pervazului imens se vedea o piatră triunghiulară 
sculptată cu o pereche de lei imperiali. Era 
Comoara lui Atreus din Micene, reprodusă aşa 
cum arătase ea probabil inițial, transportată în 
inima Atlantei şi confecţionată din granit georgian. 

Deborah avu senzaţia că i se face rău. 

— Este o replică exactă a originalului, rosti 
Calvin, la scara unu pe trei. A fost construită în 
secret timp de peste zece ani de o echipă privată de 
constructori. Foarte privată. Cea mai mare parte a 
muncii a fost executată de oamenii noştri. Lucrarea 
nu există pe nicio schiță sau planşă a casei. 
Clădirea poate fi cercetată de sus până jos: nimeni 
nu o va descoperi. 

În spatele lui Deborah, puştiul se străduia să 
coboare containerul pe roţi de-a lungul rampei. 

— Nu pricep, rosti Deborah. Credeam... Nu 
pricep. 

Calvin se mulţumi să-i arunce zâmbetul lui de 
cunoscător, după care scoase o cheie masivă din 
buzunar şi o altă lanternă dintr-o adâncitură a 
zidului. 

— Aşa am socotit şi eu, rosti el, potrivind 
cheia în broască. 

Mecanismul de blocare clincăni în mai multe 
locuri de-a lungul uşilor masive. După ce el 
descuie broasca şi crăpă uşile, dezvăluind un 
întuneric de nepătruns în spatele lor, ea auzi ceva 
ca un ecou dinăuntru. 

— Credeai că dacă văd asta voi crede că vrei 
cu adevărat să mă omori? rosti ea, recuperându-şi 
un pic din postura sfidătoare. Asta mă convinge 
doar că eşti un lunatic. 

— Nu asta, rosti el, deschizând la maximum 
uşile şi aprinzând lanterna. Ci asta. 

Înăuntru era exact ca în mormântul tbolos din 
Micene, o încăpere masivă din zidărie ciclopică, 
de culoare cenuşie, dar altfel respectând aceeaşi 
formă de dom şi pustietatea răcoroasă dinăuntru. 
Existau însă şi diferenţe: imensele braţe pentru 
torţe fixate în zid, steagurile roşii cu svastici. O 
singură diferenţă conta însă cu adevărat, iar asupra 
ei Calvin insistă cu fasciculul luminos emis de 
lanternă. Pe podea zăcea un trup. 

Era întins pe spate, cu un braţ întins în față ca 
într-o rugă. 

Deborah închise ochii şi strânse din dinți ca 
să nu izbucnească în plâns. 

Pe podea se vedea o pipă spartă şi, lângă ea, 
stăpânul ei. Marcus avusese aceeaşi soartă ca tatăl 
său. 

— Te vom închide aici o vreme, zise Calvin, 
cât timp ne ajustăm planurile, după care o să 
discutăm. 

— L-ai ucis în Grecia şi apoi l-ai adus înapoi 
aici? întrebă ea. De ce? 

Oricum nu-i păsa. Avea chef să vorbească 
pentru că nu voia să fie închisă în beznă alături de 
cadavrul lui Marcus. 

— Bineînţeles că nu, răspunse el. S-a întors 
de acolo căutându-mă. De fapt, m-a şi găsit. 

— ŞI tu l-ai ucis. 

— Evident. 

— De ce? Era doar un colecţionar entuziast 
ca şi Richard, care credea că a descoperit trupul lui 
Agamemnon. 

— Aşa e, fu Calvin de acord. Până m-a 
cunoscut pe mine. Cumva a făcut legătura cu 
predecesorul meu şi mi-a descoperit micul 
monument funerar, acum devenit mormântul lui. 
Pentru o vreme. 

Zâmbi auzindu-şi propria glumă sinistră. 

— De îndată ce a aflat... Calvin căută 
cuvintele potrivite... orientarea mea filosofică, a 
început să facă un cu totul alt gen de cercetări. 
Până ce l-am găsit eu, se pare că el făcuse ceea ce 
tu se pare că nu ai reuşit. 

— Adică? întrebă ea, deşi continua să nu-i 
pese. 

— Descoperise ceea ce se găseşte în acel 
container. 

Când el rosti asta, puştiul, care împinsese 
containerul în centrul încăperii, îşi ridică privirea. 

— E aproape gata, rosti el. Țineţi-vă bine. 

Deborah gândi cu repeziciune. Cu cât ar fi dat 
de înţeles că ştie mai multe, cu atât ar fi fost mai 

probabil să fi povestit altor oameni. lar chestia asta 
o putea ţine în viaţă. 

— Ştiu totul, rosti ea. 

— Desigur, replică Calvin, uitându-se chiorâş 
la ea. Bineînţeles că știi. 

— Știu că, dacă poliția efectuează un test 
balistic al armei tale, te va aresta pentru uciderea 
lui Serghei Voloşinov, un agent MVD pe care l-ai 
omorât pentru că ştia la fel de bine ca şi mine ce ai 
în cutia aia. 

Asta îl opri pe Calvin. Păru realmente 
surprins o fracțiune de secundă, după care schiţă 
un zâmbet. 

— Vrei să afli ce mai ştiu? rosti Deborah, ca 
replică la tăcerea şi îngâmfarea lui. 

Bowers o ignoră şi se întoarse spre puşti, în 
vreme ce acesta pipăia sub container, apoi găsi 
cablul electric şi îl introduse în priză. De sub 
pătură se ivi o lumină fantomatică, evidențiind 
instantaneu contururile bolovanilor neprelucraţi 
din care erau construite zidurile. În acelaşi 
moment, chiar deasupra lor se aprinse un panou cu 
lumini care până atunci fusese invizibil. Puştiul se 
duse înapoi spre zid şi privi scena, cu faţa trasă şi 
cu nelinişte, ba chiar cu puţină teamă. 

— Momentul adevărului, rosti Calvin. 

Făcu un pas spre coşciug şi trase încet şi cu 
respect de pătură. 

Containerul conţinea un trup pipernicit de 
om, conservat destul de prost, în mare parte 
invizibil sub masca imensă de aur şi sub steagul 
decolorat de vreme, de un roşu-pal, peste care era 
imprimat un vultur negru stilizat. 

— Ar fi trebuit să-l laşi să putrezească în 
Berlin, zise Deborah. 

Puştiul se uită repede la ea şi pentru o 
secundă Deborah avu impresia că mersese prea 
departe. Însă Calvin zâmbea satisfăcut şi asta păru 
să-l potolească pe băiat. 

— Generalul nostru a ajuns în sfârşit acasă, 
murmură Calvin, cu o lumină în ochi pe care 
Deborah nu o mai văzuse înainte, iar misiunea lui 
Atreus este îndeplinită. Am adus rămăşiţele 
pământeşti ale lui Adolf Hitler în America, iar 
oamenii noştri se vor strânge ciopor în jurul 
acestor oase. Cine va cuteza să înfrunte o 
asemenea armată? 

Aşadar Deborah avusese dreptate. Chestia 
asta nu avea s-o salveze, cel puţin nu acum, dar cel 
puţin avusese dreptate. 


408 


Capitolul 75 


— Ştia, rosti puştiul. 

— Nu contează, zise Calvin, continuând să 
zâmbească fericit. 

— Omule, trebuie să vorbim. Acum. 

Privirea fixă a lui Calvin se desprinse într-un 
târziu de corpul pe jumătate mumifiat şi se opri pe 
chipul lepurelui Alb. Pentru o secundă citi 
neliniştea puştiului, apoi Calvin dădu din cap şi 
ieşi cu un pas din mormânt. 

— Cum rămâne cu ea? întrebă băiatul. 

— Încuie-o aici, ordonă Calvin, zâmbindu-i 
lui Deborah. Deocamdată. 


Deborah rămase în acea încăpere funerară, cât 
putea de departe de cadavrul lui Marcus, uitându- 
se la coşciugul acoperit cu geam, ţinta singurei 
lumini din acel spaţiu, şi se gândi. Îşi păstrase 
ascunse suspiciunile în privinţa lui Calvin în 
speranța vagă că, dacă el era implicat în toată 
povestea asta, ar fi putut afla de la el unde era şi ce 
anume era acea armă teribilă. Ei bine, acum ştia şi 
chestia asta nu-i folosea la nimic. 

„Dar ăsta nu a fost singurul motiv pentru care 
nu ai luat în seamă îndoielile legate de Calvin, 
nu?” 

Le  ignorase deoarece, dacă nu erau 
adevărate... 

„Dacă te puteai convinge singură că nu sunt 
adevărate...” 

...atunci poate că s-ar fi aşezat amândoi în 
căsuţa lor comună ca să-şi înmulțească contribuţia 
lor din rata naţională de doi virgulă doi copii pe 
famile? 

Ce ironie, nu? Îşi înăbuşise neliniştile ca să 
facă relația lor să meargă, ca o eroină dintr-un 
serial TV de prost-gust, iar acum iubitul ei (însoțit 

de pajul lui ca un iepure alb) avea s-o omoare. 
Aveau s-o tortureze până ce ea avea să le spună că, 
de fapt, nu povestise nimic federalilor, după care 
aveau s-o ucidă şi să-i folosească sângele în cine 
ştie ce ritualuri primitive menite slăvirii acelui 
măcelar care omorâse milioane de oameni şi care 
acum zăcea într-o cutie. Aproape că situaţia 
devenea amuzantă. Aproape. 

Se ridică în picioare şi se duse la container, 
căutând cu degetele o încuietoare. Găsi două, câte 
una în fiecare capăt. Trase de ele şi înălță capacul. 
Cadavrul nu mirosea a nimic, decât poate extrem 
de vag a formaldehidă, deşi era posibil ca Deborah 
doar să-şi imagineze aşa ceva. Întinse mâna, apucă 
masca de aur şi o ridică. 

Faţa de dedesubt era zbârcită rău, dar putea fi 
recunoscută ca un chip de bărbat. Se vedeau o 
mustață ca un pieptene şi o şuviţă de păr negru 
peste frunte, acoperind parţial ceea ce părea să fie 
o gaură de glonţ. Ochii erau închişi şi înfundaţi în 
orbite. 

„Câte morți a provocat tipul ăsta? Câte morți 
vor mai provoca aceste oase pe jumătate 
putrezite?” 

Deborah căută o armă, o piatră cu care să facă 
tăndări acel cadavru: actul ei suprem de sfidare. 

„Sau ai putea încerca altceva.” 

Se gândi la idee, plimbându-se în jurul 
coşciugului. Nu avea nimic altceva de făcut. 
Trebuia să încerce. 

Totul dură poate cincisprezece minute. Când 
termină, Deborah trase de cablul electric pe care îl 
vedea până ce îl smulse din zid. Rămase în beznă. 
Se sprijini cu spatele de piatra rece a zidului, 
ascultând tunetele înfundate de afară şi încercând — 
fără succes — să discearnă contururi prin întuneric. 
Stătu aşa doar vreo câteva minute, după care auzi 
broaştele desfăcându-se. Se ridică în picioare când 
uşile mari se deschiseră. 

„Poate că e Cerniga.” 

Dar era Iepurele Alb, cu Calvin pe urmele lui. 

— Nemernica a oprit lumina, zise puştiul. 

— Nu contează, rosti Calvin. 

— Nu văd ce fac, replică băiatul, zgâindu-se 
în întuneric. 

Deborah îşi zise că păreau agitaţi, chiar puţin 
intrați în panică, şi se bucură de asta. Erau 
îngrijoraţi ca nu cumva ea să-i conducă pe poliţişti 
sau pe agenţii federali până în locul unde se găsea 
acum. 

— Schimbare de plan, rosti Calvin, cu un 
calm debordant. 

În vreme ce puştiul aruncă pătura înapoi peste 
geamul containerului şi împinse cutia spre ieşire, 
Calvin aţinti pistolul spre faţa lui Deborah. Schiţă 
un zâmbet scurt şi zise: 

— Adio, Deborah. 

Deborah nu ezită nicio fracțiune de secundă. 
În clipa în care zări arma, făcu un pas în spate, 
apoi încă unul. Calvin era încă în lumină, dar, după 
expresia de iritare de pe chipul lui, Deborah vedea 
că el o pierduse în umbră. Calvin ezită, mişcând 
arma cu gesturi bruşte dintr-o parte în alta, în 
vreme ce ea se îndepărtă cu alţi doi paşi tăcuţi şi se 
lăsă încet la podea, făcându-se cât mai mică 
posibil. Cu privirea aţintită asupra spaţiului 
luminat dindărătul uşilor în faţa cărora Calvin 
stătea imobil şi pe unde Iepurele Alb urca 
containerul înapoi pe rampă, Deborah îşi scoase un 
pantof şi îl aruncă. Pantoful ateriză la trei metri 
depărtare, sunetul produs dându-i lui Calvin o 
direcție în care să ţintească. Trase o dată, apoi de 
încă două ori, cu arma scoțând un bubuit ca de tun 
în spaţiul închis de acolo. 

Deborah auzi gloanţele cum ricoşează şi se 
făcu şi mai mică, ţinându-şi respiraţia în vreme ce 
gloanţele se năpustiră haotice prin camera de 
piatră. 

— Haide, rosti puştiul de afară, devenit 
evident nerăbdător. Trebuie să ne mişcăm. 

Deborah se uită în sus, mişcându-se cât mai 
puţin posibil în cazul în care ochii lui Calvin se 
obişnuiseră cu întunericul. El continua să se 
zpâiască, cu arma ridicată. Habar n-avea dacă o 
lovise sau nu. 

— Ai nimerit-o? întrebă Iepurele Alb. Părea 
de-a dreptul gata de fugă. Am nevoie de ajutor cu 
chestia asta. Nu avem timp... 

— Corect, rosti Calvin. Aşa cred. 

— Aşa crezi? Intră acolo şi asigură-te. 

— Şi să alunece pe lângă mine aşa cum a 
trecut de tine în Micene? zise Calvin, lăsând în 
sfârşit arma Jos. Se uită la colegul lui şi, din 

rigiditatea corpului său, Deborah îşi dădu seama că 
nu-i plăcuse faptul că i se spusese ce să facă. Nu 
contează, adăugă el. E moartă oricum. 

„Nu încă, nemernicule.” 

Calvin se dădu înapoi cu paşi constanţi, apoi 
uşile grele se închiseră şi fură încuiate. Tholos-ul 
se cufundă într-o beznă totală. 

Deborah respiră în voie şi se întrebă dacă nu 
cumva în clipele în care gloanţele ricoşau din 
piatră în piatră, ea nu se rugase. 

„Mda, poate un pic. O parte din tine încă e...” 

Şi acum ce urma? Se părea că ei nu aveau de 
gând să se întoarcă — ceea ce putea fi o veste bună 
— dar în acelaşi timp păreau încrezători că ea nu 
mai constituia o ameninţare pentru ei, ceea ce era 
bizar. Nu aveau chef de ostatici şi nu voiau să o ia, 
dar se puteau gândi că ea avea să moară prin 
înfometare, încuiată în acea cameră funerară, 
având drept companie doar un cadavru? 

„ «E moartă oricum», spusese Calvin. 
Bravadă, sau chiar credea asta?” 

Gândul o alarmă. Cât avea să mai dureze 
până ce Tonya avea să descopere parfumul? Ăsta 
fusese codul pe care îl lăsase pe robotul ei 
telefonic. Dacă bănuielile ei vagi legate de Calvin 
aveau să se dovedească juste, avea să lase în urmă 
un indiciu de care Tonya să se împiedice în cursul 
curăţeniei. Trebuia să fie vorba de ceva feminin, 
ceva ce Deborah nu folosea des. Ceva „pentru 
fete”, aşa cum spunea Tonya: o dungă de ruj pe o 
oglindă, un cercel bine plasat, o băltoacă de 
Chanel Nr.19, pe care orice femeie ar fi detectat-o 
după miros în clipa în care ar fi intrat în clădire. 
Acestea erau indiciile descoperirii ei... 

„ȘI ale unui alt efort eşuat de a fi...” 

Ce? Femeie? Nonsens. Nu avea nevoie de un 
mascul ca să-şi dovedească feminitatea. 

„Aşa zici tu mereu.” 

Şi aşa voi continua să afirm. 

Orice sentiment de pierdere, orice urmă de 
regret că nu va mai exista o poveste romantică cu 
Calvin Bowers devenise ridicol de obscenă după 
expresia din ochii lui când o denumise — cu atâta 
grijă, cu o asemenea intenţie studiată — jidancă. 

„Dumnezeu să-l blesteme drept în iad.” 

Știuse că avea dreptate, iar dacă mai exista 
vreo bucăţică din fiinţa ei care mai dorea acum ca 
ca să nu fi aflat, atunci acea bucăţică trebuia 
descoperită şi extrasă — chiar din inimă dacă era 
nevoie — deoarece s-ar fi dovedit grotesc de 
sentimentală, stupidă şi sinucigaşă. Extrasă şi 
lăsată să ardă alături de el în iad. 

„Lăsată să ardă...” 

Aşa cum jumătate din familia mamei ei 
fusese arsă la Auschwitz de nemernici precum 
Calvin Bowers, din ordinul acelei grămezi de oase 
pe care gruparea „Atreus” dorea atât de mult să le 
conserve acum. 

„Lăsată să ardă.” 

Dură ceva timp până ce Deborah îşi dădu 
seama că încăperea nu mai era la fel de rece ca 
înainte. Dură şi mai mult până ce ea îşi dădu 
seama ce anume voiau ei să facă. Începu să se 
plimbe ca oarba de jur împrejurul camerei, pipăind 
zidurile în căutarea vreunei găuri în zidărie. Atunci 
îşi dădu seama că zidurile erau calde. 

„(Lăsată să ardă) 

E doar imaginaţia ta.” 

Dar era evident. Cu cât mergea mai departe, 
cu atât era mai limpede că pietrele se încingeau. 
După încă un minut şi ceva, avu senzația că 
detectează miros de fum. Îşi croi drum înspre uşi şi 
se puse pe ascultat. 

Auzi o bufnitură îndepărtată şi un zgomot 
cunoscut şi îngrozitor, asemănător şuvoiului 
flămând al unui incendiu care se extinde. 

„ «E moartă oricum.»,, 

O, Doamne! 


414 


Casa era în flăcări şi camera funerară nu 
reprezenta altceva decât un imens cuptor. Cu mult 
înainte ca uşile masive de cedru să ardă cu totul, 
cu mult înainte ca pompierii să controleze 
incendiul, ea avea să fie moartă, deshidratată şi 
coaptă precum o mumie băgată în nisipul fierbinte 
al Saharei. Pentru o fracțiune de secundă, 
asemănătoare în bezna acelui mormânt cu o clipă 
de disperare — nu de depresie sau de lipsă de 
speranţă, ci de disperare în toată groaza ei 
ucigătoare — fraza îi apăru iarăşi în minte şi rămase 
lipită acolo... 

„Lăsată să ardă.” 

„Nu”, îşi zise ea. Nu avea să renunțe. Nu 
încă. 

Bătu în uşi şi strigă după ajutor până ce 
efortul îi creă senzația de vomă. Aerul se usca 
repede şi Deborah putea simţi pe limbă fumul pe 
care nu-l vedea. Porni iarăşi în jurul zidurilor, 
căutând o gaură şi fiind cuprinsă din ce în ce mai 
tare de panică pe măsură ce aerul devenea tot mai 
gros şi mai acru. Se forță să privească fix în beznă, 
în cazul în care flăcările de afară ar fi dezvăluit o 
crăpătură în zidărie, dar Deborah ştia că 
mormântul fusese ridicat chiar din sol; dacă ar fi 
fost în stare să mute pietrele din spate, ar fi dat 
doar peste solul dens şi gros al Georgiei. 

„Gândeşte!” 

Medită puţin dacă să încerce să se caţere, dar 
forma de clopot a /holos-ului făcea o asemenea 
acțiune imposibilă, şi chiar dacă ar fi reuşit să 
ajungă în vârf, nu avea nicio ieşire la dispoziție. 
Oricum fumul ar fi fost mai gros acolo sus şi aerul 
mai fierbinte, mai ales în cazul care — aşa cum 
părea probabil — întreaga structură de deasupra 
fusese incendiată. 

„Ce cuibuşor de iad mi-am găsit şi eu aici. Nu 
e nevoie ca flăcările să pătrundă ca să mă coc de 
tot.” 

Tonya nu avea să detecteze flaconul spart 
până dimineaţă, şi chiar dacă ar fi venit mai 
devreme la serviciu, poliția nu ar fi ştiut încotro să 
o apuce. 

„Gândeşte.” 

Nu avea la ce să se gândească. Nu putea ieşi 
şi nu putea alarma pe nimeni. Pompierii urmau să 
apară în cele din urmă după ce vreun vecin avea să 
zărească incendiul, dar ar fi fost deja prea târziu 
pentru ea. 

Pietrele cele mai apropiate de uşi erau cele 
mai fierbinți şi Deborah se dădu instinctiv înapoi. 
Avea sens: incendiul se întinsese în casă şi în 
pivniţă, dar spatele camerei dădea în noroi şi 
stâncă. Bineînţeles că într-un astfel de cuptor 
imens, nu avea prea mare importanţă. Poate că 
acolo i-ar fi luat ceva mai mult ca să moară... 

Apoi o izbi un gând. 

„ «Este o replică exactă a originalului», 
spusese Calvin.” 

Bun. Ce ştim noi despre original care să ne 
ajute? 

„Nimic. Nu e nimic de ştiut. Este o cameră de 
piatră cu uşi de lemn care vor arde mai mult timp 
până ce te vei coace tu.” 

Nu. E vorba de altceva. 

Porni spre uşi şi se lipi de pietrele calde din 
stânga intrării. 

„E o nebunie. E mai rece acolo în spate.” 

Începu să caute ieșşituri pentru mâini în 
stâncă. 

„Nu te poţi căţăra. Sunt concave.” 

— Primul trei metri sunt verticali. Trebuie 
doar să mă ridic puţin, se încuraja ea. 

Găsi o mică adâncitură cu degetele şi începu 
să tragă, încet, mai întâi un picior, apoi celălalt 
părăsiră podeaua de pământ şi Deborah pipăi 
marginea unuia din blocurile ciclopice de stâncă. 
Degetele o dureau enorm, dar ea continuă să pipăie 
stânca cu buricele. Nimic. 

Se lăsă să cadă, tuşind, înapoi pe pământ. 

„Nu se poate.” 

Se duse în cealaltă parte a uşii, atentă să evite 
cadavrul înghesuit lângă zid. 

Se întinse din nou, pipăi cu degetele şi se 
trase în sus. De această dată picioarele descoperiră 
o ieşitură şi Deborah reuşi să se împingă cu şaizeci 
de centimetri mai sus, suficient cât să ajungă la 
pervazul de deasupra. Pe jumătate ţinându-se cu 
disperare, pe jumătate căzând, ea se apucă de 

marginea pătrată şi îşi lăsă corpul să se bălăngăne 
în lateral. Pentru o secundă atârnă într-o singură 
mână, apoi reuşi să se agaţe şi cu cealaltă. Ştia că 
dacă n-avea să reuşească să se caţere şi cu braţul 
rănit, avea să cadă. 

Prinse pervazul, simţi cu uşurare marginea 
ascuţită cum îi înţeapă palma, apoi se trase în sus. 

Pervazul avea vreo cincizeci de centimetri 
lățime, suficient ca ea să se ghemuiască hpindu-se 
de piatra mare triunghiulară. Îşi duse palma 
aproape de piatră,  simţindu-i căldura şi 
neîndrăznind să spere prea mult. 

— Ai spus că e o replică exactă, nenorocitule, 
mormăi ea. la să vedem acum. 

Se ridică încet în poziţie şezândă, îmbrățişând 
blocurile de piatră aflate de fiecare parte a 
triunghiului scobit. Unghiul domului o forţa să se 
aplece pe spate în golul întunecat. Îşi trase în spate 
un picior cât putu de mult, gata să împingă în 
panoul fierbinte din piatră, sculptat pe dinafară cu 
leii imperiali. 

— O replică, zise ea. De trei ori mai mică. 

„Ceea ce înseamnă că acest perete de piatră 
nu ar trebui să fie mai gros de doi centimetri, 
originalul fiind proiectat ca să nu apese cu greutate 
excesivă pe pervaz...” 

Ei bine. Să vedem. 

Lovi cu putere. 

Simţi o uşoară cedare şi auzi un pârâit uşor. 
Se trezi zâmbind şmechereşte. 

Alte două lovituri şi auzi așchii de piatră 
căzând. O a treia şi văzu lumină: roşie, pâlpâitoare, 
destul de furioasă, dar totuşi lumină. 

Reveni în poziție ghemuită pe pervaz şi 
începu să împingă şi să ciocănească cu podurile 
palmelor. Apăru o nouă fisură, chihlimbarie în 
beznă, ca un şuvoi de lavă curgând dintr-un vulcan 
noaptea, apoi un bolovan de dimensiunile capului 
ei ieşi în afară. Enorm de uşurată, împinse cu 
umărul în bolovan, se dădu înapoi şi după aceea 

lovi din nou cu o bufnitură înfundată. Stânca cedă 
puţin, panoul fisurându-se ca un molar spart. 
Repetă acțiunea de mai multe ori, până ce 
triunghiul se sparse şi primele două treimi ale lui 
se căscară larg. 

Deborah împinse totul pentru ultima dată şi 
auzi pietrele cum cad cu zgomot dedesubt. Îşi zise 
că acum putea trece prin spărtură, deşi priveliştea 
infernului din cealaltă parte a zidului o înfiora. 
Arăta ca şi cum toată cheresteaua din structura 
casei luase foc. În cele din urmă totul avea să se 
prăbuşească şi nu mai conta dacă odată cu casa 
avea să se prăbuşească şi încăperea funerară. Dacă 
Deborah nu ieşea acum, n-avea să mai iasă 
niciodată. Privi pentru ultima dată în camera 
funerară, luminată acum de flăcările turbate de 
afară, şi înaintă pe pervazul exterior. 

Resimţea prin piele căldura sufocantă. Se 
ghemui, se răsuci cu fața spre uşă şi se lăsă încet 
Jos cât putu de mult, după care îşi dădu drumul şi 
se rostogoli pentru a amortiza şocul din genunchi 
şi glezne. 

Rampa din piatră era singura care nu ardea. 
Deborah îşi zise că singurul lucru care o ţinuse în 
viaţă până atunci se datora faptului că ea se găsea 
dedesubtul inimii incendiului şi nu deasupra acelui 
loc, numai că acum trebuia să urce şi să treacă prin 
acel iad ca să iasă afară. Îşi lăsă capul între umeri 
şi o luă la fugă. Pe măsură ce rampa urca, simţea 
căldura cum se intensifică exponențial. În vârf 
ajunse la un mic levier. Trase de el şi trapa din 
tavan se lăsă în jos cu un oftat imens când aerul de 
dedesubt fu aspirat cu voioşie de flăcările de 
deasupra. 

Îşi băgă mai bine capul între umeri, simțind 
cum şuviţe din părul ei sfârâie şi se încolăcesc din 
pricina căldurii. În direcţia de unde venise ea se 
înălța acum un zid de foc. Nu putea ieşi pe acolo. 
După cum nu putea ieşi dacă rămânea unde era. 
Fără a se mai gândi prea mult, se cățără afară şi 

porni aproape ghemuită, cu viteză, pe coridorul cu 
pereţii arzând, cu colţul cămăşii peste gură, 
respirând sacadat. 

În capătul coridorului ajunse la o uşă şi puse 
mâna pe clanţă. Era atât de fierbinte că pielea de 
pe palma ei sfârâi înainte ca Deborah să simtă 
durerea sfâşietoare. Trase de uşă şi alergă mai 
departe. De-acum tuşea din pricina fumului şi 
respira tot mai greu. Următoarea clanță întâlnită 
era mai rece, dar după apăsarea ei Deborah 
descoperi că uşa ducea spre o debara. Icni, se 
ghemui şi căzu în genunchi, coborându-şi faţa la 
nivelul podelei ca să inhaleze aerul mai rece şi mai 
curat de acolo. Prin comparaţie cu ceea ce 
respirase până atunci avea o aromă de aer de 
munte. Se ridică în picioare şi continuă să alerge, 
înconjurând un colţ de casă. Văzu brusc uşile drept 
înainte. Uşile către exterior. 

Deasupra se auzi o trosnitură puternică, 
urmată de geamătul cherestelei când o parte a 
tavanului cedă într-o adevărată cascadă de scântei. 
Deborah îşi lăsă capul în jos şi alergă spre uşi în 
vreme ce o bârnă de deasupra locului unde stătuse 
explodă ca şi cum ar fi fost plină de dinamită. 
Urmară uşile, cu încuietorile lor fierbinți şi 
înnebunitoare, şi apoi aerul răcoros şi umed al 
nopții. 

leşi pe treptele de la intrare şi pe o alee 
impresionantă luminată nu numai de incendiul 
devastator din spatele ei, ci şi de luminile de la trei 
camioane de pompieri ale căror echipaje, ţinând 
pregătite mai multe furtunuri de apă, se uitară la ea 
cu gurile căscate. Când primul pompier se repezi 
greoi spre ea, cu masca de oxigen pregătită, 
Deborah îl auzi pe unul dintre ei exclamând: 

— Spuneau că nu e nimeni înăuntru! 
Spuneau... 

— Mai e cineva acolo? rosti pompierul cu 
masca, ajutând-o să coboare treptele scării şi 
ținând-o strâns ca pe un copil. 

Deborah se simţi brusc slăbită, rămasă 
aproape fără grai şi incapabilă să meargă, aşa că se 
sprijini bucuroasă de pompier. 

— Cineva? îngăimă ea. 

— Mai e şi altcineva rămas înăuntru? repetă 
omul. Nu putem ţine focul sub control. Vroiam 
doar să ne asigurăm că nu se întinde. Îl lăsăm să 
moară până când nu va mai avea ce arde. Nu a mai 
rămas nimeni înăuntru, nu? 

Ea se gândi o clipă şi apoi clătină din cap. 

„Lasă-l să ardă.” 

Era deja dimineaţă. Deborah îşi petrecuse 
noaptea în Spitalul Grady Memorial ca măsură de 
precauție, unde primise câteva guri zdravene de 
oxigen şi unde diverse asistente medicale se 
îngrijiră de tăieturile şi vânătăile ei minore, până 
ce doctorii o declarară aptă să plece în zori pentru 
a prinde un somn bun acasă la ea. Pe la ora 6 
Cerniga şi Keene veniră să o vadă personal. 

— Ai avut o noapte agitată? întrebă agentul 
federal. 

— Nu foarte, răspunse ea. 

— Vrei să-mi povesteşti? 

— Nu aici. Pe terenul meu. 

— Acasă? 

— La muzeu. 


La acea oră traficul era slab, aşa că ajunseră 
la muzeu în mai puţin de douăzeci de minute. 

— Putem merge în camera lui Richard? 
întrebă ea. 

— Desigur, răspunse Cerniga. De ce? 

— Nu ştiu. Cred că am nevoie de intimitate. 

Cerniga se aşeză la biroul lui Richard, cu 
carnețelul gata pregătit în faţa lui. Deborah se 
aşeză pe un fotoliu, cu spatele la raftul de cărţi, 
simțindu-şi pielea  sensibilizată de arsuri 
superficiale pe brațe şi pe mâini. Una dintre arsuri 
avusese însă nevoie de bandajare serioasă. 

Se dăduseră diverse loțiuni şi creme contra 
arsurilor, dar pielea ei continua să pară fragilizată 
şi sensibilizată, gâdilând-o la cel mai mic curent de 
aer. Keene se mulțumi să privească, părând abătut. 

— Asta e intimitate, să înțeleg? rosti ea. 

— În ce mă priveşte pe mine, răspunse el. Vor 
urma luni de zile de hârțogăraie de tot felul, dar 


422 


voi face tot ce pot ca să te țin departe de chestia 
asta. 

— Eşti sigur că era el? 

— Bowers? zise Cerniga. Da. Duba a fost 
găsită arzând într-un şanţ în apropiere de Virginia 
Highlands. 

— S-a prăbuşit? 

— Greu de spus. Se pare că a fost incendiată. 

— Incendiată? 

—  Autodafeul este un gest favorit al 
indivizilor ăstora cu apucături de martiri politici, 
explică el. Deşi nu înţelegem de ce ar fi făcut-o de 
vreme ce, se pare, au luat ceea ce căutau. Au fost 
scoase două cadavre. Unul era în mod clar tipul cu 
tatuaje şi capul ras pe care l-ai descris. Celălalt, 
şoferul, era, probabil, Calvin Bowers. Va trebui să 
aşteptăm compararea amprentelor dentare, dar cam 
aşa stau lucrurile. Într-un container din spate era 
un al treilea trup. E ceea ce cred eu că e? 

— Nu, răspunse Deborah. Nu au obţinut ceea 
ce căutau. De-asta au incendiat probabil duba şi s- 
au incendiat şi pe ei înşişi. Al treilea cadavru era al 
lui Marcus. Am schimbat corpurile şi l-am lăsat pe 
celălalt să ardă în mormântul Atreus. În acele 
momente se grăbeau şi nu au fost foarte atenţi, dar 
cred că şi-au dat seama la scurtă vreme după ce au 
plecat. 

Keene scoase un fluierat uşor. 

Cerniga se uită la ea. Nu spuse nimic, dar 
Deborah avu impresia că el părea impresionat. Ea 
se uită în altă parte. Nu vroia admirația sau 
compătimirea lui, ci era doar dornică să scape de 
tot acest coşmar. 

— Masca mortuară a supraviețuit 
incendiului? întrebă ea brusc. 

— Nu într-un stadiu în care să mai poată fi 
expusă, îmi pare rău. 

— E-n regulă, rosti ea. Lui Marcus i-ar fi 
plăcut să fie arsă pe un rug funerar în amintirea lui 

Agamemnon. Sau ceva de genul ăsta, adăugă ea, 
zâmbind cu tristeţe. 

— Ştii că atunci când germanii au invadat 
Grecia, zise Cerniga, Hitler a dat ordine exprese ca 
Atena să nu fie bombardată. O socotea căminul lui 
spiritual. Se spune că Al Doilea Război Mondial a 
fost modern în privinţa tehnologiei, dar antic în 
privinţa obiectivelor. 

— Anihilarea inamicului, rosti Deborah. 
Eradicarea oraşelor străine, a culturilor şi a 
popoarelor socotite inferioare. 

— Nişte obiective cam măreţe pentru 
„Atreus”, luând în considerare faptul că 
organizaţia n-a avut niciodată mai mult de câţiva 
membri, zise Cerniga. Cred că ăsta este preţul 
secretomaniei şi paranoiei. Nu se pot face recrutări 
pe scară prea largă. Şi totuşi dispuneau evident de 
o grămadă de bani. 

— De la Graves? 

Pentru o clipă Cerniga păru uluit. 

— Graves, cu G mare, rosti Deborah. Edward 
Graves, polițistul militar. 

— Corect. Da. Se pare că el a făcut rost de 
foarte mulţi bani cât a stat în Franţa şi i-a folosit în 
beneficiul lui când s-a întors acasă. Un 
întreprinzător şi om de afaceri de succes. În plus, 
respectabil. 

Deborah pufni. Nu vedea niciun paradox aici. 

— Acum, că ştim cine conducea gruparea 
„Atreus”, zise Cerniga, vom putea obţine accesul 
la conturile lui bancare. Mă aştept să descoperim 
că o avere considerabilă se strânsese pe numele lui 
Calvin Bowers. Avea nevoie de bani ca să 
orchestreze o acţiune la o asemenea scară. 

Deborah privi iarăşi în altă parte. Fusese 
fascinată pentru puţin timp de aura de încredere şi 
forță a lui Calvin, ba chiar se simţise atrasă de el. 
Gândul o neliniştea, întotdeauna presupusese că 
este imună la aşa ceva. 

„Poate că nu e posibil. Nu în realitate. Mai 
bine te păzeşti contra unei asemenea chestii...” 

— Ştiai când te-ai întors să îl vezi pe 
Bowers? întrebă Cerniga, întrerupându-i şirul 
gândurilor. 

— Ce? întrebă Deborah, agitându-se uşor sub 
privirea lui fixă. 

— Ştiai că el era individul, nazistul, cel care 
l-a ucis pe Richard? 

Preţ de câteva secunde ea nu răspunse, apoi 
se uită iarăşi în altă parte şi clătină din cap. 


După ce Cerniga şi Keene plecară, Deborah 
rămase pe loc alte zece minute lungi, gândindu-se 
la Marcus şi la Richard, ba chiar şi la Calvin. 
Crezuse că masca lui Atreus era un chip de aur pus 
peste un cadavru antic, dar nu era aşa. Era chipul 
pe care Calvin — şi cei asemenea lui — îl purtau zi 
de zi, minciuna permanentă care le permitea unor 
astfel de oameni să trăiască nerecunoscuţi în lume, 
neatinşi de panica, groaza şi neîncrederea pe care 
adevăratele lor chipuri le-ar fi stârnit. Oare câţi 
alții asemănători se mai găseau în acele zile în 
Georgia, în America, trăind vieţi de oameni 
obişnuiţi, dar în particular fiind plini de ură, de 
dispreţ, de dorinţa de a-i distruge pe toţi cei care 
nu arătau ca ei, nu aveau aceeaşi credinţă cu ei sau 
nu iubeau ca ei? Gândul o înfioră şi o deprimă, ca 
o mănuşă de fier care 1 se strângea în jurul inimii. 

„Copiii şi taţii lor”, îşi zise ea. 

Despre asta era vorba. Deborah şi tatăl ei, 
Tonya cu al ei, Marcus cu tatăl lui, Alexandra şi al 
ei. Mai puţin în sens literal, Richard. Poate chiar şi 
Calvin şi Graves, polițistul fascist care îi fusese 
mentor în cadrul grupării. Atreus însuşi şi 
Agamemnon, Agamemnon şi Oreste, care se 
răzbunase pe mama lui ucigaşă... Priam şi Hector, 
Ahile şi Pirrus. Nenumăratele — şi, pentru 
Deborah, anonimele — victime ale lagărelor de 
concentrare, părinţi şi copii la un loc. Blestemul lui 

Atreus însemnase repetarea crimei şi răzbunării 
de-a lungul generaţiilor de succesori. Şezând acum 
în tăcere, Deborah văzu adevărul răspândit ca o 
perdea de sânge în însăşi esenţa naturii umane, ca 
o boală contagioasă, infectând pe oricine l-ar fi 
atins. Se întoarse spre cartea ei: înălțarea şi 
căderea Germaniei naziste. 

Calvin era mort, sinuciderea venind ca 
rezultat al incapacității lui de a suporta eşecul. 
Asta depinzând, bineînțeles, de rezultatele 
analizelor dentare. Dar cine mai putea fi implicat? 
„Atreus” însemnase doi oameni. De-a dreptul 
jalnic. Numai că ura pe care cei doi o nutreau era 
disproporționat de mare şi, ca atare, cu un imens 
potențial letal. 

Deborah se opri, brusc atrasă de un gând. 

Doi? Nu. Existase şi un al treilea om, cineva 
pe care ea îl întrezărise doar atunci când stătuse în 
duba ce o ducea spre micul monument funerar al 
lui Calvin... 

„Ceea ce înseamnă...” 

Trebuia să-i spună lui Cerniga. Se răsuci pe 
fotoliul ei şi aproape în aceeaşi clipă auzi 
clinchetul încuietorii când raftul de cărți începu să 
se deschidă încet. 

Capitolul 79 


Spaţiul din spatele raftului de cărți nu putea fi 
mai rece decât restul încăperii, aşa că Deborah îşi 
zise că fiorul pe care îl simţi pe ceafă şi pe şira 
spinării nu putea să provină decât din imaginaţia 
el. 

— Bună, Calvin, rosti ea, fără să se întoarcă. 

El se duse drept la uşă şi blocă broasca. Arăta 
total debusolat, cu ţinuta lui ordonată complet 
dispărută, cu costumul boțit şi şifonat, cu părul 
vâlvoi, cu fața pătată de noroi, grăsime şi sânge. 
Ținea iarăşi în mână acel pumnal lung nazist, deşi 
acesta îi atârna ca şi cum el n-ar fi fost conştient de 
prezenţa lui. Toate acestea îl făceau să aibă un 
comportament nou şi de o labilitate psihică pe care 
Deborah nu o agrea deloc. 

— Nu te surprinde să mă vezi? rosti el. 

— Nu prea, răspunse Deborah. Ultimul 
spectacol montat de tine îți depăşeşte nivelul de 
viziune imaginativă. Am citit despre măreaţa 
estetică nazistă: frumuseţe şi purificare prin 
genocid. Dacă nu ar fi atât de scârboasă, ar trebui 
luată în derâdere. Presupun că poliția va găsi 
gloanţe în cadavrele pe care le-ai lăsat să ardă în 
duba aia? 

— Da, din nefericire ultimele mele gloanțe, 
rosti el. Deşi obiectul ăsta, adăugă el, amintindu-și 
de pumnal, conţine în el o anumită justiţie poetică, 
nu-i aşa? 

Deborah se uită la cuţit, dar rămase 
nemişcată. 

— Justiţie, insistă el, apropiindu-se cu un pas 
de ea şi accentuând vorbele, datorită faptelor tale 
de azi-noapte. Din pricina a ceea ce i-ai făcut lui... 

— Der Führer? rosti ea, cu o notă de dispreţ 
în voce care îi scăpă împotriva voinţei. E foarte 
bine. A primit în sfârşit incinerarea anonimă pe 

care o merita. ȘI ştii care e cea mai bună parte? Tu 
însuţi ai pus focul. 

— Taci, rosti el, ridicând cuțitul. 

„Ce faci?” 

Habar n-avea. ÎI scotea intenţionat din sărite, 
poate fiindcă asta l-ar fi dezechilibrat complet 
când el ar fi trecut la inevitabilul atac final, dar 
poate şi pentru că el era doar un bărbat idiot, 
complet idiot, care se bucurase din partea ei de 
prea multă admiraţie, pentru un timp mult prea 
lung. 

— Voi sunteţi nişte cretini, zise ea. 
Supremaţia rasei albe!? Ce mai glumă. 

— Taci, jidanco! strigă el. 

— Nu-mi poţi face rău, zise ea, ridicându-se 
în picioare şi îndreptându-şi umerii, nemernic de 
doi bani ce eşti, cu drapelele, cu sloganurile şi cu 
ideile tale tâmpite, şi cu... 

El se repezi la ea, cu paşi imenşi. O parte din 
creierul ei se bucură cu sălbăticie de atac. Deborah 
se feri, pară atacul şi lovi. Nu scoase ghearele sau 
palmele, ci îşi încordă pumnii şi îl izbi drept în 
faţă, astfel că el se apropie ca un boxer şi o atrase 
la pieptul lui ca să o împiedice de a mai lovi. 
Deborah îşi duse cu putere genunchiul la 
testiculele lui, dar el anticipă mişcarea şi se dădu 
în stânga, răsucind-o şi pe ea pe spate, astfel încât 
Deborah căzu greoi pe pat. El se duse după ea, 
țintuind-o pe loc şi luptându-se să-i țină mâinile 
sub control cu o mână, în vreme ce cu cealaltă 
ridică pumnalul în aer. 

În acea clipă se auzi o bătaie în uşă. 

— Miss Miller? 

Era Tonya. Calvin făcu ochii mari, apoi îşi 
înfipse o mână în gâtul lui Deborah. Ea se luptă, 
aşa că el fu nevoit să dea drumul la cuţit ca să o 
țină bine. Deborah continuă să se lupte, auzind 
sunetul înfundat al vocii Tonyei prin uşă. 

— Tocmai ce am intrat şi nu ştiam dacă 
sunteţi acolo, rosti Tonya. 

Calvin continuă să o țină pe Deborah bine 
strânsă de gât. Apoi pe faţă i se lăți un zâmbet. 

— Ea nu ştie încă, şopti el. Spre surprinderea 
lui Deborah, strigă tare: Mai lasă-ne câteva 
minute, bine, Tonya? Ne-ai prins... ăăă... în 
intimitate. 

— O, chiar îmi pare rău, domnule Bowers, 
zise Tonya din spatele uşii, plină de respect şi 
stingherită. Vin mai târziu. 

— E-n regulă, replică el tare. 

„Nu! Nu pleca! Vino înapoi!” 

El ascultă câteva clipe cum se lasă tăcerea, 
apoi rânji pofticios şi şopti: 

— Ne vom consuma relaţia acum. 

— Eu una nu cred asta. 

Aşa gândise Deborah, dar nu ea rostise 
vorbele. Cea care vorbise fusese Tonya. 

Era chiar în spatele lui. El se rostogoli şi se 
răsuci, în vreme ce Tonya lăsă cheia să-i cadă din 
mână, dar nu înainte de a-l plesni cu toată forţa pe 
Calvin în cap cu vechiul tomahawk din muzeu. 
După ce el se prăbuşi într-o grămadă informă la 
podea, Deborah se ridică icnind, inspirând cu nesaţ 
aer şi ținându-se de gât. 

— Pentru o armă de barbari, chestia asta 
funcționează destul de bine, zise Tonya. 

Deborah se uită fix la ea. 

— Spune-mi doar că nu ai vărsat parfumul ăla 
din greşeală, rosti negresa. 

Două luni mai târziu 


Strângerea de fonduri era pe sfârşite. Se 
servise deja mâncarea (considerabil mai bună 
decât cu ocazia anterioară) şi personalul de la A 
Taste of Elegance începuse, agitat — unii poate ar fi 
socotit chiar în mare grabă — să facă curăţenie. 
Deborah nu mai avea decât să ţină discursul de 
încheiere. 

Păşi pe podium şi se uită la membrii 
cvartetului de coarde, care se opriseră din cântat şi 
foloseau ocazia ca să-şi potolească setea. Se uită 
apoi la mulțimea de chipuri, din rândul cărora 
unele începeau să se concentreze asupra ei, şi o 
zări pe Tonya, undeva în spate, aruncându-i un 
zâmbet vesel şi făcându-i cu ochiul, ceea ce o 
îndemnă pe Deborah să-i răspundă cu acelaşi gest. 
Cineva ciocăni în sticla paharului cu o linguriţă şi 
în holul muzeului se lăsă tăcerea. 

— Bună seara, doamnelor şi domnilor, zise 
Deborah. Se opri, așteptând ca şi ultimele 
conversații să moară. Nu vreau să vă stric seara cu 
un discurs lung, dar îmi face plăcere să anunţ 
câteva lucruri. În primul rând, în numele muzeului, 
vreau să vă mulţumesc tuturor că aţi venit şi că v- 
ați oferit ajutorul după această perioadă foarte 
dificilă pentru noi. Sprijinul dumneavoastră, moral 
şi financiar, a fost nepreţuit pentru noi în ultimele 
câteva săptămâni şi va contribui enorm la 
asigurarea succesului acestui muzeu pe viitor. 

Un ropot de aplauze. Deborah aşteptă ca ele 
să se stingă, zâmbind şi dând din cap. 

— Am vrut să folosesc această ocazie pentru 
a vă prezenta un nou membru al personalului 
administrativ, continuă ea. Tonya Mulligrew 
lucrează pentru muzeul nostru deja de câteva luni, 
dar rolul ei s-a schimbat şi din acest moment ea va 

îndeplini misiunea de director de comunicare al 
muzeului, un titlu care acoperă toate chestiunile 
legate de publicitate, relații cu publicul şi orice îmi 
va mai trece prin minte să las în sarcina ei. Tonya? 

Mulțimea se răsuci pe călcâie şi Tonya ridică 
o mână, zâmbind umil, pe jumătate salutând, pe 
jumătate admiţându-şi vinovăția. Faptul că marea 
de chipuri prezente era mai mare ca de obicei şi 
destul de diversă în nuanţe de ten reprezenta o 
mărturie a muncii deja depuse de Tonya, un 
rezultat pe care Deborah şi Richard nu reuşiseră 
să-l atingă împreună nici depunând cele mai 
intense eforturi. 

— Am vrut, de asemenea, să anunţ două 
expoziţii noi, una permanentă, cealaltă temporară, 
care va poposi la Druid Hills în următoarele 
douăsprezece luni. Expoziţia permanentă va privi 
cultura sclavilor din Georgia secolului al XIX-lea. 
Este un studiu emoţionant şi interesant al 
moştenirii afro-americane a acestei regiuni, 
incluzând un documentar descriptiv care va fi 
prezentat într-un auditorium construit special, şi 
exponate care combină artefacte, fotografu şi 
documente prin care se detaliază totul, de la 
capturarea şi comercializarea sclavilor în Africa, 
cu prezentarea corăbulor pe care erau aduşi, până 
la viaţa pe plantaţii şi căile subterane de 
comunicare pe care le foloseau. Sperăm să adunăm 
exponate şi de la muzee mai mici, subfinanţate, 
precum şi de la colecții particulare din Savannah şi 
din alte părți ale statului, precum şi să putem 
prezenta materiale despre viaţa din Atlanta de 
dinainte de Proclamaţia de Emancipare. 

Un alt ropot de aplauze, de această dată mai 
îndelungat şi mai puternic. 

— Expoziţia temporară va fi deschisă aici în 
primele trei luni ale anului viitor şi va fi o ocazie 
unică de a descoperi comorile Greciei antice în 
America de Nord. Graţie lui Dimitri Popadreus, 
directorul Muzeului Naţional de Arheologie din 

Atena, Grecia, Muzeul Druid Hills va fi primul 
muzeu din afara Europei care va expune o colecţie 
itinerantă specială de aur, bronz şi ceramică 
miceniană. După cum vă puteţi imagina, este 
vorba de o expoziție extraordinară, deosebită de 
orice s-a mai văzut în această zonă, poate chiar în 
întreaga ţară, iar noi suntem încântați să o putem 
găzdui. 

Alte aplauze. 

Expoziția reprezenta, bineînțeles, tributul lui 
Popadreus față de bunele intenții ale lui Richard şi 
faţă de tactul dovedit de Deborah, dar gestul 
rămânea uluitor de generos chiar şi în atari 
circumstanţe. Apelul venise,  nesolicitat şi 
neaşteptat, cu doar trei zile înainte. Vocea grecului 
răsunase spartă pe linia telefonică precum un glas 
din trecutul antic. Gestul o emoționase pe Deborah 
până la lacrimi. Undeva, în fundul inimii ei, 
avusese sentimentul că Richard ar fi socotit că 
merită să faci sacrificii doar pentru a arăta 
oamenilor din Georgia cultura care îl inspirase pe 
Homer şi pe el însuşi. Poate că ar fi crezut chiar că 
este un eveniment pentru care merită să mori. 

— În cele din urmă, zise ea, vreau să toastez 
în amintirea unui om fără de care nimic din toate 
acestea nu ar fi fost posibil, un om pe care îl 
regretăm din toată inima în seara aceasta... 

Vocea 1 se estompă şi se stinse. Deborah se 
opri, deschise gura şi se forță să zâmbească, în 
vreme ce mulțimea aştepta, răbdătoare şi 
înțelegătoare. Dar cuvintele refuzau să-i iasă din 
gât. Se pregătise mai multe minute ca să spună ce 
însemnase Richard pentru comunitate şi pentru ea 
personal. Pregătise anecdote despre curajul lui ca 
lider în domeniul artelor, despre simţul umorului şi 
compasiunea care îl caracterizaseră. Stătuse trează 
jumătate din noapte încercând să găsească o 
modalitate de a-şi exprima dragostea pentru omul 
care dispăruse, dar acum cuvintele îi rămăseseră 
înţepenite în gât. 

— Îmi cer scuze, îngăimă ea. 

Se opri din nou, căută să-şi revină, 
continuând să zâmbească în chip de părere de rău, 
apoi deschise iarăşi gura ca să rostească ceva, 
orice. Din ochi îi izvorâră lacrimi, care porniră 
brusc, de neoprit, pe obraji, fără ca ea să reuşească 
să spună ceva. 

Cumva vederea i se înceţoşă rapid. Privirea ei 
o descoperi pe Tonya în spatele mulţimii şi o văzu 
pe negresă cum ridică încet paharul. Deborah îi 
imită gestul şi întreaga încăpere se luă după ea, 
rostind la unison: 

— Richard Dixon. 


— Emoţionant discurs, rosti Harvey Webster. 
Nu credeam că eşti în stare de aşa ceva. 

— Eşti un maestru al complimentelor venite 
în chip de replică, Harvey, zise Deborah, zâmbind. 

Încă cinci minute şi lumea de acolo avea să 
plece. Cinci minute şi Deborah avea să se ducă 
acasă, să doarmă, să se întoarcă la treburile legate 
de conducerea muzeului şi la o variantă oarecare 
de normalitate. Cinci minute de îndurare a 
lascivităţii greţoase a ţapului bătrân din faţa ei. 

— Mai e un lucru pe care l-ai fi putut anunţa, 
zise el, dar mi-am zis că e mai bine să îți povestesc 
de el în particular. 

Deborah se încordă. „Consiliul va încerca să 
mă dea afară, sau să-mi taie finanţarea sau...” 

— Spune, rosti ea, luând o gură de gin ca să 
se îmbărbăteze. 

— Liga Oamenilor de Afaceri Creştini se 
dizolvă, o anunţă el. Credem că vremea ei a trecut. 
Ca un ultim gest filantropic din partea noastră, 
vom dona o sumă importantă acestui muzeu. 

— E foarte generos din partea voastră, zise 
Deborah, simțind un val de uşurare inundând-o. 

Dacă scăpa de ligă şi de interesele ei 
dubioase, ar fi avut libertate de mişcare în privinţa 
muzeului, eliminând simultan o suspiciune 


433 


crescândă, amestecată cu vinovăţie, legată de 
menţinerea sprijinului lor pentru muzeu. 

— Măcar asta puteam face şi noi, continuă 
Webster, zâmbind şi scoţându-şi din gură limba aia 
umedă şi sinistră. 

— Ce  temporizare interesantă, remarcă 
Deborah. De ce se destramă Liga tocmai acum? 

— Pare momentul adecvat, răspunse el, cu 
privirea fixată asupra el. 

— Cei de la FBI cred că „„Atreus” a avut 
legături cu alte grupuri de afaceri legitime, zise 
Deborah, fără nicio legătură cu spusele lui. Cred că 
organizaţia furniza un soi de echipă dură de asalt 
pentru organizații mai respectabile care 
împărtăşeau aceleaşi vise de supremație a rasei 
albe. 

— Chiar aşa? se miră Webster. Nu cunosc 
această organizație. 

— Sunt convinsă de asta. Era o celulă din 
ceea ce poate fi considerată o organizație teroristă. 
Noi am crezut că ei au pus mâna pe o armă extrem 
de puternică, dar s-a dovedit că acea armă era mai 
degrabă de natură ideologică decât practică. 

— Într-adevăr, rosti el, continuând să 
zâmbească, să simuleze o curiozitate politicoasă şi 
să-i facă jocul lui Deborah. „Atreus” ai zis? Pare 
un nume latinesc. 

— Grecesc, îl corectă ea, continuând la 
rândul ei să zâmbească. Atreus a fost părintele unei 
case blestemate, responsabil pentru cele mai 
reprobabile acte de brutalitate împotriva 
membrilor propriei familii, motiv pentru care 
descendenţii săi au fost blestemaţi să poarte 
războaie inutile şi să moară violent de mâna 
propriilor familii. Ca simbol de violenţă şi ură, 
legat de gloria antică a Greciei, aceşti neonazişti 
au făcut din el şi din descendenţi lui o emblemă, o 
reprezentare a tot ceea ce ei voiau să realizeze, mai 
ales împotriva unor oameni ca Tonya şi ca mine. 

— Extraordinar, făcu Webster. 


434 


— Da. 

Individul scoase un rânjet dur. 

— Mereu oamenii ca tine vor avea ceva 
aparte, nu? rosti el. Mereu va exista o cauză, ceva 
rău care să fie îndreptat. 

— Doamne, sper să fie aşa, ripostă ea. 

— Cruciadele, reluă el, pe un ton sfătos, pot fi 
foarte costisitoare. 

— Ştiu. Dar merită întotdeauna preţul. Cu 
câteva luni în urmă a fost ucis un vagabond. Un 
rus. Era un cruciat. Lupta şi obsesia lui l-au costat 
totul. 

— Deci înţelegi ce spun, zise Webster, 
zâmbind cu subînţeles. 

— Am primit ieri o scrisoare de la fiica lui, 
replică Deborah. Guvernul lui i-a reacordat toate 
distincţiile pe care i le retrăsese şi i-a dat o medalie 
specială post-mortem pentru serviciu în slujba 
țării. 

— Dar el continuă să fie mort, nu? 

— Aşa e, acceptă Deborah. Dar fata lui îl 
iubeşte din nou şi nimeni nu poate înlocui aşa 
ceva. 

După ce plecă de lângă Webster, Deborah 
primi un apel telefonic pe mobil. 

Era Cerniga. Îi spuse că şi-ar fi dorit să fie 
acolo pentru strângerea de fonduri — ca dovadă de 
sprijin — dar avusese mult de lucru. Îi mai spuse că 
era bucuros pentru faptul că ea părea în regulă şi 
pentru faptul că muzeul era iarăşi pe picioare, şi o 
invită să bea cândva ceva împreună, „ca să mai 
depene amintiri”. 

Deborah se uită la mulțimea de oameni care 
se plimba pe sub prora verzuie a galerei cu femeia- 
şarpe (dovedită între timp a data cu adevărat din 
secolul al XVI-lea) zâmbind îngheţat înspre marea 
de oameni. Se obişnuise cu acea privelişte. 
Continua să o socotească oribilă, dar obiectul avea 
o expresie aparte, ca şi cum ar fi devenit ultima 
farsă în glumă pe care Richard i-o făcuse lui 

Deborah, iar datorită acestui fapt ea ajunsese chiar 
să o placă. 

— Mulţumesc, îi răspunse ea lui Cerniga. 
Apreciez invitația. 

— ŞI? 

— Am numărul tău, rosti ea. 

— Bine, rosti el cu nesiguranţă în glas. 

Deborah închise şi inspectă mulțimea în 
căutarea Tonyei. În ciuda comportamentului 
promiţător al furnizorilor de catering, aceştia 
lăsaseră până la urmă o întreagă masă plină cu 
şerveţele şi farfurii murdare. Trebuia să-i scoată pe 
aceşti oameni de acolo, cu politeţe dar şi cu 
fermitate, astfel ca să poată trece la lucru şi să 
ajungă la culcare la o oră rezonabilă. A doua zi era 
sâmbătă şi Deborah decisese — aşa cum îi explicase 
mamei ei cu o noapte înainte, lăsând-o pe aceasta 
cu gura căscată de uimire — să participe la slujba 
de Sabat pentru prima dată de când venise în 
Atlanta. Indiferent de ce altceva ar fi însemnat un 
asemenea gest, el reprezenta în primul rând un 
indicator al unui nou început, iar chestia asta o 
emoțţiona profund pe Deborah, mult mai mult 
decât rujul şi parfumul pe care le ascunsese 
deocamdată iarăşi în dulăpiorul de sub chiuvetă. 
Avea să-şi ia adio de la Richard, de la Marcus, 
poate chiar de la tatăl ei şi de la nenumărați morți 
al familiei bunicii ei în cuvintele Kaddish-ului, 
şoptite încet doar pentru ea însăşi: 


„Prea puternice şi veşnic Tată, în durere şi la 
bucurie, Tu, izvorul nostru de viaţă, ne însoţeşti 
pretutindeni. Amintindu-ne cu dragoste de cei pe 
care Tu i-ai chemat la Tine, îti mulţumim Ţie 
pentru exemplul vieţii lor, pentru dulcea noastră 
tovărăşie cu ei, pentru amintirile împărtăşite şi 
nemuritoarea inspirație pe care ei o lasă în urmă. 
Ca tribut pentru cei plecaţi, care sunt legaţi de Tine 
prin lanţurile vieţii veşnice, ne dedicăm vieţile 
noastre servirii Tale. Mângâie-i, ne rugăm noi ie, 

pe toţi cei care jelesc. Chiar dacă ei nu înţeleg 
scopurile Tale, îşi mențin încrederea în 
înțelepciunea Ta. Dă-le Tu, Doamne, putere în 
durerea lor şi sprijină-le credința în Tine când ei se 
ridică pentru a-ți sanctifica numele Tău.” 


Oare Deborah chiar credea asta? Nu chiar. 
Era posibil însă să o facă în timp, deoarece o parte 
a ei simțea că ar fi trebuit să rostească acele 
cuvinte cu voce tare ca să le adeverească, că dacă 
le putea rosti în prezența altora care se luptau cu 
aceeaşi lume, cu aceleaşi adevăruri dure, cu 
aceleaşi paradoxuri şi aceeaşi nevoie de echilibru, 
atunci poate că acel nou început pe care ea îl căuta 
avea să vină în întâmpinarea ei. Exista cel puțin 
speranță, iar aşa ceva valora mult mai mult decât 
îşi imaginase ea vreodată. 

Observaţii 


[<1] 
Iliada, Homer, trad. de G. Murnu, Editura de Stat pentru 
Literatură şi Artă, Bucureşti, 1955 (n. red.). 

[2] 
Tyrannosaurus rex, dinozaur uriaş carnivor care a trăit 
acum optzeci şi cinci-şaizeci şi cinci de milioane de ani (n. 
red.). 

[<—3] 
În original, Manifest Destiny, sintagmă folosită de liderii 


si politicienii americani în 1840 (n. red.). 

[4] 


În engleză, numele capitalei Greciei este Athens (n. tr.). 

